
PIRMAS SKYRIUS 


Tą saulėtą rugsėjo dieną staigmenų netrūko. 

Pirmąją iš jų patyriau tada, kai staiga suvokęs, 
jog sedanas vis dar guli apvirtęs ant dešiniojo šono, 
o priekinis stiklas ir visi kiti jo langai liko sveiki, 
išjungiau variklį ir atsigręžęs mečiau žvilgsnį į už- 
pakalinę sėdynę. Nesitikėjau, kad smūgio jėga bus 
nubloškusi jį ant automobilio grindų, nes puikiai 
žinojau, jog važiuodamas jis visuomet tvirtai įsi- 
remia kojomis, o ranka įsikerta laikymuisi skirto 
diržo, bet pagrįstai laukiau užgriūsiančio sunkaus 
išmėginimo, įgijusio į mane mesto nuožmaus 
žvilgsnio ir visus rekordus viršijančio įtūžio pavi- 
dalą. Tačiau išvydau jį kuo ramiausiai sėdintį ant 
užpakalinės sėdynės, o stambiame apskritame jo 
veide aiškiai buvo matyti palengvėjimas, - visos 
galimos šio veido išraiškos man nebuvo jokia nau- 
jiena, mat ką jau ką, o Nero Volfo veidą puikiai 
pažinojau. Pažvelgiau į jį nė nemėgindamas slėpti 
savo nuostabos. 


— Ačiū Dievui, - sumurmėjo jis žemu, rodos, iš 
pačių širdies gelmių atsklidusiu balsu. 

— Ką? - paklausiau aš. 

— Sakau „Ačiū Dievui“. - Jis paleido laikymosi 
diržą ir pagrūmojo man pirštu. — Vis dėlto tai nu- 
tiko, ir štai mes čia. Man rodos, jūs jau žinote, nes 
kadaise esu jums sakęs, jog mano nepasitikėjimas 
važiuojančiais automobiliais ir neapykanta jiems 
iš dalies grindžiama prielaida, kad tariamas jų pa- 
klusnumas bei leidimasis būti valdomiems tėra 
iliuzija ir kad anksčiau ar vėliau, be to, netikėčiau- 
siu momentu, jie vis tiek ima elgtis taip, kaip užsi- 
geidžia. Ką gi, šis savo kaprizus jau parodė, o mes 
likome sveiki ir gyvi. Ačiū Dievui, kad automobi- 
lio įnoriai nepasirodė esą dar pragaištingesni. 

— Gana apie tuos įnorius! Ar Žinote, kas atsitiko? 

— Žinoma. Juk sakiau: „Automobilio kaprizai“. 
O dabar - pirmyn. 

— Kaip suprasti „pirmyn“? Ką norite pasakyti? 

— Kaip tik tai, ką pasakiau. Pasirūpinkite, kad 
tuo aplamdytu daiktu būtų galima važiuoti to- 
liau. 

Atsidaręs dureles išlipau ir nužingsniavau prie 
automobilio priekio norėdamas įvertinti patirtą 
žalą. Mašina buvo gerokai sumalta. Atidžiai ją ap- 
žiūrėjęs, užėjau iš kitos automobilio pusės, atida- 
riau užpakalines dureles, pažvelgiau į jį ir paaiški- 
nau, kas atsitiko. 


— Kaprizas buvo tikrai nemenkas. Norėčiau, 
jog tai, kas čia atsitiko, būtų įtraukta į protokolą, 
nes automobiliu važinėju jau devyneri metai ir 
šiandien pirmą kartą buvau priverstas sustoti ne- 
pasiruošęs ir ne savo noru. Padanga buvo gera, 
tad garaže, kur aš vakar vakare palikau automo- 
bilį, jie, matyt, turėjo pervažiuoti juo per stiklus 
arba galbūt tai padariau aš pats, nors abejoju. 
Kad ir kaip ten būtų, važiavau penkiasdešimt 
penkių mylių per valandą greičiu, ir staiga spro- 
go padanga. Mašina nuvažiavo nuo kelio, bet 
vairo aš nepaleidau, stabdžiau, kiek galėdamas 
bandžiau ją suvaldyti ir man tikrai būtų pavykę, 
jei ne tas prakeiktas medis. O dabar jos sparnas 
visiškai sutrintas, šarnyras sulaužytas, o radiato- 
rius - suskilęs. 

— Kiek laiko jums prireiks, kol ją pataisysite? 

— Aš negaliu pataisyti automobilio. Jei turė- 
čiau bent vieną ilgesnį nagą, net nesivarginčiau jo 
graužti, - praryčiau jį nekramtęs. 

— O kas gali ją suremontuoti? 

— Automobilių remonto dirbtuvėse dirbantys 
vyrai. Jie turi reikalingus įrankius. 

— Bet čia - ne automobilių remonto dirbtuvės. 

— Taigi, kad ne. 

Jis užsimerkė ir minutėlę pasėdėjo. Paskui vėl 
atmerkė akis ir atsidusęs tarė: 

— O kur mes esame? 


— Esame per du šimtus trisdešimt septynias my- 
lias į šiaurės rytus nuo Taimso aikštės ir per aštuo- 
niolika mylių į prietvakarius nuo Kroufyldo, kur 
kasmet rengiama Šiaurės Atlanto mugė, praside- 
danti antrąjį rugsėjo pirmadienį ir trunkanti iki... 

— Arči, -įrėmęs priekaištingą žvilgsnį pertraukė 
mano samprotavimus jis. - Prašyčiau:.. Tokiems 
juokeliams dabar netinkamas metas. Geriau pasa- 
kykite, ką mes dabar darysime? 

Turiu prisipažinti, pasijutau sujaudintas iki šir- 
dies gelmių. Nero Volfas klausia manęs, ką daryti! 

— Nežinau, ką ketinate daryti jūs, - atsakiau, — 
bet aš planuoju nusižudyti. Anądien laikraštyje 
skaičiau, kad imperatoriaus lūkesčių nepateisinęs 
ir jį apvylęs japonas tuoj pat nusižudo, o juk aš 
visa galva pranašesnis už bet kokį japoną. Jie tai 
vadina seppuku. Galbūt jūs manote, kad šį veiksmą 
jie vadina hara-kiri, bet iš tiesų savižudybės jie taip 
nevadina, 0 jei ir pavadina, tai labai retai. Toks 
veiksmas vadinamas seppuku. 

Bet Volfas tik dar kartą paklausė: 

— Ką dabar darysime? 

- Susistabdysime automobilį ir paprašysime, 
kad mus pavėžėtų. Geriausia - į Kroufyldą, nes 
ten viešbutyje mums rezervuoti kambariai. 

— Ar vairuosite jūs? 

— Ką vairuosiu? 

— Susistabdytąjį automobilį. 


— Nemanau, kad pamatęs, ką padariau šitam 
automobiliui, sustojęs mūsų pavežti vairuotojas 
patikės man savojo vairą. 

Volfas kietai sučiaupė lūpas, o paskui burb- 
telėjo: 

— Su svetimu vairuotoju aš nevažiuosiu. 

— Ką gi, tada aš nusigausiu į Kroufyldą, išsinuo- 
mosiu automobilį ir sugrįšiu paimti jūsų. 

— Bet juk tai užtruks bent dvi valandas. Ne. 

Aš tik gūžtelėjau pečiais. 

— Visai neseniai maždaug už mylios nuo čia 
pravažiavome namą. Paprašysiu, kad mane iki jo 
kas nors pavežtų arba nusigausiu ten pėsčias ir, 
paskambinęs į Kroufyldą, paprašysiu atsiųsti au- 
tomobilį. 

— O aš tuo tarpu kaip koks visiškas bejėgis sėdė- 
siu šitame nevažiuojančiame demone ir lauksiu? 

— Teisingai. 

Jis papurtė galvą. 

- Ne. 

— Nelauksite? 

— Ne. 

Apėjau automobilį iš užpakalio norėdamas ap- 
sižvalgyti po artimiausias ir kiek tolimesnes apy- 
linkes. Buvo graži rugsėjo diena ir saulės spindulių 
užlietos šiaurinėje Niujorko valstijos dalyje dunk- 
sančios kalvelės bei slėniai atrodė ramūs ir apsnū- 
dę. Kelias, kuriame dabar atsidūrėme, pasirodė 


esąs tik gana atokus šalutinis plentas, o ne pagrin- 
dinė transporto arterija, tad nuo tos akimirkos, kai 
automobiliu bumbtelėjau į medį, pro šalį dar ne- 
pravažiavo nė viena mašina. Už šimto jardų kelias 
darė vingį į dešinę, pasislėpė už medžių ir dingo 
mums iš akių. Dėl kito kelio vingio negalėjau ma- 
tyti ir namo, kurį pravažiavome už geros mylios 
nuo čia. Kitoje plento pusėje plytėjo graži gilyn į 
vis statėjantį slėnį besileidžianti pievelė, kuri pa- 
galiau perėjo į miškelį. Toje pusėje buvo matyti 
baltai dažyta tvora aptverta pievelė, be to, į akis 
krito sodri ganyklos žaluma ir daug ten augančių 
medžių; dar toliau, už jų, galėjau įžiūrėti gerokai 
didesnius medžius ir namo stogą. Kadangi jokio į 
tą pusę vedančio tako čia nebuvo, pamaniau, jog 
eidamas platų vingį darančiu plentu turėčiau su- 
karti kur kas ilgesnį kelią. 

Volfas šūktelėjo man norėdamas paklausti, ką, 
po galais, aš ten veikiu, tad grįžęs žingtelėjau prie 
automobilio durelių. 

— Ką gi, - tariau, - remonto dirbtuvių niekur 
nematyti. Ien, anapus pievos, tarp tų didelių me- 
džių stovi namas. Einant plentu jo link tikriausiai 
tektų sukarti gerą mylią, bet kertant šitą pievą ke- 
lias nebūtų ilgas, gal kokie 400 jardų. Jei nenorite 
sėdėti čia rankų sudėjęs, mielai padarysiu tai už 
jus. Juk esu ginkluotas. O jūs tuo tarpu eikite ieš- 
koti telefono. Tas namas - arčiausiai nuo mūsų. 

Nei iš šio nei iš to tolumoje sulojo šuo. Volfas 
pažvelgė į mane. 

— Juk čia šuo loja. 

— Taip, sere. 

— Jis tikriausiai gyvena tuose namuose. Tikrai 
nesu nusiteikęs grumtis su palaidu šunimi. Eisime 
drauge. Bet per tą tvorą aš nelipsiu. 

- Šito daryti jums ir nereikės. Ten, už kelių 
žingsnių, yra vartai. 

Jis atsiduso ir pasilenkė dar kartą apžiūrėti dė- 
žių, - viena iš jų buvo padėta automobilio prie- 
kyje ant grindų, kita - šalia jo, ant užpakalinės 
sėdynės, — jose buvo sustatyti vazonuose augan- 
čių orchidėjų sodinukai. Turint omenyje avariją, 
kurią buvome ką tik patyrę, nemenkas privalu- 
mas buvo tai, jog dėžės buvo padėtos taip sau- 
giai ir patikimai, kad niekaip negalėjo nučiaužti 
į šoną. Paskui Volfas ėmė ropštis iš automobilio 
ir aš Žingtelėjau į šalį, kad lauke jam nepritrūk- 
tų erdvės, nes būtent erdvės jam reikėjo kur kas 
daugiau, nei iš pažiūros būtų galėję pasirodyti. 
Kol užrakinau automobilio dureles, jis gerai pa- 
sirąžė, nelyginant kardą nukreipęs į dangų savo 
pasivaikščiojimui skirtą lazdą, apsisuko ir rūs- 
čiu žvilgsniu nudėbė kalveles bei slėnius, o tada 
nusekė paskui mane palei griovio kraštą iki tos 
vietos, kur galėjome pereiti griovį ir nusigauti iki 


vartų. 

Bet vos tik pro juos įžengėme, vos tik spėjau 
juos uždaryti, išgirdau šūkaujant vyrą. Apžvel- 
giau namo link besidriekiančią ganyklos pusę ir 
pamačiau jį, įsitaisiusį ant kitoje pusėje esančios 
tvoros. Matyt, jis turėjo ten užsiropšti visai nese- 
niai. Vaikinas laidė gerklę reikalaudamas, kad neš- 
dintumės, iš kur atėję. Nuotolis tarp mūsų buvo 
nemenkas, tad negalėjau tiksliai pasakyti, ar buo- 
žė, kurią jis laikė pakėlęs ir prisidėjęs prie peties, 
buvo graižtvinio, ar šfatinio šautuvo. Nors pažiū- 
rėti neatrodė, jog vaikirmas taikytųsi būtent į mus, 
tačiau apskritai jo ketinimai buvo kaip tik tokie. 
Kol aš čiupinėjausi bandydamas uždaryti vartus, 
Volfas lyg niekur nieko Žingsniavo pirmyn, tad 
pasileidau paskui ristele, pasivijau jį ir sučiupau 
už rankos. 

— Palaukite minutėlę. Jeigu čia - beprotnamis, o 
šitas tipelis — vienas iš jo gyventojų, jis gali palai- 
kyti mus švilpikais arba laukiniais kalakutais... 

Bet Volfas tik piktai prunkštelėjo ir atkirto: 

— Tas vyrukas kvailas per visą pilvą. Juk čia — 
tik karvių ganykla. 

Kadangi Volfas buvo geras seklys, savo teiginį 
jis tuojau pat pagrindė svariu įrodymu: mostelėjo 
ir parodė jam prie kojų esantį rudą apvalų karvės 
blyną. Paskui jis metė rūstų žvilgsnį į ant tvoros 
užsikorusį ir mūsų tykantį pavojų, suriaumojo: 
„Užsičiaupk!“ ir patraukė toliau. Aš nusekiau iš 

paskos. Vyrukas vis nesiliovė klykavęs ir mosavęs 
ginklu, mudu toliau žingsniavome ten, kur buvo- 
me numatę, bet man visa tai ėmė nepatikti, nes da- 
bar jau aiškiai mačiau, jog tai - šratinis šautuvas, 
o vaikinas - tikras pamišėlis, galintis apiberti mus 
kulkomis. 

Pačiame ganyklos viduryje, nuožulniai iškilęs 
gal per tris pėdas nuo žemės, riogsojo didžiulis 
akmuo. Mudu su Volfu buvome atsidūrę šiek 
tiek į dešinę nuo jo, ir čia mūsų laukė antroji iš 
mano minėtų staigmenų. Visą dėmesį buvau su- 
telkęs į tą ginklu mosuojantį pakvaišėlį, kuris vis 
dar sėdėjo ant tvoros ir kaip niekad garsiai laidė 
gerklę, tik staiga pajutau, kaip Volfas pirštais su- 
spaudžia man alkūnę, ir išgirdau aiškią ir griežtą 
jo komandą: 

— Stokite ir nejudėkite! 

Sustojau kaip įbestas, o šalia manęs nelyginant 
druskos stulpas sustingo ir jis. Pamaniau, kad Vol- 
„fas perprato kokią nors ant tvoros užsikorusio ti- 
pelio psichikos savybę, bet jis, nė nežiūrėdamas į 
mane, pridūrė: 

— Stovėkite visiškai ramiai. Dabar lėtai, - labai 
lėtai, - pasukite galvą į dešinę. 

Iš pradžių pamaniau, kad ginklu besišvaistan- 
tis pusgalvis serga kokia užkrečiama liga, kurią 
pasigavo ir Volfas, bet padariau kaip liepiamas, 
ir čia manęs laukė antroji staigmena. Maždaug 

už dviejų šimtų pėdų į dešinę, iškėlęs galvą prie 
mūsų pamažu žingsniavo jautis, - kur kas dides- 
nis, nei įsivaizdavau paprastai esant jaučius. Jis 
buvo tamsiai žalas, ant kaktos turėjo baltą trikam- 
pę dėmę ir ėjo mūsų link lėtai, lengvais žingsniais, 
kartkartėmis nervingai papurtydamas galvą, tar- 
si stengtųsi nuvyti šalin jam ant ragų nutūpusią 
musę. Staiga bulius, sustojęs ir išrietęs kaklą, įbe- 
dė akis į mus. 

Tuomet išgirdau į mano pakaušį atsimušusį ne- 
stiprų Volfo balsą: 

— Viskas būtų kur kas geriau, jei tas avigalvis 
taip neplyšotų. Ar Žinote, kaip reikia elgtis su bu- 
liais? Ar kada esate matęs bulių kautynes? 

Pajudinau lūpas tik tiek, kad šiaip taip iškoš- 
čiau žodžius: 

— Ne, sere. 

— Stovėkite ir nejudėkite, - sumurmėjo jis. - Ką 
tik pajudinote pirštą ir jo kaklo raumenys kaipmat 
įsitempė. Sakykite, ar greitai sugebate bėgti? 

— Tvorą tikrai pasiekčiau greičiau už jį. Nema- 
nau, kad galėtų būti kitaip. Bet jūs buliaus tikrai 
neaplenktumėte. 

— Ir pats kuo puikiausiai tai suprantu. Prieš dvi- 
dešimt metų buvau tikras lengvaatletis. Todėl esu 
beveik visiškai tikras, jog... na, bet apie tai - vė- 
liau. Aha, jis ėmė kanopa kasti žemę. Ir galvą nu- 
leido. Jeigu jis dabar puls... tai tik dėl to prakeikto 

šūkalojimo. O dabar... dabar pamažu pasitraukite 
atgal, toliau nuo manęs, o tada pulkite prie tvoros. 
Kai tik pasijudinsite iš vietos, bulius ims jus vy- 
tis. Kol jis Žingsniuos pamažu, atsargiai eikite at- 
bulas, atsisukęs veidu į jį. Bet kai galvijas pasileis 
šuoliais, tada apsisukite ir dumkite... 

Bet įvykdyti gautų nurodymų taip ir nesuspė- 
jau. Aš nė nekrustelėjau ir esu tikras, kad Volfas 
taip pat nepasijudino iš vietos, tad iniciatyvos, 
matyt, turėjo imtis ant tvoros sėdėjęs mūsų bičiu- 
lis, - tikriausiai jis nušoko žemyn į ganyklą. Šiaip 
ar taip, jautis išrietė kaklą ir pasileido šuoliais. Ir 
norsjo taikinys buvo tasai kitas vaikinas, tai ne ka- 
žin ką padėjo, kadangi mudu su Volfu kaip tik sto- 
vėjome buliaus kelyje ir buvome gerokai arčiau jo. 
Gyvulys artėjo prie mūsų nelyginant sniego lavi- 
na. Jei būtume stovėję ir nejudėję, bulius tikriausiai 
būtų pralėkęs maždaug per tris pėdas į dešinę nuo 
manęs, tačiau juk negalima iš Žmogaus reikalauti 
per daug ir tikėtis, jog stovėsiu rankas nuleidęs, 
o gal... gal aš nesu Žmogus? Dar prisimenu man 
galvoje akimirksniu šmėstelėjusią mintį, kad jeigu 
sujudėsiu, patrauksiu buliaus dėmesį ir nuviliosiu 
jį toliau nuo Nero Volfo, bet visų toje situacijoje ki- 
lusių samprotavimų čia dėstyti gal ir neverta. Tur- 
būt nereikia nė sakyti, jog aš dėjau į padus, visai 
pamiršęs, kad pagal planą dar kelias minutes pa- 
mažu turėjau trauktis atbulas. Na ir, žinoma, kad 

ir kas iš pradžių buvo patraukęs buliaus dėmesį, 
man pasileidus bėgti jo žvilgsnis įsmigo tiesiai į 
mane. Girdėjau, kad galvijas pasileido man iš pa- 
skos. Jaučiau jį esant velniškai arti. Be to, neaiškiai 
girdėjau šūkčiojimus, o virš tvoros, kaip tik toje 
jos vietoje, prie kurios artėjau, probėgšmiais šmės- 
telėjo kažkokia raudona dėmė. Ir štai pagaliau 
tvora - ranka pasiekiama. Artėdamas prie jos nė 
nebandžiau stabtelėti, taranavau ją visu greičiu, 
norėjau rankomis atsistūmęs nuo jos viršaus ga- 
lingu šuoliu ir ją peršokti, bet viena mano ranka, 
nesuradusi reikiamos atramos, paslydo, aš persi- 
verčiau kūliais, šleptelėjau anapus tvoros, dar šiek 
tiek pasiritau ir likau ten tysoti. Paskui, vis dar 
šnopšdamas ir negalėdamas atgauti kvapo, atsisė- 
dau ir virš savo galvos išgirdau balsą: 

— Nepakartojama! Tokio reginio nė už ką nebū- 
čiau norėjusi praleisti. 

Pakėlęs akis išvydau dvi merginas, vieną vil- 
kinčią baltą suknelę ir raudoną švarkelį, kitą - mū- 
vinčią geltonas plačias dukslokas kelnes ir tokios 
pačios spalvos palaidinukę. 

— Gal dar kartą pakartoti? — ironiškai suniur- 
nėjau. 

Tuo tarpu prie manęs, garsiai šūkaudamas ir 
žarstydamas įsakymus, jau striuoksėjo pusgalvis 
su šautuvu, bet aš jam liepiau užčiaupti koserę ir 
šiaip taip atsistojau. Buvau atsidūręs apie dešimt 

jardų už tvoros. Šlubčiodamas šiaip taip nusiga- 
vau iki jos ir apžvelgiau ganyklą. Maždaug per 
šimtą pėdų nuo manęs kartkartėmis papurtyda- 
mas galvą ramiai vaikštinėjo bulius. O viduryje 
pievos buvo iškilusi tikra dekoratyvinė skulptūra: 
ant didžiulio apvalaino riedulio keteros sunėręs 
rankas ant krūtinės, lazdą pasikabinęs sau ant rie- 
šo, nejudėdamas stovėjo Nero Volfas. Pirmą kar- 
tą mačiau jį, sustingusį tokia poza, todėl stovėjau 
ir spoksojau, nes, pasirodo, dar niekada iki galo 
nebuvau suvokęs, kad mano darbdavys yra taip 
impozantiškai atrodantis subjektas. Ne, nebūtum 
galėjęs pasakyti, kad Volfas atrodė neoriai ar ne- 
kilniai, ir vis dėlto jo poza atrodė kažin kokia pa- 
tetiška, juolab kad jis stovėjo visiškai ramus, nė 
nekrustelėdamas. 

— Ar viskas gerai, viršininke? - sušukau. 

Man atsakydamas jis riktelėjo: 

— Pasakykite tam vyrukui su šautuvu, jog kai 
tik iš čia ištrūksiu, norėsiu su juo pasikalbėti! Ir 
dar pasakykite, kad jis pasikviestų kokį Žmogų ir 
įvarytų į gardą bulių! 

Aš apsisukau ir atsigręžiau į tą vaikiną. Visa 
bėda, jis tikrai neatrodė galįs įvaryti į gardą bu- 
liaus. Vyrukas aiškiai buvo ne tiek kuoktelėjęs, 
kiek apimtas baimės, o vilkėdamas darbinį kom- 
binezoną ir džinsinius medvilninius marškinius 
atrodė nedidukas ir sudžiūvęs. Jo veidas buvo nu- 

gairintas vėjo, nosis - kiek kreivoka. Jis atsekė pa- 
skui mane iki tvoros ir dabar pasiteiravo: 

— Jūsų draugas, kas jis toks? Kodėl nepasi- 
traukėte iš ganyklos, kai jums šaukiau? Ir kur, 
po velnių... 

— Palaukite, pone. Pamokslą galėsite pasakyti ir 
vėliau. Ar negalėtumėte uždaryti buliaus į gardą? 
— Ne, negaliu. Ir noriu jums pasakyti, kad... 

— Ar čia kur nors yra kitas žmogus, kuris galėtų 
tai padaryti? 

— Ne, nėra. Visi išvažiavo į mugę. Ir grįš gal 
tik po geros valandos. O aš noriu jums pasaky- 
ti, kad... 

— Pasakysite vėliau. O gal tikitės, kad tas vyras 
visą valandą taip ir stovės ant akmens sunėręs ant 
krūtinės rankas? 

— Nieko aš nesitikiu. Galų gale, juk jis gali ir 
atsisėsti, argi ne? Bet, šiaip ar taip, norėčiau, kad 
jis tuojau pat nešdintųsi iš ganyklos. Aš tą bulių 
saugau. 

— Jums pasisekė. O nuo ko jį saugote? Gal nuo 
manęs? 

— Nuo visų. Klausykite, jeigu manote, kad esate 
labai sąmojingas... 

Tuo tarpu aš nusigręžiau nuo jo, vėl atsisukau 
veidu į ganyklą ir sušukau: 

- Jis saugo bulių! Ir nori, kad tučtuojau iš čia 
išsinešdintumėte! Uždaryti buliaus į gardą negali 

nei jis, nei kas kitas! Po valandos čia pasirodys kas 
nors, kas galėtų šį reikalą sutvarkyti! 

— Arči! — įsakmiai sugriaudėjo Volfas. - Klau- 
syk, kai tik aš nulipsiu... 

— Ne, dėl Dievo meilės, geriau jau nebandykite, 
tiesiai jums sakau! To buliaus aš nemėgstu lygiai 
taip pat kaip ir jūs! 

Kelias akimirkas įsivyravo tyla. Paskui vėl iš- 
girdau Volfo balsą: 

— Sakote, kol čia kas nors ateis, praeis ne.ma- 
žiau kaip valanda? 

— Taip tvirtina mūsų sutiktas vaikinas. 

— Tada tai padaryti privalote jūs! Ar girdite? 

— Girdžiu. 

— Gerai. Perlipęs tvorą vėl grįžkite į ganyklą ir 
nukreipkite buliaus dėmesį. Kai jis pajudės į prie- 
kį, tolyn nuo manęs atatupstas traukitės tol, kol 
iki tvoros teliks kelios pėdos. Beje, ar tas Žmogus, 
vilkėjęs kažkokį raudoną drabužį, buvo moteris? 

— Taip. Moteris arba mergina, - apsidairęs į ša- 
lis atsakiau:- Bet, atrodo, ji jau nuėjo savo keliais. 

— Surask ją, pasiskolink tą raudoną drabužį ir 
neškis kartu. Kai bulius pasileis atakuoti, vėl per- 
šoksite per tvorą. Truputį palaukite, kol gyvulys 
šiek tiek nutols, tuomet grįžkite į ganyklą ir viską 
pakartokite dar kartą. Nuviliokite jį į kitą ganyklos 
galą ir užlaikykite tenai tol, kol aš iš jos išeisiu. Jei- 
gu pasistengsite išlaikyti jo dėmesį, esant tokiam 

dideliam atstumui iki manęs, bulius jūsų tikrai ne- 
paliks. Leiskite jam patikėti, kad tikrai turi realią 
galimybę jus pričiupti. 

— Aišku. 

— Ką? 

— Sakau: „Viskas aišku“! 

— Gerai, tada - pirmyn. Bet būkite atsargus. Ne- 
paslyskite ant žolės. 

Kai paklausiau merginos, gal man reikėtų pa- 
kartoti savo Žygį, maniau, kad tai - tik pokštas, 
bet dabar... Apsižvalgiau, gal kur nors ją pama- 
tysiu. Toji geltonomis kelnėmis vis dar tebebuvo 
čia ir sėdėjo užsikorusi ant tvoros, bet kitos jau 
nebuvo. Buvau bepražiojąs burną paklausti ir iš- 
pešti mane dominančios informacijos, bet atsaky- 
mą gavau dar nespėjęs balsu ištarti klausimo, ir 
jis pasiekė mane visai iš kito šono. Po akimirkos 
mano ausis pasiekė variklio ūžimas, ir už kelių 
augančių medžių besidriekiančiu keliuku prie 
kitame ganyklos šone esančių vartų pamačiau 
važiuojantį automobilį. Mašina sustojo vos vos 
neįsirėmusi nosimi į tvorą, ir raudoną švarkelį 
vilkinti mergina, persisvėrusi pro automobilio 
langą, man šūktelėjo: 

— Ateikite ir atidarykite vartus! 

Aš risčia pasileidau jos link, tiesa, šiek tiek 
šlubuodamas, nes dešinės kojos kelį buvau susi- 
trenkęs į tvorą, bet anas vaikinas, kuris pasišoki- 

nėdamas taip pat liuoksėjo į priekį, šį kartą mane 
aplenkė. Kai prilėkiau, jis jau stovėjo prie automo- 
bilio, mosavo šautuvu ir garsiai vardijo su vartais 
ir buliais susijusias taisykles bei nuostatas. 

Tačiau mergina nekantriai jį pertraukė: 

— Nebūk kvailas, Deivai. Nėra jokios prasmės 
palikti jį tupėti ant to riedulio. - O tada atsigręžė 
į mane ir pridūrė: —- Atidarykite vartus ir, jei nori- 
te važiuoti kartu, lipkite į mašiną. Kai įvažiuosim 
Deivas vartus uždarys. 

Aš žingtelėjau į priekį. Deivas irgi šoko pirmyn 
1r suspigo: 

— Nė nebandykite liestis prie vartų! Velniai rau- 
tų, aš šausiu! Ponas Pratas man aiškiai nurodė, 
kad jeigu kas nors bandys atidaryti vartus arba 
perlipti tvorą ir įkelti koją į ganyklą, nedvejoda- 
mas turiu šauti! 

— Nesąmonė, - atkirto mergina. - Ir taip jau nu- 
sižengei šeimininko įsakymui. Kodėl nešovei, kai 
jie atsidarė anoje ganyklos pusėje esančius vartus? 
Todėl, kad už tokį darbą atsidurtum teisme. Ko- 
dėl nešauni dabar? Nagi, pirmyn, nušluok jį nuo 
to riedulio. Pažiūrėsime, ar išdrįsi. — Čia ji, rodos, 
vėl prarado kantrybę ir atsisukusi į mane pašai- 
piai mestelėjo: - Ar norite, kad jūsų draugas būtų 
išgelbėtas, ar jums tai nė motais? 

Aš atkabinau vartus ir galingu rankos mostu 
juos atvėriau. Bulius, stovėjęs gana toli, atsigręžė 

į mus ir sustojo, pakreipęs galvą šiek tiek į šoną. 
Deivas vis dar taškėsi seilėmis ir nesiliovė mojuoti 
šautuvu, tačiau buvo akivaizdu, kad į jį neverta 
kreipti nė menkiausio dėmesio. Kai automobilis 
įvažiavo į ganyklą, - o tai buvo didelis spindintis 
geltonos spalvos „Wethersill“ markės kabrioletas 
nuleistu stogu, - aš mitriai įšokau į vidų, o mer- 
gina šūktelėjo Deivui, kad šis kuo skubiausiai už- 
darytų vartus. Vis dar gana toli nuo mūsų esantis 
bulius atmetė galvą aukštyn, paskui vėl ją pana- 
rino ir kanopa ėmė kasti žemę. Iš po jo papilvės 
pradėjo lėkti velėnos gabalai. 

— Stabtelėkite minutėlę, - pratariau aš ir nieko 
nelaukęs patraukiau rankinį stabdį. - Iš ko spren- 
džiate, kad jūsų planą pavyks įgyvendinti? 

— Nežinau, ar pavyks. Bet juk galime pamėgin- 
ti, ar ne? O gal bijote? 

— Žinoma. Nusivilkite tą raudoną drabužį. 

— Ak, juk visa tai - prietarai. 

— Taip, aš prietaringas. Nusivilkite. -Sugriebiau 
jai už raudonojo švarkelio apykaklės, ji energingai 
pasimuistė ir ištrūko iš mano gniaužtų, tačiau pa- 
siduoti aš nė neketinau. Kyštelėjau ranką sau po 
švarku, kur turėjau prisisegęs pistoleto dėklą, ir iš- 
sitraukiau revolverį. 

Ji tik dėbtelėjo į ginklą ir paklausė: 

— Gal jūs koks slaptasis agentas, ar ką? Nebū- 
kite kvailas. Ar tikrai manote, kad pasinaudojęs 

šituo daikčiuku sugebėsite pastoti buliui kelią ir jį 
sustabdyti? 

— Galėčiau pabandyti. 

— Geriau nereikia, nebent esate pasirengęs pa- 
kloti keturiasdešimt penkis tūkstančius dolerių. 

— Kiek? 

— Keturiasdešimt penkis tūkstančius. Tai ne 
šiaip sau bulius, tai - Hikoris Cezaris Grindonas. 
Įsikiškite tą daikčiuką atgal į dėklą ir išjunkite ran- 
kinį stabdį. 

Trumpą akimirką nužvelgiau ją ir tariau: 

— Apsisukite ir važiuokite iš čia. O ašlaikysiuosi 
gautų nurodymų ir palei tvorą nuviliosiu jį į kitą 
ganyklos galą. 

— Ne, - sugniaužusi kumštį ji kilstelėjo ranką ir 
paspaudė greičio pedalą. - Kodėl linksmintis turė- 
tumėte tik jūs vienas? —- Automobilis pajudėjo, o ji 
įjungė antrą pavarą. Mes abu ėmėme suptis ir kra- 
tytis. - Kažin kokiu greičiu man derėtų važiuoti? 
Iki šiol dar niekada nesu išgelbėjusi žmogaus gy- 
vybės. Žvelgiant iš čia atrodo, kad pirmasis, kurį 
nusprendžiau išgelbėti, yra tikras keistuolis. Kaip 
manote, gal man paspausti garso signalą? Tik pa- 
žiūrėkite į jį! 

Tuo tarpu bulius elgėsi taip, tarsi būtų pavir- 
tęs supamuoju arkliuku. Užpakalinė jo kūno dalis 
nusileisdavo žemyn, paskui jis ją pakeldavo ir tuo 
pat metu nuleisdavo prie žemės galvą ir krūtinę, 

ištiesęs ir aukštyn užrietęs uodegą ir vis kreste- 
lėdamas galvą. Jis stovėjo atsukęs snukį į mūsų 
pusę. Kai pravažiavome, palikę jį kairėje maždaug 
per trisdešimt jardų, mergina tarė: 

— Tik pažvelkite į jį! Tai — veislinis, kilmingas 
bulius! 

Tuo tarpu į duobę įsmukęs automobilio ratas 
staiga iššoko iš jos, ir mane krestelėjo taip, kad vos 
neatsidūriau ant žolės. „Žiūrėkite, kur važiuoja- 
te“, - suurzgiau, nė akimirką nepasukdamas gal- 
vos ir neatitraukdamas akių nuo buliaus. Atrodė, 
jis be vargo galėtų užsimesti automobilį ant ragų 
ir nusinešti, panašiai kaip indėnė užsikėlusi ant 
galvos nešioja ąsotį. Mes artinomės prie riedulio. 
Privažiavusi mergina sustabdė automobilį čia pat, 
gal per pusę colio nuo riedulio, ir šūktelėjo: 

— Kvietėte taksi? 

Kol nuo riedulio keteros Volfas atsargiai leido- 
si žemyn, aš išlipau iš mašinos ir palikau atdaras 
dureles. Prilaikyti Volfo alkūnę, kad neprarastų 
pusiausvyros, taip ir nepasisiūliau, nes iš jo vei- 
do išraiškos aiškiai mačiau, jog toks pasiūlymas 
sukeltų jam pykčio priepuolį. Volfas nusigavo iki 
riedulio krašto ir sustojo ten, o jo pėdos buvo atsi- 
dūrusios tokiame pat aukštyje, kaip ir automobi- 
lio pamina. 

- Jūs, kaip suprantu, daktaras Livingstounas, 
ar ne? - pasiteiravo mergina. 

Volfo lūpos šiek tiek virptelėjo. 

— Panele Stenli? Kaip sekasi? Aš - Nero Volfas. 

Mergina net akis išpūtė. 

— Dieve mano! Tik nesakykite, kad jūs - tas gar- 
susis Nero Volfas! 

— Na, vienas iš tų, kurio telefono numerį galite 
rasti Manhatano telefonų knygoje... 

— Tada aš tikrai pasirinkau gelbėti keistuolį! 
Lipkite į mašiną. 

Nerangiai ropšdamasis į kabrioletą jis dar tars- 
telėjo: 

— Pastebėjau, kad jūsų vairuojamas automobilis 
labai šokčioja. O aš supimo nemėgstu. 

Bet ji tik nusijuokė. 

— Nusiraminkite. Šiaip ar taip, vis geriau, nei 
būti supamam ant buliaus ragų. Ar jums taip ne- 
atrodo? 

Aš klestelėjau ant galinės automobilio sėdy- 
nės, nes įlipus Volfui priekyje niekam daugiau 
neliko vietos, ir mergina, vos pradėjusi važiuoti, 
pasuko į kairę. Pastebėjau, kad jos riešai ir pirštai 
Jabai stiprūs, be to, dabar, kai nusimetė švarkelį, 
merginos rankos liko nuogos, ir įgudusiais mos- 
tais jai sukinėjant vairą, kad išvengtų grumstų ir 
duobių, man pro akis nepraslydo tai susitraukian- 
tys, tai vėl atsileidžiantys jos dilbių raumenys. Pa- 
skui dar žvilgtelėjau į bulių ir pamačiau, kad jis 
jau pavargo žaisti supamąjį arkliuką ir dabar stovi 

pakėlęs galvą, nuleidęs uodegą ir atvirai demons- 
truodamas mums savo panieką. Mano nuomone, 
gyvulys buvo didesnis, negu anksčiau atrodė. Tuo 
tarpu mergina kalbėjosi su Volfu. 

— Stenli būtų labai graži pavardė, bet maniškė 
yra Prat, Karolina Prat. Atleiskite, šitos duobės tik- 
rai nepastebėjau. Žinoma, šlove nė iš tolo negaliu 
lygintis su jumis, bet jau dvejus metus iš eilės esu 
sostinės golfo varžybų čempionė. O ši vieta čem- 
pionus, rodos, traukte traukia. Jūs esate detektyvų 
čempionas, Hikoris Cezaris Grindonas - visos ša- 
lies bulių čempionas, aš - golfo čempionė... 

„Štai kodėl jos rankos ir jų riešai tokie stiprūs, — 
tyliai sau pamaniau. - Pasirodo, ji viena iš tų spor- 
tininkių“. Kai pasiekėme ganyklos vartus, Deivas 
juos atidarė, o kai automobilis pro juos pravažia- 
vo, nieko nelaukęs vėl skubiai užvėrė. Paskui ji 
pasuko mašiną riedėti po medžiais, kurių Žemai 
nusvirusios šakos vis taikėsi nušluoti mane nuo 
sėdynės, ir galų gale atsidūrėme atvirame žvyru 
išpiltame kieme priešais didelį, visai neseniai pa- 
statytą mūrinį pastatą, kurio vienoje pusėje buvo 
matyti net ketverios garažų durys. Prie vienų iš jų 
ir sustojome. Deivas, vis dar tampydamas drau- 
ge su savimi šautuvą, tekinas atskubėjo paskui, o 
mūsų link neskubėdama jau žingsniavo geltonas 
kelnes mūvinti mergina. Liuoktelėjau per durelių 
viršų ir atsidūriau žvyru išpiltame kieme. Golfo 

čempionė dar pasiteiravo Volfo, gal galėtų kur 
noIS jį nuvežti, bet jis jau buvo atsidaręs dureles 
ir perkėlęs savo kūno svorį, kad galėtų išsiropšti 
iš automobilio, tad išlipo laukan ir ji. Pribėgęs prie 
Volfo, Deivas vėl pakėlė balsą ir ėmė švaistytis pa- 
liepimais, bet mano viršininkas tik nudėbė vyruką 
nuožmiu žvilgsniu ir tėškė: 

— Sere, jūs galite būti patrauktas baudžiamojon 
atsakomybėn už pasikėsinimą nužudyti! Ir kalbu 
aš ne apie mosavimą ginklu, o apie tai, kad nušo- 
kote nuo tvoros į ganyklą! 

Taip taręs, Volfas apėjo automobilį iš užpakalio, 
atsidūrė kitoje jo pusėje ir, prisiartinęs prie savo 
gelbėtojos, mandagiai jai nusilenkė. 

—- Ačiūjums, panele Prat, kad turite pakankamai 
sumanumo ir sugebate šia savybe pasinaudoti. 

— Nėra už ką dėkoti. Padėti jums buvo vienas 
malonumas. 

— Ar tas bulius - jūsų? - vyptelėjęs dar paklau- 
sė Volfas. 

— Ne, jis priklauso mano dėdei, Tomui Pra- 
tui, - paaiškino mergina ir, mostelėjusi ranka, pri- 
dūrė: - Ši rezidencija - irgi jo. Jis turėtų netrukus 
grįžti. O kol kas... jei tik galėčiau jums kuo nors 
pasitarnauti... Gal norėtumėte alaus? 

— Ačiū, ne. Tai yra alaus neatsisakyčiau, bet 
vienas Dievas težino, kada vėl galėsiu mėgautis 
šiuo gėrimu. Matote, mes patyrėme avariją. Ponas 

Gudvinas nesugebėjo suvaldyti mūsų automobi- 
lio... Ak, labai prašau man atleisti. Panele Prat, 
tai - ponas Gudvinas. 

Ji mandagiai ištiesė ranką pasisveikinti ir aš ją 
paspaudžiau. Volfas neiškentė nepakartojęs dar 
kartą: 

— Ponas Gudvinas nesugebėjo suvaldyti mūsų 
mobilį ir įvertinęs jam padarytą žalą jis tvirtina, 
kad automobilio ratas greičiausiai užvažiavo ant 
stiklo. Paskui jis įkalbėjo mane įžengti į ganyklą. O 
iš tankumyno išlindusį bulių pirmasis pastebėjau 
aš, o ne jis. Ponas Gudvinas visiškai nieko nenu- 
tuokė ir apie tai, kaip bulius galėtų elgtis... 

Kai tik pamačiau prie riedulio krašto slenkan- 
čio Volfo veido išraišką, jau žinojau, kad jis elgsis 
kaip vaikas, tačiau jis galėjo bent kiek susivaldyti 
ir šio savo būdo bruožo atvirai nedemonstruo- 
ti. Aš šiurkštokai nutraukiau jo monologą ir pa- 
klausiau: 

— Ar galėčiau paskambinti? 

— Jūs pertraukėte poną Volfą, - čia pat prikišo 
man mergina. - Jeigu jis nori paaiškinti... 

— Aš jums parodysiu, kur yra telefonas, - išgir- 
dau sakant sau už nugaros ir atsigręžiau. 

Geltonas kelnes mūvinti mergina buvo priėju- 
si gana arti prie mūsų. Staiga nustebęs pamačiau, 
kad jos viršugalvis vos siekia mano smakrą, na, 

gal ir šiek tiek aukščiau, kad toji mergina - švie- 
siaplaukė, bet toli gražu ne bespalvė ar išblukėlė, 
kad jos akys - tamsiai mėlynos, primerktos, o vie- 
na pusė lūpų truputį pakilusi ir praverta jau beiš- 
blėstančios šypsenos. 

— Eime, Eskamilijau, - pakvietė mane ji,- aš 
jums parodysiu, kur telefonas. 

— Esu jums labai dėkingas, - atsiliepiau ir nu- 
sekiau jai iš paskos. 

Bežingsniuojant ji lengvai prisilietė prie manęs 
ir tarė: 

— Aš - Lilė Rouan. 

— Gražus vardas, - šyptelėjau aš ir pažvelgiau į 
merginą. - Aš - Eskamilijas Gudvinas. 


ANTRAS SKYRIUS 


Pro atdaras duris mano ausis pasiekė Volfo balsas: 

— Kiek dabar valandų? 

Užmetęs akį į savo rankinį laikrodį, padėtą ant 
stiklinės lentynėlės, išėjau iš vonios kambario iš- 
tiesęs rankos dilbį ir stengdamasis jo nejudinti, 
žaizdas. Paskui, sustojęs priešais gobelenu apmuš- 
tą kėdę, ant kurios buvo įsitaisęs Volfas, atsakiau į 
jo užduotą klausimą. 

— Trys valandos ir dvidešimt šešios minutės po 
vidurdienio. Tikėjausi, alus pataisys jums nuo- 
taiką. Bet, kaip matau, patekote į gilią depresijos 
duobę, jeigu visiškai nesidžiaugiate gyvenimu ir 
negalite išsitraukti iš kišenės savojo laikrodžio. 

— Džiaugtis gyvenimu? - sunkiai atsiduso jis. — 
Po to, kai sulamdėte automobilį, o jame likusios 
gėlės pasmerktos išdžiūti ir užtrokšti? 

— Jos tikrai neužtrokš. Abiejose pusėse palikau 
nuleistus langų stiklus. — Šiek tiek kilstelėjau ran- 

ką, atidžiai apžiūrėjau džiūvantį jodą ir vėl ją nu- 
leidau. - Žinoma, kad reikia džiaugtis gyvenimu! 
Ar susižeidėme, kai bevažiuojant sprogo priekinė 
automobilio padanga? Ne. O gal bulius mus pri- 
čiupo? Ne. Sutikome malonius žmones, kurie ap- 
gyvendino mus pirmarūšiame kambaryje su vo- 
nia, kad galėtume nusiprausti, pavaišino jus šal- 
tu alumi, o man davė jodo. Ir norėčiau pakartoti 
jums dar sykį: jeigu manote, kad privalėjau įtikin- 
ti kurios nors iš Kroufylde esančių automobilių 
remonto dirbtuvių darbuotojus atvažiuoti čia ir 
parsitempti automobilį, o kartu parsivežti ir mus, 
nulipkite žemyn ir pats pamėginkite tai padaryti. 
Jie pamanė, kad esu visiškas kvailys, jei tikiuosi 
iš jų gauti tokių paslaugų, ypač dabar, kai vyksta 
paroda. Tuojau savo didžiuliu sedanu namo turi 
grįžti tasai ponas Pratas, ojo dukterėčia sakosi nu- 
vešianti į Kroufyldą ir mus, ir mūsų bagažą, ir gė- 
les. Paskambinau į viešbutį, ir registratūroje man 
pažadėjo, kad užsakytą kambarį jie laikys mums 
iki pat dešimtos valandos vakaro. Suprantama, 
dabar minios žmonių ieško, kur būtų galima susi- 
rasti kokią lovą ir pernakvoti. 

Nuleidau atraitotas marškinių rankoves, susise- 
giau rankogalius ir, siektelėjęs švarko, paklausiau: 

— Na, ar alus geras? 

— Geras, — burbtelėjo Volfas ir neramiai su- 
bruzdėjęs pusbalsiu pridūrė: - Minios Žmonių ieš- 

ko lovų... - Jis žvilgsniu apmetė kambarį ir tęsė 
savo mintį toliau: - O juk mūsų kambarys - labai 
geras ir nepaprastai jaukus... didelis, erdvus, turi 
gerus langus... Pamaniau, kad ir savo namuose 
man vertėtų įsidėti langus šiuolaikiškais rėmais. 
Be to, čia yra dvi puikiausios lovos... Beje, ar bent 
vieną jau išbandėte? 

Aš įtariai jį nužvelgiau ir atsakiau: 

— Ne. 

— Jos puikios, aukščiausios kokybės. Priminkite 
man dar kartą: kada remonto dirbtuvė atsiųs savo 
Žmones parsitempti automobilio? 

— Rytoj apie vidurdienį, - kantriai priminiau aš. 

— Gerai, - atsiduso jis. - Maniau, naujų namų 
nemėgstu, bet šis labai jaukus. Žinoma, čia viskas 
priklauso nuo architekto. O ar žinote, iš kur tokiam 
namui pastatyti jo šeimininkas ėmė pinigų? Pane- 
lė Prat man pasakė. Jos dėdė vadovauja Niujorke 
nepaprastai populiarių restoranų tinklui, jau turi 
atidaręs jų kelis šimtus. Jis tuos restoranus vadina 
„praterijomis“. Ar kada nors buvote bent į vieną iš 
jų užsukęs? 

— Aišku, — nusimovęs kelnes ir apžiūrinėdamas 
savo sužeistą kelį, atsiliepiau aš. - Dažnai juose 
valgau priešpiečius. 

— Šit kaip? O ar patiekalai pakenčiami? 

— Kaip čia pasakius... Viskas priklauso nuo to, 
kokius reikalavimus keliate, - paaiškinau ir vėl pa- 

kėliau į Volfą akis. - Jei klausiate tik todėl, kad ke- 
tinate atsisakyti vakarienės, kuri tikriausiai šiuose 
namuose jums bus pasiūlyta, idant išvengtumėte 
restoranuose įprasto maisto, pasakysiu jums, jog 
tarp „praterijose“ siūlomo kramtalo ir šiuose na- 
muose tiekiamo maisto nėra jokio tiesioginio ryšio. 
Tarp tenai ir pirmajame šio namo aukšte dirbančių 
virėjų - 1pso facto. Beje, džiaugiuosi sužinojęs, kad 
tos užeigos „praterijų“ pavadinimą gavo nuo jų 
savininko Prato pavardės. O man visuomet atro- 
dė, kad tos vietos taip vadinamos dėl to, jog ten 
gali padėti savo plačiąją (originale neišverčiamas 
žodžių Žaismas: angl. prat - sėdynė, subinė. - Vert. 
past.) ir valgyti. 

— Drįsčiau spėti, kad vienos srities neišmany- 
mas kompensuojamas kitoje srityje. Iki šiol kaip 
gyvas nebuvau girdėjęs žodžio „plačioji“, o jūs 
savo ruožtu nenutuokiate, ką iš tikrųjų reiškia ipso 
facto (tuo pačiu, lot. - Vert. past.). Nebent „plačioji“ 
jūsų paties sugalvotas naujadaras... 

— Ne. Šį žodį vartojo jau Šekspyras. Aš nusižiū- 
rėjau nuo jo. Niekada nesiimu ko nors išradinėti, 
jei tik... 

Staiga kažkas pasibeldė į duris, ir aš šūktelėjau: 

— Užeikite! 

Durys prasivėrė ir mes išvydome kažkokį keis- 
tuolį, apsimovusį nešvariomis flanelinėmis kelnė- 
mis, taukais aptekusiu veidu, apsivilkusį akinamai 

baltą ir rūpestingai iškrakmolytą švarką. Sustojęs 
tarpduryje jis puse lūpų ėmė kažką burblenti apie 
tai, kad parvažiavo ponas Pratas ir kad, jei tik esa- 
me pasirengę, galime nulipti į apačią. Volfas perda- 
vė jam, jog netrukus ateisime, ir žmogelis dingo. 

— Matyt, ponas Pratas- našlys, - pareiškiau 
savo nuomonę aš. 

- Ne,- atsiliepė Volfas rengdamasis pakelti 
nuo kėdės apsunkusį kūną, - jis niekada nebuvo 
vedęs. Panelė Prat man papasakojo. Beje, ar neke- 
tinate persibraukti šukomis plaukus? 


Kol juos suradome, teko gerokai pavargti. Kai 
pirmajame aukšte sutiktos moters su prijuoste pa- 
klausėme, kur jie, ši tik papurtė galvą, tad mudu 
nuėjome į valgomąjį, tuomet pasukome atgal, per- 
ėjome didžiulę svetainę, dar vieną kambarį, kuria- 
me stovėjo pianinas, ir pagaliau suradome juos, 
susirinkusius grįstoje terasoje, virš kurios buvo 
ištemptas brezentas, kad būtų galima pasislėpti 
nuo tiesioginių saulės spindulių. Abi mums jau 
pažįstamos merginos ir jaunas vyras buvo įsitaisę 
viename terasos šone ir iš aukštų taurių siurbčiojo 
viskį su ledu ir sodos vandeniu. Šiek tiek arčiau 
mūsų, prie stalo, palinkę prie popierių, šnarinda- 
mi juos, traukdami iš savo portfelių vis naujus la- 
pus ir vienas kitam juos perdavinėdami, dirbo du 
vyrai. Vienas iš jų, jaunas ir dailiai nuaugęs, iš pir- 

mo žvilgsnio atrodė gudrus ir mitrus nelyginant 
biržos makleris; kitas, vidutinio amžiaus ar kiek 
vyresnis, buvo rudaplaukis, nors plaukai tarpais 
jau buvo pradėję žilti, siaura kakta, arti vienas kito 
esančiais smilkiniais ir neproporcingai plačiais 
žandikauliais. Volfas stabtelėjo, paskui, po trum- 
pos minutėlės, žingtelėjo dar arčiau ir vėl sustojo. 
Abu vyrai pakėlė į jį akis, o tada vyresnysis surau- 
kęs kaktą paklausė: 

— Ak, taijjūs, vaikinai... 

— Pone Pratai? — pratarė Volfas ir nežymiai nu- 
silenkė. - Mano pavardė Volfas. 

Prie stalo dirbęs jaunuolis pakilo nuo kėdės. 
Bet vyresnysis, vis dar susiraukęs, išrėžė: 

- Taip, dukterėčia man apie jus pasakojo. Ži- 
noma, esu apie jus girdėjęs, bet man visiškai tas 
pat, - galite būti kad ir prezidentas Ruzveltas, vis 
tiek neturėjote teisės kelti kojos į tą ganyklą, juo- 
lab kad mano žmogus jums aiškiai liepė nešdintis 
lauk. Ir ko gi jums tenai prireikė? 

— Visiškai nieko. 

— Tai kurių galų ten lindote? 

Volfas trumpam kietai sučiaupė lūpas, paskui 
vėl pravėrė jas ir paklausė: 

— Ar dukterėčia jums papasakojo, ką jai sakiau? 

— Papasakojo. 

— Ar manote, kad ji melavo? 

— Kodėl?.. Ne... 

— O galjums atrodo, jog melavau aš? 

— Hm... Ne. 

Volfas tik gūžtelėjo pečiais. 

— Tuomet belieka padėkoti jums už svetingu- 
mą, - už galimybę pasinaudoti telefonu, už su- 
teiktą prieglobstį ir gaiviuosius gėrimus. Ypač už 
alų. Jūsų dukterėčia maloniai pasisiūlė jūsų auto- 
mobiliu nuvežti mus į Kroufyldą... Juk nepriešta- 
rausite, tiesa? 

— Ko gero ne, - vis dar susiraukęs atsiliepė 
dručkis, sukryžiavęs ant krūtinės rankas pažasti- 
mis prispaudė nykščius, atsilošė ir pridūrė: —- Ne, 
pone Volfai, nemanau, kad melavote, bet man vis 
tiek dar knieti užduoti jums klausimėlį kitą. Ma- 
tote, jūs —- detektyvas, ir gali būti, kad esate kieno 
nors pasamdytas... Galai Žino, ką jie dar sumanė 
ir ar toli siekia jų ketinimai. Jie mane baigia mir- 
tinai nukamuoti. Šiandien su sūnėnu nuvažiavau 
į Kroufyldą pasižvalgyti po parodą, bet jie ėmė 
mane persekioti ir tiesiog iš ten išvijo. Tik pasie- 
kęs namus pagaliau jų atsikračiau. Todėl paklau- 
siu tiesiai: ar į ganyklą įžengėte todėl, jog Žinojote 
ten rasiąs tą bulių? 

— Ne, sere, - pažvelgęs į jį atsakė Volfas. 

— Arį šį šalies kampelį atvykote ketindamas ką 
nors padaryti šitam buliui? 

— Ne, sere. Atvykau eksponuoti orchidėjų Šiau- 
rės Atlanto parodoje. 

— Vadinasi, kaip tik tą ganyklą pasirinkote vi- 
siškai atsitiktinai? 

— Mesjos nepasirinkome. Klausimas buvo susijęs 
su geometrija. Tiesiog tai buvo trumpiausias kelias 
iki šio namo. - Čia Volfas akimirką nutilo, o tada 
apmaudžiai pridūrė: - Bent jau mes taip manėme. 

Pratas tylomis linktelėjo galva. Tada, žvilgtelė- 
jęs į savo rankinį laikrodį, kilstelėjo nuo krėslo ir 
kreipėsi į vyrą su portfeliu, kuris kaip tik tvarkėsi 
popierius. 

— Na gerai, Peivi, gali važiuoti ir šeštos valan- 
dos traukiniu, išvykstančiu iš Albanio. Ir pasakyk 
Džeimsonui, kad, po galais, nėra nė menkiausios 
priežasties, dėl kurios bendras skaičius turėtų nu- 
kristi žemiau kaip dvidešimt aštuonis sveikus ir 
keturias dešimtąsias. Kodėl šių metų rugsėjį Žmo- 
nės neturėtų būti lygiai tokie pat alkani, kaip ir 
kitais rugsėjais? Ir prisimink, ką tau sakiau: dau- 
giau - jokių Fajerbenko pyragėlių... 

Dar kelias minutes jis šnekėjo apie sudužusių 
indų procentą, apie naujas Brukline pasirašytas 
nuomos sutartis ir taip toliau, ir galų gale šūkte- 
lėjo paskutinę akimirką į galvą jam šovusią min- 
tį apie salotų rinką, bet Peivis jau buvo dingęs už 
namo kampo. Tada šeimininkas netikėtai pasitei- 
ravo Volfo, gal jis norėtų taurės viskio su ledu ir 
sodos vandeniu, šis padėkojo ir paaiškino labiau 
mėgstąs alų, bet neabejojantis, kad ponas Gudvi- 

nas pasiūlytojo gėrimo tikrai neatsisakytų. Pratas 
visa gerkle suriko: „Bertai!“, iš namo gilumos 1š- 
niro pažiūrėti nelabai valyvas vyrukas ir išklausė 
šeimininko nurodymų. Taip besėdint, nešina savo 
gėrimais, prie mūsų priėjo kitame sodo krašte bu- 
vusi trijulė. 

— Ar galima? - pasiteiravo savo dėdės panelė 
Prat. - Džimis norėtų susipažinti su svečiais. Pone 
Gudvinai, pone Volfai, čia - mano brolis. 

Atsistojau norėdamas susipažinti, ir staiga man 
toptelėjo, kad Volfas žaidžia gana drąsų ir paslap- 
tingą Žaidimą, ypač kai pamačiau, jog užuot kaip 
paprastai atsiprašęs, kad nepakelia savo masyvaus 
kūno nuo kėdės, jis taip pat atsistojo. Paskui mes 
vėl atsisėdome, o netoliese šviesiaplaukė Lilė lė- 
tai sūpavosi įsitaisiusi ant kėdę atstojusio sūpynių 
brezento, viena jos geltonųjų kelnių klešnė buvo 
pakilusi ir apnuoginusi merginos blauzdą. 

Pratas kalbėjo toliau. 

- Žinoma, esu apie jus girdėjęs, - paaiškino jis 
Volfui. - Porą kartų girdėjau jūsų pavardę iš pažįs- 
tamų. Mano draugas Pitas Hatčinsonas pasakojo, 
jog prieš porą metų atsisakėte jam padėti ir atlikti 
- šiokį tokį tyrimą, kurį jis jau buvo pradėjęs ir kuris 
buvo susijęs su jo žmona. 

Volfas pritariamai linktelėjo galva. 

— Į natūraliai vykstančius procesus stengiuosi 
kištis kiek galima mažiau. 

— „Elkis kaip tinkamas“, - tarstelėjo Pratas ir 
siurbtelėjo geroką gurkšnį viskio su ledu ir sodos 
vandeniu. - Toks mano šūkis. Tai - jūsų reikalas, ir 
lemiamas žodis čia priklauso tik jums. Pavyzdžiui, 
puikiai suprantu, kad esate tikras gurmanas. Bet 
aš sukuosi maitinimo versle ir šventai tikiu tuo, 
kad reikia pamaitinti visus iki vieno. Praėjusią sa- 
vaitę man priklausančiose Niujorko užkandinėse 
per dieną vidutiniškai patiekėme keturiasdešimt 
du tūkstančius devynis šimtus keturiasdešimt tris 
priešpiečių porcijas, ir kiekviena iš jų klientui vi- 
dutiniškai kainavo 23,17 cento. Noriu pasakyti, 
kad... Beje, kiek kartų esate valgęs „praterijoje“? 

— Aš... -numykė Volfas pildamasis alaus. - Tie- 
są sakant, nė karto. 

— Nė karto? 

— Aš visuomet valgau namie. 

— Šit kaip... - Pratas pervėrė pašnekovą atidžiu 
žvilgsniu. - Žinoma, kartais galima valgyti ir na- 
mie pagamintą maistą. Bet dauguma delikatesų.... 
Viena iš geriausių progų pasireklamuoti man pasi- 
taikė tada, kai į „prateriją“ užsuko penkiasdešim- 
ties visuomenės grietinėlei priklausančių žmonių 
grupė ir visiems jiems patiekiau maistą iš pasiūly- 
to valgiaraščio. Jie godžiai sudorojo patiekalus ir 
liko sužavėti. Mano verslo sėkmė paremta, pirma, 
kokybe, antra - reklama. - Ir Pratas kilstelėjo ran- 
ką su dviem ištiestais pirštais. 

— Iš tiesų puikiausias derinys, - sumurmėjo Vol- 
fas. Vos susilaikiau slapčia neįspyręs jam į blauz- 
dą. Mano darbdavys aiškiai laižė tam vyrukui pa- 
dus. Tuo tarpu Volfas pridūrė: - Jūsų dukterėčia 
man jau šiek tiek papasakojo apie neprilygstamą 
jūsų karjerą. 

— Tikrai? — Pratas žvilgtelėjo į merginą. - Tavo 
gėrimas jau baigėsi, Karolina. - Pasukęs galvą į 
namo pusę jis sugriaudėjo: „Bertai!“ ir vėl kreipė- 
si į Volfą: - Ką gi, apie mano karjerą ji žino tikrai 
ne mažiau už kitus. Karolina trejus metus dirbo 
mano biure. Bet paskui taip jau atsitiko, kad ji ėmė 
žaisti golfą, tapo tikra šio žaidimo meistrė, aš pa- 
maniau, jog turėti dukterėčią - golfo čempionę 
man bus puiki reklama, ir Karolina iš tiesų ja tapo. 
Čia ji pasiekė gerokai daugiau, nei būtų pasiekusi 
dirbdama mano kontoroje. Ir nepalyginti daugiau, 
negu įstengtų jos brolis. Mano vienintelis sūnėnas, 
o visiškai niekam tikęs. Ar ne, Džimi? 

Gaižiai šyptelėjęs jaunuolis tarstelėjo: 

— Tikrai, nė skatiko nevertas. 

— Taip, bet tu ironizuoji, o aš kalbu rimtai. Tik 
todėl, kad tavo tėvas ir motina mirė, kai dar bu- 
vai vaikas... Dievaži, ir pats nesuprantu, kuriems 
galams dėl tavęs be jokios naudos švaistau savo 
pinigus... Tai bene vienintelė mano silpnybė. 
O kai pagalvoju, kad testamentu viską paliksiu 
tau ir tavo seseriai ir tik todėl, jog daugiau gimi- 

naičių tiesiog nėra, man belieka viltis, kad niekada 
nemirsiu. Kaip tu tai vadini? Nemirtingumu? Kai 
pamanai, ką būtų galima nuveikti turint milijoną 
dolerių... Beje, leiskite paklausti, pone Volfai, ką 
jūs manote apie architektūrą? 

— Na... Šis namas man patinka. 

- Štai! Puiku! - džiugiai šūktelėjo Džimis. 

Bet jo dėdė, visiškai nekreipdamas dėmesio į 
sūnėną, reikšmingai mirktelėjo Volfui ir paklausė: 

— Ar tikrai? Jį suprojektavo mano sūnėnas. 
O statybas baigiau tik pernai. Aš pats esu kilęs iš 
šių apylinkių... gimiau būtent čia, šioje vietoje, se- 
noje aplūžusioje trobelėje. Šitoje šalies dalyje iš ar- 
chitektūros niekas niekada nieko neuždirbo ir ne- 
uždirbs. Aš jau domėjausi. Ir kodėl mano sūnėnui 
šovė į galvą mintis... 

Pratas vis nesiliovė plepėjęs, ir Volfas neskubė- 
damas atsikimšo dar vieną butelį alaus. Man pa- 
čiam sekėsi visai neblogai, nes į mano taurę, be jo- 
kios abejonės, buvo įpilta „praterijoje“ patiekiamo 
škotiško viskio, be to, jau beveik baigiau siurbčioti 
antrą taurę ir buvau įsitaisęs taip, kad galėjau ste- 
bėti sūpuoklėse sėdinčios šviesiaplaukės vingrias 
kūno linijas ir visa kita. Galų gale visiškai lioviau- 
si klausęsis Prato ir tylomis klausiau savęs, kuri 
merginos savybė galėtų būti patrauklesnė, - su- 
gebėjimas išsitiesti sūpynėse ir taip gundomai 
atrodyti ar nuovokumas, leidęs išgelbėti žmogų 

nuo buliaus, - paskui mano mintys nuklydo dar 
toliau (nesvarbu, kur), tik staiga draugiškas mūsų 
pašnekesys ir malonus pasisėdėjimas buvo su- 
jauktas. Iš už namo kampo išniro keturi vyrai ir 
ryžtingai žengė per terasą. Akimirksniu, nors šiek 
tiek miglotai prisiminęs šių namų šeimininko už- 
uominą, kad nuvykęs į parodą buvo persekioja- 
mas, taip pat sumojęs, jog, sprendžiant iš atėjūnų 
veidų, galime tikėtis vien rūpesčių, nė pats gerai 
nesuvokdamas, ką darau, apsimečiau norįs pasi- 
kasyti petį, kyštelėjau ranką į užantį ir pirštais pa- 
liečiau pistoleto dėklą. 

Pratas pašoko ant kojų, atsigręžė į įsibrovėlius, 
o visajo siaura kakta nuėjo raukšlėmis suteikdama 
veidui nuožmią išraišką. Priekyje ėjęs liesas, bet 
raumeningas nedidelio ūgio vyrukas plona nosi- 
mi ir smigiomis tamsiomis akimis sustojo priešais 
jį ir, Žiūrėdamas tiesiai į veidą, išrėžė: 

— Ką gi, pone Pratai, man rodos, pagaliau išnar- 
pliojau reikalą taip, kad ir jūs būsite patenkintas. 

— Aš ir dabar visiškai patenkintas. Juk sakiau. 

— O mes - ne. - Ir jo skvarbios akutės ėmė laks- 
tyti po terasą. - Jei tik leistumėte papasakoti apie 
susitarimą, kurį man pavyko... 

— Tik sugaištume laiką, pone Benetai. Aš jums 
aiškiai sakiau, kad... 

— Leiskite man baigti, - šiurkščiu balsu įsiterpė 
tvirtai sudėtas vaikinas, vilkintis pilku sportinio 

stiliaus kostiumu, apie kurį aš galėjau tik pasvajo- 
ti, su priderintais aksesuarais, įskaitant ir vairavi- 
mui karštą dieną skirtas pirštines. - Jūs - Pratas? 
Lu Benetas įkalbėjo mane prisidėti prie šito reika- 
lo, bet man reikia grįžti į Kroufyldą, o iš ten- į 
Niujorką. Aš esu Kulenas. 

Benetas nervingai pridėjo: 

— Danielis Kulenas. 

— Šit kaip? — susidomėjo Pratas ir ėmė elgtis kur 
kas pagarbiau. - Mums didelė garbė, pone Kule- 
nai. Turiu čia šiokį tokį namelį... Prašom prisėsti. 
Gal norite taurės viskio su ledu ir sodos vandeniu? 
Džimi, atnešk dar porą kėdžių. Ne ne, jūs, ponai, 
pasilikite. Pone Kulenai, leiskite jus supažindinti 
su savo dukterėčia... 

Ir Pratas visus mus supažindino, nepamirš- 
damas paminėti nei turimų titulų, nei profesijų. 
Lu Benetas pasirodė esąs Nacionalinės gernsio 
veislės galvijų augintojų sąjungos sekretorius, o 
stambių kaulų vyrukas susitaršiusiais plaukais 
ir neproporcingai dideliu bei nuvargusiu veidu — 
Montė Makmilanas. Danielis Kulenas, supranta- 
ma, buvo tiesiog Danielis Kulenas, panašiai kaip 
Dž. P. Morganas yra tiesiog Dž. P. Morganas. Ket- 
virtasis neprašytas svečias, kuris atrodė dar labiau 
nusikamavęs nei Montė Makmilanas, buvo Sidnis 
Dartas, Šiaurės Atlanto parodos valdybos pirmi- 
ninkas. Vėl buvo pašauktas Bertas ir pasiųstas at- 

nešti gėrimų. Lilė Rouan atsisėdo, kad sūpynėse 
būtų vietos ir kitiems, ir aš pastebėjau, kad Džimis 
Pratas nieko nelaukęs klestelėjo šalia jos. Į ką tik 
pasirodžiusius svečius mergina žvelgė taip, tarsi 
ją būtų kankinęs nežmoniškas nuobodulys. 

Tuo tarpu pokalbio gijas vėl perėmė Lu Benetas. 

— Ponas Kulenas skuba grįžti, ir aš neabejoju, 
pone Pratai, kad jūs, kaip ir mes, būsite dėkingas 
tam Žmogui už tai, ką jis daro. Jūs neprarasite nė 
vieno cento. Ir visi liks patenkinti. 

— Noriu jums pasakyti, kad tai, ką darote -— 
šiurkštus visų normų nepaisymas! - vėl prabi- 
lo Kulenas, rūsčiu žvilgsniu varstydamas Pra- 
tą. - Už tokius dalykus turėtų būti baudžiama! Po 
galais... 

— Atleiskite, —- paskubėjo įsiterpti Benetas. - Juk 
šią reikalo pusę mes jau aptarėme, pone Kulenai, 
ir jei šiuo klausimu pono Prato nuomonė skiria- 
si nuo jūsiškės, tada... nieko nepadarysi. Tuomet, 
galima sakyti, nėra prasmės... tai yra noriu pasa- 
kyti, kad, ačiū Dievui, sutikote mums padėti. - Ir 
jis vėl atsigręžė į Pratą: - Susitarimas labai papra- 
stas, jo esmė ta, kad ponas Kulenas maloniai su- 
tiko paimti Hikorį Cezarį Grindoną. 

Pratas nepatenkintas kažką suniurnėjo ir nuti- 
lo. Po minutėlės jis niūriu balsu paklausė: 

— Ir ką gi ponas Kulenas ketina su juo daryti? 

Aiškiai suglumęs Benetas atsakė: 

— Juk jam priklauso viena geriausių šalyje gern- 
sio veislinių galvijų bandų. 

Kulenas susiraukęs atšovė: 

— Pats suprantate, Pratai, kad iš tiesų man to bu- 
liaus nė nereikia. Vyriausias mano bandos bulius 
yra Mahvajus Galantas Mastersonas, kuris turi 
keturiasdešimt tris į GGR įrašytas dukteris. Be to, 
turiu dar tris jauniklius bulius, kurie laukia savo 
eilės. Mano pasiūlymas - tai paslauga, kurią noriu 
padaryti šiai galvijų veislei ir Nacionalinei gernsio 
veislinių galvijų augintojų sąjungai. 

Čia vėl įsiterpė Benetas. 

— Taigi dar porą žodžių dėl mūsų susitarimo. 
Ponas Kulenas visiškai teisus sakydamas, kad iš 
esmės Cezaris jam visai nereikalingas. Jis elgiasi 
labai kilniai, bet nė nemano mokėti jums tokios su- 
mos, kokią jūs paklojote Makmilanui. Žinau, jūs 
man sakėte, esą pats pasiūlėte tokią kainą, sumo- 
kėjote ją ir sandoriu esate patenkintas, tačiau tiesa 
ta, jog keturiasdešimt penki tūkstančiai dolerių už 
bulių - didžiulė kaina. Galų gale pats Koldvoteris 
Grandis 1933-iaisiais buvo parduotas tik už trisde- 
šimt tris tūkstančius, o Cezaris, kad ir koks puikus 
būtų, Grandžiui vis dėlto nė iš tolo neprilygsta. 
1932-aisiais Grandis turėjo 127 į GGR įrašytas duk- 
teris ir penkiolika sūnų. Todėl sutarėme, kad ponas 
Kulenas sumokės jums trisdešimt tris tūkstančius, 
o ponas Makmilanas grąžins dvylika tūkstančių 

iš tos sumos, kurią jam sumokėjote. Taigi atgausi- 
te visus savo pinigus. Ponas Kulenas kad ir dabar 
gali išrašyti čekį, kuris, kaip pats Žinote, tikrai ga- 
lioja, ir dar nesutemus paimti Cezario čia atvažiuos 
gyvuliams pervežti tinkamas sunkvežimis. Ketvir- 
tadienį ponas Kulenas nori eksponuoti jį parodo- 
je, jei tik iki to laiko gyvulys jau bus apsipratęs ir 
atgavęs jėgas. Tikiuosi, bulius nebus pernelyg nu- 
vargęs. Kaip suprantu, dabar laikote jį ganykloje? 

Pratas atsigręžęs kreipėsi į Makmilaną: 

— Dar šią popietę jūs man tvirtinote, kad san- 
dorį laikote baigtu ir neprisidėsite prie tų, kurie 
bandys jį užginčyti ar panaikinti. 

- Žinau, žinau...- kad ir kaip Makmilanas 
stengėsi tvardytis nuleidžiant stiklą gėrimo ant 
stalo jo ranka truputį drebėjo. - Jie mane tiesiog 
persekioja... Jie... Aš senas gernsio veislės galvijų 
augintojas, pone Pratai. 

— Kaip jums ne gėda visa tai pripažinti! - pra- 
trūko Kulenas. - Jie turėtų pašalinti jus iš sąjun- 
gos, išvyti lauk! Pratas irgi nusipelnė to paties, bet 
jis bent jau turi pasiteisinimą. O jūs neturite! Prieš 
parduodamas bulių jūs puikiausiai žinojote, koks 
likimas jį ištiks! 

- Žinoma, - linktelėdamas galvą nuvargusiu 
balsu pratarė Makmilanas. - Lengva jums kalbėti, 
pone Kulenai. Kiek yra jūsų sąskaitoje, - gal pora 
milijardų? O man po šitos ekonominės depresijos 

neliko nieko, tik mano galvijų banda. Tik banda. 
Paskui, vos prieš mėnesį, smogė juodligė, ir kas 
gi man liko po savaitės? Kas man liko iš Hikorio 
bandos? Keturi veršiukai, šešios karvės, vienas 
jauniklis bulius ir Cezaris. Ir ką gi turėjau veikti 
su Cezariu šitaip susiklosčius aplinkybėms? Gal 
gyventi išjo uždirbamo atlygio už sukergimą? Bet 
kur visa tai mane būtų nuvedę? Neįstengiau nu- 
sipirkti net kryžminimo būdu pagerintos veislės 
karvių, kad galėčiau jas sukergti su Cezariu, o ką 
jau kalbėti apie grynaveisles... Puikiai suvokiau, 
jog nė vienas gyvulių augintojas nesumokės man 
už Cezarį tiek, kiek jis iš tiesų vertas, todėl tuzinui 
iš jūsų, džentelmenai gyvulių veisėjai, išsiuntinė- 
jau telegramas siūlydamas jį pirkti, ir ką gi? Jūs 
visi žinojote, kokia sunki mano padėtis, ir vis tiek 
geriausias pasiūlymas tesiekė devynis tūkstančius 
dolerių! Už Hikorį Cezarį Grindoną. Tada pasiro- 
do ponas Pratas ir tiesiai šviesiai iškloja, ką ketina 
daryti su Cezariu. Aš, žinoma, supratau, jog tai — 
tiesiog neįmanoma, tai nepriimtina netgi man, 
atsidūrusiam tikrai nepavydėtinoje padėtyje, bet 
pagunda buvo nemaža, tad norėdamas jos atsikra- 
tyti užsiprašiau juokingai didelės kainos, net 45 
tūkstančių dolerių! - Makmilanas pakėlė aukštyn 
taurę, pažvelgė į jos vidų ir vėl pastatė ant stalo. 
Jis tyliai pridūrė: - Ponas Pratas išsitraukė čekių 
knygelę, išrašė čekį ir aš jį paėmiau. Jūs nebuvote 

tas, kuris už Cezarį man pasiūlė devynis tūkstan- 
čius. Jei atmintis manęs neapgauna, jūs pasiūlėte 
man septynis tūkstančius penkis šimtus dolerių. 

Kulenas tik gūžtelėjo pečiais. 

— Man to buliaus nereikėjo. Šiaip ar taip, pa- 
gal dabartinį susitarimą jūs gausite trisdešimt tris 
tūkstančius arba, tiksliau sakant, jums tiek liks iš 
sumos, kurią jums sumokėjo Pratas. Tokiomis ap- 
linkybėmis, Makmilanai, galite manyti, kad jums 
velniškai pasisekė. Tai, ką aš dabar darau, iš esmės 
yra gryna filantropija. Telefonu kalbėjausi su savo 
ūkio prižiūrėtoju ir netgi nesu tikras, ar norėčiau 
savo bandoje turėti Cezario palikuonių. Anksčiau 
yra buvę geresnių bulių už Cezarį, ir bus... 

— Tik jau ne kuris nors iš jūsų bulių, po galais! — 
drebančiu nuo įsiūčio balsu suriko Makmilanas. - 
Jūs, sumautas ūtėlėtas diletante! — Staiga jis nu- 
tilo, paeiliui apžvelgė visų susirinkusiųjų veidus 
ir lėtai persibraukė atgalia ranka sau per burną. 
Paskui pasilenkė arčiau prie Kuleno ir tyliai, bet 
pabrėžtinai tarė: — Na, ir kaip jums tai patinka? 
Kas jūs toks, kad leidžiate sau mėtyti kandžias pa- 
stabas apie kokį nors bulių ar karvę? Ir dar apie 
Cezarį Grindoną! Cezaris neabejotinai buvo pui- 
kiausias bulius iš tų, kurie kada nors buvo įtraukti 
į Grynaveislių galvijų registrą! — Čia jis vėl atgalia 
ranka persibraukė per burną ir pridūrė: - Taip, sa- 
kau „buvo“, nes jis jau ne mano... Ne mano, bet 


48 


kol kas - ir ne jūsų, pone Kulenai. Cezaris buvo 
Burlėjaus Audacijaus proanūkis. Jis turėjo pen- 
kiasdešimt vieną į GGR įtrauktą dukterį ir devynis 
sūnus. Kai karvė jį vedė, visą naktį prie jos prasto- 
vėjau, Cezaris, vos šešių valandų veršiukas, žindo 
štai šituos pačius pirštus. —- Ir Makmilanas pakėlė 
drebančius savo pirštus. - Devynis kartus jis buvo 
apdovanotas pagrindiniais prizais, paskutinį iš jų 
pelnė pernai Indianapolyje vykusioje nacionalinė- 
je parodoje. Penkiose parodose jis buvo išrinktas 
geriausiu reproduktoriumi. Dvylika iš jo dukte- 
rų per metus davė daugiau nei trylika tūkstančių 
svarų pieno ir daugiau kaip septynis šimtus svarų 
sviesto. Ir jūs dar drįstate pareikšti, jog nesate tik- 
ras, ar norite savo bandoje turėti Cezario palikuo- 
nių! Tegul jus velniai, tikiuosi, kad jūs šito buliaus 
negausite! Bent jau aš neprisidėsiu ir man priklau- 
sančios sumos dalies nemokėsiu! 

Taip taręs, Makmilanas grįžtelėjo į Nacionali- 
nės gernsio veislės galvijų augintojų sąjungos sek- 
retorių poną Benetą ir pro sukąstus dantis išošė: 

— Savo dvylika tūkstančių pasilieku, Lu. Žino- 
kite, aš jūsų susitarime nedalyvauju. 

Tokie Makmilano žodžiai sukėlė nemenką su- 
judimą ir klegesį. Visi trys, - Benetas, Dartas ir 
Kulenas sutartinai jį užsipuolė. Tame sąmyšyje 
ir triukšme sunku buvo suvokti detales, bet prie- 
kaištų esmė, rodos, buvo ta, kad Makmilanas atsi- 

sakęs kartą duoto žodžio ir jis negalįs taip elgtis, 
kad ant kortos pastatyta tiek Nacionalinės gernsio 
veislės galvijų augintojų sąjungos, tiek visų Jung- 
tinių Amerikos Valstijų gyvulių augintojų garbė, 
kad Šiaurės Atlanto parodos prestižui bus suduo- 
tas skaudus smūgis, jei čia pat, jos pašonėje, atsi- 
tiks toks dalykas, kad Makmilanui, šiaip ar taip, 
liks tikrai pakankama trisdešimt trijų tūkstančių 
dolerių suma, ir taip toliau, ir taip toliau. Makmi- 
lanas sėdėjo nuliūdęs, įžeistas, bet užsispyręs, ir 
nė nebandė kaip nors atsikirsti. 

Ir staiga visiems jiems burnas užčiaupė netikė- 
tai į mūšio lauką Prato numesta bomba. 

— Duokite jam ramybę! —- sušuko Pratas. - Jis, 
šiaip ar taip, nedalyvauja žaidime. Aš nenoriu at- 
gauti pinigų nei iš jo, nei iš pono Kuleno, nei iš 
ko kito. Noriu to buliaus ir turiu jį, be to, mano 
rankose - ir pirkimo-pardavimo sutartis. Reikalas 
baigtas. 

Jie pervėrė Pratą rūsčiais žvilgsniais, o Benetas 
piktai burbtelėjo: 

— Negali būti, kad tai paskutinis jūsų žodis. Juk 
negalite šitaip pasielgti! Klausykite, aš gi jums 
sakiau... 

— Galiu, - sukandęs dantis kaip kirviu nukirto 
Pratas. - Aš gerai sumokėjau ir sandoriu esu visiš- 
kai patenkintas. Sudariau tam tikras sutartis ir keti- 
nu jų laikytis. Jau pakviečiau bene šimtą žmonių... 

— Bet, Dieve mano, po to, ką aš jums... —- nebai- 
gęs savo minties Benetas pašoko mostaguodamas 
rankomis, aš, matydamas jo elgesį, nutariau, jog 
vis dėlto man gali tekti kyštelėti ranką į užantį ir 
laikyti ją uždėjus ant pistoleto dėklo. Tuo tarpu Be- 
netas visai įsišėlo: - O aš jums sakau, kad šitaip pa- 
sielgti neturite teisės! Dėl Dievo, jūs to nepadarysite! 
Jums protas pasimaišė, jei manote, kad iš šitos ba- 
los jums pavyks pakilti sausam, nes aš pasirūpin- 
siu, kad taip neatsitiktų! Kroufylde bent tuzinas 
Sąjungos narių laukia manęs sugrįžtant, ir kai pa- 
pasakosiu jiems, kas čia atsitiko, mes imsimės tam 
tikrų priemonių, nė nemanykite, jog bus kitaip! 

Tuo tarpu kiti irgi pakilo nuo stalo. Danielis 
Kulenas suurzgė: 

— Prakeikimas, jūs tikras pamišėlis, Pratai. 

— Pone Kulenai, paprašyčiau, tarp mūsų yra 
damų. 

Bet Kulenas neatlyžo, tik sumurmėjo: 

— Eime, Benetai. Eime, Dartai. Turiu suspėti į 
traukinį. 

Ir jis išdidžiai nuėjo, o kiti du patraukė jam 
įkandin. Netrukus jie visi trys pasuko už namo 
kampo ir dingo mums iš akių. 

Po minutėlę trukusios tylos Pratas šiek tiek ap- 
rimo ir pažvelgė į tą, kuris pasiliko. 

— Žinote, Makmilanai, - tarė jis, - man visai ne- 
patiko to Beneto veido išraiška. Nepatiko ir tai, ką 

jis pasakė. Jis netgi dabar pat galėtų vogčia įsėlinti 
į ganyklą, o vaikinas, kuriam liepiau saugoti bu- 
lių... bijau, kad jis ne kažin ko vertas. Suprantu, 
kad už sumokėtus keturiasdešimt penkis tūkstan- 
čius nieko, išskyrus bulių, man nežadėjote, bet, 
sakau, gal galėtumėte... 

— Žinoma, — atsiliepė pakildamas nuo stalo 
stambių kaulų ilgakojis Makmilanas. - Nueisiu ir 
pažiūrėsiu. Aš... Aš vis tiek norėjau dar kartą už- 
mesti į jį akį. 

— Gal galėtumėte valandėlę pabūti ten ir pasi- 
žvalgyti? 

— Aišku. 

Ir gyvulių augintojas išdrimblino. 

Mes likome sėdėti. Sūnėnas ir dukterėčia atro- 
dė susirūpinę, Lilė Rouan nusižiovavo, Pratas liko 
suraukęs kaktą. Volfas sunkiai atsiduso ir ištušti- 
no savo bokalą. 

Pratas sumurmėjo: 

— Visas tas sąmyšis... 

Volfas pritariamai linktelėjo. 

— Taip, argi ne keista? Ir dėl ko - dėl buliaus? 
Galima manyti, kad ketinate jį paskersti, iškepti ir 
suvalgyti. 

Pratas irgi linktelėjo galva. 

— Ketinu. Būtent tai ir kelia šitiek rūpesčių. 


TREČIAS SKYRIUS 


Ką gi, kaip pasakytų Indijos imperatorius, dabar 
viskas buvo aišku. Nė vienam iš jaunuolių tai, 
rodos, nebuvo naujiena, bet aš nustebęs įrėmiau 
žvilgsnį į šių namų šeimininką, be to, pastebėjęs, 
kaip staiga Volfas kilstelėjo galvą, galėjau spręs- 
ti, jog ir jam tai buvo tikra staigmena, nors mano 
darbdaviui retai kas sukeldavo nuostabą. Ir iš tie- 
sų: Volfas išsidavė esąs nustebęs, nes dar kartą 
pakartojo ką tik savo pasakytus žodžius, o taip jis 
elgdavosi itin retai. 

— Ketinate tą bulių suvalgyti, pone Pratai? - pa- 
klausė jis. 

Šis ir vėl linktelėjo galva. 

— Taip. Galbūt pastebėjote, kad ten, anoje pu- 
sėje, prie keliuko pradėjome kasti duobę. Ji skirta 
ketvirtadienį popiet čia įvyksiančiai šventei, ku- 
rios metu ant atviros ugnies bus kepama skerdie- 
na. Taigi liko trys dienos. Pakviečiau šimtą svečių, 
daugiausia iš Niujorko. Ta proga štai jau atvažia- 

vo mano dukterėčia, sūnėnas ir jų draugė panelė 
Rouan. Rytoj paskersime bulių. Suprantama, nie- 
kas iš vietinių nesutiks to padaryti, tad pasikvie- 
siu vyruką iš Albanio. 

— Įspūdinga, - vis dar pakėlęs galvą atsiliepė 
Volfas. - Spėčiau, jog paskerdęs tokį didelį gy- 
vulį turėtumėte gauti septynis ar aštuonis šimtus 
svarų valgymui tinkamos mėsos. Turint omeny- 
je, kad už visą gyvą buliaus svorį suplojote ke- 
turiasdešimt penkis tūkstančius, svaras valgomos 
mėsos vidutiniškai turėtų kainuoti apie šešias- 
dešimt dolerių. Žinoma, svečiams patieksite tik 
rinktinius mėsos gabalus, todėl didelė dalis sker- 
dienos nueis veltui. Bet galima skaičiuoti ir kitaip: 
jei svečiams patieksite po porciją keptos mėsos, 
kiekvienos iš jų kaina bus keturi šimtai penkias- 
dešimt dolerių. 

- Šitaip skaičiuojant gauname išties šiurpą ke- 
liančią porcijos kainą, - Pratas siektelėjo savojo 
stiklo ir, pamatęs, kad jis tuščias, šūktelėjo Bertą, — 
bet nereikia pamiršti, kiek nedaug vietos reklamai 
už tokią sumą galima gauti laikraštyje ar kitame 
leidinyje. Radijas tuos pinigus prarytų vienu mau- 
ku, o ką aš už juos gaučiau? Niekas nežino. Užtat 
puikiai Žinau, ką laimėsiu surengęs tokią šventę. 
Ar bent kiek išmanote psichologiją? 

— Aš... - numykė Volfas ir čia pat tvirtu balsu 
pareiškė: - Ne. | 

— O turėtumėte. Žiūrėkite. Ar įsivaizduojate, 
koks kils sujudimas paaiškėjus, jog seniausias 
gernsio veislės bulius, Jungtinių Valstijų čempio- 
nas, kuriam niekas negali prilygti, bus paskers- 
tas, iškeptas ir supjaustytas gabalėliais, kuriais 
mėgausis į šventę susirinkę epikūrininkai? Ir kas 
gi tai padarys? Ogi ne kas kitas, kaip pats Tomas 
Pratas, garsiųjų „praterijų“ savininkas! Ar Žinote, 
kiek naudos turėsiu iš šitokios reklamos? Kelias 
savaites, o gal ir mėnesius kiekvieno kliento, už- 
sisakiusio sumuštinį su jautiena, galvoje, - ne- 
svarbu, nori jis to ar nenori, - kirbės pasalūniška 
mintis, kad jis kramto gabalėlį Hikorio Cezario 
Grindono! Štai ką turėjau galvoje, kai užsiminiau 
apie psichologiją. 

— Jūs minėjote ir epikūrininkus. 

— Taip, vienas kitas bus. Didžiąją dalį šventės 
svečių sudarys draugai bei pažįstami ir, Žino- 
ma, spaudos atstovai, bet ketinu pakviesti ir ke- 
lis epikūrininkus. — Čia Pratas trumpam nutilo, 
o paskui tęsė savo mintį: - Beje, girdėjau, kad ir 
jūs — vienas išjų. Ar vis dar būsite Kroufylde? Gal 
norėtumėte trumpai palikti parodą ir prisidėti 
prie mūsų? Šventė numatyta ketvirtadienį, pirmą 
valandą popiet. 

— Ačiū, sere. Nemanau, kad įspūdingi Cezario 
laimėjimai galėtų padaryti jo mėsą sultingesnę, 
bet, šiaip ar taip, man tai būtų nauja patirtis. 

— Būtent. Kaip tik šiandien vakare skambinsiu 
į Niujorke esantį savo biurą. Ar galiu paskelb- 
ti, kad dalyvausite šventėje? Ši žinia būtų skirta 
spaudai. 

- Žinoma, galite tai paskelbti. Orchidėjų verti- 
nimo komisija dirbs trečiadienį po pietų, o iškart 
po to man, ko gero, teks važiuoti namo. Bet galite 
paskelbti, kad ir aš ten būsiu. Beje, dėl to buliaus... 
Klausiu tik norėdamas patenkinti smalsumą: ar 
jūsų visai negraužia sąžinė, kad paskersite tokį 
garsų ir tituluotą gyvulį? 

— Kodėl mane turėtų graužti sąžinė? - mostelė- 
jo ranka Pratas. - Jie tvirtina, esą tasai Cezaris turi 
tiek daug į GGR įrašytų dukterų... Jie nuolat įky- 
riai tai kartoja. O ar Žžnote, ką reiškia tasai trum- 
pinys — GGR? Grynaveislių galvijų registras. Kad 
būtų į jį įtraukta, per metus karvė privalo kasdien 
duoti vidutiniškai tiek ir tiek pieno, iš kurio būtų 
galima prisukti tiek ir tiek sviesto. Taigi. Visoje ša- 
lyje yra per keturis šimtus į Grynaveislių galvijų 
registrą įrašytų gernsio veislės karvių ir tik pen- 
kiasdešimt viena iš jų - Cezario dukterys. Tad ar 
kinti vieną bulių ir kartu išnaikinti visą šių galvijų 
veislę? Pasiklausęs, ką Kroufylde šneka Žmonės, 
galėtum manyti, kad būtent taip ir yra. Šiandien 
jau gavau per keturiasdešimt telegramų, kuriose 
man atvirai grasinama arba net žadama mane nu- 

dobti. Tai vis tasai Benetas, jis užsiundė ant manęs 
savo sąjungos narius. 

— Jiems patiems jų argumentai, žinoma, atrodo 
svarūs ir įtikinami. 

— Aišku, bet aš irgi turiu savo tvirtą nuomonę. 
Ak, jūs tikriausiai norėtumėte dar ko nors išgerti, 
pone Gudvinai. O jūs, panele Rouan? Ei, Bertai! 
Bertai! 

Kai vėl pasirodė vyrukas taukais aptekusiu vei- 
du, aš leidau jam imtis savo pareigų, kurias, turiu 
pripažinti, jis atliko tuojau pat ir nepriekaištingai. 
Trys aukštos taurės viskio su ledu ir sodos van- 
deniu buvo gerokai daugiau, nei paprastai gerda- 
vau, bet po patirto padangos sprogimo, avarijos 
ir mankštos ganykloje jaučiau, jog vienas kitas 
papildomas stipresnio gėrimo stiklas tikrai nepa- 
kenks. Kadangi man palengva ėmė įgristi šnekos 
apie čempioną bulių, prisistūumiau kėdę arčiau 
čempionės dukterėčios ir sumurmėjau jai porą 
žodelių. Mergina lengvai ir elegantiškai įsitrau- 
kė į pokalbį, o po trumpos minutėlės pastebėjau, 
jog šviesiaplaukė, akies krašteliu visą laiką mane 
stebėjusi, metė į mane skubrų žvilgsnį, todėl nu- 
taikęs tarpą tarp pusbalsiu tariamų savo žodžių 
apdovanojau ją šypsena. Nesunkiai būčiau galėjęs 
įsidrąsinti ir padaryti įspūdį joms abiem, bet mano 
ateitis, tiesą sakant, toli gražu nebuvo rožinė, nes 
privalėjau pasirūpinti, kad dar prieš sutemstant 

Volfas, jo bagažas ir augalai atsidurtų Kroufylde, 
įkurdinti jį viešbutyje, palydėti į kambarį, iškrau- 
ti lagaminus, surasti pakenčiamo kramtalo, kurį 
mano darbdavys įstengtų praryti neužspringęs, 
aptarti klausimą apie tai, jog nesugebėjau išveng- 
ti, kad mūsų automobilis trenktųsi į medį, iki galo 
išgvildenti ir pabaigti šią temą ir tikriausiai dar 
bent porą valandų sėdėti ir klausytis jo dūsavi- 
mų. Kaip tik ketinau atkreipti dukterėčios dėmesį, 
kad jau po penktos valandos ir jei ji ketina nuvežti 
mus į Kroufyldą, būtų geriau kelionės neatidėlio- 
ti, ir kaip tik tuomet išgirdau, jog pokalbis, kurį 
varinėjo mano darbdavys, pasiekė kulminaciją. 
Mat Pratas pakvietė Volfą pasilikti vakarienės, o 
šis sutiko. Aš pervėriau jį rūsčiu žvilgsniu neslėp- 
damas pagiežos ir įtardamas, jog maistas čia bus 
siaubingas, be to, jei savo kelionės tikslą pasieksi- 
me vėlai vakare, tai dar labiau sukomplikuos rei- 
kalus ir Volfas taps tiesiog nepakenčiamai irzlus. 
Jis sugavo mano žvilgsnį ir šiek tiek primerkė akis 
paslėpdamas jas po blakstienomis, tuo tarpu aš 
apsimečiau, kad jo čia apskritai nėra, ir vėl įsitrau- 
kiau į pokalbį su Prato dukterėčia. Nusprendžiau, 
kad ji nieko sau mergina, - trykštanti sveikata ir 
„gana protinga, - bet mane šiek tiek baugino jos fi- 
zinė jėga. Noriu pasakyti, jog mergina yra viena, 0 
sportininkė - visai kas kita, nors kartais, žinoma, 
pasitaiko, kai balansuojama ant ribos. 

Atsakydamas į Karolinos kvietimą kaip tik aiš- 
kinau, kad mielai priimčiau jos siūlymą sužaisti 
teniso partiją, jei tik šokdamas per tvorą nebūčiau 
pasisukęs riešo, bet tai buvo grynas melas, kai pa- 
sirodė dar vienas pulti nusiteikęs Žmonių būrys. 
Nors, tiesą sakant, pasižiūrėjus į tuos Žmones, taip 
staiga pasirodžiusius kitame terasos gale, ne iš kar- 
to galėjai susigaudyti, ar tai dar viena ataka, ar vis 
dėlto ne. Priekyje Žingsniavo nepaprastai išvaizdi 
mergina, sakyčiau, gal dvidešimt dvejų ar trejų 
metų, vilkinti drobinę diržu sujuostą suknelę, be 
skrybėlaitės, šviesiai rudomis akimis, kaip ir dera, 
šiltų moteriškų linijų lūpomis ir smakru. Paskui ją 
traukė aukštas ir lieknas, ne kažin kiek už mane 
jaunesnis vyrukas, mūvintis rudas dukslias kelnes 
ir apsivilkęs megztinį, o paskui jį dar sekė indivi- 
das, kuriam čia apskritai buvo ne vieta, nes natū- 
rali aplinka, kurioje gyvena ir dirba tokie tipai, yra 
teritorija, kurią iš pietų ir šiaurės riboja 42-oji bei 
96-oji gatvė, o iš rytinės ir vakarinės pusės atitin- 
kamai Leksingtono aveniu ir Brodvėjus. Savajame 
areale jie atrodo visai neblogai, bet kai pamatai 
juos čia, kaime, vis dar vilkinčius miestui skirtą 
„Crawnley“ firmos kostiumą su liemene, pagal 
užsakymą pasiūtus marškinius ir ryšinčius „Mon- 
tieth“ firmos kaklaraišųų, akimirksniu susierzini. 

Jiems pasirodžius pakili malonaus pašnekesio 
nuotaika akimirksniu išgaravo ir oras ėmė tiesiog 

kibirkščiuoti nuo įtampos. Mus priėmęs šeimi- 
ninkas taip ir liko pražiota burna. Džimis visas 
išraudęs atsistojo. Karolina kažką šūktelėjo. Lilė 
Rouan pasuko galvą norėdama geriau į juos įsi- 
žiūrėti ir jos kaktoje įsirėžė gili raukšlė. Ką tik pa- 
sirodžiusi mergina priėjo prie tuščiais stiklais nu- 
statyto stalo, apžvelgė mus visus šviesiai rudomis 
akimis ir tarė: 

— Prieš ateinant mums tikriausiai derėjo pa- 
skambinti. Ar ne? 

Pratas atsakė, kad nebūtinai. Tuomet visi vieni 
su kitais pasisveikino. Atrodo, keistuolio „Crawn- 
ley“ firmos kostiumu Pratai nepažinojo, nes vy- 
rukas buvo jiems pristatytas kaip ponas Bron- 
sonas. Mudu su Volfu taip pat pasisakėme savo 
pavardes ir sužinojome, jog naujai pasirodžiusi 
mergina yra Nensė Osgud, o aukštas lieknas vai- 
kinas - jos brolis Klaidas. Dar kartą buvo pašauk- 
tas vargšelis Bertas, o kai jis išėjo, visi, rodos, pa- 
sijuto dar labiau sumišę ir įsivyravo nejauki tyla. 
Panelė Osgud aiškino, esą trukdyti jie nenorėję ir 
pasilikti tikrai negalintys, tiesiog buvo parodo- 
je ir pakeliui namo jiems netikėtai šovė mintis 
trumpam užsukti. Klaidas Osgudas, kuriam ant 
kaklo tabalavo prie odinio dirželio pririšti žiūro- 
nai, sustojęs kelias minutes varstė Pratą žemyn 
nukreiptu žvilgsniu atvirai jį provokuodamas, o 
tada užkalbino: 


60 


— Montė Makmilanas ką tik išvijo mus iš jums 
priklausančios ganyklos. O mes tik norėjome pa- 
sižiūrėti į jūsų bulių. 

Pratas atsakė jaunuoliui atsainiu galvos linkte- 
lėjimu, bent jau iš šalies taip atrodė, tačiau aš pa- 
stebėjau, kad jo kaktos ir smilkinių raumenys liko 
įtempti. 

— Tas sumautas bulius kelia galybę rūpesčių, — 
atšovė jis ir, metęs žvilgsnį į seserį, o paskui vėl 
grįžtelėjęs į brolį, pridūrė: - Malonu, kad iš anksto 
neįspėję užsukote, vaikai. Mums tai - malonumas, 
kurio išties nesitikėjome. Šiandien Kroufylde ma- 
čiau jūsų tėvą. 

— Taip. Jis irgi jus matė. 

Staiga Klaidas nutilo ir lėtai, bet ryžtingai pa- 
sisuko visu kūnu, tarsi kas nors būtų jį pačiupęs 
nematoma ranka ir prievarta suktelėjęs aplink ašį. 
Jis Žingtelėjo keturis Žingsnius, stabtelėjęs tiesiai 
prieš brezentu aptrauktą sūpynę pažvelgė žemyn 
tiesiai Lilei Rouan į veidą ir pasiteiravo: 

— Kaip laikotės? 

— Gerai, - atsakė mergina ir atlošė galvą, kad 
galėtų matyti pašnekovą. - Geriau nei bet kada. 
O kaip sekasi jums? 

— Ačiū, geriau nebūna. 

— Tai puiku, - tarstelėjo Lilė ir nusižiovavo. 

Šis nekaltas pokalbis, atrodo, pastebimai pavei- 
kė Džimį Pratą, nes jis dar labiau išraudo, tačiau, 

bent kiek galėjau spręsti stebėdamas juos iš ge- 
roko atstumo, nė sekundės neatitraukė akių nuo 
Nensės Osgud, kuri kaip tik kažką pasakė Karo- 
linai. Karolina primygtinai reikalavo, kad netikėti 
svečiai pasiliktų šiek tiek ilgiau ir ko nors išgertų. 
Tuo tarpu ponas Bronsonas, kuris atrodė truputė- 
lį nusiplūkęs, tarsi praleisti visą dieną parodoje ir 
drauge vykstančioje mugėje jam būtų buvę perne- 
lyg sunku, klestelėjo ant kėdės. Staiga Klaidas nu- 
sigręžė nuo sūpynių, perėjęs visą terasą vėl Žing- 
telėjo prie stalo ir prisėdo ant kėdės, stovėjusios 
šalia Prato, krašto. 

— Klausykite, - kreipėsi jis į šių namų šeimininką. 

— Nagi, mano bemniuk? | 

— Mudu su seserimi stabtelėjome čia, nes norė- 
jome pasimatyti su jumis. 

— Ką gi, manau, kad tai - puiki mintis. Dabar, 
kai pasistačiau šį namą... mes ir vėl tapome kai- 
mynais, argi ne? 

Klaidas suraukė kaktą. Pamaniau, kad jis pa- 
našus į išpaikintą vaiką, kuris niekaip negali už- 
sičiaupti ir vaikšto taip, tarsi tikėtųsi, jog visi pri- 
valo trauktis jam iš kelio. 

— Kaimynais? — atrėžė jis. - Atrodo, taip. Na, 
bent jau teoriškai. Norėjau pasikalbėti su jumis 
apie tą bulių. Žinau, kodėl taip darote... Manau, 
jog tai supranta visi, kurie gyvena šiose apy- 
linkėse. Elgiatės taip tiesiog norėdamas įžeisti 

mano tėvą, - ne, nesikišk Nense, leisk šį reikalą 
tvarkyti man... 

Sesuo, uždėjusi jam ranką ant peties, atsiliepė: 

— Bet Klaidai, juk nėra prasmės... 

— Duok man ramybę, - jis pasimuistęs nusipur- 
tė jos ranką ir vėl kreipėsi į Pratą: - Jums atrodo, 
kad galite sukelti mano tėvo pyktį bei susierzinimą 
iš jo šaipydamasis, kitaip tariant, paskersdamas 
bulių, kuris parodoje vyksiančiame konkurse ga- 
lėtų nurungti bet kurį tėvo eksponuojamą gyvulį. 
Tiesa, viena tikrai turiu pripažinti: jūs pasirinkote 
gerą kandidatą, nes aplenkti ir nugalėti Hikorį Ce- 
zarį Grindoną - velniškai sunku. Ir sakau taip ne 
tik todėl, kad man žinomi ir jo duomenys, ir pa- 
siekti laimėjimai, bet ir dėl to, jog apie galvijus aš 
nusimanau... Na, bent jau anksčiau nusimaniau. 
Dar 1931-aisiais norėjau, kad tėvas nusipirktų Ce- 
zarį, kai šis tebuvo jaunas, bet nemažai Žžadantis 
buliukas. O jūs manote galįs taip paprastai imti jį 
ir paskersti? 

— Būtent taip ir ketinu padaryti. Bet kaip tau 
šovė į galvą, kad aš taip elgiuosi tyčia, norėdamas 
įžeisti tavo tėvą? Tai visiška nesąmonė. Darau tai 
norėdamas pareklamuoti savo verslą. 

— Kurgi ne. Bet aš viską Žinau, man nuo pat 
pradžių viskas aišku. Tai tik dar vienas gėdingas 
jūsų mėginimas pažeminti ir sumenkinti mano 
tėvą, - geriau nesikišk, sesute! 

— Tu klysti, mano berniuk, - visiškai ramiai at- 
rėmė Pratas. - Aš nedarau nieko gėdinga... Šito 
negaliu sau leisti. Leisk tau kai ką pasakyti. Su- 
prantu, kad geriausias tavo tėvui priklausantis 
bulius jau gerokai nusenęs. Ką gi, jei tavo tėvas 
būtų atėjęs pas mane ir paprašęs parduoti ką tik 
mano įsigytą bulių, ko gero, būčiau ėmęs ir tą gy- 
vulį jam padovanojęs. Tikrai. 

— Taip taip, neverta ir abejoti! Būtumėte pa- 
dovanojęs! - Klaidas vos įstengė paslėpti savo 
susierzinimą ir panieką. - Dabar paklausykite, 
ką aš jums pasakysiu. Šiandien Kroufylde apie 
tai buvo daug šnekėtasi. Žinoma, kadangi mano 
tėvas yra Gernsio veislės galvijų sąjungos narys, 
tuose pokalbiuose dalyvavo ir jis. Ir buvo įsitiki- 
nęs, jog plano, kurį drauge su Kulenu ir Makmi- 
lanu apmetė Benetas, įgyvendinti nepavyks. Jis 
pareiškė, kad pažįsta jus nuo pat vaikystės ir jūs 
tikrai nepasiduosite įkalbinėjimams. Mano sese- 
riai Nensei toptelėjo mintis ateiti čia ir vis dėlto 
pamėginti jus įtikinti pakeisti savo nuomonę, ir 
aš sutikau prisidėti. Bet pakeliui sutikome grįž- 
tančius Benetą, Dartą ir Kuleną, ir jie mums papa- 
sakojo viską, kas čia vyko. Ką gi, aš vis tiek atėjau, 
bet, atrodo, jog įtikinti jus apsigalvoti ir atsisakyti 
sumanymo neturime jokių šansų. Todėl norėčiau 
pasiūlyti jums lažybas. Ar jūs apskritai kada nors 
lažinatės? 

— Įjunkęs nesu, - tyliai nusijuokė Pratas. - Ne- 
galėčiau tvirtinti esąs azartiškas lošėjas, bet progai 
pasitaikius susilažinti su draugais nevengiu. Per 
1936-ųjų rinkimus laimėjau nemenką sumelę. 

— O ar susilažintumėte su manimi? Sakykime, 
iš dešimties tūkstančių dolerių? 

— Dėl ko? 

Bet juos pertraukė. 

— Ak, štai kur jūs, - atskriejo terasa žengiančio 
Montės Makmilano balsas, kuriame aiškiai buvo 
justi gerokas palengvėjimas. Jis priėjo prie Prato. — 
Jie slankiojo anapus tvoros ir aš pasakiau jiems, 
kad geriau nešdintųsi, bet nebuvau tikras, kur jie 
nuėjo. Ne, tikrai nemanau, jog jaunieji Osgudai 
galėtų pavogti bulių, bet... 

Pratas sumurmėjo: 

— Sėskitės ir ko nors išgerkite. Bertai! Bertai! — Ir 
jis vėl kreipėsi į Klaidą: — Tai dėl ko nori lažintis, 
mano berniuk? 

Klaidas pasilenkė arčiau prie pašnekovo ir 
tarė: 

— Lažinuosi su jumis iš dešimties tūkstančių 
dolerių, kad Hikorio Cezario Grindono jūs nepa- 
skersite ir neiškepsite. 

— Klaidai! - šūktelėjo jo sesuo Nensė. 

Volfas vėl prisimerkė. Iš kitų svečių lūpų irgi 
išsiveržė vienas kitas nuostabos šūksnis, net Lilė 
Rouan susidomėjo tuo, kas čia vyksta. Makmila- 


65 


nas, kuris tuo metu sėdosi, pasilenkęs akimirką 
sustingo, o tada lėtai nuleido kūną ant kėdės. 

Pratas tyliu balsu paklausė: 

— Ir kas gi galėtų mane sulaikyti? k 

Klaidas kilstelėjo rankas, atsukęs jas delnais į 
viršų, ir pareiškė: 

— Arba lažinamės, arba ne. Ir viskas. 

— Lygiai dešimt tūkstančių dolerių, kad mes ne- 
iščirškinsime Hikorio Cezario Grindono. 

— Teisingai. 

— Per kiek laiko? 

— Sakykime, per šią savaitę. 

— Bet turiu tave perspėti, kad jau konsultavausi 
su advokatu. Nėra tokio įstatymo, kuris privers- 
tų mane atsisakyti savo ketinimo, kadangi dabar 
tas bulius - mano nuosavybė. Nesvarbu, kad jis — 
čempionas. 

Klaidas nieko neatsakė, tik vos vos gūžtelėjo 
pečiais. Jo veido išraiška buvo lygiai tokia pati, ko- 
kią ne kartą buvau matęs pokerį lošiančių vyrukų 
veiduose. 

— Ką gi, - Pratas atsilošė, sunėrė ant krūtinės 
rankas ir pažastyse suspaudė ten įkištus rankų 
nykščius. - Atrodo, lažybos bus labai įdomios. 
Kaip manote, Makmilanai? Arjie galėtų, nepaisant 
visų mūsų pastangų, išsivesti bulių iš ganyklos? 

— Neįsivaizduoju, kas galėtų ryžtis tokiam 
žingsniui, - burbtelėjo gyvulių augintojas. - Bet 

visas šis reikalas man atrodo įtartinas... O jei lai- 
kytume bulių daržinėje... 

— Aš neturiu daržinės. - Pratas įrėmė žvilgsnį į 
Klaidą. - Taigi. Na, tai sukirsime rankomis? Išra- 
šysime čekius? 

— Mano pasirašytas čekis negaliotų, - tarstelė- 
jo Klaidas ir jo veidą užliejo tirštas raudonis. - Po 
galais, jūs puikiausiai tai žinote. Jei pralaimėsiu, 
mokėsiu grynais. 

— Vadinasi, siūlai džentelmeniškas lažybas? Su 
manimi? 

— Gerai, vadinkite, kaip norite. Tebūnie džen- 
telmeniškos lažybos. 

— Dėl Dievo meilės! Mano berniuk, jaučiuosi 
pamalonintas. Tikrai. Bet kai kalbama apie dešimt 
tūkstančių dolerių, negaliu leistis užliūliuojamas 
meilikavimų. Kad ir kaip būtų nemalonu, nega- 
liu lažintis, kol sužinosiu, iš kur ketini gauti tokią 
sumą. 

Klaidas staiga kilstelėjo nuo kėdės ir aš instink- 
tyviai jau buvau bepašokąs ant kojų, bet sesuo pri- 
šokusi vėl privertė jį atsisėsti. Be to, ji skubiai mes- 
telėjo kelias pastabas, kad jiems jau reikia eiti, ir 
norėjo išsitempti brolį, tačiau šis išsilaisvino iš se- 
sers glėbio ir netgi smarkokai ją stumtelėjo. Kietai 
sučiaupęs lūpas jis įrėmė nuožmų žvilgsnį į Pratą. 

— Prakeiktas pašlemėke, jūs drįstate tai sakyti 
Osgudui! Ką gi, aš susišluosiu iš jūsų tūkstantėlį 

kitą, nes nieko kita jūs ir nenusipelnėte! Jei mano 
tėvas paskambins jums ir garantuos, kad esu mo- 
kus, ar tada galėsime sukirsti rankomis kaip džen- 
telmenai? 

— Vadinasi, tikrai nori lažintis? 

— Aišku. 

— Kaip visi čia esantys girdėjo, statoma suma - 
dešimt tūkstančių dolerių. 

— Sutinku. 

— Gerai. Jei tėvas už tave laiduos, galėsime ma- 
nyti, kad susilažinome. 

Klaidas apsisuko ir nė nepakėlęs akių, nė nepa- 
sivarginęs su mumis atsisveikinti, nuėjo. Jo drau- 
gas Bronsonas pastatė ant stalo stiklą ir nusekė 
paskui. Tačiau pasiekus terasos kraštą jiems teko 
palaukti Nensės, kuri, nors buvo aiškiai susinervi- 
nusi, tokiomis aplinkybėmis neprarado savitvar- 
dos ir stebėtinai oriai patraukė paskui brolį. Kai ji 
nuėjo, Montė Makmilanas pakilo nuo kėdės ir tarė 
Pratui: 

— Osgudų berniuką pažįstu, galima sakyti, nuo 
pat lopšio. Manau, bus geriau, jei nueisiu ir pasa- 
kysiu jam, kad nekrėstų kvailysčių. 

Ir jis, sunkiai vilkdamas kojas, nusekė paskui 
ką tik išėjusią trijulę. 

— Man rodos, teks gerokai pavargti, kol prasi- 
brausime pro visas gyvenimo kryžkeles, - žvaliu 
balsu prabilo Lilė Rouan. Ji ranka paplekšnojo gre- 

ta esančią vietą, kurią buvo palikęs Džimis Pratas, 
ir kreipėsi į mane: - Eikit šen, atsisėskit prie ma- 
nęs, Eskamilijau, ir papasakokit, kas mūsų laukia. 

Nieko nelaukęs pakėliau savo kūną nuo kėdės, 
lengvu žingsniu nuskubėjau prie merginos, įsitai- 
siau sūpynėse, 0 tada paėmiau jos kairę ranką, at- 
verčiau ją delnu į viršų ir įbedžiau žvilgsnį į jame 
įrėžtas linijas. 

- Štai ką jums pasakysiu, - ėmiau pranašauti 
ateitį. —- Iš pradžių būsite labai laiminga, bet tai 
nesitęs ilgai, paskui išvyksite į ilgą kelionę po 
vandeniu ir sutiksite ant jūros dumblių sėdintį 
pliką vyrą, kuris jums pasirodys esąs Viljamas 
Bybas, bet nei iš šio nei iš to jis ims kalbėti su ju- 
mis rusiškai. Nors šios kalbos visiškai nemokate, 
jums atrodys, kad vis dėlto kažkiek suprantate, 
apie ką jis kalba, tačiau netrukus, didžiam savo 
siaubui, įsitikinsite, jos jis šneka visai apie ką 
kita. Dabar duokite man kitą ranką, kad galėčiau 
palyginti. 

Tuo tarpu Džimis Pratas skaitė pamokslą dėdei: 

— ...ojūs sėdite ir lyg niekur nieko leidžiatės iš- 
vadinamas pašlemėku! Man tiesiog niežėjo rankos 
skelti jam antausį! Ir tikrai būčiau skėlęs... 

— Liaukis, Džimi, - tyliai nusijuokęs atsainiai 
mostelėjo ranka Pratas. - Juk nesitepsi rankų skal- 
dydamas antausius Osgudui, ar ne? Nusiramink, 
sūnau. Beje, jeigu jau esi taip karingai nusiteikęs, 

gal padėtum man prižiūrėti tą bulių? Bijau, visą 
naktį turėsime jį akylai saugoti. Galėtum valandė- 
lę kitą pabudėti ir tu. Ką pasakysi? 

— Na, sere... - tarsi nesavas numykė Džimis. — 
Tiesa ta, kad... Juk jau sakiau jums... Jūsų planui 
aš nepritariu. Man rodos, toks bulius... čempionas 
ir taip toliau, neturėtų... 

— Tai nenori padėti mums jo saugoti? 

— Būčiau dėkingas, jei į šį reikalą manęs nepai- 
niotumėte, dėde Tomai. 

— Na gerai. Manau, apsieisime ir be tavęs. O ką 
jūs pasakysite, pone Volfai? Kaip manote, ar aš tu- 
riu teisę suvalgyti savo paties bulių? 

Ir Volfas pamalonino mus filosofinio pobūdžio 
paskaita apie rašytinę ir papročių teisę, apie mo- 
ralinio niekšiškumo laipsnius bei pernelyg didelį 
žavėjimąsi galvijų organizmo genetinėmis ypaty- 
bėmis. Jo samprotavimai buvo tikrai pamokomi ir 
kilstelėjo mūsų pokalbį į visai kitą lygmenį, - daug 
aukštesnį negu antausių skaldymas Osgudui, 
jautienos muštinių valgymas ar tikimybė laimė- 
ti lažybas ir susišluoti dešimt tūkstančių dolerių. 
Baigęs kalbėti, jis atsigręžė į mane ir pateikė tokį 
pasiūlymą: girdi, kadangi jis priėmė pono Prato 
kvietimą drauge pavakarieniauti, derėtų bent jau 
persivilkti švarius marškinius, o lagaminai vis dar 
buvo pakelėje paliktame mūsų automobilyje. Dži- 
mis nieko nelaukęs pasiūlė savo paslaugas, bet 

Karolina užsispyrė, kad tai - jos užduotis, nes ji 
pasižadėjo nuvežti mus į Kroufyldą, tad nusekiau 
paskui ją per visą terasą per gana platų pievelės 
rėžį, aplenkiau kelis krūmynus bei gėlių lysves ir 
toliau nužingsniavau takeliu, kuris nuvedė mudu 
prie žvyru išpilto ploto, plytėjusio priešais gara- 
žą, jame greta geltono automobilio nuleidžiamu 
stogu buvo pastatytas įspūdingo dydžio sedanas. 
Aš stabtelėjau ir apžvelgiau netoliese buvusį me- 
džiais apaugusį plotą norėdamas atidžiau apžiū- 
rėti ilgą ir gana aukštą visai neseniai iškastų Že- 
mių sampylą, į kurios šoną buvo atremti kirtikliai 
bei kastuvai. Tą žemių kauburį buvau pastebėjęs 
ir anksčiau, kai išnešę sveiką kailį iš ganyklos par- 
važiavome čia automobiliu nuleidžiamu stogu, 
tik tada dar nesuvokiau, ką visi tie žemės darbai 
reiškia. 

— Ar čia - kepsninei skirta duobė? - pasiteiravau. 

Karolina pritariamai linktelėjo galva. 

— Manau, jog tai - gana šiurpus ir siaubą kelian- 
tis sumanymas, bet negaliu lengva ranka atmesti 
dėdės kvietimo ir atsisakyti dalyvauti šventėje. 
Lipkite. 

Kai ji apsuko sedaną ir automobilis ėmė riedėti 
plento link vedančiu keliuku, aš vėl prabilau: 

— Klausiu tik todėl, kad su visu šiuo reikalu 
neturiu visiškai nieko bendra. Tiesiog domiuosi 
žmogaus prigimtimi. Kas tai: reklama ar bronksiš- 

kas pokštas, kurį jūsų dėdė nutarė iškrėsti sena- 
jam Osgudui? 

— Nežinau. Aš apie kai ką mąstau. 

Tai išgirdęs nutilau ir daugiau merginos nekal- 
binau. Išvažiavęs į plentą sedanas pasuko kairėn 
ir po pusės minutės pasiekė kelio vingį, kurį po 
patirtos avarijos žvalgydamasis po apylinkes jau. 
buvau matęs, tik, žinoma, iš priešingos pusės. Dar 
po trisdešimties sekundžių pasiekėme įvykio vie- 
tą, įtempusi stiprius riešus Karolina susuko vairą 
ir sustojo čia pat už to, kas buvo likę iš mūsiškės 
mašinos. Aš išlipau laukan. Įkypai krintantys be- 
sileidžiančios saulės spinduliai apšvietė medžius 
ir telefono linijos stulpus, kurių ilgi šešėliai drie- 
kėsi per žaliuojančią ganyklos žolę. Tolumoje, 
kitoje ganyklos pusėje, ten, kur vaizdo neužsto- 
jo tvora, galėjau įžiūrėti veidu į mus atsisukusio 
Montės Makmilano galvą bei pečius, o greta rie- 
dulio, lėtai ir didingai statydamas kojas ir atrody- 
damas dar didesnis nei pirma, vaikštinėjo bulius. 
Dabar, kai jau galėjau pažvelgti į gyvulį iš šalies 
ir objektyviai įvertinti, turėjau pripažinti, kad jis 
tikras gražuolis. 

Sudaužytame automobilyje buvo du lagami- 
nai, du krepšiai, purkštuvas ir kelios gėlių pri- 
krautos dėžės. Pernešęs visus daiktus, vėl užra- 
kinau automobilį, dar kartą užmečiau akį į bulių, 
kuris netrukus bus padalytas po keturis šimtus 

penkiasdešimt dolerių kainuojančiomis porcijo- 
mis, įlipau į panelės Prat vairuojamą automobilį 
ir įsitaisiau priekinėje sėdynėje šalia jos. Vis dar 
stengiausi elgtis santūriai, nepratariau merginai 
nė žodžio, - sėdėjau tylėdamas ir laukiau, kada ji 
pati pajudės iš mirties taško. Po minutėlės ji paju- 
dėjo ar, tiksliau sakant, pasuko galvą ir įbedė akis 
į mane. 

— Noriu jums papasakoti, apie ką galvojau. 

Aš mandagiai linktelėjau. 

— Apie Lilę Rouan. 

Aš dar kartą linktelėjau galva ir tariau: 

—Ji vadina mane Eskamiliju. Taip pat ji man 
sakė, jog; rytoj judvi kartu vyksite į parodą, ir pa- 
kvietė mane priešpiečių. 

— Ir ką gi jūs jai atsakėte? 

— Pasakiau, kad kvietimo priimti negaliu, ka- 
dangi atsidūręs prie stalo visiškai nemoku deramai 
elgtis. Negaliu pakęsti įkyrių priešpiečiautojų. 

Karolina prunkštelėjo. 

— Lilė tikrai nebandė išsunkti iš jūsų naudos. 
Sąskaitą apmokės ji pati. Ji turtinga. Labai. Nors 
tiksliai nežinau, bet, man rodos, turi ne vieną mi- 
lijoną. Šiaip ar taip, pinigų jai tikrai netrūksta. Bet 
ji - vampyrė. Ji - pavojinga. 

— Norite pasakyti, kad ji gali įkirsti į kaklą? 

— Ką norėjau pasakyti, ką tik pasakiau. Anks- 
čiau man atrodė, jog visos tos kalbos, kad kai ku- 

rios moterys gali būti pavojingos, tiesiog mirtinai 
pavojingos, yra visiškos nesąmonės, bet dabar 
įsitikinau klydusi. Lilė Rouan - kaip tik viena iš 
tokių. Jei tik ji nebūtų tokia tingi, jei labiau pasi- 
stengtų, sunku ir įsivaizduoti, kiek vyrų galėtų su- 
vedžioti ir sužlugdyti, tačiau pažįstu bent tris, ku- 
riuos ji įtraukė į savo velniškus žaidimus ir apsuko 
aplink pirštą. Juk šiandien matėte Klaidą Osgudą, 
tiesa? Nepasakyčiau, jog Klaidas kada nors man 
atrodė esąs genijus iš prigimties, bet apskritai jam 
visai neblogai sekėsi. Mudu abu vienmečiai, jam 
dabar - irgi dvidešimt šešeri. Osgudai - labai sena 
dvarininkų giminė, dar ir šiandien jie valdo kelis- 
tūkstančius akrų žemės, ir kai Klaidas baigė ko- 
ledžą, jis energingai ėmėsi veiklos: už tėvą tvarkė 
bene visus ūkio reikalus, nes šis užsiėmęs politika 
ir kitais dalykais namuose retai pasirodydavo. Čia 
gyvenantys Žmonės šneka, kad jaunasis Osgudas 
ūkio reikalus tikrai neprastai išmanė. Prieš dvejus 
metus, vienos kelionės į Niujorką metu, jis susipa- 
žino su Lile Rouan, kuri jį įpainiojo į savo žavesio 
tinklus ir tiesiog užkerėjo. Lilė neįkirto jam į kaklą, 
ji pasielgė kur kas blogiau: prarijo vaikiną nė ne- 
kramčiusi. O praėjusį pavasarį vėl išspjovė jį lauk. 
Palyginimas gal ir nelabai elegantiškas, tačiau argi 
įmanomastilingai ir elegantiškai apibūdinti tai, ką 
daro rupūžė? Klaidas į kaimą taip ir negrįžo; jis 
trainiojasi po Niujorką ir kartais stengiasi ją susi- 

tikti, o kartais, priešingai, —- stengiasi jos nesutikti. 
Nė nežinau, ką jis dabar čia veikia. Gal sužinojo, 
kad atvyks Lilė?.. 

Čia Karolina nutilo, ir aš nepraleidau progos 
įsiterpti: 

- Ir apie visa tai jūs dabar galvojote? 

— Ne, tai tik priešistorė, tarsi įžanga į mano ap- 
mąstymus, - rūsčiu žvilgsniu pervėrė mane ji. — 
Juk jūs - detektyvas. Tai jūsų profesija, ar ne? 

— Kaip tik tuo ir užsiimu. Kiaurą parą. 

— O arjūs... ar mokate laikyti kai ką paslaptyje? 

— Suprantama, jei tai iš tiesų yra rimtos paslaptys. 
ją auką, - mano brolį Džimį. 

— Ir ką gi? - iš nuostabos kilstelėjęs antakius pa- 
klausiau. 

- Ji neturi jo sudoroti. Šito padaryti jai dar nepa- 
vyko... bent jau kol kas. Būčiau galėjusi prisiekti, 
jog Džimis pernelyg nuovokus, kad leistųsi įtrau- 
kiamas į tokius žaidimus, bet, matyt, su nuovoka 
visa tai neturi nieko bendra. Be to, maniau, kad 
jis įsimylėjęs Nensę Osgud. Praėjusią Žiemą man 
taip atrodė. O prieš gerą mėnesį jį ėmė persekioti 
Lilė Rouan. Jai nesugebės atsispirti niekas, netgi 
Džimis! Ir kaip, po galais, jai tai pavyksta? Tegul 
ją velniai! 

— Na, aš irgi nežinau. Bet galėčiau paklausti. 

— Tai ne juokai. Ji sužlugdys Džimiui gyvenimą. 

— Aš nė neketinau juokauti. Jūs uždavėte paiką 
klausimą. O dėl Lilės Rouan viešnagės... Sakyki- 
te, ar tik ne pati ją pasikvietėte ketindama truputį 
kyštelėti nagus, pakreipti įvykių eigą jums tinka- 
ma linkme ir kuo greičiau visą tą reikalą baigti? 

— Pakviečiau ją, nes tikėjausi, jog kai jis pama- 
tys ją čia, kaime... galbūt atsitokės. Bet mano vil- 
tys, deja, buvo tuščios. 

— Džimis žavisi ja kaip ir anksčiau. 

— Taigi. 

Aš tik gūžtelėjau pečiais. 

— Ką gi, nors aš ir geras seklys, atrodo, čia nėra 
ko sekti. Sakyčiau, įvykiai klostosi taip, kad mano 
darbdavys pavadintų juos tiesiog natūraliu proce- 
su, ir Mums nepavyks jų pakreipti norima linkme, 
nebent išsiųstume jūsų brolį į Australiją parvežti 
poros batų raištelių arba perrėžtume Lilei Rouan 
gerklę. 

— Galėčiau tai padaryti. Brūkšt, ir baigta. Galė- 
čiau ją nužudyti. Bet gal yra ir kita išeitis. Būtent 
apie tai ir galvojau. Šiandien, kai buvote nuėjęs į 
antrąjį namo aukštą, ji kai ką apie jus pasakė. Kai 
ką, kas man pakišo neblogą mintį. 

— Ir ką gi ji apie mane pasakė? 

- Šito negaliu jums persakyti. Tiesiog liežuvis 
neapsiverčia. 

— Ar tai buvo... na, kas nors asmeniška? 

— Labai asmeniška. 


76 


- Ir kas gi? 

— Juk sakau, kad negaliu prisiversti tų žodžių 
pakartoti. Bet tai, ką ji pasakė, taip pat visi kiti da- 
lykai ir tai, kad ji pakvietė jus priešpiečių... Jau 
pradedu tikėti, kad būtentjūs galėtumėte nukreip- 
ti jos dėmesį nuo Džimio. Tačiau su sąlyga, kad 
nesiimsite iniciatyvos. Kai yra nusiteikusi veikti ir 
sukaupia pakankamai energijos, vilioti mėgsta ji 
pati. Nežinau kodėl, bet jūs jai patikote. Supratau 
tai, kai ji pavadino jus Eskamiliju. 

— Įdomu. Tęskite. 

— Tai jau ir viskas. Nebent... Matote, man labai 
nedrąsu prašyti jūsų paslaugos... Ir kodėl apskri- 
tai turėtumėte man daryti kokią nors paslaugą, — 
ką jau kalbėti apie tokią didžiulę. Kita vertus, galė- 
tume tiesiog sudaryti sandorį. Jūs padarysite savo 
darbą ir atsiųsite man sąskaitą, 0 aš ją apmokėsiu, 
tik, žinoma, jeigu suma bus labai didelė, man teks 
ją išmokėti dalimis, kas mėnesį po truputį. 

— Suprantu. Pirmiausia apsimesiu drovuoliu, 
paskui leisiuosi tos moters galutinai sužlugdo- 
mas, 0 tada atsiųsiu jums sąskaitą... 

— Juk kartą jau sakiau, kad tai - ne pokštas. 
Anaiptol. Ar man padėsite? 

Kietai sučiaupęs lūpas aš įdėmiai nužvelgiau 
merginą. Paskui išsitraukiau cigaretę, pasiūliau 
užtraukti dūmą ir Karolinai, bet ji atsisakė, ir tuo- 
met savąją prisidegiau. 

— Klausykite, - vėl prabilau, - man vis dėlto 
atrodo, jog tai - pokštas, ir nieko daugiau. Saky- 
kime, kad Lilė Rouan iš tikro jį sužlugdys. Bet, 
mano nuomone, jeigu jūsų brolis yra pakankamai 
vėtytas ir mėtytas vyrukas, kad nusipelnė būti 
nublokštas į pragarą, niekas pasaulyje negali jo 
sužlugdyti. Dar nė vienai moteriai niekada nepa- 
vyko pasiųsti į pragarą vyro, kuris jau anksčiau 
nebūtų turėjęs kišenėje bilieto į tą pusę ar bent jau 
jai melavęs ir teisinęsis per darbus visiškai niekam 
neturintis laiko. Dėl Dievo meilės, sakote ketinanti 
mane pasamdyti, kad tą merginą nuviliočiau? Ma- 
tote, net ir norėdamas negalėčiau sutikti imtis pa- 
šalinio darbo, nes dirbu Nero Volfui ir iš jo gaunu 
atlyginimą. Bet kadangi jūs į visą šį reikalą žiūrite 
tik kaip į dalykinį sandorį, tiek jau to, aš tai pada- 
rysiu: rytoj nueisiu su ja priešpiečių, tačiau tik su 
sąlyga, kad už mane apmokėsite sąskaitą. Suma 
susidarys nemenka, - lygiai du doleriai, bet už tą 
pačią kainą dar įsipareigoju detaliai atpasakoti su- 
sitikimo eigą. 

— Man tai - ne pokštas. Kai tik grįšime namo, 
duosiu jums tuos du dolerius, - rimtu balsu ištarė 
Karolina ir pasuko starterį. 

Žinoma, mintis, kad paskutinę prieš vakarienę 
likusią valandą galėčiau pasimėgauti tyla ir ramy- 
be, man tikrai nebūtų pasirodžiusi pernelyg naivi 
ar neįgyvendinama, bet man ir vėl nepasisekė. Aš 

iškroviau iš automobilio kartonines dėžes su gėlė- 
mis ir nunešiau jas į antrajame namo aukšte esantį 
vonios kambarį, paskui užtempiau į viršų du laga- 
minus ir galų gale, suvaikščiojęs dar kartą, atvil- 
kau krepšius. Įžengęs į kambarį ir išgirdęs vonios 
kambaryje bruzdesį, padėjau krepšius ant grin- 
dų ir, nužingsniavęs prie atvirų vonios kambario 
durų, išvydau Volfą, kuris, pakėlęs kartoninių dė- 
žių dangčius, atidžiai apžiūrinėjo orchidėjas norė- 
damas įsitikinti, ar jų kartais nereikia apipurkšti 
vandeniu. Pareiškiau, jog, mano nuomone, gėlės 
atrodo kuo puikiausiai, ir jis man pritarė. Tada aš 
dar paaiškinau: kadangi mūsų marškiniai bei kak- 
laraiščiai, taip pat — ir visi tualeto reikmenys yra 
lagaminuose, mano supratimu, krepšių išpakuoti 
nė nereikės, bet dėl viso pikto aš atnešiau ir juos. 
Nežiūrėdamas į mane, Volfas atsainokai, bet aiš- 
kiai burbtelėjo: 

— Sakyčiau, išpakuoti daiktus nepakenktų. 

— Visus? - nustebau. 

- Taip. 

— Norite pasakyti, kad turiu išpakuoti visus 
daiktus? 

— Taip. 

— O po vakarienės vėl viską supakuoti? 

— Ne. Šiandien nakvosime čia. 

Jau Žiojausi mestelėti kokią kandžią pastabė- 
lę, - mat esu nuosaikaus būdo ir mėgstu matyti, 

kaip sudaryti planai būna įgyvendinami, bet pa- 
skui pamaniau, kad šie apartamentai, be jokios 
abejonės, geresni už viešbučio kambarį, kuris 
Kroufylde tikriausiai vis dar buvo rezervuotas 
ir laikomas mums, be to, miestelis ūžte ūžė nuo 
aplankyti parodą atvykusių Žmonių. Kita vertus, 
atvirai parodyti Volfui savo pritarimą ir taip dar 
paskatinti jo pūtimąsi, taip pat nebuvo teisinga 
strategija, tad nieko nesakęs grįžau į miegamą- 
jį ir ėmiau traukti daiktus iš didžiojo lagamino. 
Neilgai trukus į kambarį įkrypavo Volfas, nusi- 
metė švarką, nusivilko liemenę, švystelėjo dra- 
bužius ant vienos iš lovų, o tada ėmė sagstytis 
marškinius. 

Aš mandagiai paklausiau: 

— Kaip jums pavyko priversti Pratą, kad jis pa- 
kviestų mus paviešėti savo namuose? Pasinaudo- 
jote savo žavesio kerais? 

— Ne, nedariau jokio spaudimo. Tiesą sakant, 
mes nesame jo svečiai. Aš ponui Pratui šį tą pa- 
siūliau, o jis mielai tą pasiūlymą priėmė. 

— Šit kaip? — laikydamas rankose kojines bei no- 
sines atsigręžiau į Volfą. - Jūs jam šį tą pasiūlėte? 

— Taip. Būsiu visiškai atviras, Arči. Galėčiau ap- 
simesti, kad ponas Pratas man šį tą pasiūlė, bet tai 
netiesa. Pasiūliau aš. Man rodos, pasielgiau tei- 
singai, ypač turint omenyje, į kokią keblią padėtį 
jis pateko ir kaip maloniai mus priėmė. Su mano 

pasiūlymu jis iš karto sutiko ir netgi pasiūlė man 
užduotį, o aš sutikau jos imtis. 

— Suprantu, - tarstelėjau vis dar laikydamas 
glėbyje kone visą galanterijos prekių parduotuvės 
asortimentą. - Gal galėčiau sužinoti, kokia ta už- 
duotis? 

— Nelabai pelninga. Ir nelabai sunki. Sekimas. 

— Taip ir maniau. - Perėjęs kambarį, atsidariau 
komodos stalčių ir gražiai sudėliojau kojines bei 
nosines. Paskui atsitiesiau, kelias akimirkas ste- 
bėjau, kaip jis vaduojasi iš marškinių, mano ausis 
pasiekė pasiduoti nenorinčių drabužio siūlių traš- 
kėjimas. — Kai tik liepėte man išpakuoti daiktus, 
nujaučiau, kad turime užduotį. Gerai. Patrulia- 
vimas ganykloje. Šis tas nauja. Saugosime bulių. 
Nuoširdžiai tikiuosi, kad šiąnakt miegosite kuo 
puikiausiai, sere, juolab kad šis puikus kambarys 
priklausys tik jums vienam. 

— Na jau, nesišiauškite, Arči. Tiesą sakant, 
bus gana nuobodu, ypač tokiam veikliam vyrui 
kaip jūs... 

— Nuobodu? - mostelėjau ranka aš.- Turbūt 
pats netikite tuo, ką sakote. Kaip man gali būti 
nuobodu naktį vienam lauke ir besidalijant savo 
paslaptimis su danguje šviečiančiomis Žvaigždė- 
mis? Kaip matau, visai manęs nepažįstate. Aš tie- 
siog trykšte trykšiu pasitenkinimu, nes vaikštinė- 
damas aplink ganyklą drauge suteiksiu jums ga- 

limybę snustelėti išsitiesus puikioje lovoje, šiame 
erdviame kambaryje. O paskui ateis rytas ir pra- 
dės švisti! Pone Volfai, ar žinote, kaip aš mėgstu 
saulėtekį?! 

— Jūs nepamatysite, kaip teka saulė. 

— Po galais, kodėl gi? Kas man nusuks galvą, 
gal Klaidas? O gal mane sudoros bulius? 

— Nei vienas, nei kitas. Aš jau susitariau su 
ponu Pratu ir ponu Makmilanu. Kol vakarieniau- 
sime, ganykloje budės vyrukas, vardu Deivas. 
Pusę devynių jį pakeisite jūs, o pirmą valandą 
nakties budėjimą perims Makmilanas. Namuose 
jūs irgi dažnai einate miegoti tokiu metu. Tik būtų 
gerai, jei prieš įeidamas pasibelstumėte. Nesu pra- 
tęs, kad vidury nakties kas nors įžengtų į mano 
kambarį. 

— Gerai. - Aš toliau traukiau drabužius iš laga- 
mino ir padėjau ant lovos švarius, Volfui skirtus 
marškinius. — Bet, tegul mane velniai, to šratinio 
šautuvo aš tikrai netampysiu. Reikės apie tai pa- 
sikalbėti su Makmilanu. Beje, aš irgi gavau už- 
duotį. Ir sutikau jos imtis. Firmos labui. Tiesa, iš 
jos daug pelno irgi neturėsime. Honorarą, - du 
dolerius, - man jau sumokėjo, bet jų vos pakaks 
padengti su užduoties vykdymu susijusioms iš- 
laidoms. Mano užsakovė yra panelė Karolina 
Prat. 

— Plepalai, - burbtelėjo Volfas. 

— Anaiptol. Ji sumokėjo man du dolerius, kad 
apsaugočiau jos brolį nuo likimo, baisesnio už pa- 
čią mirtį. Dievulėliau, kaip įdomu būti detektyvu! 
Pusę nakties saugai ir globoji bulių, o kitą dieną 
per priešpiečius leidiesi, kad tave apsuktų aplink 
pirštą blondinė. Klausykite, turime pasiųsti tele- 
gramą Fricui; čia ištrūko saga. 


KEIVIRTAS SKYRIUS 


Bet dalytis savo paslaptimis su žvaigždėmis man 
neteko. Saulei leidžiantis dangų aptraukė de- 
besys ir pusę devintos lauke buvo tamsu, nors 
į akį durk. Apsiginklavęs prožektoriumi, tvirtai 
sujuosęs diržu ką tik suvalgytą padorią vakarie- 
nę, - reikalavimų, kuriuos vakarienei kėlė Fricas 
Breneris, ji, žinoma, neatitiko, tačiau buvo kur 
kas geresnė, palyginti su kramtalu, kurį būčiau 
galėjęs gauti „praterijoje“, —- ir visus kitus vaka- 
rieniautojus palikęs siurbčioti kavos, išėjau per- 
imti budėjimo. Trumpindamas kelią perkirtau 
vaismedžių sodą ir netrukus prie ganyklos ap- 
tvaro radau Deivą, įsitaisiusį ant dugnu aukštyn 
apverstos statinaitės ir rankose tvirtai suspaudu- 
sį šratinį šautuvą. 

— Na gerai, - tarstelėjau jam ir čia pat, norėda- 
mas pataupyti bateriją, išjungiau prožektorių. — 
Tikriausiai ir jums būtų pats laikas ką nors užmes- 
ti už lūpos. 

— Ne-e, - papurtė galvą jis. - Taip vėlai vakare 
nieko nevalgau. Šeštą valandą įmečiau į skrandį 
šiek tiek mėsos, bulvių ir kitokio šlamšto. Didžiąją 
dalį man reikalingo maisto sukertu per pusryčius. 
Pilvas mane ir pažadina. Jaučiuosi toks velniškai 
alkanas, kad negaliu miegoti. 

— Įdomu. O kur bulius? 

— Jau visas pusvalandis, kai jo nemačiau. Pa- 
skutinį sykį pastebėjau jį ana ten, prie to didžiulio 
riešutmedžio. Dėl Dievo meilės, ir kodėl jie nega- 
lėjo gyvulio pririšti, kad nė minutę nepaleisčiau jo 
iš akių?! 

— Pratas sakė, kad pirmą naktį buvo bulių pri- 
rišęs, bet galvijas visą naktį taip baubė, jog niekas 
negalėjo sudėti bluosto. 

— Na ir tegul sau baubia,- paniekinamai 
prunkštelėjo Deivas. — Tas, kuriam trukdo užmig- 
ti buliaus baubimas, turėtų auginti ne karves, o 
mekles. 

— Kas tos meklės? 

Deivas nužingsniavo į tamsą, bet netrukus iš- 
girdau jį stabtelint. 

— Meklės - tai buliai, kurių uodegos pabarzdė- 
je. Kitaip sakant, ožkos, - sukikeno jis. - Šį kartą 
pergudravau jus, pone! Labos nakties! 

Nutariau apsižvalgyti, juolab kad judėti visuo- 
met yra geriau nei stovėti vietoje, tad nužings- 
niavau palei tvorą į tą pusę, kur buvo vartai, pro 

kuriuos gelbėdami Volfą išvažiavome iš ganyklos. 
Naktis pasitaikė nepaprastai tamsi. Įveikęs apie 
trisdešimt jardų, vėl įjungiau prožektorių ir nu- 
kreipiau jo metamą šviesos pluoštą į ganyklą, bet 
buliaus niekur nepamačiau. Pasišviesdamas pro- 
žektoriumi skyniausi kelią toliau ir pagaliau, jau 
praėjęs vartus, pastebėjau jį. Priešingai nei tikėjau- 
si, gyvulys ne gulėjo, o stovėjo ir žvelgė į sklin- 
dančią šviesą. Jis atrodė didelis ir grėsmingas kaip 
koks dramblys. 

— Viskas gerai, branguti, tai aš, Arčis, ir visai ne- 
noriu tavęs jaudinti, - garsiai jam šūktelėjau ir ap- 
sisukęs grįžau ten, iš kur buvau atėjęs. 

Man rodės, jau greičiau tas bulius ims duoti 
pieno, negu kas nors sugebės pavogti jį iš šitos 
ganyklos, bet, šiaip ar taip, iki pirmos valandos 
buvau išsiųstas būti lauke ir eiti sargybą, todėl nu- 
sprendžiau pasirinkti geriausią vietą ir būti ten, 
jei kartais kas nors pasirodytų esąs toks kvailas ir 
pamėgintų imtis kokių Žygių. Jei iš viso kam nors 
šautų į galvą pavogti bulių, vagis neturėtų kitos 
išeities, tik išsivesti gyvulį pro vartus, ir ganyklos 
šone esantys vartai, be jokios abejonės, tam buvo 
daug tinkamesni negu tie, prie kurių dabar buvau 
atsidūręs. Todėl laikydamasis tvoros ėmiau slink- 
ti į priekį. Pamaniau, jog būtų kur kas paprasčiau 
pereiti skersai ganyklą, nes tokioje tamsoje man 
tikrai nereikėjo baimintis, kad Cezaris vėl ims 

žaisti su manimi gaudynių, nors... šioks toks pa- 
vojus, žinoma, vis dėlto buvo, bet, kita vertus... ne 
toks jau ir didelis, tikrai... 

Trumpai tariant, aš ir toliau ėjau laikydama- 
sis tvoros. Anapus vaismedžių sodo, maždaug 
už šimto jardų, galėjau įžiūrėti tebešviečiančius 
namo langus. Netrukus priėjau tvoros kampą, 
pasukau į kairę ir, nespėjęs nė apsižiūrėti, įstri- 
gau erškėtrožių sąžalyne. Dar po dešimties mi- 
nučių įveikiau kelio vingį ir pražingsniavau pro 
vis dar prie medžio stovintį mūsų sedaną. Dabar 
šoniniai vartai buvo ranka pasiekiami. Užsilipęs 
įsitaisiau ant tvoros ir dar kartą nukreipiau pro- 
žektoriaus metamą šviesos pluoštą į ganyklą, bet 
jis buvo per menkas, kad iš tokio atstumo pajėgtų 
išplėšti iš tamsos bulių. Todėl netrukus prožekto- 
rių išjungiau. 

Kai ilgiau pagyveni kaime, ko gero, įpranti prie 
visų naktį girdimų garsų ir traškesių, bet kai jų 
visai nepažįsti, suprantama, pasidaro įdomu, kas 
iš tiesų tuos garsus skleidžia. Svirplių čirškesys ir 
žiogų čirpimas ausiai tikrai ne naujiena, tačiau kai 
išgirsti kažką čiaužiant per žolę, kyla noras išsi- 
aiškinti, kas čia dedasi. Paskui pajutau, kad kaž- 
kas yra anapus kelio augančiame medyje. Aiškiai 
girdėjau, kaip tam kažkam krustelėjus sušnarėjo 
medžio lapai, tada gana ilgam viskas nurimo, o 
paskui paslaptingas padaras vėl sujudėjo. Gal tai 

buvo pelėda, o gal koks nedidukas ir visai nepa- 
vojingas žvėrelis. Mano prožektoriaus šviesa buvo 
per silpna, kad tai išsiaiškinčiau. 

Prasėdėjau ten gal kokį pusvalandį, ir tada 
mano ausis nuo automobilio pusės pasiekė dar 
negirdėtas garsas. Atrodė, tarsi į mašiną būtų atsi- 
trenkęs ir nukritęs koks nors sunkus daiktas. Nu- 
kreipiau prožektoriaus šviesos spindulį į tą pusę, 
bet iš pradžių nepastebėjau nieko, nes Žiūrėjau 
pernelyg Žemai, o paskui kuo aiškiausiai pama- 
čiau ant priekinio automobilio sparno užkritusią 
medžiagos klostę, kuri galėjo būti švarko ar jo 
rankovės dalis. Jau Žiojausi surikti, bet staiga ap- 
sigalvojęs vėl susičiaupiau, išjungiau prožektorių, 
nuslydau nuo tvoros žemėn ir atsargiai ėmiau eiti 
užuolankomis. Vargu ar buvo galima tikėtis, kad 
Gernsio veislės galvijų augintojų sąjunga būtų 
savo gretose turėjusi vieną ar du ryžtingus ir tvir- 
tą ranką turinčius vyrukus arba kad pats Klaidas 
Osgudas pasirodys arba manys esąs toks kietas 
vaikinas. Per žolę aš priartėjau prie užpakalinės 
automobilio dalies, apėjau ją stengdamasis ne- 
nutolti nuo mašinos šono, paskui ištiesiau ranką 
priekinio sparno link pagaliau norėdamas išsiaiš- 
kinti, kas gi ten susirietęs tūno, čiuptelėjau ir su- 
spaudžiau petį. 

Tas, kuris ten slėpėsi, ėmė spiegti, muistytis ir 
protestuoti: 

— Liaukitės! Juk skauda! 

Aš įjungiau prožektorių, bet čia pat savo radinį 
paleidau ir Žžingtelėjau porą žingsnių atgal. 

— Dėl Dievo meilės! - sumurmėjau. - Tik ne- 
sakykite, kad ir jūs tam buliui turite kokių nors 
sentimentų. 

Lilė Rouan atsistojo ir pasikasė petį per pele- 
riną bei suknelę, — tą pačią suknelę, kurią vilkėjo 
vakarieniaudama. 

— Jei tik nebūčiau atsitrenkusi į automobilio 
sparną ir kluptelėjusi, - pareiškė ji, - būčiau slap- 
čia prie jūsų prisėlinusi ir mirtinai išgąsdinusi. 

— Puikumėlis. O kam viso to reikia? 

— Kad jus kur, užgavote man petį. 

— Taip, aš tikrai Žiaurus ir šiurkštus. Bet kaip jūs 
čia atsidūrėte? 

— Pėsčiomis. Nusprendžiau šiek tiek pasivaikš- 
čioti. Nė nepamaniau, kad lauke bus taip tam- 
su; tikėjausi, jog akys prie tamsos pripras. Mano 
akys - kaip katės, bet, rodos, net ir man dar nie- 
kad neteko matyti tokios tamsios nakties. Ar tai 
jūsų veidas? Stovėkite ramiai. 

Ji ištiesė ranką ir pirštų galiukais palietė mano 
skruostą. Akimirką man šmėstelėjo mintis, kad ji 
ketina suleisti nagus, bet prisilietimas buvo švel- 
nus, paskui supratau, jog glamonės, rodos, užsi- 
tęs, tad žingtelėjau atatupstas ir jai pasakiau: 

— Nedarykite to. Aš labai bijau kutenimo. 

Ji tik nusijuokė: 

— Aš tik norėjau įsitikinti, ar tai tikrai jūsų vei- 
das. Ar sutinkate rytoj drauge su manimi nueiti 
priešpiečių? 

— Taip. 

— Sutinkate? — pati gerokai nustebusi tarstelė- 
jo Lilė. 

— Aišku. Tai yra galite valgyti priešpiečius 
drauge su manimi. Ir kodėl gi ne? Jūs man atro- 
dote linksma ir įdomi. Su jumis greičiau prastum- 
siu laiką, jūs būsite man kaip žaisliukas, su kuriuo 
malonu pažaisti radus laisvą minutėlę, o paskui 
švystelėti šalin. Taip aš elgiuosi su kiekviena mo- 
terimi, nes visas mano dėmesys nukreiptas tik į 
darbą ir karjerą. Matote, noriu tapti policininku. 

— Dievulėliau... Atrodo, turime būti jums ne- 
paprastai dėkingi, kad iš viso sutinkate su mumis 
terliotis. Bet geriau lipkime į jūsų automobilį, atsi- 
sėskime ir patogiai įsitaisykime. 

— Jis užrakintas, o aš neturiu raktelių. Be to, jei 
atsisėsiu, ko gero, imsiu ir užmigsiu, o užsnūsti 
negaliu, nes man reikia saugoti bulių. Bus geriau, 
jeigu jau eisite sau. Pažadėjau, kad būsiu budrus ir 
pasirengęs veikti. 

- Nesąmonė. - Švelniai mane palietusi, ji apėjo 
aplink priekinį automobilio sparną, klestelėjo ant 
automobilio paminos ir prakalbo: — Ateikite čia ir 
duokite man cigaretę. Klaidas Osgudas visai pa- 

metė galvą ir galutinai apsikvailino. Argi galima 
ką nors padaryti buliui, kuris laikomas ganykloje, 
turinčioje tik dvejus vartus, iš kurių vieni išeina į 
gyvenamojo namo pusę, o kiti yra čia? Be to, čia, 
prie nuošalaus keliuko, vidury nakties savo karje- 
ros labui jūs nieko gero nenuveiksite. Geriau atei- 
kite arčiau ir pažaiskite su vienu iš savo žaislų. 

Aš nukreipiau šviesos spindulį į maždaug už 
šimto pėdų buvusius vartus, tada išjungiau pro- 
žektorių ir apsisukau ketindamas įsitaisyti šalia 
merginos ant automobilio paminos. Bet žengda- 
mas pataikiau į duobutę, kluptelėjau, praradau 
pusiausvyrą ir visu svoriu plumptelėjau greta 
Lilės Rouan. Ji atšoko nuo manęs ir pasitraukė 
į šalį. 

— Nesislinkite prie manęs pernelyg arti, - įspėjo 
ji tokiu tonu, kuriuo iki šiol dar nebuvo su manimi 
kalbėjusi. - Nuo jūsų artumo man šiurpsta oda. 

Nusišypsojęs į tamsą, išsitraukiau cigaretes. 

- Šį kartą jums pavyko užklupti mane netikė- 
tai, - paaiškinau traukdamas iš kišenės degtu- 
kus, - bet, manau, turėčiau sąžiningai jums prisi- 
pažinti, kad bet kokia taktika man netrunka nusi- 
bosti, be to, kad ir kaip kruopščiai apmestumėte 
veiksmų planą, netrukčiau jį išgliaudyti ir jis visas 
būtų man aiškus kaip ant delno. O ir momentą pa- 
sirinkote ne patį tinkamiausią. Mosuoti masalu 
prieš nosį, o paskui staiga jį patraukti tikrai nėra 

geriausia taktika, kol nesate visiškai tikra, kad už- 
metėte tinkamą masalą, o taip toli į priekį iki šiol 
jūs dar tikrai nepasistūmėjote... 

Aš nutilau, nes staiga ji pakilo ir ėmė žings- 
niuoti tolyn. Aš šūktelėjau į nakties tamsą, ten, 
kur, nors ir neaiškiai, dar galėjai įžiūrėti merginos 
siluetą. 

— Susitarimas drauge valgyti priešpiečius at- 
šaukiamas. Abejoju, ar su jumis bendraudamas 
galėčiau įgyti bent kiek naujos patirties. 

Tada Lilė Rouan grįžo, vėl atsisėdo ant auto- 
mobilio paminos maždaug per pėdą nuo manęs 
ir, nuo peties iki alkūnės pirštais perbėgusi mano 
rankove, paprašė: 

— Duokite man cigaretę, Eskamilijau. - Aš pri- 
degiau cigaretę ir mergina užsitraukė, o po kelių 
akimirkų tarstelėjo: - Ačiū. Gal mums vertėtų arti- 
miau susipažinti, kaip manote? Papasakokite man 
ką nors. 

— Pavyzdžiui, ką? 

— Na... Kad ir apie pirmąją savo moterį. 

— Mielai, - sutikau aš ir užsitraukęs išpūčiau 
kamuolį dūmų. - Sėdėjau kanojoje ir Amazo- 
nės upe yriausi į šiaurę. Buvau vienas, nes visas 
mūsų turėtas maisto atsargas buvau išdalijęs kuo 
puikiausiai nusiteikusiems aligatoriams, o mano 
pasamdyti čiabuviai, kuriuos vadinau berniukais, 
paspruko į džiungles. Ištisus du mėnesius maiti- 

-nausi vien žuvimi, bet štai vieną dieną nuo mano 
meškerės kabliuko nutrūko ir paspruko didžiulis 
tarpūnas (stambi silkių šeimos žuvis. — Vert. past.), 
tad supratau, jog dabar jau tikrai galas. Sutelkęs 
paskutines jėgas vis dėlto atkakliai yriausi prieš 
upės srovę, mintyse jau buvau susitaikęs su lau- 
kiančiomis bado kančiomis, tačiau penktą kelio- 
nės dieną priplaukiau nedidukę, bet gražią salelę, 
ant kurios stovėjo maždaug aštuonių pėdų ūgio 
moteris. Ji buvo amazonė. Prisiyriau kanoja prie 
kranto, oji, pareiškusi, jog vienintelis dalykas, ku- 
rio man reikia, yra moters globa, iškėlė mane ir 
nusinešė į savo buveinę, iš pažiūros labai panašią 
į pavėsinę ar lapinę. Tačiau apsižvalgius aplink nė 
nedingtelėjo, kad saloje būtų galima rasti ko nors, 
kas tiktų maistui, o moteris atrodė taip, tarsi kelias 
ateinančias savaites valgyti jai tikrai nereikės. To- 
dėl pasinaudojau vienintele man likusia išeitimi, 
skubiai apmečiau planą, paspendžiau spąstus ir 
saulei leidžiantis ji jau linksmai troškinosi didžiu- 
liame plieniniame katile, kuriame ji pati, matyt, 
sukdavo citrinų sviestą. Ji buvo skani. Jei atmintis 
manęs neapgauna, tai ir buvo pirmoji mano mote- 
ris. Žinoma, nuo to laiko... 

Čia Lilė Rouan mane pertraukė ir paprašė pa- 
pasakoti visai apie ką kita. Merginos pelerina 
priekyje prasiskleidė, bet ji, sučiupusi drabužio 
kraštus, vėl į jį susisupo. Taip ir sėdėjome tenai, 

traukdami dar po vieną cigaretę ir, - kas Žino, - jei 
ne triukšmas, kurį išgirdau sklindant iš ganyklos, 
galbūt būtume abu pasilikę ant automobilio pami- 
nos tol, kol mano cigarečių pakelis būtų ištuštėjęs. 
Man pasirodė, jog kažkas dusliai bumbtelėjo, ir 
nors svirplių bei Žiogų koncertas šį garsą gerokai 
prislopino, nors, atrodė, nėra jokio pagrindo neri- 
mauti, vis dėlto prisiminiau, kad į ganyklą galima 
patekti ne tik pro greta esančius vartus, todėl nu- 
tariau apsižvalgyti. Atsistojau ir pasakiau, jog ke- 
tinu apeiti gnyklą iš kitos pusės ir įsitikinti, ar vis- 
kas gerai. Lilė atšovė, kad visa tai - gryna kvailys- 
tė, bet aš patraukiau pirmyn, O ji ėmė žingsniuoti 
kartu. Prožektoriaus metamas šviesos pluoštas ir 
vėl negalėjo pasiekti mano saugomo buliaus. 

Lilė ėjo įsikibusi man į ranką, - jos pačios Žo- 
džiais tariant, „kad nesukluptų“, - tačiau neat- 
rodė, jog bent kartą būtų suklupusi, kai tamsoje 
paslapčia sėlino prie manęs. Visai pamiršau apie 
erškėtrožių sąžalyną, kerojantį prie tolimojo tvo- 
ros kampo, Lilė Rouan jame įsipainiojo, ir man 
teko gerokai padirbėti, kol ją išlaisvinau. Pasukę 
už kampo atsidūrėme vaismedžių sode, visai ne- 
toli gyvenamojo namo, ir aš pasakiau, kad ji ga- 
lėtų spausti namo, bet mergina atsakė, girdi, jai 
patinka šitaip vaikštinėti. Buliaus neradau, bet, 
šiaip ar taip, atrodo, kad jam labiau patiko laikytis 
kitame ganyklos gale. Mudu toliau ėjome patvo- 

riu, palikome už nugaros vaismedžių sodą, pri- 
artėjome prie antrųjų į ganyklą vedančių vartų, 
tačiau buliaus niekur nebuvo matyti. Sustojau ne- 
išleisdamas nė menkiausio garselio, įsiklausiau ir 
išgirdau ar bent jau pamaniau išgirdęs triukšmą: 
atrodė, tarsi kažkas kažką vilktų žeme. Tada vėl 
pasileidau į priekį (paskui mane neatsilikdama 
turseno Lilė Rouan) ir įjungęs prožektorių nukrei- 
piau jį į ganyklą. Tas triukšmas, - taip, manau, jog 
būtent tas triukšmas, - kėlė man nemenką nerimą 
bei susirūpinimą, tad kai pamačiau visai netolie- 
se, gal per dešimt jardų nuo tvoros, besiganantį 
bulių, man iš karto palengvėjo. Geriau įsižiūrėjęs 
pastebėjau, kad gyvulys stovi ant galvos, - bent 
taip atrodė žvelgiant iš tokio atstumo ir apšvietus 
jį ne itin stipriu ir ryškiu šviesos pluoštu. Pasilei- 
dau ristele. Kai vėl stabtelėjau ir nukreipiau pro- 
žektoriaus šviesą virš tvoros, kad ji kristų į ganyk- 
lą, jau galėjau įžiūrėti, kad bulius ragais baksnoja 
kažkokį ant žemės gulintį daiktą. Vėl pasileidau į 
priekį ir risnojau tol, kol susilyginau su buliumi, 
tada sustojau, vėl nukreipiau prožektoriaus šviesą 
į ganyklą ir vos užmetęs akį pro tvorą pajutau, jog 
mano ranka per riešą akimirksniu ėmė glebti: teko 
gerai įtempti raumenis ir pirštais stipriai suspaus- 
ti prožektoriaus cilindrą. Išgirdau, kaip man už 
nugaros buvusi Lilė aiktelėjo ir kimiu prislopintu 
balsu sušnabždėjo: 

— Juk tai... Tai... Dėl Dievo meilės, neleiskite 
buliui toliau jo maitoti! 

Tą akimirką man pasirodė įtikėtina, kad jis - vis 
dar gyvas, ojei taip, nebuvo laiko eiti ieškoti žmo- 
gaus, kuris žinotų, kaip reikia elgtis su buliumi, ir 
mokėtų jį sutramdyti. Nieko nelaukęs, užsilipau 
ant tvoros, stengdamasis nedaryti staigių judesių 
nusileidau žemyn į ganyklą, perėmiau prožektorių 
į kairę ranką, dešine iš dėklo išsitraukiau revolverį 
ir ėmiau atsargai slinkti į priekį. Pamaniau, kad 
jeigu bulius staiga pereis į puolimą, jis tikriausiai 
atakuos šviesos šaltinį, tad kairę ranką laikiau iš- 
tiestą į šoną, o prožektoriaus spindulį stengiausi 
nukreipti taip, kad šviesa kristų buliui ant snukio. 
Gyvulys nė nekrustelėjo. Kai priėjau arčiau ir mus 
teskyrė dešimt pėdų, bulius pakėlė galvą, nukreipė 
žvilgsnį į šviesą, apakintas jos sumirksėjo, 0 aš pa- 
kėliau revolverį, nukreipiau jo vamzdį aukštyn ir 
tris kartus iššoviau. Bulius papurtė galvą, apsisu- 
kęs kaip žaibas nukūrė į priešingą pusę, vis mėty- 
damasis į šonus ir drebindamas po kojomis buvu- 
sią žemę. Gyvulys kūrė ir nukūrė, nė nestabtelėjo. 
Žengęs tris žingsnius pirmyn prožektoriumi ap- 
šviečiau tą, kuris gulėjo ant žolės. Vaizdelis buvo 
ne iš maloniųjų. „Po galais, ar jis dar gyvas?“ — pa- 
maniau. Jutau, kad man darosi bloga, todėl įtem- 
piau raumenis ir pamėginau susitvardyti. Dabar 
jau gailėjausi šaudęs į orą, pakėliau prožektorių, 

jo metamu šviesos pluoštu naršydamas po ganyk- 
lą, ieškodamas buliaus ir tuo pat metu - spausda- 
mas revolverio rankeną, tik staiga susigriebiau, 
jog vis dėlto neverta šitaip apsikvailinti, grįžau į 
ganyklos pakraštį ir atsirėmiau į tvorą. Lilė gana 
isterišku tonu nesiliovė reikalavusi, kad paaiškin- 
čiau, kas čia vyksta, ir aš jai burbtelėjau: 

— Tai Klaidas Osgudas. Miręs. Tikrai negyvas. 
Arba užginčykite šį mano teiginį, arba tiesiog užŽ- 
sičiaupkite, gerai? - Paskui mano ausis pagavo 
nuo gyvenamojo namo pusės sklindančius šūk- 
čiojimus, ir aš, nukreipęs prožektorių būtent į tą 
pusę, riktelėjau: - Greičiau šen! Čionai, tuoj pat už 
išraustos duobės! 

Paskui išgirdau dar kelis šūksnius ir po kelių 
sekundžių tolumoje pasirodė dviejų prožektorių 
metami šviesos pluoštai: vienas šokčiojo per pie- 
vą, o kitas slydo išilgai tvoros. Praėjus trims minu- 
tėms nuo tos akimirkos, kai iššoviau iš revolverio, 
įvykio vietoje pasirodė keturi asmenys: Pratas, 
Džimis, Karolina ir Makmilanas. Man neteko ilgai 
aiškinti, kas čia dedasi, nes jie ir patys turėjo pro- 
žektorius, o kūnas gulėjo ant žolės. Pratas krūtine 
prisispaudė prie tvoros ir, iš susijaudinimo pirš- 
tais tampydamas apatinę lūpą, įbedė žvilgsnį į ga- 
nyklą. Džimis užsilipo ant tvoros, bet paskui vėl 
nušoko žemėn. 

Pratas tarė: 

— Išneškime jį. Reikia jį iš čia išnešti. Kur Ber- 
tas? Kur, po velnių, tas Bertas? 

Makmilanas priėjo arčiau norėdamas apžiūrė- 
ti palaikus, o paskui, grįždamas atgal, stabtelėjo 
prie manęs ir paklausė: 

— Į ką jūs šaudėte? Gal į Cezarį? Kur jis? 

Atsakiau, kad nežinau. Tekinas, nešinas dideliu 
elektriniu žibintu, atbėgo Bertas. Netrukus iš tam- 
sos išniro ir Deivas, ant pižamos apsivilkęs kom- 
binezoną, rankoje laikydamas šratinį šautuvą. Iš 
nakties tamsos vėl išniręs Makmilanas pranešė, 
kad bulius ganosi prie tvoros, bet gerokai toliau 
nuo mūsų, ir kad prieš mums įžengiant į ganyk- 
lą, būtų gerai jį pririšti, tik jis niekaip negali rasti 
virvės, kurią baigęs budėjimą pats paliko kabėti 
ant tvoros ir dar paklausė, gal kartais aš ar kas ki- 
tas ją matė? Mes visi atsakėme virvės nematę, ir 
tada Makmilanas pareiškė, jog tiks bet kokia stipri 
virvė, o Deivas pasisiūlė tokią atnešti. Aš vėl-užsi- 
ropščiau ir atsisėdau ant tvoros ir Karolina manęs 
kažko paklausė, — tiesą sakant, gerai nė nesupra- 
tau ko, - bet aš tik Žvilgtelėjau į ją ir papurčiau 
galvą. 

Ir tik tada, kai nešinas virve pasirodė Deivas, 
kai Makmilanas pasiėmęs ją išėjo, o po kelių mi- 
nučių grįžo ir pasakė, kad bulius pririštas ir kad 
galime drąsiai eiti į ganyklą, - tik tuomet susivo- 
kiau, kad prie mūsų prisidėjo ir Nero Volfas. Išgir- 

dau tariant savo vardą, nustebęs atsigręžiau ir pa- 
mačiau jį, - jis buvo užsidėjęs skrybėlę, pasiėmęs 
iš obels medžio išdrožtą pasivaikščiojimui skirtą 
lazdą ir įrėmęs žvilgsnį į mane, vis dar sėdintį ant 
tvoros. 

—-Jūs vis tiek nesinaudojate prožektoriumi, — 
kreipėsi į mane Volfas. - Ar negalėtumėte jo pa- 
skolinti? 

— Kaip jums pavyko čia atsidurti visiškai nepa- 
sišviečiant kelio? — savo ruožtu paklausiau. 

— Atėjau savo paties kojomis. Išgirdau šūvius ir 
susirūpinau dėl jūsų. Pakeliui sutikau Makmila- 
ną, rišantį prie tvoros bulių, ir jis man papasakojo, 
kas čia atsitiko, ar, tiksliau sakant, kas buvo rasta 
ganykloje. Tiesa, ko gero, turėčiau jus dar kartą 
įspėti, kad neleistumėte pernelyg laisvai reikštis 
savo profesiniams instinktams. Įsivėlę į šį reikalą, 
labai apsunkintume savo padėtį... 

— Atleiskite, ką aš darau su savo profesiniais 
instinktais? 

— Ak, tiesa. Jūs patyrėte nemenką sukrėtimą. 
Kai atgausite amą, įsitikinkite, jog drauge atgavo- 
te ir taktiškumą bei diskretiškumą. — Taip taręs jis 
ištiesė ranką ir pasiteiravo: - Ar galėčiau paimti 
prožektorių? 

Vos tik padaviau Volfui prožektorių, jis apsisu- 
ko ir ėmė žingsniuoti patvoriu. Paskui išgirdau, 
kaip Makmilanas šūktelėjo man, kad ateičiau pa- 

dėti, tad ištiestomis kojomis nušokau nuo tvoros 
tiesiai į ganyklą ir nuskubėjau ten, kur buvo reika- 
linga mano pagalba. Deivas atnešė į ritinį susuktą 
nemažą brezento skiautę, ir Džimis su Makmilanu 
kaip tik tiesė ją ant žolės, o Pratas, Deivas ir Bertas 
stovėjo šalimais ir žiūrėjo, pastarasis, beje, vis dar 
tebelaikė rankoje elektrinį žibintą. 

Pratas virpančiu balsu ištarė: 

— Gal mums nederėtų... Jeigu dar galėtų būti 
kad ir mažiausia viltis... Ar jūs įsitikinę, kad jis 
tikrai negyvas? 

— Juk turite akis, ar ne? Pažvelkite į jį. - Trauk- 
damas brezentą atsiliepė Makmilanas, bet tokiu 
tonu, tarsi Prato žodžiai būtų jį įžeidę. - Truputį 
padėkite mums, gerai, pone Gudvinai? Imkite už 
kojų. Paguldysime jį ant brezento, o tada kiekvie- 
nas suims po vieną patiesalo kampą. Bus geriau- 
sia, jei išnešime kūną pro vartus. 

Aš vėl įtempiau pilvo raumenis ir žingtelėjau 
pirmyn. 

Nešti velionį padėjome mes visi, išskyrus Dei- 
vą, kuris nuskubėjo pirma mūsų atidaryti ganyk- 
los vartų. Kai žingsniavome pro pririštą bulių, šis 
pakėlė galvą ir pažvelgė į mus. Išėję iš ganyklos 
trumpam nuleidome brezentą ant žemės, kad ga- 
lėtume pasikeisti rankas, tada vėl jį pakėlėme ir pa- 
traukėme toliau. Pasiekę terasą dar kelias minutes 
negalėjome apsispręsti ir tarėmės, kur palikti žu- 

vusiojo kūną, tik staiga pasirodė Karolina ir liepė 
nešti jį į tuščią už svetainės esantį kambarį, kuria- 
me stovėjo pianinas, ir mes pamatėme, kad ten, ant 
kitame kambario gale pastatytos sofos, ji jau buvo 
spėjusi užtiesti kelias paklodes. Užkėlę kūną ant 
sofos, paleidome nešulį ir, nežiūrėdami vienas ki- 
tam į akis, pramankštinome sustingusius pirštus. 

Deivas tarė: 

— Iki šiol nieko panašaus nebuvau matęs. - Be 
savo šratinio šautuvo jis atrodė taip, tarsi jam kaž- 
ko trūktų. - Dieve aukščiausias, dar niekad nieko 
panašaus nebuvau matęs. 

— Patylėk, - užčiaupė jį Pratas. Atrodė, nekaip 
jaučiasi ir pats šeimininkas. Jis vėl pirštais suėmė 
savo apatinę lūpą ir ėmė ją timpčioti. - Dabar 
mums reikia paskambinti... Turime pranešti Os- 
gudams. Taigi. Ir gydytojui. Šiaip ar taip, gydytoją 
vis tiek turime iškviesti. Ar ne? 

Džimis paėmė dėdei už alkūnės ir pamėgino jį 
nuraminti: 

— Laikykitės, dėde Tomai. Juk tai ne jūsų kaltė. 
Ir ką gijis, po velnių, toje ganykloje veikė? Eikite, 
išgerkite taurelę ko nors stipresnio. O aš tuo tarpu 
paskambinsiu. 

Vos išgirdęs žodį „išgerti“, Bertas išskubėjo pro 
duris. Karolina ir vėl kažkur prapuolė. Visi kiti 
trypčiojo vietoje nežinodami ko griebtis. Atsisky- 
riau nuo draugijos ir užlipau į viršų. 

Kai įėjau į mūsų kambarį, Volfas sėdėjo įsitai- 
sęs patogiame minkštai apmuštame krėsle, pa- 
šonėje pasistatęs stalinę lempą, o rankose laikė 
vieną iš atsivežtų knygų. Puikiai pažinodamas 
mano žingsnius, jis nė nesivargino pakelti akių, 
kai įžengiau ir, perėjęs per svetainę, pasukau į vo- 
nios kambarį, - galėjau pamanyti, kad mes namie, 
savo biure. Nusivilkau marškinius ketindamas 
nusiplauti rankas ir šaltu vandeniu apsišlakstyti 
veidą, paskui vėl juos apsivilkau, be to, dar užsiri- 
šau kaklaraištį, užsimečiau švarką, išėjau iš vonios 
kambario ir prisėdau ant kietos medinės kėdės 
krašto. 

Šį kartą Volfas gana ilgam atitraukė akis nuo 
skaitomo knygos puslapio ir pasiteiravo: 

— Ar dar neinate miegoti? Turėtumėte... Jums 
būtų ne pro šalį atsipalaiduoti. Aš irgi ilgai neskai- 
tysiu. Jau vienuolikta valanda vakaro. 

— Taip, Žinau. Bet tuoj atvažiuos gydytojas ir 
prieš išrašydamas mirties liudijimą jis tikriausiai 
norės pasikalbėti su manimi. Aš buvau pirmasis, 
atsidūręs įvykio vietoje. 

Volfas kažką sumurmėjo ir vėl įniko į knygą. 
O aš, vis dar sėdėdamas ant kėdės kraštelio, nu- 
grimzdau į savo mintis. Nežinau, nei kada tai 
prasidėjo, nes pradėjau tą daryti pats to nesuvok- 
damas, nei kiek laiko tai truko, bet kai Volfas vėl 
pravėrė burną, susigriebiau, kad sėdžiu nudūręs 

nieko nematantį žvilgsnį į grindis ir dešiniosios 
rankos pirštais kasausi kairiosios rankos plaštakos 
viršų. 

— Turite suprasti, Arči, kad tai labai erzina. Tu- 
riu omenyje, kai šitaip be perstojo kasotės ranką. 

Pasijutau įžeistas, bet pasiduoti nė nemaniau. 

— Nieko tokio, ilgainiui priprasite. 

Prieš užlenkdamas lapo kamputį jis iki galo pa- 
baigė skaityti pastraipą, paskui užvertė knygą ir 
atsiduso. 

— Kas visa tai lemia, gal charakteris? Suprantu, 
jus visa tai sukrėtė, bet juk ir anksčiau ne kartą 
esate matęs smurto vaisių, o kai žmogus išleidžia 
paskutinį kvapą, drauge su juo kūną palieka ir 
jame gyvenęs demonas... 

— Su demonais kaip nors susidorosiu. Gali- 
te toliau ramiai sau skaityti knygą. Šią akimirką, 
žinoma, jaučiuosi gerokai prislėgtas, bet iki ryto 
atsigausiu. Ten, ganykloje, užsiminėte man apie 
profesinius instinktus. Sutinku, gal mano profe- 
siniai instinktai ir ne kažin kokie, tačiau bent jau 
leiskite man įrodyti, jog Žinau, kas yra profesinė 
garbė. Kaip suprantu, man buvo patikėta saugoti 
bulių, ar ne? Tai buvo mano darbas, tiesa? O aš 
sėdėjau šalikelėje ir rūkiau cigaretes, kai tas pats 
bulius mirtinai subadė Žmogų. 

- Jūsų rūpestis buvo bulius, ne žmogus. O juk 
gyvulys - sveikas ir gyvas. 


103 


— Ačiū ir už tai. Kokie niekai! Jūs jaučiatės pa- 
tenkintas savimi vien todėl, jog esate Nero Volfas, 
ar ne? Aš, žinoma, taikau sau kur kas kuklesnius 
mastelius, bet panašiai jaučiuosi būdamas Arčis 
Gudvinas. Ar kada nors atsitiko taip, kad davėte 
man rimtą užduotį, nuoširdžiai tikėjotės, kad ją 
įvykdysiu, o aš to nepadariau? Esu įpratęs viltis, 
jog kai Arčiui Gudvinui pavedama budėti ganyk- 
loje ir pasirūpinti, kad nieko neatsitiktų buliui, 
toje ganykloje nieko, visiškai nieko ir neatsitinka. 
O jūs čia mane kvailinate, girdi, buliui nieko ne- 
nutiko, bulius gyvas ir sveikas, tiesiog mirtinai su- 
badė Žmogų, ir tiek... Kaip jūs pats vadinate šitą 
akių muilinimą? 

— Sofistika. Kazuistika. Ignoratio elenchi (lot. es- 
mės nepaisymas, ignoravimas. — Vert. past.). 

— Na gerai, man tinka visi trys pavadinimai. 

— Būtent jus kamuojantis jausmas, kad privalė- 
jote neleisti buliui nužudyti Žmogaus, privertė jus 
taip griežtai ir, sakyčiau, netgi Žiauriai save vertin- 
ti, argi ne taip? 

— Taip. Būtent tokia ir buvo mano užduotis: ne- 
leisti, kad ganykloje nutiktų kas nors bloga. 

— Kągi, - atsiduso Volfas. - Pirmiausia norėčiau 
jūsų paklausti, ar taip ir neišmoksite bent kiek tik- 
sliau formuluoti savo teiginių? Jūs ką tik pareiškė- 
te, esą aš jums sakiau, jog bulius mirtinai subadė 
žmogų. Bet aš to nesakiau. Jei būčiau taip sakęs, 

mano tvirtinimas visiškai neatitiktų tikrovės. Be- 
veik nėra abejonės, kad ponas Osgudas buvo nu- 
žudytas, bet tai padarė ne bulius. 

Iš nustebimo aš net akis išpūčiau. 

— Gal išprotėjote? Juk aš pats mačiau. 

— Nebent jūs man smulkiai papasakosite, ką 
matėte. Kol kas nesužinojau iš jūsų jokių smulk- 
menų, bet galiu lažintis, kad nematėte, kaip bulius 
ragais persmeigia dar gyvą ir sveiką kaip ridikas 
Osgudą. O gal vis dėlto matėte? 

— Ne. Kai ten nulėkiau, bulius jau voliojo jį po 
žolę. Ir nelabai stipriai. Tarsi žaisdamas. Nežinau, 
arjaunasis Osgudas tuomet dar buvo gyvas, ar jau 
miręs, todėl perlipau per tvorą, ir kai prisiartinau 
prie buliaus per dešimties pėdų atstumą... 

Volfas susiraukė. 

— Taip, jūs nėrėte stačia galva į pavojų. Ir visai 
be reikalo. Vyras jau buvo miręs. 

— Taip kategoriškai tvirtinti nedrįsčiau. Aš iš- 
šoviau į orą, bulius spruko šalin ir tada aš apžiū- 
rėjau nukentėjusįjį. Man nekilo jokių abejonių dėl 
to, kas čia atsitiko. O dabar jūs lyg niekur nieko 
man pareiškiate, kad bulius to vyruko neužbadė. 
Ką jūs darote, bandote dirbtinai sukurpti bylą, ka- 
dangi jūsų verslas jau neklesti taip kaip anksčiau? 

— Ne. Bandau pasiekti, kad liautumėtės kasę- 
sis plaštakos viršų ir aš, ramiai pabaigęs skaity- 
ti pradėtą knygos skyrių, galėčiau eiti į lovą. Dar 

kartą jus patikinu, jog pono Osgudo mirtis netu- 
ri visiškai nieko bendra su jūsų aplaidumu ir vis 
vien būtų ištikusi tą vaikiną, - visai nesvarbu, kur 
tuo momentu būtumėte buvęs jūs. Tiesa, kitu at- 
veju aplinkybės būtų susiklosčiusios kiek kitaip... 
Ir nekaltinkite manęs, kad užsiimu sofistika. Ga- 
lėčiau išvardyti jums begalę dalykų, kurie galėtų 
pakirsti jūsų savigarbą, bet aplaidumas darbe ir 
nesugebėjimas šį vakarą atlikti patikėtos užduo- 
ties tikrai nebūtų vienas iš jų. Jūs nebuvote aplai- 
dus ir užduotį įvykdėte. Jums buvo liepta saugoti, 
kad kas nors neišsivestų iš ganyklos buliaus. Ne- 
turėjote jokio pagrindo įtarti, jog kas nors ketina 
nuskriausti gyvulį, juolab kad priešininkų tikslas 
taip pat buvo išsaugoti jį gyvą, ir jau tikrai negalėjo- 
te numanyti, jog kas nors mėgintų nepagrįstai ap- 
kaltinti bulių nužudžius žmogų. Tikiuosi, dabar 
nepradėsite... 

Išgirdęs koridoriuje žingsnius, Volfas nūtilo 
per pusę žodžio. Atėjęs Žmogus sustojo ne kur ki- 
tur, o prie mūsų durų. Paskui mūsų ausis pasiekė 
beldimas, aš šūktelėjau: „Įeikite!“, ir tarpduryje 
pasirodė Bertas. 

— Ar galėtumėte nusileisti žemyn? - įrėmęs 
žvilgsnį tiesiai į mane paklausė jis. - Ponas Osgu- 
das ten, apačioje, ir jis nori jus matyti. 

Pasakiau jam, kad tuojau nulipsiu. Kai Bertas 
nuėjo ir jo žingsnių nebuvo girdėti, Volfas tarė: 

— Bus geriausia, jei apsiribosite tik tiesioginiais 
įkalčiais bei įrodymais. Apie juos ir kalbėkite. Kaip 
jūs kasėtės ranką ir kaip man pavyko priversti jus 
liautis tai daryti, yra mūsų vienų reikalas. 

Atsakiau, kad mano nuomonė šiuo klausimu — 
irgi lygiai tokia pati, ir išėjau, palikęs Volfą skaity- 
ti knygos. 


PENKTAS SKYRIUS 


Laiptų papėdėje, susigrūdęs rankas į kišenes ir 
kietai sukandęs plačius žandikaulius, manęs lau- 
kė Pratas. Neprataręs nė žodžio, jis tik mostelėjo 
galva ir nusivedė mane į didžiulę svetainę, kur ant 
kėdės jau buvo įsitaisęs augalotas ilgakojis džen- 
telmenas, kuris tai liaudavosi, tai vėl pradėdavo 
kramtyti lūpas. Nors dar buvau nutolęs nuo ne- 
pažįstamojo per kokius penkis žingsnius, šis, ne- 
laukdamas, kol Pratas mudu supažindins, garsiai 
paklausė: 

- Jūsų pavardė - Gudvinas, ar ne? 

Jau iš pirmo žvilgsnio buvo matyti, jog šis vy- 
rukas yra gimęs vadovauti. Į savo rengiamus va- 
karėlius tokių tipelių aš niekada nekviečiu. Bet pa- 
sistengiau susitvardyti ir tyliai atsakiau: 

— Taip. Arčis Gudvinas. 

— Tai jūs iššovėte kelis šūvius į orą ir nuvijote 
bulių? 

— Tikra tiesa, daktare. 


108 


— Aš - ne daktaras! Aš - Frederikas Osgudas. 
Ką tik buvo nužudytas mano sūnus. Mano vienin- 
telis sūnus. 

— Atleiskite, pamaniau, kad atrodote labai pa- 
našus į gydytoją. 

Pratas, kuris buvo pasitraukęs kelis žingsnius 
atgal ir stebėjo mudu vis dar laikydamas rankas 
kišenėse, burbtelėjo: 

— Gydytojas dar neatvažiavo. Ponas Osgudas 
gyvena čia pat, už mylios, tad atėjo jau po kelių 
minučių. 

— Papasakokite savo įvykių versiją, - paprašė 
manęs Osgudas. — Noriu ją išgirsti. 

— Taip, sere, - paklusniai atsiliepiau aš. 

Puikiai išmanau, kaip suregzti trumpą, bet išsa- 
mų raportą, todėl šį kartą taip ir padariau, kalbė- 
jau tol, kol pasirodė naujai atvykę žmonės ir bai- 
giau pasakojimą pareiškęs, jog visa kita jis galėtų 
išgirsti ir iš pono Prato. 

— Pamirškite tą Pratą. Tai sakote, kad mano sū- 
naus, įžengiančio į ganyklą, savo akimis jūs nematėte? 

— Savo versiją aš jums ką tik išklojau. 

— Jūs esate detektyvas ir dirbate Niujorke, ar ne? 

— Taip, privačiu detektyvu, - linktelėjau galva. 

— Dirbate pas Nero Volfą ir atvykote čia drauge 
su juo... 

— Tikra tiesa. Ponas Volfas liko antrajame aukš- 
te, savo kambaryje. 

— O kąjudu su Volfu šiuose kraštuose veikiate? 

Aš visiškai ramiai, bet pabrėžtinai aiškiai pra- 
tariau: 

— Jei norite gauti padorų smūgį į Žiaunas, atsi- 
stokite. 

Čia senasis Osgudas tarsi atitoko: 

— Kodėl, po velnių... 

— Palaukite, - įsiterpiau, ištiesęs delnu į jį at- 
suktą ranką. - Žinau, jog ką tik buvo nužudytas 
jūsų sūnus, aš viską suprantu ir esu pasirengęs 
atsižvelgti į susiklosčiusias aplinkybes, tačiau jūs 
elgiatės kaip tikras kvailys. Kas jums, tiesą sakant, 
yra? Gal puolėte į isteriją? 

Senis prikando lūpą. Po kelių sekundžių, jau 
šiek tiek sušvelninęs toną, jis pratarė: 

— Ne, į isteriją nepuoliau. Ir kaip įmanydamas 
stengiuosi neapsikvailinti, patikėkite. Tiesiog tu- 
riu nuspręsti, ar iškviesti čia šerifą bei policiją, -ar 
ne. Tik niekaip nesusigaudau, kas čia iš tiesų atsi- 
tiko. Netikiu, jog viskas klostėsi būtent taip, kaip 
man papasakojote jūs. 

— Juo blogiau jums, - žvelgdamas tiesiai jam į 
akis atrėmiau aš, - nes aš turiu liudytoją. Ji visą 
laiką buvo su manimi. Moteris... tiksliau, - jauna 
mergina. 

— O kurgi ji dabar? Ir kuo vardu? 

— Lilė Rouan. 

Išpūtęs akis ponas Osgudas įsistebeilijo į mane, 
paskui jo žvilgsnis slystelėjo Prato link ir vėl grįžo 
prie manęs. Net lūpą liovėsi kramtęs. 

— Arji i79i čia?! 

— Taip. Šią istoriją pasistengsiu papasakoti per- 
nelyg nesileisdamas į smulkmenas. Mudu su ponu 
Volfu patyrėme automobilio avariją ir atėjome į 
šiuos namus norėdami paskambinti. Nė vieno šių 
namų gyventojo nepažinojome, Lilės Rouan - taip 
pat. Po vakarienės ji išėjo pasivaikščioti, visiškai 
netyčia susitiko mane, saugantį ganyklą ir, nuta- 
rusi palaikyti man draugiją, pasiliko. Ji buvo su 
manimi ir kai radau bulių, ir kai nuvijau jį šalin. 
Jei iškviesite čia policininkus ir jeigu jie pagerbs 
mane bent šiokiu tokiu dėmesiu, tai tik sugaiš 
savo brangų laiką. Aš jums papasakojau viską, ką 
mačiau ir dariau. Daugiau neturiu ko pridurti. 

Osgudas sėdėjo nuleidęs rankas, pirštais tarsi 
plėšrūno nagais įsikirtęs sau į kelius. Jis vėl pa- 
klausė: 

— Ar mano sūnus buvo su ta Lile Rouan? 

— Ne, bent jau ne tuomet, kai ji leido laiką su 
manimi. Susitikau ją apie pusę devintos prie la- 
biausiai nuo pono Prato namų nutolusio ganyklos 
krašto. O jūsų sūnų paskutinį kartą mačiau šian- 
dien popiet, išeinantį iš šitų namų. Ar jį dar matė 
Lilė, - nežinau. Paklauskite jos pačios. 

— Prakeikimas, jau geriau iš karto nusukčiau jai 
sprandą. Beje, kas jums žinoma apie lažybas, ku- 
rias šiandien Pratui pasiūlė mano sūnus? 

Iš kambario gilumos mus pasiekė griausmin- 
gas Prato balsas: 

— Juk aš jums jau viską papasakojau, Osgudai. 
Dėl Dievo meilės, pasistenkite bent truputį nusi- 
raminti ir atsipūsti. 

— Vis dėlto norėčiau išklausyti šito vyro. Tai 
kaip ten buvo, pone Gudvinai? Ar girdėjote, kaip 
jie susilažino? 

- Žinoma, mes visi tai girdėjome, įskaitant ir 
jūsų dukterį, ir jūsų sūnaus draugą, - man rodos, 
jo pavardė Bronsonas. - Aš akimirką nutilau, me- 
čiau į senį užuojautos kupiną žvilgsnį ir pridū- 
riau: —- Paklausykite seno vilko patarimo, pone, 
seno vilko, kuriam jau ne kartą yra tekę stebėti, 
kaip dirba Nero Volfas. Jūs trypiate vienoje vie- 
toje, net baisu Žiūrėti. Jūs man primenate visišką 
mulkį, nežinantį, ko dabar griebtis. Esu matęs 
daugybę Žmonių, kuriems Žinia apie netikėtą gi- 
minaičių mirtį atima gebėjimą blaiviai mąstyti, ir 
jei būtent taip nutiko ir jums, niekas negali jums 
padėti, nebent tik užjausti. Tačiau jei tikrai puose- 
lėjate mintį pradėti tyrimą, bus geriau, jei šį darbą 
patikėsite pofesionalams. Gal turite kokių įtarimų, 
kuriais norėtumėte su mumis pasidalyti? 

— Taip, turiu. 

— Ir kas gi jums neduoda ramybės? 

— Na, nežinau, tiesiog niekaip negaliu suprasti, 
kas čia atsitiko. Netikiu, kad mano sūnus, kad ir 
kokie būtų buvę jo ketinimai, vienui vienas ryžosi 
kelti koją į tą ganyklą. Pratas sako, jog mano sū- 
nus įsėlino ten išsivesti buliaus. Bet tai - idiotiška 
prielaida. Mano sūnus nebuvo pusgalvis. Be to, jis 
nebuvo koks geltonsnapis ir tikrai išmanė, kaip 
reikia elgtis su gyvuliais. Ar gali būti, kad jis pri- 
ėjęs atrišo bulių, o kai šis įsiuto ir ėmė šėlti, tiesiog 
stovėjo tamsoje kaip stulpas ir laukė, kol gyvulys 
jį sudoros? 

Čia ir vėl griausmingu balsu įsiterpė Pratas. 

— Juk girdėjote, ką sakė Makmilanas. Jis galėjo 
slystelėti arba suklupti, o bulius buvo pernelyg 
arti... 

— Aš tuo netikiu! Kurių galų jis būtų ten ėjęs? 

— Kad laimėtų dešimt tūkstančių dolerių. 

Osgudas kaip įgeltas pašoko ant kojų. Jis buvo 
plačiapetis, šiek tiek aukštesnis už Pratą, tačiau 
užsiauginęs pilvuką. Sugniaužęs kumščius, jis 
žingtelėjo Prato link ir pro sukąstus dantis iškošė: 

— Tu, prakeiktas niekše! Įspėjau tave, kad dau- 
giau tokių nesąmonių nekartotum... 

Nieko nelaukęs atsistojau tarp tų dviejų vyrų, 
juolab kad tvarkyti tokius reikalus buvau įgudęs 
leur kas labiau, nei terliotis su buliais. Atsisukau į 
Osgudą ir pasakiau: 

— Kai atvyks gydytojas, atrodo, jam pirmiausia 
teks sutvarstyti jūsų abiejų žaizdas. Tai bent bus 
gražu! Jei Pratas mano, kad jūsų sūnus bet kuria 
kaina norėjo laimėti lažybas, vadinasi, jam taip at- 
rodo; paprašėte, kad jis pareikštų savo nuomonę, 
ir jis tai padarė. Todėl liaukitės taškęsis seilėmis. 
Arba išsimiegokite, palaukite iki rytojaus ryto ir 
pailsėjęs viską dar kartą gerai apmąstykite, arba 
veikite nieko nelaukdamas, išsikvieskite šerifą ir 
paklauskite, ką jis mano apie požiūrį, kurio laiko- 
si Pratas. Paskui šitą įvykį aprašys visi laikraščiai, 
juose bus pateikta Deivo, Lilės Rouan bei visų kitų 
su įvykiu tieisogiai susijusių Žmonių nuomonės, 
ir tada netruksime sužinoti, ką apie jūsų sūnaus 
mirtį mano plačioji visuomenė. O tada koks nors 
be galo protingas žurnalistas iš Niujorko laikraš- 
tyje išspausdins pokalbį su buliumi... 

— Sveiki, pone Pratai! Atleiskite, greičiau nie- 
kaip negalėjau... 

Mes visi trys atsisukome. Tarpduryje stovėjo 
kresnas vyrukas keistos formos, tarsi nusklembtu 
smakru, vienoje rankoje laikantis juodos spalvos 
lagaminėlį. 

— Kai paskambinote, kaip tik buvau išvykęs pas 
ligonį... Ak, pone Osgudai. Tai siaubinga. Tiesiog 
siaubinga. Taigi. 

Paskui tuos tris vyrus nusekiau į kitą kambarį, 
kuriame stovėjo pianinas. Tiesą pasakius, Osgudui 

nebuvo jokios prasmės eiti ten antrą kartą, bet jis 
vis vien nuėjo. Džimis Pratas, kuris sėdėjo ant suka- 
mosios pianinui skirtos kėdės, mums pasirodžius 
tuoj pat pakilo ir paliko kambarį. Gydytojas skub- 
riu žingsniu priėjo prie sofos ir pasidėjo lagaminė- 
lį ant šalia stovinčios kėdės. Tuo tarpu Osgudas, 
perkirtęs kone visą kambarį, prisiartino prie lango 
ir sustojo atsukęs mums nugarą. Kai sušnarėjo ati- 
dengiamas brezentas, o daktaras gana garsiai šūk- 
telėjo: „O Dieve!“, Osgudas nesąmoningai pasuko 
galvą į mūsų pusę, bet tuojau pat vėl nusigręžė. 

Dar po pusvalandžio aš jau buvau užlipęs laip- 
tais į viršų ir viską pasakojau Volfui, kuris, apsi- 
vilkęs geltoną pižamą, vonios kambaryje valėsi 
dantis. 

— Daktaras Saketas patvirtino, kad Klaidas 
Osgudas žuvo nelaimingo atsitikimo metu nuo 
buliaus padarytų žaizdų. Frederikas Osgudas, 
gedintis tėvas, matyt, jau seniai būtų tapęs kuni- 
gaikščiu, jeigu pas mus tokių apskritai būtų. Jis 
nerimsta, ieško už ko užsikabinti, bet kodėl, ar dėl 
tos pačios priežasties, kurią turite omenyje jūs, ar 
ne, - negaliu pasakyti, juolab kad jūs man savo 
minčių iki galo taip ir neatskleidėte. Net nesu tik- 
ras, kad pageidavote, jog mestelėčiau jam vieną 
kitą reikšmingą užuominą... 

+ Volfas išsiskalavo burną, išspjovė vandenį ir 
tarė: 

— Aš primygtinai prašiau jūsų remtis vien tie- 
sioginiais įrodymais ir akivaizdžiais faktais. 

— Aš taip ir dariau. Bet pasakysiu jums štai ką: 
Osgudas priklauso šių kraštų aukštuomenei ir jis 
netiki, kad viskas vyko būtent taip, kaip vyko; mat 
jis įsitikinęs, jog Klaidas buvo pernelyg gudrus ir 
sumanus, kad tamsoje pasipainiotų po kojomis 
buliui, be to, jis neįžvelgia jokios įtikimos priežas- 
ties, dėl kurios jo sūnus apskritai turėjo kelti koją 
į tą ganyklą. Savo samprotavimais jis pasidalijo ir 
su daktaru Saketu, ir su visais kitais, bet Saketas 
pareiškė esą ponas Osgudas vis dar yra veikiamas 
streso bei šoko, kurį jam sukėlė staigi sūnaus žū- 
tis, — beje, tai — tikra tiesa, — atsisakė kol kas nepa- 
skelbti mirties priežasties ir pasirūpino, kad rytoj 
rytą čia atvyktų laidojimo biuro agentas. Tada Os- 
gudas, net neatsiklausęs, ar galėtų pasinaudoti te- 
lefonu, paskambino šerifui ir miestelio policijai. 

— Šit kaip, — abejingu balsu tarstelėjo Volfas ka- 
ir čia pat pridūrė: - Priminkite man, kad rytoj pa- 
siųsčiau telegramą Teodorui. Ant vienos iš gėlių 
radau miltvabalį. 


- 


ŠEŠTAS SKYRIUS 

Antradienį, vienuoliktą valandą ryto, aš stovė- 
jau bandydamas atsukti butelį pieno. Ką tik bu- 
vau jį nusipirkęs ir parsinešęs palapinės, kurioje 
buvo prekiaujama maisto produktais (Kroufyldo 
parodai skirtuose plotuose, ypač po pagrindine 
milžiniško dydžio rotonda, tokių tvarkingomis ei- 
lėmis besitęsiančių palapinių buvo pristatyta šim- 
tai), ir dabar darbuodamasis stebėjau, kaip Nero 
Volfas demonstruoja esąs maloningas ir gailestin- 
gas savo priešui. Buvau nuvargęs, vos laikiausi 
ant kojų. Teisėsaugos pareigūnai į Prato namus 
atvyko, galima sakyti, tik apie vidurnaktį, paskui 
dar teko palaukti, kol baigsis įprastas jų kvailioji- 
mas ir maivymasis, tad miegoti nuėjau tik po ant- 
ros valandos nakties. O prieš septynias savo bam- 
bėjimu mane pažadino Volfas. Pratas ir Karolina 
pusryčiavo drauge, bet nei Lilė Rouan, nei Džimis 
nepasirodė. Pratas, iš kurio išvaizdos galėjai įtar- 
ti, kad jis per naktį iš viso nebuvo sumerkęs akių, 

pranešė mums, jog likusias kelias nakties valan- 
das iki pat ryto Makmilanas užsispyrė pats saugo- 
ti bulių ir dabar, užlipęs į antrąjį aukštą, atsigulė 
pamiegoti. Džimis, pasiėmęs svečių sąrašą, kuris 
tikriausiai nėra pilnas, išvažiavo į Kroufyldą iš- 
siuntinėti telegramų ir atšaukti kvietimų dalyvau- 
ti šventėje. Nejučia susidarė įspūdis, kad Hikorio 
Cezario Grindono skerdena neįkvėps žmonių po 
atviru dangumi surengti kaimišką šventę, tačiau, 
kita vertus, kas gali taip gerai išmanyti visus lem- 
ties vingius?.. Kol kas buvo nuspręsta tik tiek, kad 
trečiadienį bulius tikrai nebus iškeptas ir suvalgy- 
tas. Atsisakyti savo ketinimų jį įtikino šerifas ir po- 
licijos pareigūnai, visai netoli tos vietos, kur mirė 
Klaidas Osgudas, žolėje radę gulinčią virvę, ku- 
rios vienas galas aiškiai buvo nutrūkęs, ir nustatę, 
jog tai ta pati virvė, kuri vakare buvo pakabinta ir 
palikta kabėti ant tvoros. Nors šio įrodymo Frede- 
rikui Osgudui toli gražu neužteko, policijai jis pa- 
sirodė visiškai pakankamas, ir Osgudo išdėstytus 
įtarimus pareigūnai atmetė kaip miglotus, niekuo 
neparemtus ir išsigalvotus. Kiek vėliau, jau užlipęs 
į viršų ir pakuodamas daiktus, paklausiau Volfo, 
ar jis irgi patenkintas, kad viskas taip baigėsi, o jis 
tik kreivai šyptelėjo ir atsakė: 

— Jau vakar vakare sakiau jums, jog poną Os- 
gudą nužudė ne bulius. Beribis mano smalsumas 
leido man išsiaiškinti tai ir dar surasti nusikaltimo 

įrankį, kuriuo pasinaudojo žudikas, bet nė nema- 
nau leisti šio įvykio detalėms įsibrauti į galvą ir už- 
valdyti mintis, tad daugiau apie tai nekalbėsime. 

— Gal galėtumėte bent netiesiogiai užsiminti, 
kas tai padarė... 

— Prašau jūsų, Arči... 

Nutariau daugiau nejudinti to reikalo, palikti 
jį ten pat, kur palikau naftalino rutuliukus, ir pa- 
kavau lagaminus toliau. Mes ketinome persikelti į 
vieną iš Kroufyldo viešbučių. Mums patikėta už- 
duotis saugoti bulių dabar buvo atšaukta, ir nors 
Pratas iš mandagumo kažką neaiškiai burbtelėjo 
apie tai, esą mudu galį pasilikti, namuose tvyranti 
atmosfera aiškiai liudijo, kad bus geriau apsistoti 
kur nors kitur. Taigi turėjau viską supakuoti, su- 
krauti į automobilį, apipurkšti vandeniu orchidė- 
jas, surasti mašinoje vietelę ir joms, paskui Karo- 
lina nuvežė mus į Kroufyldą, kur man teko stoti 
mūšin dėl viešbučio kambario, kuris buvo tikrai 
nepamirštamas, — turiu omenyje mūšį, o ne kam- 
barį, - galų gale dar turėjau abu, - ir Volfą, ir gėlių 
vazonų pilnas kartonines dėžes, - pristatyti į eks- 
pozicijoms skirtą parodos paviljoną, rasti mums 
paskirtą vietą nenulauždamas nė lapelio, iškelti 
augalus iš dėžių... Pasakysiu jums tik tiek: tą rytą 
nusiplūkiau kaip reikiant. 

„ Dabar, vienuoliktą valandą, susiruošiau išgerti 
pieno ir bent jau taip papildyti išsekusius ir daug 

skysčių netekusius savo kūno audinius. Orchi- 
dėjos jau buvo apipurkštos vandeniu, sutvarky- 
tos, nuglostytos ir stovėjo sukeltos ant suolelių 
mums paskirtame plote. Anksčiau mano minėtas 
priešas, kuriam Volfas parodė gailestį ir malonę, 
buvo mažo ūgio, nutukęs, vilkintis nelabai švariu 
iš namuose austo angorinių ožkų vilnos audinio 
pasiūtu kostiumu, skvarbiomis juodomis akutė- 
mis ir dvigubu pagurkliu vyras, vardu Čarlzas E. 
Šanksas. Siurbčiodamas pieną stebėjau tuos du 
vyrus ir klausiausi, apie ką jie šnekasi, nes jaučiau- 
si galįs daug ko iš jų pasimokyti. Šanksas puikiau- 
siai žinojo, jog Volfas atsisakė senų savo įpročių 
ir atvažiavo į Kroufyldą eksponuoti baltųjų orchi- 
dėjų, kurias jis išaugino tris kartus sukryžminęs 
su Paphiopedilum lawrenceanum hyeanum veislės 
orchidėjomis, tik todėl, kad tikėjosi gauti pagrin- 
dinį prizą ir taip nušluostyti nosį Šanksui, kuris 
dėl pirmosios premijos buvo sukryžminęs Pap- 
hiopedilum callosum sanderae su orchidėjomis, par- 
vežtomis iš Birmos. Kaip tik dėl to Volfas trokšte 
troško ir planavo palikti Šanksą kvailio vietoje, 
juolab kad Niujorke vykusioje parodoje Šanksas 
pasistengė Volfą aplenkti, be to, du kartus atmetė 
Volfo pasiūlymą apsikeisti baltųjų orchidėjų dai- 
gais. Tačiau vos įžengus į paviljoną ir užmetus 
akį į abiejų vyrų eksponuojamas gėles buvo visiš- 
kai aišku, kad teisėjai Šanksui skirs ne šiaip sau 

kvailio, bet tiesiog trečio brolio vietą. Negana to, 
Volfas žinojo, kad Šanksas žino, jog jie abu visa 
tai puikiausiai Žino. Ir vis dėlto klausydamasis jų 
plepėjimo galėjai pamanyti, jog kai virš lysvės pa- 
silenkęs gėlininkas atsitiesia ir ranka persibraukia 
kaktą, jis nubraukia ne prakaitą, bet jį užplūdusį 
broliškos meilės perteklių. Štai kodėl žinodamas, 
kokį kerštingumo laipsnį turėjo pasiekti Volfas, jei 
jau ryžosi tokiai kelionei, tariau sau, kad man tas 
pokalbis bus labai pamokomas. 

Įsivėlęs į visą tą su ganykla susijusį reikalą, pa- 
tyriau nemažai apmaudo ir susierzinimo. Negana 
to, viešbutyje besikaunant dėl kambario prie ma- 
nęs prisigretino kažkoks didžiaakis ir didžiaausis 
užrašų knygele nešinas vaikinas, čiupo už švarko 
atlapo ir pareiškė norįs, kad aš ne tik vietiniam 
leidiniui „Journal“, bet ir visai „Associated Press“ 
agentūrai kiek galėdamas vaizdingiau ir tikroviš- 
kiau papasakočiau viską apie skerdynes ir negy- 
vai bulių užbadytus Žmones. Jis pažadėjo man pa- 
dėti gauti kambarį, o aš mestelėjau jam kelias pi- 
kantiškas smulkmenas. Šniukštinėdami aplinkui 
sukinėjosi ir dar keli naujienų medžiotojai, kurie, 
kaip man atrodė, buvo atsiųsti į miestą, kad kuo 
išsamiau aprašytų su paroda susijusius įvykius, 
tad kol aš padėjau Volfui tvarkyti ir pustyti jo or- 
ehidėjas, mane užkalbino aukštas prakaulus vyru- 
kas iš taškuotos ir smulkiais langeliais išmargin- 

tos medžiagos pasiūtu kostiumu, maždaug tokio 
pat amžiaus kaip aš, o gal ir šiek tiek jaunesnis, 
ir besišypsantis tokia šypsena, kurią netrukčiau 
atpažinti atsidūręs bet kurioje pasaulio vietoje, — 
taip šypsosi vėl rinkimuose besitikintys dalyvauti 
tautos išrinktieji arba naujokai, kurie dar mokosi, 
bet pirmai gerai progai pasitaikius tikisi patekti 
į išrinktųjų klubą. Jis apsižvalgė norėdamas įsiti- 
kinti, ar mūsų pokalbio nesiklauso iš kurios nors 
pusės nemačiomis pritykinę šnipai, prisistatė man 
esąs ponas Vozis, Kroufyldo apygardos prokuro- 
ro pavaduotojas, ir, kiek galėdamas nuleidęs bal- 
są, liovęsis šypsotis ir nutaisęs veido išraišką „9B“, 
kurią paprastai įgyja veidas oratoriaus, sakančio 
kalbą prie kurio nors balsuotojo kapo, pareiškė 
man norįs sužinoti, kaip aš interpretuočiau vakar 
vakare įvykusio nelaimingo atsitikimo Prato ga- 
nykloje aplinkybes. 

Pasijutau priremtas prie sienos ir be reikalo ka- 
muojamas, tad, užuot nuleidęs balsą, jį pakėliau: 

— Jūs - apygardos prokuroras, ar ne? Sumanėte 
sukurpti bylą buliui ir apkaltinti jį žmogžudyste? 

Mano ištarti Žodžiai jį šiek tiek sutrikdė, nes 
dabar jam teko tikrai nelengva užduotis: neauko- 
jant „9B“ veido išraiškos rasti būdą parodyti, kad 
mano sąmojį jis suprato ir įvertino. Be to, savo 
užduotu klausimu atkreipiau praeivių dėmesį, ir 
keli iš jų stabtelėjo tarpe tarp eilių norėdami ilgė- 

liau į mudu pasižiūrėti. Bet vyrukas pasirodė esąs 
ne iš kelmo spirtas. Girdi, ne, nieko panašaus, jie 
niekam neketina kelti žmogžudystės bylos, juo la- 
biau — buliui; tačiau šioks toks tyrimas vis dėlto 
buvo atliktas ir tuomet už jį atsakingiems parei- 
gūnams kilo mintis, jog nepakenktų šerifo raštu 
pateiktą ataskaitą palyginti su informacija, gauta 
tiesiogiai iš liudytojų, ir šitaip apsidrausti nuo ga- 
limų skundų, esą teisėsaugos pareigūnai aplai- 
džiai dirba... 

Nieko neslėpdamas ir negražindamas aš išklo- 
jau tam vaikinui viską, kaip buvo, o jis savo ruož- 
tu uždavė man kelis gana protingus klausimus. 
Kai išsiskyrėme, nuėjęs pas Volfą papasakojau 
jam apie tą vyruką, tačiau Volfui rūpėjo tik orchi- 
dėjos bei Čarlzas E. Šanksas ir jis nepasiuntė man 
nė menkiausio ženklo, kad suvokė, ką jam sakau. 
Neilgai trukus mums skirtame parodos plote vėl 
pasirodė pats Šanksas ir kaip tik tuomet, pasinau- 
dojęs proga, nuėjau nusipirkti butelio pieno. 

Mane kankino etinio pobūdžio klausimas ir iki 
pirmos valandos popiet negalėjau nė svajoti jį ga- 
lutinai išspręsiąs. Turint omenyje tai, kas vakar va- 
kare nutiko Prato namuose, nebuvau toks tikras, 
ar Lilė Rouan ateitų priešpiečių, kaip buvome su- 
sitarę, O jei ji nepasirodys, teks sukti galvą, ką da- 

*ryti su dviem doleriais, kuriuos man davė Karoli- 
na? Šiaip ar taip, nusprendžiau, kad jei už gautąjį 

honorarą sąžiningai neatidirbsiu, neturėsiu tiesės 
jo pasilikti, tačiau šį kartą man pasisekė: mano ke- 
tinimai atsitiktinai sutapo su ką tik Volfo apmestu 
planu pavalgyti priešpiečius drauge su Šanksu. 
Aš, šiaip ar taip, nebūčiau priešpiečiavęs kartu su 
jais, nes tam kartui tikrai buvau sotus nesibaigian- 
čių kalbų apie žiedadulkių kaupimą, maisto me- 
džiagų tirpinimą ir skiepijimą nuo grybelio, todėl 
likus kelioms minutėms iki pirmos valandos išėjau 
iš centrinio parodos pastato ir alėja nužingsniavau 
į dešinę, prie palapinės, kur Pirmajai metodistų 
bažnyčiai priklausančios moterys buvo įkūrusios 
užkandinę. Pakeliui man toptelėjo, jog tai - ne 
pati tinkamiausia vieta būti sudorotam plėšrios 
blondinės, bet ji man sakė, esą parodai skirtuose 
plotuose daugiau niekur nerasi tokio gero mais- 
to kaip čia, be to, kai rytą važiavome į Kroufyldą, 
mano klausinėjama tą patį patvirtino ir Karolina, 
todėl pasistengiau nuslopinti krūtinę užgulusį ne- 
smagumą ir ryžtingai nužingsniavau į priekį. 
Diena vėl pasitaikė rami bei giedra, o plaukianti 
minia kėlė nemenkus dulkių debesis. Palapinėse, 
ant kurių kabėjo įvairiausios iš tolo matomos ant- 
raštės, balionų pardavimo vietose, kioskuose, kur 
už taiklų šūvį galėjai laimėti prizą, ir pavėsinėse, 
kur buvo žaidžiamas bingo, prekyba virte virė, ką 
jau kalbėti apie dešrainių, apelsininių gėrimų ir 
spragintų kukurūzų pardavėjus, gyvačių kerėto- 

jus, „Laimės rato“ ir tiro savininkus, - „Pykštelėk, 
ir kumpis tavo!“, - prekeivius prastais, 25 centus 
kainuojančiais automatiniais plunksnakočiais ir 
apie Madam Šastą, kuri moka išpranašauti ateitį 
ir viso labo už 10 centų gali iškloti viską, kas tavęs 
laukia. Paskui praėjau pro platformą, ant kurios 
stovėjo besišypsanti tikro aukso liemenėlę užsi- 
segusi ir beveik žemę šluojantį vienuolikos colių 
sijoną seginti mergina, o šalia jos — tvirtai sudėtas 
ir ant galvos juodą katiliuką užsivožęs vaikinas, 
kimiu balsu šaukiantis, kad palapinės viduje po 
dešimties minučių bus atskleistos visos mistinio 
Dingaruūlos šokio paslaptys. Pasiklausyti vyruko 
prie platformos buvo sustoję gal penkiasdešimt 
žmonių: atrodė, kad vyrai yra rimtai nusiteikę 
pamėginti atskleisti minėtas paslaptis, o moterys 
buvo santūresnės ir žvelgė į šios Žinios skelbėjus 
neslėpdamos paniekos. Tuo tarpu aš, sunkiai vilk- 
damas kojas, praslinkau pro šalį. Minia dar su- 
tirštėjo, nes ši alėja buvo tiesiausias ir svarbiausias 
kelias, vedantis prie įėjimo į pagrindinę parodai 
skirtą palapinę. Manęs vos nepargriovė tarp kojų 
pranėręs vaikas, aiškiai trokštantis kuo greičiau 
susirasti mamą, nuožmiu, bet ne bloga lemiančiu 
žvilgsniu pervėrė kūninga melžėja, kurios kojos 
nykštys kažin kaip pateko po mano bato padu, pa- 
skui šiaip taip išsilaisvinau ir nutolau nuo žaisli- 
nio skėčio smaigalio, kuriuo maža miela mergaitė 

vis nesiliovė varstyti mano šonkaulių, ir pagaliau 
prasibrovęs per pačią minios tirštynę, nusigavau 
iki metodistų užkandinės, pakeliui, apimtas pui- 
kybės ir jausdamasis kaip gerai informuotas vie- 
tos gyventojas, praėjęs labai panašią, tik baptistų 
laikomą užeigą. 

Jei norite, galite manimi netikėti, bet ji jau buvo 
ten, sėdėjo beveik pačiame palapinės gale įsitai- 
siusi už stalelio, pristumto prie pat brezentinės 
užeigos sienos. Iš visų jėgų stengdamasis nepa- 
rodyti nuostabos, aš neskubėdamas, koja už ko- 
jos, pjuvenomis išpilta žeme ėmiau skintis kelią 
jos link. Lilė buvo apsivilkusi ploną gelsvai rudą 
džersio suknelę, pasirišusi mėlyną kaklaskarę, 
ant galvos užsidėjusi nedidukę tos pačios spalvos 
skrybėlaitę ir tarp šitų nuoširdžių bei paprastų 
kaimiečių atrodė nelyginant antilopė, įsimaišiusi 
į gernsio veislės galvijų bandą. Atsisėdęs prie sta- 
lelio tiesiai priešais merginą, taip jai ir pasakiau. 
Lilė nusižiovavo ir atsakė, jog, kiek jai teko matyti, 
antilopių kojos - tikrai ne iš gražiųjų, todėl kom- 
plimentą ji grąžinanti man, kad patobulinčiau, ir, 
man nespėjus pabandyti dar kartą, prie mūsų pri- 
ėjo prijuostę pasirišusi metodistė ir pasiteiravo, ko 
pageidautume. 

Lilė Rouan tarė: 

— Dvi porcijas vištienos frikasė su tešloje įkep- 
tais obuoliais. 

— Palaukite, palaukite,- ėmiau protestuoti 
aš. - Žmonės kalba, kad jie čia turi dar ir jautienos 
kepsnį, ir veršienos... 

— Ne, ne, - kaip kirviu nukirto Lilė. - Vištienos 
frikasė su tešloje įkeptais obuoliais gamina pati 
ponia Miler, kurios vyras keturis kartus ją paliko 
dėl nesugyvenamo charakterio, bet tiek pat kartų 
sugrįžo dėl jos sugebėjimo gaminti valgį ir iki šiol 
vis dar gyvena kartu. Bent jau taip vakar man pa- 
sakojo Džimis Pratas. 

Priėmusi užsakymą, metodistė nuskubėjo to- 
liau. Kilstelėjusi vieną lūpų kamputį Lilė nužvel- 
gė mane žaismingu žvilgsniu ir lyg niekur nieko 
mestelėjo: 

- Žinote, atėjau visų pirma dėl to, kad norėjau 
pamatyti, kaip nustebsite vis dėlto mane čionai 
radęs, o jūs visai neatrodėte nustebęs, negana to, 
pasakėte man, jog mano kojos - kaip antilopės. 

Aš tik gužtelėjau pečiais. 

— Nagi, pirmyn, gal turite dar ką nors prikišti? 
Prisipažinsiu, džiaugiuosi, kad atėjote, nes jei ne- 
būtumėte pasirodžiusi, nebūčiau sužinojęs vištie- 
nos frikasė paslapties. Bet nebūkite tokia vaikiška 
ir liaukitės zyzusi apie tas kojas. Jūsų kojos - ne- 
paprastai gražios, ir mes abu tai puikiai žinome. 
Apskritai kojos žmogui yra duotos arba tam, kad 
jomis būtų vaikščiojama, arba tam, kad į jas būtų 
žiūrima, bet tikrai ne tam, kad apie jas būtų kal- 

bama, juo labiau - metodistų citadelėje. Beje, ar 
jūs - katalikė? Ar Žinote, kuo katalikas skiriasi 
nuo įkalnėn tekančios upės? 

Ne, Lilė šito nežinojo, aš jai paaiškinau, ir mudu 
dar truputį pleptelėjome. Padavėja atnešė užsaky- 
tą vištienos frikasė, ir vos paėmęs į burną pirmąjį 
vištienos kąsnelį drauge su padažu ir tešloje įkeptu 
obuolio gabalėlių mintyse nusistebėjau, koks pra- 
gariškai bjaurus turėtų būti ponios Miler charakte- 
ris, jeigu jos vyras vis dėlto ryžosi ją palikti. Beval- 
gant man kilo viena mintis, ir kai po kelių minučių 
pamačiau į palapinę įžengusius ir kitoje pusėje prie 
stalelio besisėdančius Volfą su Čarlzu E. Šanksu, aš 
minutėlę atsiprašiau, priėjau prie savo darbdavio 
ir patariau užsisakyti vištienos frikasė, o jis, aiškiai 
sutrikęs, tylomis linktelėjo galva. 

Paskui, man begaudant paskutinius lėkštėje li- 
kusius ryžius, Lilė manęs paklausė, kada ketinu 
grįžti į Niujorką. Paaiškinau, jog tai priklausys 
nuo to, kokiu laiku trečiadienį dirbs orchidėjų ver- 
tinimo komisija: išvažiuosime trečiadienį po pietų 
arba ketvirtadienį rytą. 

- Žinoma, — mestelėjo ji, - mudu pasimatysime 
ir Niujorke. 

— Tikrai? — šiaip taip nurijau ryžius ir paklau- 
siau: — O kokiu reikalu? 

— Na, konkretaus reikalo, tiesą sakant, nėra. Tie- 
siog esu tikra, jog matysimės ir toliau, - mat jeigu 

visiškai nesidomėtumėte manimi, nebūtumėte 
šitaip storžieviškai elgęsis, o ir aš į jus atkreipiau 
dėmesį anksčiau, nei išvydau jūsų veidą, susido- 
mėjau jumis tą pat akimirką, kai pamačiau žings- 
niuojantį per ganyklą. Jūsų eisena labai savotiška, 
greitai įstringanti. Jūs judate labai... Net nežinau, 
kaip čia tiksliau pasakius... 

— Jau pasakėte „savotiška“, ir užteks. O gal pa- 
stebėjote, kad aš, atakuojamas buliaus, labai savo- 
tiškai liuokteliu per tvorą? Beje, jeigu jau kalbame 
apie bulius... Kaip suprantu, mėsos kepsnių ne- 
bus, šventė atšaukta, ar ne? 

— Taip, - patvirtino Lilė, ir visu jos kūnu nuvil- 
nijo vos pastebimas drebulys. - Suprantama. Aš 
ir pati ketinu išvykti dar šiandien po pietų. Kai 
apie vidurdienį buvau išėjusi pasivaikščioti, ten, 
kur vakar vakare stovėjo jūsų automobilis, ten, 
kur mudu sėdėjome, prie tvoros mindžikavo di- 
džiulis pavėpsoti atėjusiųjų būrys. Jei saugoti įvy- 
kio vietos nebūtų buvę pasiųsti policininkai, tie 
žmonės būtų plūste užplūdę ganyklą ir sutrypę ją 
į juodą žemę. “ 

— Ar bulius ten vis dar ganosi? 

— Bulius buvo visai kitame ganyklos gale. Ta- 
sai, - kaip ten jo pavardė, ar tik ne Makmilanas? — 
nuvedė jį tenai ir pririšo. - Ji vėl visa suvirpėjo. — 
Dar niekada nieko panašaus nebuvau mačiusi... 
Turėjau atsisėsti ant žemės, kad nenualpčiau. Ir 

kam jie uždavinėjo tokius klausimus? Kodėl jie 
klausė, ar tikrai aš visą laiką buvau su jumis? Ir 
kaip mano buvimo vieta bei laikas susiję su tuo, 
jog bulius negyvai užbadė žmogų? 

— Na, tirdami nelaimingo atsitikimo aplinkybes 
jie visuomet panašiai klausinėja. Tiesiog nori pa- 
sikalbėti su tiesioginiais įvykio liudytojais. Beje, 
jeigu policija pradės tyrimą, šiandien išvažiuoti į 
Niujorką jums nepavyks. Tik nemanau, kad jie jį 
pradėtų. Gal jie klausė, ar po vakarienės, prieš iš- 
eidama pasivaikščioti ir sutikdama mane, jūs ma- 
tėte Klaidą Osgudą? 

— Taip, klausė. Aš jo nemačiau. Tik kodėl jie už- 
davė man tokį klausimą? 

- Čia jūs mane ir pričiupote, - atsakiau, įsibėręs 
į kavą cukraus ir šaukšteliu ją pamaišęs. - Galbūt 
jie pamanė, kad atėmėte vyrukui paskutinę viltį ar 
panašiai ir jis perlipo per tvorą į ganyklą ketinda- 
mas nusižudyti. Tiems gudruoliams kyla visokiau- 
sių romantiškų minčių. Gal jie klausė, ar Klaidas į 
Prato namus buvo užsukęs pasimatyti su jumis? 

— Klausė. - Ji pakėlė akis į mane ir čia pat vėl 
nuleido jas į priešais stovintį kavos puodelį. - Aš 
irgi nesupratau, kodėl jie taip keistai klausinėja. Ir 
kaip jiems šovė į galvą, kad jis atėjo pasimatyti su 
manimi? 

— Na, gali būti, jog Klaido tėvas pareigūnams 
ko nors prišnekėjo. Atmenu, vakar vakare kalbė- 


130 


damasis su juo paminėjau jūsų vardą, - tik prasi- 
tariau, kad irjūs čia esate, - tas vyras vos nesprogo 
iš pykčio ir susierzinimo. Man susidarė įspūdis, 
jog jis matė jus savo paties sapnuotame košmare. 
Ne ne, nemanau, kad košmaras - geriausia vieta 
jums pasirodyti, ypač turint omenyje jūsų kūno 
sudėjimą ir taip toliau, bet man tiesiog susidarė 
toks įspūdis. 

- Jis labai nusiminęs, - abejingai gūžtelėjo pe- 
čiais Lilė. - Ir vis dėlto kalbėti apie mane neturėjo 
teisės. Bent jau su jumis. - Jos akys įsmigo į mane 
ir ėmė slysti aukštyn, — nuo krūtinės, per veidą iki 
pat viršugalvio, — o paskui vėl lėtai nusileido. - Tik 
ne sujumis, Eskamilijau, - pakartojo Lilė. Man kilo 
noras jai pliaukštelėti, nes balso intonacija, kuria ji 
ištarė pastaruosius žodžius, ir į mane įremtas akių 
žvilgsnis privertė pasijusti taip, tarsi būčiau bulvė, 
kurią ji kaip tik lupo. Tuo tarpu Lilė paklausė: - Ir 
ką gi jums pasakė Klaido tėvas? 

— Ne kažin ką, - stengdamasis susitvardyti atsi- 
liepiau aš. - Tik jo veido mina privertė mane su- 
simąstyti. Jis užsiminė, jog mielai nusuktų jums 
sprandą. Iš to, ką jis pasakė, supratau, kad anks- 
čiau judu su Klaidu buvote artimi draugai. Be to, 
man rodos, jog tą patį jis papasakojo ir šerifui bei 
policijos pareigūnams, o gal visa tai jie ir taip jau 
žinojo, todėl ir klausinėjo jūsų, ar Klaidas vakar 
vakare nesusitiko su jumis. 

— Ką gi, jis atėjo tikrai ne dėl manęs. Jeigu Klai- 
das būtų norėjęs su kuo nors pasimatyti, ko gero, 
mieliau būtų susitikęs su Karolina, o ne su ma- 
nimi. 

Tai man buvo naujiena, bet laiku susigriebiau 
nuslėpti nuostabą ir atsainiai paklausiau: 

— Turite omenyje panelę Prat? Kodėl jis būtų 
norėjęs su ja susitikti? Ar jie turėjo kokių artimes- 
nių santykių? 

— Taip, gerokai anksčiau jie tikrai draugavo. - Ji 
atsidarė pudrinę ir įgudusia akimi Žvilgtelėjo į 
ten esantį veidrodėlį pasižiūrėti, ar nereikia vėl 
šiek tiek pasidažyti. - Man rodos, jie buvo susi- 
žadėję arba ketino tai padaryti. Ak, tiesa, juk apie 
Osgudų ir Pratų šeimų santykius jūs nieko neži- 
note! Osgudai jau nuo senų laikų buvo turtingi, 
jų giminėje, man rodos, buvo netgi vienas garsus 
karvedys. Niujorke gyvenantys jų giminės mano, 
jog didžiąją dalį aukštuomenės dabar sudaro pra- 
sisiekėliai. Bet man pačiai visos tos kalbos tokios 
nuobodžios... Mano motina buvo padavėja, o tė- 
vas - imigrantas. Jis pelnėsi duoną klodamas ka- 
nalizacijos vamzdžius. 

- Ir vis dėlto tik pažiūrėkite į save! Jūs nepra- 
žuvote. Beje, vakar vakare girdėjau Pratą sakant, 
kad jis gimė senoje sukiužusioje trobelėje, stovėju- 
sioje toje pačioje vietoje, kur dabar iškilo naujasis 
namas. 

— Tikra tiesa. Jo tėvas dirbo Osgudo tėvo arkli- 
dėse. Klaidas man papasakojo. Vienas netoliese 
gyvenęs ūkininkas turėjo gražuolę dukterį, ir jau- 
nasis Pratas su ja susižadėjo, bet netrukus baigęs 
koledžą namo sugrįžo Frederikas Osgudas, pama- 
tė ją, pamilo ir vedė. Taigi toji mergina tapo Klai- 
do ir Nensės motina. Tuo tarpu Pratas išvažiavo 
į Niujorką, ėmėsi verslo ir netrukus kaip reikiant 
prakuto. Jis taip ir nevedė, o suradęs laisvą minu- 
tėlę ėmė ieškoti būdų, kaip įgelti Osgudui. Kai jis 
supirko visai greta Osgudo valdų plytinčias že- 
mes ir ėmė statytis namą, šis, atrodo, ne juokais 
susierzino. 

- Ir Klaidas, nuo pat vaikystės matęs vis stip- 
rėjančią šių dviejų šeimų nesantaiką, nusprendė, 
kad geriausias būdas pataisyti reikalus yra tiesiog 
imti ir vesti Prato dukterėčią? Suprantama, tokiais 
atvejais geriau tinka duktė, bet iš bėdos būtų tiku- 
si ir dukterėčia. 

- Ne, tai nebuvo Klaido mintis, šį planą apmetė 
jo sesuo. Nensė. - Lilė uždarė pudrinę ir pridūrė: — 
Ji visą Žiemą praleido Niujorke, geriausiuose nak- 
tiniuose klubuose studijuodama muzikos ritmus, 
susipažino su Džimiu bei Karolina ir pamanė, jog 
būtų ne pro šalį artimiau pabendrauti ir visai jų 
ketveriukei; tad kai Klaidas atvažiavo aplanky- 
ti sesers, ji suorganizavo susitikimą. Aplinkybės 
taip jau susiklostė, kad ji artimai susidraugavo su 

Džimiu, o Klaidas netruko rasti bendrą kalbą su 
Karolina. Paskui Klaidas susidomėjo manimi, ir jo 
elgesys, man rodos, paveikė ir Nensės bei Džimio 
santykius. 

— Arjudu su Klaidu buvote susižadėję? 

— Ne, - Lilė pažvelgė tiesiai į mane, kilstelėju- 
si vieną lūpų kamputį šyptelėjo, giliai atsiduso, 
ir aš pastebėjau, kaip subangavo jos krūtys, pri- 
versdamos trumpą akimirką įsitempti jas dengusį 
džersio audinį. - Ne, Eskamilijau. - Ir ji vėl ėmė 
skusti mane kaip bulvę. - Vargu ar kada nors ryž- 
čiausi ištekėti. Matote, santuoka iš esmės yra tik 
ekonominis susitarimas, bet man pasisekė, nes ga- 
liu leisti sau prabangą nesuplakti į viena meilės ir 
piniginių reikalų. Vyras irgi jausis laimingas, - tu- 
riu galvoje, vyras, kuris atrodys man patrauklus ir 
kuris savo ruožtu pamils mane. 

— Neabejoju, kad taip ir bus, - atsakiau mintyse 
svarstydamas, kas suteiktų man daugiau malo- 
numo: pliaukštelėti jai, o paskui pabučiuoti, ar iš 
pradžių pabučiuoti, o paskui - pliaukštelėti. - Ar 
Klaidas jums atrodė labai patrauklus vyras? 

— Taip, bet neilgai, - paaiškino Lilė ir vėl vos 
pastebimai suvirpėjo. - Tikriausiai ir pats žino- 
te, kaip sunku, kai žmogus, kuriuo taip Žavėjaisi, 
netrunka pasirodyti esąs neįmanomas nuoboda? 
Jis irgi norėjo, kad už jo ištekėčiau. Tik nemany- 
kite, kad aš beširdė, nes tai - netiesa. Toli gražu. 

Karolina būtų galėjusi Klaidui būti puikiausia 
žmona, — aš jam taip ir pasakiau. Buvau linkusi 
manyti, jog jiedu išsiaiškins visus nesusipratimus 
ir susitaikys, negana to, tvirtai tikėjau, kad taip ir 
bus. Štai kodėl sakiau, kad vakar vakare pasirodęs 
Prato namuose Klaidas tikriausiai labiau troško 
pasikalbėti su Karolina, o ne su manimi. 

— Gal netgi ir pasikalbėjo. Ar paklausėte jos? 

— Dieve švenčiausias, aišku, ne! Argi aš- aš! — 
galėčiau klausinėti Karolinos apie Klaidą? Jos aki- 
vaizdoje nedrįsčiau nė jo vardo ištarti. Ji manęs 
nekenčia. 

— Bet į šventę, kurioje ant atviros ugnies turėjo 
būti iščirškintas bulius, vis dėlto pakvietė, ar ne? 

— Taip, bet tik todėl, jog įsivaizduoja esanti labai 
gudri. Mudu su jos broliu Džimiu ėmėme jausti 
vienas kitam simpatiją, ir ji sumetė, jog pamatęs 
mane čia, kaime, ilgiau su manimi pabendravęs, 
jis supras, kokia esu lėkšta ir nesveika. 

- Šit kaip? O ar jūs - nesveika? 

— Labai, - atsakė Lilė ir vienas jos lūpų kamputis 
vėl pakilo per vieną šešioliktąją colio aukštyn. - Nes 
esu paprasta ir nuoširdi. Nes niekada nežadu to, ko 
negalėsiu duoti, be to, niekada nebūna taip, kad ką 
nors duočiau, o paskui tikėčiausi, kad man už tai 
atsilygins. Taigi esu baisiai nesveika. Bet dėl apibū- 
dinimo „lėkšta“, rodos, būsiu suklydusi. Abejoju, 
ar Karolina laiko mane lėkšta ir paviršutiniška. 

— Minutėlę atsiprašysiu, - pertraukiau mūsų 
pokalbį ir pakilau nuo kėdės. 

Net ir leisdamas Lilei Rouan žlugdyti man gy- 
venimą, akies krašteliu nuolat stebėjau kitame 
palapinės gale stovintį Volfo stalelį, - mat norė- 
jau pamatyti, kaip jis reaguos paragavęs vištienos 
frikasė, kuri, atrodo, jam patiko, nes užsisakė dar 
vieną porciją, - ir savo žlugdytojos kalbą pertrau- 
kiau dėl to, kad pastebėjau darbdavio man duotą 
ženklą. Prie jo kėdės kalbėdamasis stovėjo kaž- 
koks vyras, ir Volfas, kilstelėjęs antakius, metė į 
mane tokį išraiškingą žvilgsnį, iš kurio aš supra- 
tau, kad vyksta kai kas svarbaus. Todėl trumpam 
atsiprašiau Lilės, pakilau nuo kėdės ir nesku- 
bėdamas nužingsniavau pas Volfą. Kai priėjau, 
prie kėdės stovėjęs vyras pasuko į mane galvą ir 
aš pamačiau, kad tai - Lu Benetas, Nacionalinės 
gernsio veislės galvijų augintojų sąjungos sekre- 
torius. 

— Arči, norėčiau jums padėkoti, - prabilo Volfas 
dėdamas ant stalo servetėlę, - kad rekomenda- 
vote man užsisakyti vištienos frikasė. Patiekalas 
buvo nuostabiai skanus. Tik amerikietės moterys 
moka tinkamai pataisyti tešloje įkeptus obuolius, 
ir tai — toli gražu ne visos. 

— Taip, sere. 

— Ar jau pažįstate poną Benetą? 

— Taip, sere. 

— Sakykite, ar negalėtumėte kaip nors manda- 
giai išsivaduoti iš tos... - Ir jis nykščiu dūrė į tą 
pusę, iš kur buvau atėjęs. 

— Norite, kad padaryčiau tai tuojau pat? 

- Na, kiek galima greičiau. Žinoma, jei nesa- 
te pernelyg įsitraukęs į pokalbį. Matote, ponas 
Benetas, pono Osgudo paprašytas, manęs visur 
ieškojo, nes ponas Osgudas laukia centriniame pa- 
rodos biure ir nori su manimi pasimatyti. Mudu 
su Šanksu baigsime priešpiečius maždaug po de- 
šimties minučių. 

— Gerai. Esu labai susidomėjęs ta moterimi, bet 
pamėginsiu kaip nors išsilaisvinti. 

Grįžęs prie savo stalelio pasakiau Lilei, kad 
mums, deja, teks skirtis, pamojau metodistei ir pa- 
prašiau atnešti sąskaitą. Pasirodė, jog man teks su- 
mokėti dolerį ir šešiasdešimt centų, ir, paaukojęs 
dar porą dešimties centų monetų misionieriams, 
patenkintas mintyse sumečiau, jog iš savo sando- 
rio uždirbau lygiai dvidešimt centų. 

Nusivylusi, tačiau be jokio aiškiai girdimo su- 
sierzinimo balse, Lilė tarė: 

— Maniau, drauge praleisime popietę stebėdami 
žirgų lenktynes, sukdamiesi karuselėse ir mėtyda- 
mi kamuolius į visokius išlošti skirtus daiktus... 

— Nieko nebus, - kaip kirviu nukirtau aš. - Tik 
ne šiandien. Kad ir kaip laikui bėgant susiklostys 
mūsų santykiai, kad ir kas atsitiks, kiekvieną po- 

pietę manęs laukia darbas. Turite įsisąmoninti, 
kad aš - dirbantis vyras ir su savo žaisliukais Žai- 
džiu tik laisvalaikiu. Dirbsiu net ir tokiu metu, kai 
mažiausiai iš manęs šito tikėsitės. Net ir valgyda- 
mas su jumis priešpiečius bei maloniai leisdamas 
laiką aš dirbau ir pelniausi duoną. 

— Įtariu, jog tuo pat metu, kai žarstėte man vi- 
sus tuos žavius komplimentus, viena ir, manyčiau, 
pajėgiausia jūsų smegenų dalis stengėsi išspręsti 
painų ir sudėtingą klausimą. 

— Pataikėte kaip pirštu į akį. 

— Mielas Eskamilijau. Brangusis Eskamilijau... 
Bet diena jau krypsta vakarop. Sakykite, ką veik- 
site vakare? 

— Dievai žino. Juk dirbu Nero Volfui. 


SEPTINTAS SKYRIUS 


Kambarys, esantis administracinio parodos pa- 
stato pusaukštyje, į kurį mus palydėjo Benetas, 
pasirodė esąs didelis, labai aukštomis lubomis, 
jo medinėje lauko sienoje buvo įstatyti du gero- 
kai dulkėmis apėję langai, o kitos trys buvo visai 
plonos ir priminė iš lentų sukaltas pertvaras, ski- 
riančias jį nuo kitų patalpų. Išskyrus tris didelius 
gremėzdiškus stalus ir tuziną medinių kėdžių, 
jame nebuvo jokių kitų baldų. Ant vieno iš stalų 
buvo sukrauta krūva išblukusių vėliavų ir maž- 
daug vieno bušelio talpos pintinė, iki pusės pridė- 
ta obuolių; kiti du stalai stovėjo visiškai tušti. Trys 
kėdės buvo užimtos. Ant vienos iš jų krašto sėdėjo 
Sidnis Dartas, Šiaurės Atlanto parodos valdybos 
pirmininkas; vos tik mes įžengėme, jis tuoj pat 
pašoko ant kojų; ant antrosios išdidus kaip kuni- 
gaikštis, nuleidęs pečius, pavargęs ir piktas, bet 
nutaisęs kuo ryžtingiausią veido išraišką buvo įsi- 
taisęs Frederikas Osgudas; trečiąją buvo užėmusi 

Nensė Osgud: ji sėdėjo susirietusi ir atrodė labai 
nelaiminga. 

Benetas mus visus supažindino. Dartas nelabai 
rišliai burbtelėjo kažką apie tai, kad jo laukia žŽmo- 
nės, ir išėjo. Nevilties pilnas Volfo žvilgsnis nusly- 
do kambaryje esančiais baldais ir galų gale įsmigo 
į mane, tarsi perduodamas nebylų prašymą, ar 
aš, dėl Dievo meilės, negalėčiau kur nors surasti 
krėslo, kuris išlaikytų jo kūno svorį, bet aš tik ne- 
žymiai papurčiau galvą, nes puikiai Žinojau, jog 
tai neįmanoma. Tada Volfas kietai sučiaupė lūpas, 
sunkiai atsiduso ir atsisėdo. 

Benetas pratarė: 

— Jei norite, galiu pasilikti... Tai yra, jei tik galė- 
čiau būti kuo nors naudingas. 

Volfas pakėlė akis į Osgudą, o šis tik papurtė 
galvą. 

— Ne, ačiū, Lu. Gali eiti apsižvalgyti. 

Benetas dar minutėlę delsė, tarsi norėdamas 
parodyti, kad, jei reikia, mielai pasiliktų, o paskui 
išsliūkino. Kai jis išėjęs uždarė kambario duris, aš 
irgi pasiėmiau vieną kėdę ir prisėdau. 

Metęs į Volfą rūstų, tikro aristokrato vertą 
žvilgsnį, Osgudas prabilo: 

— Tai jūs - Nero Volfas... Jei teisingai supra- 
tau, atvykote į Kroufyldą eksponuoti savo orchi- 
dėjų? 

— Kas jums taip sakė? - piktai atkirto Volfas. 

Osgudas vėl buvo besuraukiąs antakius, bet 
paskui apsigalvojęs tik gūžtelėjo pečiais. 

— Argi svarbu, kas man taip sakė? 

— Ne. Bet taip pat visiškai nesvarbu, ko aš atva- 
žiavau į Kroufyldą. Ponas Benetas užsiminė, kad 
norite su manimi pasikalbėti ir, be jokios abejonės, 
toli gražu ne apie orchidėjas. 

Pasistengiau sulaikyti šypseną, nes puikiai ma- 
čiau, jog Volfas ne tik perėmė pokalbio gijas į savo 
rankas (o toks jo poelgis buvo praktiškas ir mums 
labai parankus), bet ir išliejo savo apmaudą dėl to, 
kad buvo čia pakviestas ir atėjo, nors padarė tai iš 
esmės niekieno neverčiamas. 

— Jūsų orchidėjos man nė kiek nerūpi, - vis dar 
šiek tiek susiraukęs nenusileido Osgudas. - Jūs 
turėjote čia ateiti, nes būtina išsiaiškinti, ar esate 
Tomo Prato pusėje, jam dirbate arba dirbote. Va- 
kar vakare jūs buvote jo namuose... 

— Būtina? Kam būtina, sere? — Volfas stengėsi 
išlikti pabrėžtinai ramus. - Arba norite su manimi 
pasitarti, arba ne. Jei norite, bet man pasirodys, kad 
patardamas jums įsipainiosiu į interesų konfliktą, 
tada taip jums ir pasakysiu. Turiu pabrėžti, jog po- 
kalbį pradėjote visiškai netinkamai ir, galima sa- 
kyti, mane įžeidėte. Po galais, kodėl jums ar kam 
nors kitam turiu aiškintis, kokių tikslų vedamas 
atsidūriau Kroufylde? Jeigu jums reikia mano pa- 
tarimo, aš jūsų paslaugoms. Kuo galėčiau padėti? 

— Arjūs - Tomo Prato draugas? 

Volfas suirzęs krenkštelėjo, pakilo nuo kėdės ir, 
žengdamas į priekį, tarė: 

— Eime, Arči. 

Osgudas neištvėręs pakėlė balsą: 

— Kurgi jūs einate?! Po velnių, argi neturiu tei- 
sės paklausti... 

— Ne, neturite, sere, - pervėręs jį rūsčiu Žvilgs- 
niu atkirto Volfas. - Jūs iš viso neturite teisės ko 
nors manęs klausinėti. Esu profesionalus detek- 
tyvas, beje, turintis dar ir nemenką autoritetą. Jei 
sutinku imtis kokios nors užduoties, atlieku savo 
darbą iki galo; jei dėl kokių nors priežasčių nega- 
liu ramia sąžine jos imtis, tiesiog atsisakau. Eime, 
Arči. 

Aš prisiverčiau atsistoti. Nenorėjau išeiti ne 
tik todėl, kad ėmęsi šio reikalo, mano nuomone, 
galėjome puikiai uždirbti, bet ir dėl to, jog mane 
nepaprastai sudomino Nensės Osgud veido iš- 
raiška. Kai Volfas pakilo ir žingtelėjo durų link, 
merginai, rodės, akmuo nuo širdies nukrito, o kai 
nepaisydamas Osgudo protestų jis Žengė ta pačia 
kryptimi dar kelis žingsnius, merginos veidas dar 
pastebimiau pragiedrėjo. Tokie iš pirmo žvilgsnio 
vienas kitam prieštaraujantys reiškiniai sujaukė 
ligi tol ramią mano minčių tėkmę, todėl kai Os- 
gudas pagaliau nusileido ir tapo sukalbamesnis, 
pajutau nemenką pasitenkinimą. 

— Na gerai, - suniurnėjo jis. - Atsiprašau. Ge- 
riau grįžkite ir vėl prisėskite. Iš tiesų esu girdėjęs 
ir apie jus, ir apie jūsų begalinį išdidumą bei ne- 
priklausomumą. Bet sutinku praryti tą karčią pi- 
liulę, nes man jūsų reikia, ir nieko čia nepadarysi. 
Tie prakeikti kvailiai... pirma, jie neturi galvose 
nė trupinėlio košės, o antra, - yra paprasčiausia 
bailių gauja. Norėčiau, kad išsiaiškintumėte mano 
sūnaus Klaido mirties aplinkybes. 

Savaime suprantama, kai tik Volfas priėmė Os- 
gudo atsiprašymą ir vėl klestelėjo ant kėdės, Nen- 
sės veide palengvėjimo neliko nė ženklo, o rankų, 
kurias ji laikė pasidėjusi ant kelių ir kurios ką tik 
šiek tiek atsipalaidavo ir prasiskyrė į šalis, pirštai 
vėl susinėrė ir liko tvirtai suspausti. 

Volfas pasiteiravo: 

— Ir kokį gi jūsų sūnaus žūties aspektą turėčiau 
ištirti? 

— Noriu žinoti, kas jį nužudė, - tiesiai šviesiai 
išrėžė įsiutęs Osgudas. 

— Bulius. Argi ne? Argi ne tokia buvo medikų ir 
įstatymo sargų išvada? 

— Po velnių tas jų išvadas! Aš jomis netikiu. 
Mano sūnus mokėjo elgtis su gyvuliais. Ko jis 
vidury nakties būtų ėjęs į ganyklą? Prato tvirti- 
nimas, esą Klaidas įsėlino tenai išsivesti buliaus, 
man atrodo juoko vertas. Be to, kas jau kas, o 
mano sūnus nebuvo toks kvailas, kad visiško- 

je tamsoje lyg niekur nieko leistųsi mirtinai su- 
badomas. 

— Ir vis dėlto jis buvo mirtinai užbadytas, - mes- 
telėjo Volfas ir krustelėjo ant varganos kėdutės pa- 
dėtą savo įstabaus dydžio kūną. - Jei ne buliaus, 
kyla klausimas, kieno rankomis ir kokiu įnagiu? 

— Nežinau. Nė nebandysiu apsimetinėti, kad 
numanau. Jūs - tokių dalykų žinovas, todėl norė- 
čiau, jog tai išsiaiškintumėte. Kalbama, jog esate 
protingesnis nei dauguma detektyvų... Todėl įdo- 
mu, ką jūs pats manote? Tą lemtingą vakarą buvo- 
te Prato namuose. Ar jūs, žinodamas visas aplin- 
kybes, tikite, kad Klaidą galėjo mirtinai subadyti 
bulius? 

Volfas tik atsiduso. 

— Už ekspertų nuomonę reikia mokėti, pone 
Osgudai. Juo labiau - už manąją. Aš prašau ne- 
menkų honorarų. Ir abejoju, ar galiu imtis jūsų 
iškeltos užduoties išsiaiškinti sūnaus žūties aplin- 
kybes. Matote, ketvirtadienio rytą ketinu grįžti į 
Niujorką ir tikrai nenorėčiau užtrukti Kroufylde 
bent kiek ilgiau. Man patinka būti namie, o kai esu 
išvykęs, svajoju kuo greičiau grįžti. Neįsipareigoju 
pradėti tyrimo, bet jei norite išgirsti mano nuomo- 
nę, galiu ją pareikšti. Tai jums kainuotų tūkstantį 
dolerių. 

— Tūkstantis dolerių tik už tai, kad pasakytu- 
mėte, ką manote? - išpūtė akis Osgudas. 

— Taip, kad pasakyčiau, ką suvokiau ir kokias iš- 
vadas padariau. Tik abejoju, ar jums mano nuomo- 
nė pasirodys tiek verta. 

— Po velnių, tai kam šitiek užsiprašote? 

Ir tuomet, tarsi protestuodama, dusliu balsu į 
pokalbį įsikišo Nensė. 

— Tėti, juk aš tau sakiau. Visa tai kvaila... Visa 
tai taip kvaila... 

Volfas nudiegė žvilgsniu merginą, paskui vėl 
užmetė akį į jos tėvą ir abejingai gūžtelėjo pečiais. 

— Tokia mano nuomonės kaina, sere. 

— Turite omenyje, vieno Žmogaus spėjimo kaina? 

— Ne. Tiesos kaina. 

— Tiesos? Ar esate pasirengęs ją įrodyti? 

— Ne. Parduočiau ją jums kaip nuomonę. Bet jo- 
kiomis aplinkybėmis nepardavinėju spėlionių. 

— Na gerai. Sumokėsiu jums. Kokia jūsų nuo- 
monė? 

— Kągi, -nutęsė Volfas, paskui sučiaupė lūpas ir 
prisimerkė. - Klaidas Osgudas savo noru tikrai ne- 
kėlė kojos į ganyklą. Kai jį tenai įtempė ir paguldė 
ant žolės, jis buvo be sąmonės, bet - dar gyvas. Jis 
nebuvo mirtinai subadytas, vadinasi, dėl jo mirties 
kaltas ne bulius. Jūsų sūnus buvo nužudytas ir tai 
greičiausiai galėjo padaryti vienas ar du vyrai, ma- 
žiau tikėtina, kad moteris arba vyras ir moteris. 

Nensė aiktelėjo, išsitempė kaip styga, sustin- 
go ir daugiau neišleido nė garso. Osgudas akimis 

ryte rijo Volfą, tai kietai sukąsdamas, tai vėl atpa- 
laiduodamas žandikaulius. 

- Ir tai... - tarstelėjo jis ir vėl susičiaupė. - Jūs 
tvirtinate, kad tai - tiesa? Mano sūnus buvo nu- 
žudytas? 

— Taip. Nors šimtu procentų garantuoti negalė- 
čiau. Kaip jau minėjau, pardaviau jums tik savo 
nuomonę. 

— Bet ar ji tvirtai pagrįsta? Ir kokie faktai priver- 
tė jus padaryti tokią išvadą? Po velnių, jei bandote 
apvynioti mane aplink pirštą... 

— Pone Osgudai! Paprašyčiau. Aš nevedžioju 
jūsų už nosies. Aš dirbu. Ir galiu jus patikinti, kad 
mano nuomonė - ne iš piršto laužta. O ar už ją 
verta mokėti tiek, kiek sumokėsite jūs, priklauso 
tik nuo to, kaip ketinate ja pasinaudoti. 

Osgudas atsistojo, žengė porą žingsnių ir pri- 
ėjęs pažvelgė į dukterį. 

— Ar girdėjai, Nense? - tarsi norėdamas ją kuo 
nors apkaltinti paklausė jis. - Ar girdi, ką jis sako? 
Aš Žinojau, sakau tau, aš taip ir Žinojau... - Stai- 
ga senis aukštai pakėlė galvą ir pridūrė: - Gerasis 
Dieve... mano sūnus miręs... nužudytas... 

Tada jis dar pasisuko į Volfą ir prasižiojo kažką 
sakyti, bet po akimirkos apsigalvojo, grįžo prie kė- 
dės ir vėl atsisėdo. 

Tuo tarpu Nensė įrėmė žvilgsnį į Volfą ir ne- 
slėpdama pasipiktinimo paklausė: 

— Kaip jūs galite taip sakyti? Iš kur galite žinoti, 
kad... Klaidas buvo nužudytas? Kodėl sakote visa 
tai, lyg... lyg tvirtai Žinotumėte? 

— Todėl, kad viską apmąsčiau ir susidariau to- 
kią nuomonę, panele Osgud. 

— Bet kaip? Iš ko jūs sprendėte? 

— Tylėk, Nense, - sudraudė dukterį Osgudas ir 
vėl atsigręžė į Volfą. - Na gerai, aš jūsų nuomo- 
nę Žinau. Bet dabar dar norėčiau sužinoti, kuo ją 
grindžiate. 

— Dedukciniais apmąstymais. Vakar vakare 
pats buvau įvykio vietoje ir pasišviesdamas pro- 

— Bet koks gi tų dedukcinių apmąstymų šaltinis? 

— Faktai, - reikšmingai kilstelėjęs ištiestą pirštą 
atsakė jam Volfas. - Jei norite, nesunkiai galite juos 
sužinoti, bet paklausykite... Ką tik kalbėjote apie 
„tuos prakeiktus kvailius“, negana to, pavadinote 
juos bailių gauja. Juk turėjote omenyje teisėsaugos 
pareigūnus, ar ne? 

— Taip. Apygardos prokurorą ir šerifą. 

— Ar bailiais išvadinote juos dėl to, kad jie vis 
delsia pradėti oficialų tyrimą dėl jūsų sūnaus 
mirties? 

— Jie ne delsia, o iš viso atsisako tai daryti. Ne- 
gana to, pareiškė, esą mano įtarimai — išsigalvoti 
ir niekuo nepagrįsti. Suprantama, šitų žodžių nė 
vienas neištarė, bet jų mintis buvo tokia. Tiesiog 

jie nenori pradėti darbo, kurio bijo negalėsią iki 
galo pabaigti. 

- Bet juk jūs turite neblogą padėtį visuomenėje, 
turite galios ir politinės įtakos... 

— Ne, ne. Tik jau ne Vodeliui, apygardos pro- 
kurorui. Per rinkimus 1936-aisiais jis buvo mano 
priešininkas, ir kad buvo išrinktas jis, o ne aš, dau- 
giausia lėmė Tomo Prato pinigai. Bet juk dabar 
kalbame apie žmogžudystę! Juk pats sakote, jog 
tai buvo žmogžudystė! 

- Jie gali būti įsitikinę priešingai. Turint galvoje 
visas įvykio aplinkybes tokia įstatymo sargų po- 
zicija visiškai įtikėtina. O gal norite pasakyti, kad 
jie, norėdami išvengti Prato susierzinimo, galėtų 
nuslėpti žmogžudystę? 

— Ne. Nors... Galbūt. Na, šiaip ar taip, man į tai 
nusispjaut. Žinau tik viena: jie atsisako išklausyti 
mano paaiškinimų bei argumentų, ir aš nieko ne- 
galiu padaryti, bet nepaisant visko ketinu pasiek- 
ti, kad tas, kuris nužudė mano sūnų, neišvengtų 
pelnyto atpildo. Štai kodėl atėjau pas jus. 

— Būtent, - tarstelėjo Volfas ir vėl krustelėjo sėdė- 
damas ant kėdės. - Tiesą sakant, iki šiol nepasakėte 
teisėsaugos pareigūnams nieko, kas juos būtų pri- 
vertę suklusti. Pareiškėte jiems, esą jūsų sūnus nie- 
ku gyvu nebūtų kėlęs kojos į tą ganyklą, betjo kūnas 
buvo rastas būtent ten; teigėte, girdi, jis nebuvo toks 
kvailas, kad tamsoje leistųsi mirtinai subadomas bu- 

liaus, tačiau tai — tik hipotezė, o ne faktas. Jūs manęs 
prašėte ištirti jūsų sūnaus mirties aplinkybes, bet aš 
negaliu imtis šios užduoties, jei tuo pačiu metu tyri- 
mo nepradės ir policija. Reikės daug ką nuveikti, o 
aš, išskyrus poną Gudviną, čia neturiu jokių pagal- 
bininkų. Be to, negaliu ateiti ir konfiskuoti įkalčių. 
Jei apskritai imsiuosi šio reikalo, tai tik su sąlyga, 
jog įstatymo sergėtojai irgi mus palaikys. Ar apy- 
gardos prokuroro kontora Kroufylde? 

— Taip. 

— Ar ponas prokuroras dabar tenai? 

— Taip. 

— Tada siūlyčiau nueiti pas jį ir pasikalbėti. Pa- 
mėginsiu jį įtikinti, kad nedelsdamas pradėtų ty- 
rimą. Žinoma, už tai turėsite man sumokėti papil- 
domą honorarą, bet pasistengsiu, kad jis nebūtų 
pernelyg didelis. O pasikalbėję su apygardos pro- 
kuroru galėsime iš naujo apsvarstyti jūsų pagei- 
davimą, kad tyrimo imčiausi aš. Mat galėtumėte 
nuspręsti, jog tai - nebūtina, arba man pačiam 
galėtų pasirodyti, kad tai — labai jau nepraktiškas 
užsiėmimas. Sakykite, ar jūsų automobilis čia? Ar 
ponas Gudvinas galėtų jį vairuoti? Matote, manąjį 
jis supylė į medį... 

— Vairuosiu aš pats. Arba mano duktė. Mat vi- 
sai nenoriu vėl grįžti pas tą asilą Vodelį. 

- Bijau, kad tai neišvengiama, - tarė Volfas ir 
pakėlė nuo kėdės sunkų kūną. - Yra dalykų, ku- 

riuos reikia daryti tuoj pat, be to, imantis juos tvar- 
kyti reikalinga valdžios atstovų parama. 

Galų gale paaiškėjo, kad vairuos duktė. Didelį 
juodos spalvos Osgudui priklausantį sedaną ra- 
dome pastatytą ypatingoje, iš anksto rezervuoto- 
je vietoje šalia parodos administracinio pastato ir 
sulipome į vidų. Mudu su Nense sėdėjome prie- 
kyje. Visas dvi mylias, kurias mums teko įveikti, 
dėl vykstančios parodos Kroufyldo gatvės buvo 
grūste prigrūstos mašinų, ir nors mergina gana 
impulsyviai sukinėjo vairą ir nervingai spūsčiojo 
greičio pedalą, apskritai vairavo neblogai. Kartą 
net žvilgtelėjau sau per petį ir pamačiau Volfą, 
įsitvėrusį laikymuisi skirto diržo ir besijaudinantį 
dėl savo gyvybės. Pagaliau sustojome prie šaligat- 
vio, už kurio plytėjo pievelės rėžis, o dar tolėliau 
dunksojo senas iš akmenų sumūrytas pastatas, 
kurio paskirtis ir statusas buvo iškalti virš įėjimo: 
„Kroufyldo apygardos teismo rūmai“. 

Lipdamas iš automobilio Osgudas kreipėsi į 
dukterį: 

— Važiuok namo, Nense, grįžk pas mamą. Tau 
iš viso nebuvo jokios prasmės čia atsibelsti. Kai 
bus kokių naujienų, aš paskambinsiu. 

Čia įsiterpė Volfas: 

— Vis dėlto būtų geriau, jeigu ji mūsų čia pa- 
lauktų. Jei kartais imčiausi šios užduoties, man 
tuojau pat reikėtų pasikalbėti su jūsų dukra. 

—5u mano dukra? - susiraukė Osgudas. - O 
kam? Nesąmonė! 

— Kaip sau norite, sere, - gūžtelėjo pečiais 
Volfas. - Esu beveik tikras, jog šito darbo nesi- 
imsiu. Nesiimsiu jau vien dėl to, jog kaip klien- 
tas esate neįmanomai karingas ir linkęs konflik- 
tuoti. 

— Bet, po velnių, kam jums būtinai reikia pasi- 
šnekėti su mano dukra? 

— Kad gaučiau informacijos. Štai ką jums patar- 
siu, pone Osgudai: važiuokite su dukterimi namo 
ir liaukitės pagaliau rezgęs keršto planus. Nėra 
įkyresnės ir aplinkiniams mažiau suprantamos 
žmogaus veiklos rūšies kaip tinkamai atliekamas 
žmogžudystės tyrimas, ir bijau, kad jūs nesate pa- 
sirengęs šio proceso ištverti. Tiesiog išmeskite tą 
mintį iš galvos. O čekį, kai tik jums bus patogu, 
galite man atsiųsti ir paštu... 

— Ne, aš noriu išsiaiškinti viską iki galo. 

— Tada pasiruoškite, kad ne kartą teks susier- 
zinti, kad jūsų namuose nekviesti pasirodys parei- 
gūnai, kad jums neduos ramybės ir kad žmonės 
viešai aptarinės jūsų reikalus. 

— Noriu sužinoti visą tiesą. 

— Tikrai? - Volfas per colį palenkė galvą į tą 
pusę, kur buvo matyti žavus, bet labai jau ne- 
laimingas prie vairo sėdinčios dukters veidas, ir 
tarė: - Prašau palaukti čia, panele Osgud. 


AŠTUNTAS SKYRIUS 


Įprastomis aplinkybėmis Volfo pasitikėjimas savi- 
mi ir beribis pasipūtimas neleidžia puoselėti jam 
kokių nors švelnesnių jausmų, pavyzdžiui, užuo- 
jautos, bet tą popietę man jo tikrai buvo gaila. Mat 
šį kartą Volfas buvo priverstas sulaužyti kelias 
geležines savo taisykles. Jis važiavo automobiliu, 
kurį vairavo svetimas Žmogus, vaikščiojo minioje, 
vykdė savo galimo kliento reikalavimus ir stengėsi 
kiek galima greičiau patekti pas oficialius valdžios 
atstovus, kad pagaliau galėtų bent kiek patogiau 
atsisėsti. Viešbučio kambarys, kurį mums pavyko 
gauti, - kadangi pirmadienį vakare nepasirodė- 
me, į kambarį, kurį buvome užsisakę iš anksto, jau 
negalėjome reikšti jokių pretenzijų, - buvo mažas, 
tamsus ir labai neramioje vietoje, juolab kad vie- 
nintelis jo langas išėjo tiesiai į statybų aikštelę, kur 
įjungta betono maišyklė kėlė pragarišką triukšmą. 
Jei praverdavai langą, į kambarį tumulais imda- 
vo virsti cemento dulkės. Nei pačiame parodoje 

mums paskirtame plote, nei greta jo niekur ne- 
buvo galima atsisėsti. Metodistai savo palapinė- 
je turėjo sulankstomų kėdžių. Kėdės, stovėjusios 
kambaryje, į kurį atėjome susitikti su Osgudu ir 
kuriame Volfas tikriausiai tikėjosi rasti visai pado- 
rų krėslą, buvo šiek tiek geresnės; tad suprantama, 
jog šiuo požiūriu apygardos prokuroro kabinetas 
Volfui atrodė kaip menka ir paskutinė, bet vis dėl- 
to — viltis. Dar niekada nemačiau jo Žengiančio 
žvaliau negu tą kartą, kai visi sugužėjome į kabi- 
netą; Volfas skubriu žvilgsniu apmetė patalpą ir, 
didžiam nusivylimui, pamatė, kad čia tėra vienas 
minkštas, juoda oda aptrauktas ir gerokai nutrin- 
tas krėslas su ranktūriais. Tai jau buvo galima pa- 
vadinti nemenka pergale. Volfas trumpam sustojo 
priešais krėslą, pasisakė apygardos prokurorui, 
kas esąs, ir atsisėdo. 

Apygardos prokuroras Karteris Vodelis buvo 
kresnas, gerokai aptukęs ir tūžmingo būdo pus- 
amžis vyras. Manau, jis stengėsi būti ypač dėme- 
singas ponui Osgudui, ir ne tik dėl to, kad jautė 
pareigą pareikšti jam savo užuojautą dėl sūnaus 
mirties, bet ir todėl, kad norėjo parodyti, jog jau 
negriežia danties dėl 1936-aisiais vykusių rinkimų 
ir be galo myli savo šalį, kurios ne tokia jau men- 
ka dalis - du tūkstančiai akrų - priklausė būtent 
Osgudui. Prokuroras patikino mielai sutinkantis 
pratęsti šiandien rytą pradėtą pokalbį, tačiau savo 

nuomonės per tą laiką nepakeitęs. Osgudas atsa- 
kė, kad ir jis pats tęsti pradėtą diskusiją nemato 
jokios prasmės, tai būtų tik nereikalingas laiko ir 
jėgų švaistymas, tačiau, prokurorui leidus, šį tą 
norėtų pasakyti ponas Nero Volfas. 

— Be jokios abejonės, - sududeno Vodelis. - 5u- 
prantama. Pono Volfo autoritetas mums visiems 
gerai žinomas. Turbūt nereikia nė klausti, kiek 
daug mes, vargšai kaimiečiai, galėtume iš jo pasi- 
mokyti. Ar ne, pone Volfai? 

— Kol kas dar nežinau, ko jūs vertas, pone Vo- 
deli, - sumurmėjo Volfas, - bet manau, galiu jums 
suteikti vertingos informacijos, tiesiogiai susiju- 
sios su Klaido Osgudo nužudymu. 

— Nužudymu? - išpūtė akis Vodelis. - Na neži- 
nau, nežinau... Nemanau, jog taip netikėtai tėkš- 
ta išankstinė išvada yra geriausias būdas pradėti 
mūsų pokalbį. Ar ne? 

— Aišku, ne, - sutiko Volfas ir, pasimuistęs bei 
patogiau įsitaisęs krėsle, atsiduso: - Tai, ką jums 
pasakiau, yra mano atskleistas ir nustatytas ne- 
abejotinas faktas, o ne prielaida. Ar jums bent kar- 
tą teko matyti žmogaus, kurį ragais mirtinai sub- 
adė ar sužeidė bulius, kūną? 

— Ne. Prisipažinsiu, neteko. 

— O ar kada matėte bulių, kuris ką tik užbadė 
žmogų, arklį ar kokį kitą gyvulį? Ar esate matęs, 
kaip atrodo bulius iš karto po tokio susidorojimo? 

- Ne. 

— Taigi, o man yra tekę... Tiesa, tai buvo seniai... 
Mačiau tą vaizdą tuziną, o gal ir dar daugiau kar- 
tų bulių kautynėse. Sužeisti arkliai, sužeisti žmo- 
nės... vienas nužudytas. — Čia Volfas reikšmingai 
kilstelėjo pirštą ir tęsė savo mintį: - Nesvarbu, ar 
esate kada nors visa tai matęs, ar ne, tikriausiai 
galite įsivaizduoti, kas nutinka, kai bulius subeda 
ragus giliai į dar gyvą kūną, o paskui, keldamas 
galvą aukštyn, staiga padaro dvi didžiules plėš- 
tines žaizdas. Kadangi aukos širdis vis dar rit- 
mingai plaka, trykštanti kraujo srovė apipila visą 
gyvulio snukį bei galvą, - pasitaiko, kad kraujas 
patenka netgi ant pečių ir dar toliau, ant liemens. 
Taip žudomas Žmogus siaubingai kraujuoja: tą 
pačią akimirką, kai atsiranda žaizda, iš jos šauna 
kraujo srovė. Taip atsitiko ir Klaidui Osgudui. Jo 
drabužiai buvo permirkę krauju. Sužinojau, kad 
toje vietoje, kur jis buvo nužudytas, policijos pa- 
reigūnai pranešė radę didžiulę sukrešėjusio kraujo 
balą. Ar tai - tiesa? Ar galite tai patvirtinti? Vakar 
vakare mano asistentas ponas Gudvinas pastebė- 
jo bulių, kuris, nestipriai ir nerodydamas didelio 
noro, ragais baksnojo ant žolės gulintį Klaido Os- 
gudo kūną. Tad visiškai natūralu buvo padaryti 
prielaidą, kad jį mirtinai subadė bulius. Tačiau ne- 
praėjus nė penkiolikai minučių nuo to įvykio, kai 
gyvulys jau buvo pririštas prie tvoros, aš priėjau 

gana arti ir, pasišviesdamas prožektoriumi, jį ap- 
žiūrėjau. Buliaus snukis buvo baltas, ant jo paste- 
bėjau tik vieną vienintelę kraujo dėmę, o jo ragai 
krauju buvo ištepti tik per kelis colius nuo galų. 
Ar ši aplinkybė policijos pareigūnų ataskaitoje irgi 
buvo paminėta? 

Tesdamas žodžius Vodelis atsakė: 

— Neatmenu... Atrodo, ne. 

— Tada patarčiau tuojau pat dar kartą apžiūrėti 
bulių, jei tik iki to laiko kas nors jo nenuprausė. 
Užtikrinu jus, kad mano tvirtinimu galima visiš- 
kai pasitikėti, — tarė Volfas ir, vėl kilstelėjęs ištiestą 
pirštą, pridėjo: - Atėjau čia ne pasidalyti savo spė- 
lionėmis, pone Vodeli. Neketinu su jumis ginčytis 
ar ką nors įrodinėti. Dažnai atsitinka, jog apmąs- 
tydami tai, kas įvyko, mes susiduriame su kokia 
nors įtartina aplinkybe, kuri verčia mus dar ati- 
džiau įsigilinti į nusikaltimo aplinkybes ir sukelia 
diskusiją, bet tai, kaip vakar vakare atrodė buliaus 
snukis ir galva, nėra dalykas, dėl kurio būtų gali- 
ma diskutuoti. Tai - neginčijamas faktas. Faktas, 
įrodantis, kad bulius Klaido Osgudo nenužudė. 
Visai neseniai užsiminėte apie mano autoritetą... 
Šiuo atveju tikrai nebijau jo prarasti. 

— Dieve mano, - sumurmėjo Klaido Osgudo tė- 


bet nė nejįtariau, kad... 

— Nemanau, jog dėl savo dvasinės būsenos va- 
kar vakare galėjote blaiviai mąstyti, - atsakė jam 
Volfas. — Vargu ar iš jūsų buvo galima šito tikėtis. 
Nebent iš policijos, teikiančios mums viltį ir pa- 
guodą... ypač iš kaimo policijos. 

Apygardos prokuroras iš pirmo žvilgsnio visiš- 
kai nuoširdžiai tarė: 

— Prisipažįstu, jūs mane įtikinote. Tikrai. Ir vis 
dėlto dėl kraujavimo dar norėčiau pasikonsultuoti 
su gydytojais... 

— Krauju buvo permirkę visi nužudytojo drabu- 
žiai, kraujo buvo ir ant žolės aplink jo kūną. Daug 
kraujo. Manau, bus geriau, jei pasikalbėsite su tuo 
gydytoju, kuris matė žaizdą. O kol kas reikėtų ko 
nors imtis ir veikti greitai, be to, mūsų atraminiu 
tašku galėtų būti prielaida, kad bulius Klaido Os- 
gudo nenužudė, nes tai yra faktas. 

— Atrodo, jūs tvirtai tuo įsitikinęs, pone Volfai. 
Visiškai tikras. 

— Taip ir yra. 

— Ar galėjo bulius iš kūno ragus ištraukti taip 
greitai, kad išvengtų šovusios kraujo čiurkšlės? 

— Ne. Kraujas ima veržtis tą pačią akimirką, o 
buliai paprastai taip nesielgia; įbedę ragus jie ke- 
lia auką aukštyn ir dar labiau perplėšia žaizdą. Ar 
pareigūnai jums papasakojo, kaip atrodė nužudy- 
tojo Žaizda? 

Vodelis tylomis linktelėjo. Pastebėjau, kad jis 
vengia sutikti Osgudo žvilgsnį. 

— Tiesa, dar vienas dalykas... - tarė prokuro- 
ras. - Jeigu bulius čia niekuo dėtas, tai kaip ji galėjo 
atsirasti? Kokiu įrankiu galėjo būti pasinaudota? 

— Nusikaltimo įrankis guli netoliese, mažiau 
nei už trisdešimt jardų nuo tvoros. Na, bent jau 

Pamaniau sau: „Aha, dabar išmušė mūsų gud- 
ruolio dručkio šlovės valanda“, bet tiek aš, tiek 
visi kiti stovėjome ir tylėjome įrėmę į jį žvilgsnius. 
Osgudas kažką neaiškiai šūktelėjo, o Vodelis trūk- 
čiojančiu balsu paklausė: 

— Ką jūs padarėte? 

— Sakau, kad jį apžiūrėjau. 

— Apžiūrėjote nusikaltimo įrankį? 

— Taip. Kadangi man buvo sunku patikėti, jog 
naktį visiškoje tamsoje Klaidas Osgudas galėtų 
leistis mirtinai subadomas buliaus, pasiskolinau iš 
pono Gudvino prožektorių ir truputį apsižvalgiau. 
Mat tos pačios dienos popietę girdėjau vaikiną 
tvirtinant, esą jis pažįsta gyvulius ir išmano, kaip 
su jais elgtis. Kiek vėliau minėta versija suabejojo 
ir velionio tėvas, tik jam sunkiai sekėsi ją pagrįsti. 
O aš tai padariau pasiskolinęs prožektorių ir ap- 
žiūrėjęs bulių; tada iš karto supratau, kad prielai- 
da, su kuria sutiko dauguma iš jūsų, yra klaidin- 
ga. Dėl vaikino mirties kaltas ne bulius. Kas gi tai 

"padarė? - Volfas pasimuistė krėsle, kuris, šiaip ar 
taip, buvo jam bent aštuoniais coliais per siauras, 
ir tęsė savo mintį. Įdomu pasvarstyti, ar greitas 
bei efektyvus Žmogaus smegenų darbas priklauso 
nuo prigimtinių jo savybių, ar tai vis dėlto lemia 
nuolatinės mąstymo treniruotės. Manau, kad ir ko- 
kias įstabias prigimtines savybes būtų paveldėjęs 
mano protas, pranašumo jam, be jokios abejonės, 
suteikė sunkios ir nuolatinės mąstymo pratybos. 
Viena iš mano intelekto savybių, - tiesa, ne visuo- 
met maloni ir retai kada atnešanti naudos, - yra 
ta, jog dažnai esu linkęs pamiršti savo interesus ir 
sutelkiu dėmesį į problemas, kurios šiaip jau man 
visai neturėtų rūpėti. Taip pasielgiau ir vakar va- 
kare. Kai apžiūrėjau buliaus snukį ir įsitikinau, kad 
jis švarus, per pusę minutės sumečiau, jog kažkur 
netoliese turėtų būti nusikaltimo įrankis. Kadangi 
kiek anksčiau tokiam darbui tinkamą įnagį buvau 
mano spėjimas buvo teisingas. Tada grįžau į pono 
Prato namus. O kol atvykau čia, mintyse atkūriau 
visą galimą nusikaltimo eigą, ir kol kas mano nuo- 
monė tuo klausimu nepasikeitė. 

— O koks buvo nusikaltimo įrankis? Ir kur jis 
buvo? 

— Nusikaltimas buvo padarytas kaime įprastu 
turėti įnagiu. Paprasčiausiu kirtikliu, skirtu Že- 
mei rausti. Tos pačios dienos popietę, iš pradžių 

dėl pono Gudvino, kuris sudaužė mano automo- 
bilį, o paskui ir dėl siautėjančio buliaus patekusį į 
nepavydėtiną padėtį panelė Prat savo mašina iš- 
gabeno mane iš ganyklos. Pakeliui pravažiavome 
iškasą, - didelę duobę, kurioje, kaip vėliau suži- 
nojau, turėjo būti kepama paskersto jaučio mėsa; 
žemė buvo šviežiai išrausta, o netoliese palikti 
gulėjo kastuvai ir kirtikliai. Spėjau, kad nusikal- 
tėlis galėjo pasinaudoti kirtikliu. Pasišviesdamas 
prožektoriumi nuėjau patikrinti, ir mano spėji- 
mas pasitvirtino. Ten mėtėsi du kirtikliai. Vienas 
iš jų buvo visiškai sausas, jo galas buvo aplipęs 
išdžiūvusiomis žemėmis, o kitas - drėgnas. Šla- 
pia buvo ne tik žolę lietusi metalinės kirtiklio 
dalies pusė, - be jokios abejonės, šlapias buvo 
ir medinis kirtiklio kotas. Ant metalinio jo galo 
nepastebėjau jokių Žemių pėdsakų. Akivaizdu, 
jog visai neseniai, ne vėliau kaip prieš valandą 
įrankis buvo čia pat lauke kruopščiai nuplautas. 
Apsižvalgęs netoliese pamačiau gulintį laistymo 
žarnos galą. Kitas jos galas buvo prijungtas prie 
vandentiekio, nes vos tik šiek tiek atsukau purkš- 
tuką, iš jos ėmė tekėti vanduo. Įrėmęs ranką ten, 
kur gulėjo žarnos galas, užguliau ją visu svoriu 
ir įsitikinau, jog žolė toje vietoje gerokai pažliu- 
gusi. Dabar mano įtarimas dar sustiprėjo, galima 
sakyti, netgi virto įsitikinimu, kad žaizda buvo 
padaryta kirtikliu, įrankis buvo aplietas krauju, 

paskui - kruopščiai nuplautas laistymo žarna ir 
vėl padėtas ant išraustos žemės krūvos, kur aš jį 
ir suradau. 

— Norite pasakyti, kad... - šiaip taip pratarė Fre- 
derikas Osgudas ir vėl kietai sukando dantis. Pa- 
skui jis stipriai sugniaužė kumščius, - taip stipriai, 
kad net krumpliai pabalo, ir įrėmė juos sau į šlau- 
nis. - Mano sūnus... - dusliu balsu sukriokė jis, — 
buvo nužudytas tiesiog... mostelėjus kirtikliu? 

Vodelis atrodė gerokai sutrikęs. Ir vis dėlto 
stengėsi neprarasti iniciatyvos. 

- Jei tai tiesa, vadinasi, jūs visa tai žinojote jau 
vakar vakare, ar ne taip? - pasiteiravo jis. - Tai ko- 
dėl, po galais, viso to nepapasakojote, kai atvyko 
šerifas? Ir kai įvykio vietoje dirbo policijos parei- 
gūnai? 

— Vakar vakare su šiuo reikalu aš neturėjau nie- 
ko bendra, sere. 

— Kaip galite sakyti, kad jūsų visiškai nedomina 
teisingumas? Juk jūs esate pilietis, argi ne taip? Ar 
kada girdėjote, kad įkalčių nuslėpimas... 

— Niekus kalbate. Aš nepaslėpiau nei buliaus 
snukio, nei kirtiklio. Turite suprasti, kad apsikvai- 
linote, ir tiek. O mano mąstymo logika bei pasinau- 
dojus ja padarytos išvados priklauso man vienam. 

— Sakėte, esą kirtiklio kotas buvo šlapias, o ant 
metalinio jo galo nepastebėjote jokių žemių pėd- 
sakų. Bet ar kirtiklis negalėjo būti nuplautas dėl 

kokios nors su nusikaltimu visiškai nesusijusios 
priežasties? Ar nepasiklausinėjote? 

— Aš su niekuo nesikalbėjau ir nieko neklau- 
siau. Vienuoliktą valandą vakaro kirtiklio kotas 
buvo šlapias. Jei manote, kad mėginti surasti žmo- 
gų, kuris tai padarė dėl visiškai su įstatymu nesi- 
kertančios priežasties, yra protinga mintis, tada — 
pirmyn. Bet jeigu jums reikia įrodymų, tą laiką 
galėtumėte praleisti ir naudingiau: žolėje aplink 
laistymo žarną paieškoti kraujo pėdsakų ir pro 
mikroskopą patyrinėti kirtiklio kotą. Panaikinti 
visus ant medžio paviršiaus esančius pėdsakus 
nėra taip jau lengva. Visi supranta, kad tai būtina 
padaryti, taip pat - imtis tam tikrų priemonių. 

— Ačiū, kad mane pamokėte. - Apygardos pro- 
kuroras rūsčiai dėbtelėjo į Osgudą, o tada vėl 
įsmeigė akis į Volfą. - Dabar paklausykite... Ne- 
supraskite manęs neteisingai... Jūs - irgi, Fredai 
Osgudai. Aš esu šios apygardos prokuroras, žinau 
savo pareigas ir ketinu jas atlikti. Jeigu buvo pada- 
rytas nusikaltimas, nei aš, nei Semas Leikas neno- 
rime šito nuslėpti, bet neketinu kelti audros stik- 
linėje, ir jūs negalite man dėl to priekaištauti. Šito 
nenori nei tie, kurie mane išrinko, nei kiti mūsų 
apygardos gyventojai. Visa, ką čia išgirdau, - ne- 
paisant to, kad buliaus snukis nebuvo aplietas 
krauju, nepaisant to, ar rasiu žmogų, kuris vidury 
nakties nuplovė kirtiklio kotą dėl su nusikaltimu 

visiškai nesusijusių priežasčių, ar nerasiu, - man 
atrodo gryna nesąmonė. Ar gali būti, jog nusikal- 
tėlis, perlipęs tvorą ir nešinas kirtikliu, pateko į ga- 
nyklą, kurioje ganėsi bulius, o netrukus ten pasiro- 
dęs Klaidas paslaugiai stovėjo ir laukė, kol niekšas 
prisitaikys ir užsimos juo? O gal Klaidas jau buvo 
ganykloje, ir nusikaltėlis, perlipęs per tvorą, pri- 
sėlino prie jo ir kirto? Ar galite įsivaizduoti, kad 
tokiu gremėzdišku ir sunkiu įrankiu kaip kirtiklis 
kas nors galėtų nusitaikyti į tamsoje esantį vyrą 
ir vietoje jį nudėti? Argi tokiu atveju nusikaltėlio 
drabužiai irgi neturėjo apsitaškyti krauju? Tik kas 
tas žmogus ir kur jis, nuo galvos iki kojų aptašky- 
tas kraujais, galėjo nueiti? 

— Juk ašjums sakiau, Volfai, -suurzgė Osgudas. 
Tik paklausykite, ką šneka tas prakeiktas kvailys. 
Dabar laikykitės, Karteri Vodeli! Aš jums šį tą pa- 
sakysiu... 

— Prašau jūsų, džentelmenai! - Volfas, ištie- 
sęs delnus, kilstelėjo rankas. - Mes tik gaištame 
laiką. - Tuomet jis atidžiai nužvelgė apygardos 
prokurorą ir, neprarasdamas kantrybės, prabilo 
vėl: - Jūs klystate. Pagaliau turėtumėte liautis iš- 
sisukinėti ir priešintis. Susidūręs su nemaloniu 
faktu jūs... jūs elgiatės kaip moteris, kuri ant stal- 
tiesės atsiradusią dėmę paslepia uždėjusi ant jos 
peleninę. Tačiau tai - bergždžias reikalas, nes pe- 
leninę vis tiek kas nors patrauks. Faktas yra tas, 

jog Klaidą Osgudą kažkas nužudė kirtikliu, ir jūs, 
kad ir kaip būtų gaila, privalote šį faktą pripažinti 
ir išsiaiškinti, kaip tai įvyko; negalite taip papra- 
stai padaryti poros neįtikimų išvadų ir nuslėpti 
tai, kas atsitiko. 

— Aš nieko neišsigalvoju, aš tik... 

— Atleiskite. Juk ką tik pažėrėte mums prasima- 
nymų, esą Klaidas perlipo tvorą, atsidūrė ganyk- 
loje, paklusniai kaip ėriukas stovėjo tamsoje ir lau- 
kė, kol gaus smūgį kirtikliu ir bus pasiųstas į aną 
pasaulį. Turiu pripažinti, jog pirmasis teiginys yra 
mažai tikėtinas, o antrasis - gryna fantazija. Vakar 
vakare, dar būdamas įvykio vietoje, aš trumpai 
irgi apie tai pagalvojau. Kaip jau sakiau, kol par- 
ėjau į namus, kuriuose buvau apsistojęs, jau Žino- 
jau, kaip buvo padarytas nusikaltimas, ir kol kas 
mano nuomonė nepasikeitė. Netikiu, kad Klaidas 
Osgudas perlipo tvorą. Pirmiausia jis buvo užpul- 
tas ir prarado sąmonę, - gali būti, jog gavo smūgį į 
galvą. Tada jį nutempė ar nunešė prie tvoros, pra- 
kišo pro apačią arba perkėlė per viršų, nutempė 
arba nunešė dar dešimt ar penkiolika jardų toliau 
į ganyklą ir paliko gulintį ant šono. Tuomet nu- 
sikaltėlis atsistojo aukai už nugaros ir užsimo- 
jęs stipriai smogė taip, kaip paprastai smogiama 
kirtikliu, tik šįkart, užuot susmigęs ir atplėšęs 
žemės luitą, kirtiklis susmigo į aukos kūną. Taip 
atsirado žaizda, iš pažiūros beveik tokia pat, ko- 

kią palieka ragus suvaręs, o paskui juos ištraukęs 
bulius. Aukštyn šovusi kraujo srovė, Žinoma, su- 
tepė kirtiklio kotą, bet ne įnagį laikiusį vyrą. Jis 
pasiėmė ant tvoros kabėjusią virvę ir nusviedė ją 
ant žemės netoli kūno norėdamas sudaryti įspū- 
dį, jog įžengęs į ganyklą Klaidas turėjo ją rankose; 
paskui nusikaltėlis nusinešė kirtiklį prie laistymo 
žarnos, nuplovė įnagį, grąžino ten, kur jis gulėjo, 
ir pasišalino... - čia Volfas gūžtelėjo pečiais ir pa- 
sitaisė: - Kažkur nuėjo. 

— O kaipgi bulius? - neatlyžo Vodelis.- Argi 
bulius būtų stovėjęs, žiūrėjęs ir laukęs, kol žudi- 
kas nueis, o tada pabaksnojęs kūną, kad išsiteplio- 
tų krauju ragus? Jei ant gyvulio ragų nebūtų buvę 
nė truputėlio kraujo, kas jau kas, o kaimo vietovė- 
je dirbantis šerifas būtų tai pastebėjęs. 

— Dėlbuliaus nieko tikra pasakyti negaliu. Buvo 
sutemę. Tamsoje bulius gali atakuoti, bet gali ir 
nepulti. Manyčiau, yra trys galimybės. Pirmoji: 
žudikas, puikiai žinodamas, kaip tamsoje reikia 
elgtis su buliumi, prieš atlikdamas kruviną darbą 
su kirtikliu, prislinko prie buliaus, prie gyvuliui 
į nosį įverto žiedo pririšo virvę, nuvedė prie tvo- 
ros ir ten pririšo; kiek vėliau, prieš paleisdamas, 
ištepė gyvulio ragus krauju. Antroji: pasinaudojęs 
kirtikliu, žudikas atviliojo bulių ten, kur gulėjo 
aukos kūnas, ir jį ten paliko puikiausiai žinoda- 
mas, jog kraujo kvapas paskatins gyvulį atidžiau 

apžiūrėti tą vietą. Trečioji galimybė: žudikas veikė 
tuo metu, kai bulius ganėsi kitame ganyklos gale 
ir nė nemėgino falsifikuoti įrodymų, nė nesivargi- 
no ištepti gyvuliui ragų krauju tikėdamasis, kad 
labai susijaudinę ir turėdami prieš akis visas kitas 
tinkamai surikiuotas aplinkybes Žmonės šito nė 
nepastebės. Jam labai pasisekė, kad ponas Gudvi- 
nas pasirodė kaip tik tada, kai bulius tenkino savo 
smalsumą... ir labai nepasisekė, jog į šituos kraš- 
tus atsitiktinai užsukau aš. 

Vodelis sėdėjo susiraukęs, kietai sučiaupęs ir 
perkreipęs lūpas. Po minutėlės jis burbtelėjo: 

— Pirštų atspaudai ant kirtiklio koto. 

Volfas papurtė galvą. 

— Nuplovus kotą jiems panaikinti pakako per- 
braukti nosine ar žolės kuokštu. Abejoju, ar žudi- 
kas buvo toks kvailas, kad to nepadarytų. 

Vodelis dar labiau susiraukė ir tarė: 

- Jūsų mintis, kad bulius buvo pririštas prie 
tvoros, O jo ragai ištepti krauju... Bet tada tas, ku- 
ris tai padarė, turėjo gyvulį gerai pažinoti ir mo- 
kėti su juo elgtis, netgi tamsoje. Nemanau, jog kas 
nors būtų galėjęs ryžtis tokiam darbui, išskyrus 
gal tik Montę Makmilaną... Šiaip ar taip, tai jo bu- 
lius, ar bent jau visai neseniai jam priklausė. Gal 
esate pasiruošęs man paaiškinti, kuriems galams 
Montė Makmilanas būtų norėjęs nužudyti Klaidą 
Osgudą? 

— Dieve brangiausias, aišku, kad ne. Be to, yra 
bent dvi kitos galimybės. Nežinau, galbūt ponas 
Makmilanas ir būtų galėjęs ką nors nužudyti, be 
to, visiškai aišku, kad jis nusprendė prisidėti prie 
tų, kurie saugojo bulių, kad šiam kas nors nenu- 
tiktų, bet pasistenkime nesuplakti visko į vieną 
krūvą. Nepamirškime, jog žudikas negalėjo būti 
vienas iš tų, kurie saugojo bulių; Klaidas pirmąjį 
smūgį gavo ir sąmonę prarado ne ganykloje, o kur 
nors kitur. 

- Tai tik jūsų spėlionės. 

— Tai - mano nuomonė. O savo nuomones aš 
reiškiu labai atsargiai, sere. Jos - mano duona kas- 
dieninė ir pagrindinis mano savigarbos šaltinis. 

Vodelis taip ir liko sėdėti perkreiptu veidu. 
Staiga jį nuožmiai užsipuolė Osgudas: 

— Na, tai gal pagaliau ko nors imsitės? 

Vodelis linktelėjo, o paskui pračiaupė lūpas ir 
sumurmėjo: 

- Žinoma. 

Jis atsistojo, koja paspyrė kėdę, susigrūdo rankas 
į kišenes, minutėlę pastovėjo varstydamas akimis 
Volfą, o tuomet grįžo į savo vietą ir vėl atsisėdo. 

— Prakeikimas, - skausmingu balsu pratarė Vo- 
delis. - Žinoma. Reikia pradėti tyrimą ir kuo sku- 
biau. Jėzau, koks mėšlas! Tomo Prato namuose. 
Klaidas Osgudas. Tavo sūnus, Fredai. O juk patys 
suprantate, su kokiais žmonėmis man teks dirb- 


167 


ti... Pavyzdžiui, su Semu Leiku ir panašiais... Tu- 
rėsiu atitraukti juos nuo parodos apsaugos... Na, 
kol kas pats nueisiu ir pasikalbėsiu su Pratu... 

Ir pasilenkęs į priekį apygardos prokuroras 
siektelėjo telefono ragelio. 

Osgudas kandžiai mestelėjo Volfui: 

— Puiki perspektyva. Kaip manote? 

Volfas linktelėjo galva ir atsidusęs atsakė: 

— Situacija nepaprastai sudėtinga, pone Osgudai. 

— Po velnių, ir pats tai Žinau. Tiesa, gal aš ir ne- 
pastebėjau, kad buliaus snukis neaptekęs kraujais, 
ir nesuvokiau, ką tai įrodo, bet visiškas kvailys 
nesu. Tas niekšelis gudrus, turi stiprius nervus ir 
jam velniškai sekasi. O jums norėčiau pasakyti du 
dalykus. Pirmiausia, aš dar kartą atsiprašau, kad 
šiandien popiet taip jus užsipuoliau. Apie jūsų au- 
toritetą ne kažin ką Žinojau, beje, daugumos žmo- 
nių autoritetas tėra muilo burbulas, bet dabar ma- 
tau, kad tai nėra vien tuščios kalbos. Antra, dabar 
jau pats turėtumėte matyti, kad tiesiog privalote 
imtis narplioti šį reikalą. Turite toliau aiškintis nu- 
sikaltimo aplinkybes. 

Volfas tik papurtė galvą. 

— Ketvirtadienio rytą, tai yra poryt, ketinu grįž- 
ti į Niujorką. 

— Dieve mano, žmogau! Bet argi tai nėra kaip tik 
tai, kuo gyvenime užsiimate? Argi tai - ne jūsų dar- 
bas? Koks skirtumas, ar dirbate Niujorke, ar čia? 

— Didžiulis. Turiu omenyje, skirtumas... didžiu- 
lis. Niujorke esu namie, turiu savo biurą, savo vi- 
rėją, gyvenu įprastoje aplinkoje... 

— Norite pasakyti, kad... - pašokęs nuo kėdės ir 
užsikirsdamas ėmė berti žodžius Ošgudas, - kad 
esate toks begėdiškai įžūlus, jog dėl asmeninių pa- 
togumų galite numoti ranka į žmogų, atsidūrusį 
tokioje nepavydėtinoje padėtyje, kokioje atsidū- 
riau aš? 

— Taip, - romiu ir tyliu balsu tarstelėjo Volfas 
ir čia pat pridūrė: — Nesijaučiu atsakingas už tai, 
kokioje padėtyje jūs esate atsidūręs. Ponas Gud- 
vinas gali jums patvirtinti: aš labai nemėgstu iš- 
vykti iš namų arba bent kiek ilgiau pasilikti kur 
nors kitur. Be to, gal nemanytumėte, kad esu toks 
smulkmeniškas ir siaurų pažiūrų, jeigu pamaty- 
tumėte mano kambarį viešbutyje, jeigu išgirstu- 
mėte, koks jame triukšmas, ir užuostumėte jame 
tvyrantį kvapą. Tame kambaryje man teks nakvoti 
šiandien, rytoj, O jei įsipareigosiu dirbti jums, - ir 
dar nežinia kiek naktų. 

— Ar tikrai tas kambarys toks jau blogas? 

— Blogesnio ir būti negali. 

— Tuomet išsikelkite. Įsikurkite pas mane. 
Gyvenu vos už šešiolikos mylių nuo čia, kol 
bus suremontuotas jūsų automobilis, galėsite 
naudotis manuoju, o jūsų asistentas pats galės 
jį vairuoti... 

— Na nežinau... - atrodo, vis dar dvejodamas 
numykė Volfas. - Žinoma, jeigu priimsiu jūsų pa- 
siūlymą, man nedelsiant reikės pasikalbėti su ju- 
mis ir jūsų dukterimi ir gauti kuo daugiau infor- 
macijos, o jūsų paties namai tokiam darbui - tin- 
kamiausia vieta... 

Aš pašokau ant kojų ir nieko nelaukdamas 
pasveikinau Volfą pagaliau apsisprendus, o jis 
tik nudiegė mane rūsčiu žvilgsniu. Suprantama, 
mano darbdavys žinojo, kad aš jam visiškai pri- 
tariu. Palyginti su juo, Makiavelis buvo tik papra- 
stas piemenukas. Ne ne, nė neketinau kaip nors 
priešintis tokiam savo darbdavio sprendimui, juo 
labiau kad ir man pačiam atsirado galimybė išsi- 
miegoti padorioje lovoje, bet dar kartą įsitikinau, 
kad niekada, jokiomis aplinkybėmis, negalima ti- 
kėti tuo, ką jis šneka. 


DEVINTAS SKYRIUS 


Automobilį vėl vairavo Nensė, ir mes nuvažiavo- 
me į viešbutį paimti savo bagažo, o paskui, prieš 
palikdami miestą, dar užsukome į parodą, nes 
reikėjo užmesti akį į Volfo orchidėjas ir dar kar- 
tą apipurkšti jas vandeniu. Šankso niekur nebuvo 
matyti, todėl Volfas susitarė su prakaulia liesa mo- 
terimi, sėdėjusia ant apverstos dėžės prie jurginais 
nustatyto stalelio, kad kartkartėmis užmestų akį ir 
į jo vazonus. 

Rytą veždama mus į Kroufyldą Karolina Prat 
parodė mums Osgudui priklausančias žemės val- 
das, pagrindinis įvažiavimas į jas buvo vos per 
mylią nuo Prato namų. Tai buvo labai derlinga 
žemė ir didžiąją jos dalį užėmė pievos, kuriose, 
tiesa, galėjai pamatyti tris ar keturias gerokai iš- 
kilusias ir mišku apaugusias kalvelės. Daržinės ir 
kiti ūkiniai pastatai irgi buvo matyti iš tolo, tačiau 
gyvenamąjį namą, kurį nuo plento skyrė vos pusė 
mylios, užstojo medžiai, ir jį galėjai pamatyti tik 

tada, kai įveikdavai į Osgudo rezidenciją vedan- 
čio keliuko vingį, už kurio plytėjo didelis veja už- 
leistas plotas. Tai buvo didelis ir senas, vijokliais 
apaugęs namas, su senamadžiu portiku ir per visą 
viduriniąją fasado dalį besitęsiančiomis kolono- 
mis. Atrodė, šiame pastate kadaise buvo Džordžo 
Vašingtono būstinė, žinoma, jei tik jis kada nors 
buvo nusigavęs taip toli į šiaurę. 

Tačiau dar nespėjus įkelti kojos į namą mūsų 
laukė netikėtas susitikimas. Beeinant portiku, iš 
kitos namo pusės, šluostydamasis kakta žliaugian- 
tį prakaitą, visas dulkinas ir suplukęs, pasirodė 
kažkoks vyrukas. Tai buvo ponas Bronsonas, ap- 
sivilkęs kitus marškinius nei vakar, pasirišęs kitą 
kaklaraištį ir užsimetęs kitą kostiumą, tačiau prie 
kaimiškos aplinkos ir šitie drabužiai derėjo ne ką 
geriau negu tie, kuriais vilkintį pirmą kartą pama- 
čiau jį Prato terasoje. Osgudas pasisveikindamas 
linktelėjo ponui Bronsonui, o paskui, pastebėjęs, 
jog šis nori jam kažką pasakyti, tarstelėjo: 

— Sveiki. 

Bronsonas priėjo prie mūsų. Anądien nebuvau 
spėjęs atidžiau jo apžiūrėti, nes mano dėmesys 
buvo sutelktas visai kitur, bet dabar pamačiau, 
ponas Bronsonas - maždaug trisdešimties metų, 
aukštokas, gražiai sudėtas vyras, plačia burna, 
putlokomis lūpomis, buka nosimi ir gudriomis 
pilkomis akutėmis. Bronsono akys man nepatiko, 

juo labiau kad jis nužvelgė mus skubriu ir slidoku 
žvilgsniu. Jis mandagiai tarė: 

— Tikiuosi, labai nesupyksite, pone Osgudai. Aš 
buvau ten nuėjęs. 

— Kur „ten“? - nustebęs paklausė Osgudas. 

- Į Prato namus. Nuėjau ten aplinkiniais ke- 
liais, per laukus. Suprantu, kad įžeidžiau jus, kai 
šiandien rytą mums kalbantis nenorėjau sutikti su 
jūsų Mintimis apie... apie nelaimingą atsitikimą. 
Buvau linkęs viską vertinti kur kas atsargiau. Ma- 
nau, jog man nederėjo čia pasilikti, turėjau šįryt 
išvažiuoti, bet ta siaubinga Klaido mirtis... O juk 
aš - vienintelis esu čia, vienintelis iš Niujorke gy- 
venančių Klaido draugų. Tad man atrodė... 

— Tiek to, - šiurkščiai atkirto Osgudas. — Pasili- 
kite. Juk aš jums sakiau. 

— Žinau, kad sakėte, bet, jei atvirai... Jaučiuo- 
si, kaip sakoma, de trop (nereikalingas, pašalinis, 
pranc. — Vert. past.). Jei pageidaujate, tuojau pat iš- 
važiuosiu... 

— Atleiskite, - tyliu ir švelniu, murkimą prime- 
nančiu balsu įsiterpė Volfas. - Bus geriau, jei pa- 
siliksite, pone Bronsonai. Bus daug geriau. Mums 
jūsų gali prireikti. 

Gudrios Bronsono akutės krustelėjo ir susmigo 
į Volfą. 

- Šit kaip? Na, jeigu pats Nero Volfas sako, kad 
turėčiau pasilikti... — Čia jis trūktelėjo pečiais ir pri- 

dūrė: - Bet vis tiek, juk man nebūtina gyventi čia. Ga- 
lėčiau apsistoti viename iš Kroufyldo viešbučių... 

— Niekus kalbate, - pervėręs jį rūsčiu žvilgsniu 
atsiliepė Osgudas. - Likite čia. Juk buvote Klaido 
svečias, argi ne tiesa? Pasilikite. Bet jei jau būtinai 
norite vaikštinėti po laukus, turėtumėte žinoti, jog 
yra ir daugybė kitų krypčių, ne tik ta, kuri veda į 
Prato namus. | 

Taip taręs, Osgudas skubriai nuėjo, mes nuse- 
kėme jam iš paskos, o Bronsonas vėl kilstelėjo ran- 
ką ir nosine nusišluostė prakaituotą kaktą. 

Po kelių minučių mes visi jau sėdėjome dide- 
liame prabangiais baldais apstatytame ir knygų 
pilname kambaryje, kurio lauko sienoje buvo įsta- 
tytos įstiklintos durys. Čia mums patarnavo meili 
riestanosė mergina, savo manieromis gerokai pra- 
nokstanti Bertą, bet aiškiai nusileidžianti jam, jei 
kalbėsime apie jos, kaip gėrimų nešiotojos, entu- 
ziazmą bei uolumą. Nensė išėjo, tačiau prireikus 
bet kurią akimirką galėjome ją pasikviesti. Os- 
gudas sėdėjo suraukęs antakius, įrėmęs žvilgsnį 
į aukštą taurę viskio su sodos vandeniu ir ledu. 
Volfas godžiai gėrė alų, kuris, sprendžiant iš jo 
veido išraiškos, buvo pernelyg šiltas, o aš siurb- 
čiojau gryną vandenį. 

Neslėpdamas susierzinimo Volfas pareiškė: 

— Aš pripažįstu tik vieną darbo metodą, - tą, 
kuris man yra įprastas. Arba naudojuosi juo, arba 

iš viso atsisakau užduoties. Kartais, kol viską su- 
dėlioju į vietas, ilgai kapstausi po visišką šlamštą, 
bet tai jau mano reikalas. Neabejotinas faktas, sere, 
yra tas, kad vakar vakare, — ir ponas Gudvinas pats 
tai matė, - elgėtės tiesiog skandalingai tiek su juo, 
tiek su ponu Pratu. Elgėtės šiurkščiai, arogantiškai 
ir neišmintingai. Ir man reikia Žinoti, ar tokį elgesį 
lėmė jūsų patirtas šokas, ar įsitikinimas, jog ponas 
Pratas kaip nors susijęs su jūsų sūnaus mirtimi, ar 
galbūt jūs šitaip elgiatės visuomet? 

- Žinoma, jaučiau nemenką įtampą, - atšovė 
Osgudas. - Be to, manyčiau, kad ir šiaip jau esu 
linkęs elgtis arogantiškai, jeigu jau pavartojote šį 
žodį. Nepasakyčiau, jog su visais ir visuomet el- 
giuosi šiurkščiai, bet iš tiesų galiu būti šiurkštus 
Pratui, ypač jei aplinkybės susiklosto taip, kad 
negaliu apsimesti jo nepastebįs. O vakar vakare 
niekaip negalėjau nekreipti į jį dėmesio. Jei norite, 
galite vadinti tai man įprastu elgesiu, ir pagaliau 
baikime šitą temą. 

— Kodėl jūs nemėgstate pono Prato ir jį nieki- 
nate? 

— Po velnių, juk sakau jums, kad čia jau nieko 
neįmanoma pakeisti! Tai - labai sena istorija. Ir ji 
neturi nieko bendra su... 

— O ar negalėjo būti, kad ponas Pratas, taip pat 
degdamas neapykanta jums, būtų galėjęs ryžtis 
Žžmogžudystei? 

— Ne. - Osgudas nekantriai pamaišė savo gėri- 
mą ir pastatė taurę ant stalelio. - Ne. 

— Gal numanote kokį kitą motyvą, dėl kurio 
ponas Pratas būtų galėjęs nužudyti jūsų sūnų. Jei 
taip, - atskleiskite jį mums. 

— Negaliu jums nieko nei atskleisti, nei užskleis- 
ti. Pratas yra kerštingas ir suktas Žmogus, jaunys- 
tėje turėjo ne vieną įsiūčio priepuolį. Jo tėvas mano 
tėvo dvare mėžė arklides. Staiga apimtas pykčio 
jis būtų galėjęs nužudyti, taip. 

Volfas papurtė galvą ir tarė: 

- Ne, tada nepanašu, kad tai jo darbas. Žmog- 
žudystė buvo kruopščiai suplanuota ir šaltakrau- 
jiškai įvykdyta. Pats planas galėjo būti apmestas 
paskubomis ir iki galo neparengtas, bet įvykdytas 
buvo skrupulingai ir iki galo. Be to, jūsų sūnus 
nebuvo sučiuptas už rankos, kai bandė išvogti iš 
ganyklos bulių, — šito irgi neturėtumėte pamirš- 
ti. Šį faktą, man dar nespėjus jo įrodyti, pabrėžėte 
ir jūs pats. Kaip manote, dėl ko dar ponas Pratas 
galėjo įtūžti ant jūsų sūnaus, nebent jis būtų už- 
klupęs jaunuolį, besikėsinantį į jam priklausantį 
bulių? 

— Nežinau. Tiesiog negaliu įsivaizduoti. 

— Dabar norėčiau to paties paklausti apie Džimį 
Pratą. 

— Ašjo nepažįstu. Niekada nesu jo matęs. 

— Tikrai niekada? 

— Na, gal kada ir mačiau. Bet aš jo visiškai ne- 
pažįstu. 

— O ar Klaidas jį pažinojo? 

— Manau, taip. Juodu susipažino Niujorke. 

— Ar jums žinoma kokia nors priežastis, dėl ku- 
rios jūsų sūnų galėjo nužudyti Džimis Pratas? 

- Ne. 

— To paties klausiu ir apie Karoliną Prat. 

— Ir mano atsakymas tas pat. Su Karolina mano 
sūnus irgi susipažino Niujorke, bet jų pažintis ne- 
buvo artima. 

— Atleiskite, viršininke, - įsiterpiau aš, - ar nie- 
ko tokio nenutiks, jei išduosiu paslaptį? 

— Aišku, ne, - įdėmiu žvilgsniu nudėbė mane 
Volfas. - Mes čia kalbame apie pono Osgudo sūnų, 
Ojis jau miręs. 

— Gerai. Klaidas ir Karolina Prat buvo susižadė- 
ję ir ketino tuoktis, bet paskui tie planai sužlugo. 

- Šit kaip?.. - sumurmėjo Volfas. 

Osgudas pervėrė mane nuožmiu žvilgsniu ir 
tėškė: 

— Bet juk tai - juokinga. Ir kas, po galais, pri- 
pliurpė jums tokių nesąmonių? 

Nekreipdamas į jį dėmesio, vėl kreipiausi į Volfą: 

— Garantuoju. Jie gana ilgai buvo susižadėję, 
tik Klaidas, matyt, nenorėjo tėvui prisipažinti, 
kad užkibo ant kabliuko merginai, pavarde Prat, 
kuri, beje, dar buvo ir žinoma sportininkė. Paskui 

Klaidas pamatė kitą masalą, puolė prie jo, ir Os- 
gudų-Pratų ašis ėmė skeldėti. O tasai „masalas“ 
buvo ne kas kitas, kaip Lilė Rouan, - ta pati jauna 
mergina, kuri vakar su manimi leido vakarą ga- 
nykloje. Paskui... Tai atsitiko praėjusią pavasarį... 
Ji išslydo jam iš rankų, ir Klaidas liko tuščiomis. 
Tada jis pradėjo bastytis po Niujorką, tikėdama- 
sis vėl ją susitikti ir atnaujinti santykius. Galėčiau 
spėti, kad jis čia atvažiavo tik todėl, jog žinojo ne- 
toliese būsiant ir ją, tačiau nesu dėl to tikras. Mat 
dar neturėjau progos... 

— Tai tiesiog nepakenčiama! — perpykęs pratrū- 
ko Osgudas. - Absurdiški gandai! Jeigu pats visa 
tai sugalvojote... 

Tuo tarpu aš pusbalsiu paprašiau Volfo: 

— Paklauskite jo, kodėl jis trokšta Lilei Rouan 
nusukti sprandą. 

— Pone Osgudai, nusiraminkite, - paprašė jo 
Volfas. - Ašjus įspėjau, kad žmogžudystės tyrimas 
kartais neišvengiamai bus erzinantis, varginantis 
ir įkyrus. Arba visa tai ištversite, arba atsisakykite 
savo ketinimų. Jei piktinatės gana tiesmuka pono 
Gudvino kalbos maniera, dar galiu jus suprasti, 
bet nieko negaliu pakeisti. O jeigu jus suerzino jo 
atskleisti faktai, tokiu atveju irgi negalima nieko 
pakeisti, nebent nutraukti tyrimą. Mes turime ži- 
noti visą tiesą. Tad ar jūsų sūnus buvo susižadėjęs 
su panele Prat? 

— Niekada apie tai negirdėjau. Jis man nė Žo- 
džiu nebuvo apie tai užsiminęs. Nei jis, nei mano 
duktė, oji tai jau tikrai žinojo, kaip ten iš tiesų yra. 
Su broliu ji puikiai sutarė. Bet sužadėtuvės? Ne- 
galiu patikėti... 

— Vis dėlto, man rodos, dabar jau galite. Mano 
asistentas faktus visuomet patikrina labai atidžiai. 
O ar žinojote, kad jūsų sūnus buvo įsipainiojęs į 
meilės romaną su panele Rouan? 

— Na... Tai Žinojau. - Osgudo galva staiga nu- 
sviro, bet jam teko sutelkti visas jėgas, kad nu- 
galėtų išdidumą ir nusiimtų nuo jos kunigaikščio 
diademą. - Tikiuosi, suprantate, kad tai - kontfi- 
dencialus reikalas... 

— Nesu tuo tikras. Drįsčiau spėti, kad bent šim- 
tas Niujorke gyvenančių Žmonių apie visa tai Žino 
kur kas daugiau nei jūs. O dabar klokite, kas žino- 
ma jums. 

- Žinau, kad maždaug prieš metus mano sū- 
nus dėl tos moters tiesiog pametė galvą. Norėjo 
ją vesti. Ji - turtinga. Na, jei ne ji pati, tai bent 
jau jos tėvas... Bet toji mergina - sekso mania- 
kė. Ji niekada nebūtų už jo tekėjusi. Jei būtų 
reikėję, ji Klaidą būtų galutinai sužlugdžiusi, 
beje, ji taip ir padarė ar bent jau bandė daryti. 
Santykiai su Klaidu ją labai išvargino, bet savo 
nagus į jį jau buvo suleidusi taip giliai, kad ne- 
laimėlis niekaip negalėjo išsivaduoti, ir jo nie- 

kaip nepavyko įtikinti, jog turi elgtis kaip tikras 
vyras. Namojis negrįždavo; pasilikdavo Niujor- 
ke, nes ten buvo ji. Jis iššvaistė krūvas pinigų, 
ir aš lioviausi teikęs Klaidui bet kokią finansi- 
nę paramą, tačiau tai nepadėjo. Nežinau, iš ko 
jis gyveno pastaruosius keturis savo gyvenimo 
mėnesius, bet įtariu, jog Klaidą šelpė mano duk- 
tė, nors uždraudžiau tai daryti ir gerokai apkar- 
piau jos gaunamus kišenpinigius. Gegužės mė- 
nesį buvau nuvažiavęs į Niujorką susitikti su ta 
Rouan, nusižeminau, bet nieko gera tas nedavė. 
Ta prakeikta prostitutė... 

— Nieko panašaus. Prostitutės ima pinigus. Ta- 
čiau... kad ir kaip ten būtų, kol kas nematau aks- 
tino, kuris būtų paskatinęs panelę Rouan nužudy- 
ti Klaidą. Panelė Prat... Galbūt. Ji buvo apgauta, 
be to, yra pakankamai stipri. Patirtą nuoskaudą 
savo širdyje moteris gali nešiotis labai ilgai, nors 
iš šalies panelė Prat tikrai neatrodo slepianti pa- 
giežą. Kada jūsų sūnus iš Niujorko atvažiavo čia, 
pas jus? 

— Sekmadienį vakare. Drauge su juo atvyko ir 
mano duktė, ir Klaido draugas ponas Bronsonas. 

- Arjūs jų laukėte? 

- Taip. Šeštadienį vakare Klaidas paskambino 
man iš Niujorko. 

- Ar tuo metu panelė Rouan jau svečiavosi 
pono Prato namuose? 

— Nežinau. Aš iš viso nežinojau, kad ji ten yra, 
kol vakar vakare, kai tenai nuėjau, jums dirbantis 
vyrukas man šito nepasakė. 

- Arji jau buvo ten, Arči? 

Aš tik papurčiau galvą. 

— Nė nenutuokiu. Per priešpiečius bandžiau su- 
žinoti visai ką kita. 

— Na, nesvarbu. Aš tik bandau išsiaiškinti visas 
aplinkybes, tačiau abejoju, kad būtent ši būtų bent 
kiek svarbesnė už kitas. - Ir Volfas vėl kreipėsi į 
Osgudą: - Kodėl, taip ilgai nebuvęs namuose, 
jūsų sūnus staiga grįžo? Kaip jis jums paaiškino šį 
savo poelgį? 

— Jis parvažiavo... - Osgudas trumpam užsi- 
kirto, bet čia pat pasitaisė: — Jie atvyko aplankyti 
parodos. 

— Oiš tikrųjų? 

Osgudas piktai sušnairavo į Volfą ir burbtelėjo: 

— Po velnių... 

- Žinau, pone Osgudai. Paprastai, kol mūsų 
apatiniai neišskalbti, jų nedžiaustome, bet juk 
pats pasamdėte mane, kad juos surūšiuočiau. Ko- 
dėl jūsų sūnus grįžo namo ir kodėl norėjo su jumis 
pasimatyti? Ar jis prašė pinigų? 

— Iš kur sužinojote? 

— Aš nieko nežinojau. Bet vyrams taip daž- 
nai pritrūksta pinigų, o jūs nutraukėte sūnaus 
finansavimą. Ar jūsų sūnus iš viso pritrūko pi- 

nigų, ar jam jų reikėjo kokiam nors ypatingam 
tikslui? 

— Ypatinga buvo tik suma. Jis norėjo gauti de- 
šimt tūkstančių dolerių. 

— Oho! - Volfas šiek tiek kilstelėjo antakius. — 
O kam? 

— Šito jis man nepaaiškino. Tik pasakė, kad jei- 
gu pinigų negaus, pateks į didelę bėdą. - Osgudas 
atrodė taip, tarsi ten, kur dar visai neseniai pui- 
kavosi įsivaizduojama diadema, dabar žŽiojėtų gili 
žaizda. - Aš būčiau galėjęs... Matote, meilės nuo- 
tykiui su ta moterimi jis išeikvojo didžiulę pini- 
gų sumą. Gegužės mėnesį sužinojau, jog Klaidas 
pradėjo lošti, ir tai buvo viena priežasčių, kodėl aš 
daugiau jo nerėmiau. Kai sūnus paprašė dešimties 
tūkstančių, aš iš karto pamaniau, kad prasilošė ir 
dabar turi grąžinti skolą, bet jis tai neigė ir tvirti- 
no, esą reikalas, kurį turįs sutvarkyti, yra dar svar- 
besnis ir skubesnis. Bet koks tas reikalas, jis man 
nepasakė. 

— Ar davėte jam tuos pinigus? 

— Ne. Aš kategoriškai atsisakiau. 

— Ar jis buvo atkaklus? 

— Labai. Mes... Tarp mūsų įsiplieskė konfliktas. 
Ne ne, smurto nesigriebėme, bet buvo baisiai ne- 
malonu. O dabar... - Čia Osgudas sučiaupė lūpas, 
stipriai sukando dantis ir įrėmė tuščią žvilgsnį į 
erdvę. Paskui pro sukąstus dantis iškošė: - O da- 

barjo nebėra. Gerasis Dieve! Kai pagalvoju, kad tie 
dešimt tūkstančių galėjo turėti ką nors bendra... 

— Prašyčiau, sere... Dirbkime savo darbą. Norė- 
čiau atkreipti jūsų dėmesį į sutapimą, kurį tikriau- 
siai ir pats jau pastebėjote: vakar po pietų jūsų sū- 
nus susilažino su ponu Pratu būtent iš dešimties 
tūkstančių dolerių. Tai verčia susimąstyti. Ponas 
Pratas atsisakė vadinamųjų džentelmeniškų lažy- 
bų su jūsų sūnumi neturėdamas jūsų garantijos. 
Kaip suprantu, jis jums paskambino ir paaiškino, 
kokia kebli susidarė padėtis, o jūs patvirtinote, 
kad sūnui pralaimėjus lažybas sumokėsite pini- 
gus. Ar tai tiesa? 

— Taip. 

— Ką gi. - Ir Volfas pašnairavo į du tuščius alaus 
butelius, kuriuos jau buvo spėjęs išgerti. - Čia aš 
įžvelgiu tam tikrą prieštaravimą... Iš pradžių jūs 
atsisakote paskolinti dešimt tūkstančių dolerių, 
kurių skubiai reikia jūsų sūnui, kad išvengtų rim- 
tos bėdos, o paskui, pakėlęs telefono ragelį, lyg 
niekur nieko sutinkate, kad jis iš tokios pačios su- 
mos susilažintų. 

— Tikrai nepadariau to lyg niekur nieko, lengva 
ranka. 

— Ar turėjote kokią rimtą priežastį tikėtis, kad 
jūsų sūnus tas lažybas laimės? 

— Iš kur, po galais, galėjau ją turėti? Net nežino- 
jau, dėl ko jie ten susilažino. 

— Vadinasi, jums nebuvo žinoma, jog jie susila- 
žino dėl to, kad šią savaitę ponas Pratas nepapjaus 
Hikorio Cezario Grindono ir jo neiškeps? 

— Ne. Tuo metu dar nežinojau. Tik paskui, kai 
Klaidas jau buvo miręs, duktė man pasakė... 

— Ar telefonu ponas Pratas neatskleidė jums la- 
žybų esmės? 

— Aš jam net nesuteikiau tokios progos. Kai su- 
žinojau, kad Klaidas nuėjo pas Tomą Pratą, su juo 
susilažino ir kad Pratui pakanka įžūlumo reikalau- 
ti, kad laiduočiau už savo sūnų... Na, kaipgi jums 
atrodo? Ar dar turėjau prašyti to šuns atskleisti la- 
žybų esmę? Pasakiau jam, jog bet kokia suma, kurią 
mano sūnus galėtų kada nors būti jam skolingas, 
lažybų ar kokia kitokia skola, - nesvarbu, ar ji sieks 
dešimt tūkstančių, ar bus dešimteriopai didesnė, — 
bus nedelsiant sumokėta, ir padėjau ragelį. 

— Ar sūnus, kiek vėliau parsiradęs namo, nepa- 
aiškino jums, dėl ko susilažino su kaimynu? 

— Ne. Mes vėl susibarėme. Na, jūs turėtumėte... 
Taip, manau, jūs turite teisę sužinoti visą tiesą. Kai 
Klaidas grįžo, aš buvau įsiutęs ir prirėmiau sūnų 
prie sienos... Buvau labai susierzinęs ir įpykęs, sū- 
nus irgi užsiplieskė ir pareiškė tuojau pat išeinąs iš 
namų. Apkaltinau jį, kad apgavo mane ir išdavė. 
Apkaltinau jį sudarius apsimestines lažybas ir įkal- 
bėjus Pratą paskambinti man, kad paskui sumokė- 
čiau praloštus pinigus, o Pratas jam tą sumą grąžin- 

tų. Tada Klaidas išėjo. Kaip jau sakiau, tik gerokai 
vėliau sužinojau lažybų esmę ir jų sudarymo aplin- 
kybes. Išėjau iš namų, sėdau į automobilį ir nuva- 
žiavau į kitą Kroufyldo miestelio galą, pas savo seną 
draugą. Vakarieniauti namie nenorėjau. Namuose 
buvo Klaido draugas, tasai Bronsonas, mano duktė, 
žmona... Nenorėjau, kad dėl manęs prie vakarienės 
stalo vyrautų slogi nuotaika. Jau ir taip viskas buvo 
labai nemalonu. Kai grįžau, jau buvo po dešimtos 
valandos vakaro, namuose radau tik žmoną, - užsi- 
dariusią savo kambaryje ir verkiančią. Maždaug po 
pusvalandžio suskambo telefonas. Skambino Prato 
sūnėnas. Aš tuoj pat išėjau. Išlėkiau į Prato namus 
ir radau ten savo sūnų. Negyvą. 

Volfas sėdėjo įbedęs akis į Osgudą, 0 po trum- 
pos minutėlės atsiduso. 

— Labai gaila, - pagaliau pratarė jis. - Gaila, kad 
nebuvote namuose ir su sūnumi daugiau nesikal- 
bėjote. Tikėjausi iš jūsų sužinoti, kada ir kokiomis 
aplinkybėmis jūsų sūnus išėjo iš namų, taip pat — 
gal jis išeidamas užsiminė, kur eina ir ką ketina 
veikti. O dabar jūs, kaip matau, šito pasakyti man 
negalite. 

— Nieko panašaus. Galiu. Dukra ir Bronsonas 
man papasakojo... 

— Atleiskite. Jei neprieštarausite, visa tai norė- 
čiau išgirsti iš jų pačių lūpų. Kiek dabar valandų, 
Arči? 

Pasakiau, jog dabar - dešimt minučių šeštos. 

— Ačiū. Juk ir pats suprantate, pone Osgudai, 
kad Žvejojame didelėje ir sraunioje upėje. Jūsų sū- 
nus čia gimė ir užaugo, šioje apygardoje jį pažįsta 
šimtai žmonių, vienas kitas iš jų galbūt jo nekentė 
arba bijojo taip, kad troško jo mirties; o juk nepa- 
stebėtas nusigauti į tolimąjį ganyklos pakraštį ga- 
lėjo kiekvienas, — nesvarbu, kad ją saugojo mano 
padėjėjas. Naktis buvo kaip reta tamsi. Tačiau ga- 
limų įtariamųjų ratą plėsime tik tuomet, kai nebus 
kitos išeities, o kol kas baikime apklausti ir patik- 
rinti artimiausiai velionio aplinkai priklausiusius 
žmones. Kaip jums atrodo, ar Makmilanas galėjo 
turėti motyvą žmogžudystei? 

— Nė neįsivaizduoju kokį... Su Monte Makmi- 
lanu esu pažįstamas visą savo gyvenimą; jo valdos 
plyti toliau į šiaurę, pačiame apygardos pakrašty- 
je. Net jei jis užklupo Klaidą, bandantį išvesti bu- 
lių, - Dieve mano, juk Montė nebūtų jo žudęs... 
Be to, ir pats ką tik sakėte, kad... 

- Žinau. Klaido niekas neužklupo darant ką 
nors netinkama, - atsiduso Volfas. - Štai, atrodo, ir 
viskas. Pratas, Makmilanas, sūnėnas, dukterėčia, 
panelė Rouan... Nurodę tik tokius trapius moty- 
vus, iškelti kuriam nors iš jų oficialaus kaltinimo 
dar negalime. Bet kadangi jūsų bei Prato reziden- 
cijas skiria vos viena mylia ir, galima sakyti, jos 
yra greta viena kitos, manyčiau, jog į įtariamųjų 

ratą galėtume įtraukti ir tuos žmones, kurie gyve- 
na čia. Ką man pasakysite apie Bronsoną? 

— Aš jo nepažįstu. Jis atvažiavo kartu su Klaidu 
ir buvo man pristatytas kaip jo draugas. 

— Arjis - senas jūsų sūnaus draugas? 

— Nežinau. 

— Ar anksčiau niekad nesate jo matęs ar girdėjęs 
minint šio Žmogaus vardą? 

- Ne. 

— O ką manote apie Žmones, pasamdytus pri- 
žiūrėti namus? Jų čia tikriausiai dirba ne vienas. 
Gal kuris nors iš jų slapta griežė ant jūsų sūnaus 
dantį? 

— Ne. Tikrai ne. Trejus metus jis, galima sakyti, 
už mane tvarkė visus su ūkiu susijusius reikalus, 
puikiai viską išmanė, ir ūkyje dirbantys Žmonės jį 
gerbė bei mėgo. Tiesa... - Osgudas staiga nutilo 
ir kelias akimirkas liko sėdėti pražiota burna ne- 
pratardamas nė žodžio, o tada tęsė: - Dieve šven- 
čiausias, man tik dabar toptelėjo... Bet ne, tai juo- 
kinga... 

— Kas? 

— Na... Gerokai anksčiau pas mus dirbo vienas 
vyrukas. Prieš dvejus metus viena iš geriausių 
mūsų karvių išsimetė, Klaidas dėl to jį apkaltino 
ir atleido. Po to tas vyras daug ko visiems prišne- 
kėjo, žmonės man pasakojo girdėję, kaip jis neigė 
savo kaltę ir grasino atkeršysiąs. Prisiminiau jį 

kaip tik dabar, nes... nes jis dirba pas Pratą. Pra- 
tas jį pasamdė praėjusį pavasarį. Jo vardas Deivas, 
pavardė - Smolis. 

— Ar vakar vakare jis ten irgi buvo? 

— Tikriausiai. Galiu išsiaiškinti. 

— Aišku, buvo, - įsiterpiau aš. - Juk prisimena- 
te Deivą, tiesa? Prisimenate, kaip jis piktinosi, kad 
riedulių naudojatės kaip laukiamuoju? 

Volfas tiriamai mane nužvelgė ir atsakė: 

— Turite omenyje tą pusgalvį, kuris mosavo 
šautuvu, 0 paskui nušoko nuo tvoros? 

— Taigi. Tai ir buvo Deivas. 

— Fui! - nedaug trūko, kad Volfas garsiai nusi- 
spjautų. — Ne, tai negalėjo būti jis, pone Osgudai. 
Jūs ką tik pasakėte ir, beje, buvote visiškai teisus, 
kad žudikas buvo apsukrus, mokėjo tvardytis, be 
to, jį lydėjo sėkmė. Ne, Deivas tikrai nekaltas. 

— Bet jis tuomet daug ko pripliurpė. 

— Ačiū Dievui, man tų plepalų klausytis nete- 
ko, - subruzdėjęs dideliame patogiame krėsle pa- 
reiškė Volfas ir čia pat pridūrė: - Tęskime. Prieš su- 
sitikdamas su jūsų dukra norėčiau pasakyti porą 
pastabų. Pirmiausia turiu jus perspėti, jog beveik 
neabejoju, kad oficialiai pradėjusi tyrimą policija 
laikysis nuomonės, esą jūsų sūnus pats įėjo į ga- 
nyklą ketindamas išsivesti bulių, nors ką tik ponui 
Vodeliui aš akivaizdžiai įrodžiau, kad taip nebu- 
vo. Taip pat jie sužinos, jog Klaidas susilažino su 

ponu Pratu, kad šis neiščirškins ant atviros ugnies 
Hikorio Cezario Grindono. Neiščirškins per šią sa- 
vaitę. Jie tvirtins, kad norint laimėti lažybas Klai- 
dui tereikėjo priversti poną Pratą atidėti planuotą 
šventę penkioms dienoms ir kad jis tikriausiai pa- 
bandė tai padaryti. Jie kaip užkerėti kartos žodžių 
junginį „ši savaitė“. Terminas, kuris buvo nustaty- 
tas lažinantis, yra be galo svarbus, tai tiesa, tačiau 
teisėsaugos pareigūnai tikrosios jo reikšmės taip 
ir nesuvoks. 

- Ir kuo gi jis toks svarbus? Buvo visiškai kvaila... 

— Ne. Atleiskite. Abejoju, ar tai buvo taip jau 
kvaila. Kai būsiu pasirengęs, aš jums viską paaiš- 
kinsiu. Antra, kad ir kaip pakryptų pono Vodelio 
vadovaujamas bylos tyrimas, turime jam rodyti 
pagarbų dėmesį. Jeigu jis mus papiktins ar su- 
erzins, nebūkite arogantiškas ir jo neužsipulkite, 
nes mes galime pasinaudoti jo surinktais faktais. 
Daugybe faktų. Pavyzdžiui, galbūt mes norėsi- 
me sužinoti, ką vienas ar kitas Prato namuose 
buvęs asmuo veikė vakar vakare tarp devintos ir 
pusės vienuoliktos vakaro. Aš pats šito nežinau, 
nes kaip tik tuo laiku užsimaniau pabūti vienas 
ir užlipau į savo kambarį paskaityti knygos. Gal- 
būt norėsime sužinoti, ką daktaras mano apie 
galimą jūsų sūnaus mirties laiką. Turbūt galima 
daryti prielaidą, kad Klaidas mirė, sakykime, li- 
kus ne daugiau kaip penkiolikai minučių iki to 

momento, kai budėjimą ganykloje perėmė ponas 
Gudvinas, bet mums vertėtų Žinoti ir gydyto- 
jo nuomonę. Taip pat mums gali prireikti pasi- 
tikslinti, ar mano prielaidas patvirtino ekspertų 
tyrimo išvados, kitaip sakant, ar ant žolės šalia 
laistymo žarnos bei ant kirtiklio koto buvo ras- 
ta kraujo pėdsakų, ir taip toliau. Trečia, norėčiau 
jums dar kartą užduoti klausimą, nuo kurio vi- 
sai neseniai išsisukote. Kodėl jūs taip nekenčiate 
pono Prato? 

— Aš visai nebandžiau išsisukti. Tik pasakiau, 
jog tai neturi nieko bendra su žmogžudyste. 

— Vis tiek papasakokite. Suprantama, aš labai 
įkyrus, bet turiu nuspręsti, - galbūt aš čia visai ne- 
reikalingas? 

Osgudas gūžtelėjo pečiais. 

— Anokia čia paslaptis. Tą istoriją Žino visi, kurie 
gyvena šioje valstijos dalyje. Nepasakyčiau, kad jo 
nekenčiu, tiesiog aš jį niekinu. Kaip jau minėjau, 
jo tėvas buvo vienas iš tų, kurie mėždavo mano 
tėvui priklausančias arklides. Tomas nuo pat vai- 
kystės buvo nepaklusnus ir įžūlus, tačiau turėjo 
ir nemenkų ambicijų, jei norite jas taip vadinti. Jis 
meilinosi vienai jaunai kaimynystėje gyvenusiai 
merginai ir įkalbėjo ją, kad sutiktų už jo tekėti. 
Kaip tik tuo metu baigęs koledžą aš grįžau namo, 
mudu su ja ėmėme jausti vienas kitam simpatiją, 
susidraugavome, ir ašją vedžiau. O Tomas iškūrė į 

Niujorką ir daugiau šiose vietose nesirodė. Matyt, 
per visus tuos metus giliai širdyje jis slėpė nuo- 
skaudą, nes maždaug prieš aštuonerius metus vėl 
pasirodė ir ėmė jaukti visą mano gyvenimą. Per tą 
laiką jis buvo susikrovęs nemažai pinigo, ir dalį jo 
bei visą savo sumanumą paskyrė kurti planams, 
kaip neduoti man ramybės ir pažeminti. Galų gale 
prieš dvejus metus Pratas nusipirko žemės, kuri 
ribojasi su mano valdomis, pasistatė ten namą, ir 
viskas dar labiau susikomplikavo. 

— Ar ėmėtės kokių nors atsakomųjų veiksmų? 

— Jei kada ir būčiau ko ėmęsis, tai tik botago. 
Ne, aš stengiausi jį tiesiog ignoruoti. 

— Nepasakyčiau, kad botagas - taikiausia prie- 
monė. Vakar popiet jūsų sūnus apkaltino Pratą 
esą Šis sumanė surengti šventę po atviru dangu- 
mi tik tam, kad įžeistų jus. Reikalo esmė, rodos, 
buvo ta, jog Pratas, iškepęs ir suvalgęs bulių, daug 
pranašesnį už geriausią iš tų, kuriuos turite, kartu 
jus pažemins ir išjuoks. Bet tada man dingtelėjo, 
kad toks tvirtinimas - nelabai įtikinamas ir prasi- 
lenkiantis su tikrove. Ponas Pratas nesiliovė karto- 
jęs, esą planuojama šventė - ne kas kita, ojo verslo 
reklamos dalis. 

— Man nusispjaut. Beje, koks gi skirtumas? 

— Man rodos, jokio. Bet faktas ir lieka faktu: pa- 
grindinis šios dramos veikėjas yra bulius, ir pa- 
darytume nedovanotiną klaidą, jei išleistume jį 

iš akių. Jį ir, žinoma, poną Pratą. Nors galimybę, 
kad daugelį metų Prato jausta nuoskauda galėjo 
paskatinti jį žmogžudystei, jūs atmetate. 

— Atmetu. Tai - visiškas absurdas. Juk jis nėra 
beprotis... Na, bent jau man taip atrodo. 

— Ką gi, - atsiduso Volfas. - Gal dabar lieptu- 
mėte pakviesti dukterį? 

Osgudas apdovanojo pašnekovą dar vienu rūs- 
čiu žvilgsniu. 

— Ji dabar su motina, - tarė jis. - Ar būtinai tu- 
rite su ja pasikalbėti? Žinau, kad jūsų kompeten- 
cija mažai kas abejoja, bet, man rodos, uždavinėti 
klausimus reikėtų tiems, kurie gyvena pas Pratą, 
o ne čia. 

— Būtent už kompetenciją man ir mokate, sere. 
Dabar atėjo jūsų dukters eilė. Pas Pratą dabar sve- 
čiuojasi ponas Vodelis. Taip ir turi būti, nes jis turi 
atitinkamus įgaliojimus ir yra įstatymų vykdyto- 
jas. - Čia Volfas kilstelėjo ranką ir pridūrė: - Tad 
prašyčiau... 

Atsistojęs nuo krėslo, Osgudas žingtelėjo prie 
stalo, paspaudė mygtuką, paskui grįžo į savo vie- 
tą ir trimis dideliais gurkšniais ištuštino taurę vis- 
kio, kuris tuo metu jau turėjo būti toks pat šiltas 
kaip ir Volfo alus. Kai vėl pasirodė riestanosė gra- 
žutė tarnaitė, jai buvo liepta paprašyti panelės Os- 
gud, kad ji ateitų pas mus. Osgudas vėl klestelėjo 
į krėslą ir tarė: 

— Nesuprantu, ko siekiate, Volfai. Jei manote, 
kad išklausinėjęs mane kaip galimus žudikus ga- 
lėsite atmesti visus, kurie buvo Prato namuose... 

— Jokiu būdu. Aš dar nė vieno neatmečiau, — 
Volfo balse buvo justi šioks toks susierzinimas, ir 
aš supratau, jog mano pareiga - susitarti su riesta- 
nose, kad ši atneštų jam dar butelį ir šįkart - šaltes- 
nio alaus. - Atmetimas savaime jau yra nesąmonė. 
Nekaltumas - negatyvi savybė, kadangi ji nieka- 
da negali būti įrodyta. Įrodyti galima tik kaltę. Nė 
kiek neabejodamas išbraukti kokį nors Žmogų iš 
galimų žudikų sąrašo galiu tik vienu vieninteliu 
atveju, būtent, kai išsiaiškinu, kas iš tiesų tai pada- 
rė. Be to, nesitikėkite suprasti, ko aš siekiu. Jeigu 
tai suvoktumėte, visa kita galėtumėte išsiaiškinti 
ir pats. O kol kas leiskite iškelti kelias hipotezes, 
kurias galėsite apsvarstyti ir drauge pamiklinti 
protą; pavyzdžiui: ar panelė Rouan yra nusikal- 
timo bendrininkė? Gal vakar vakare ji susirado 
poną Gudviną ir visą valandą prasėdėjo su juo ant 
mano automobilio, kurį ką tik minėtasis asmuo 
trenkė į medį, paminos vien tam, kad, kol žudikas 
dirbo savo darbą, nukreiptų jo dėmesį visai kitur? 
Arba, jei norite, štai jums kitas klausimas... 

Čia Volfas nutilo, jo veidas šiek tiek persikrei- 
pė, ir jis nerangiai ėmė stotis. Aš taip pat pakilau, 
o Osgudas per kambarį patraukė durų link, jos 
kaip tik atsidarė ir pro jas įėjo jo duktė ir gerokai 

vyresnė moteris, vilkinti tamsiai mėlyna suknele, 
jos plaukai buvo sukelti aukštyn ant viršugalvio ir 
susukti į kuodą. Osgudas kaip įmanydamas mė- 
gino moterį sulaikyti, protestavo, bet ši vis tiek 
žingsnis po žingsnio artėjo prie mūsų. Pagaliau 
šeimininkas pasidavė ir mus supažindino. 

— Marcija, čia - Nero Volfas. Ir jo padėjėjas po- 
nas Gudvinas. Mano Žmona. Bet, mieloji, juk ne- 
buvo jokios prasmės... Šiaip ar taip, tai jau nieko 
nepadės... 

Kol jis ginčijosi su žmona, aš neatkreipdamas 
į save dėmesio stebėjau dukterį. Gražioji ūkinin- 
ko duktė, kuri, jei tikėsime Žmonių kalbomis, irgi 
buvo atsakinga už Tomui Pratui šovusią nelabai 
vykusią mintį iš Hikorio Cezario Grindono pa- 
gaminti jautienos muštinius, man atrodė vis dar 
tebesanti graži; kita vertus, kai moteriai apie pen- 
kiasdešimt, man sunku nustatyti, ar ji graži, - mat 
esu linkęs sutelkti dėmesį į kiekvieną smulkmeną, 
o šios, kaip ir galima tikėtis, per tiek daug metų 
tiesiog nublanksta ir išnyksta. Be to, nebūtų buvę 
teisinga vertinti senosios ponios grožio dabar, kai 
jos oda buvo nusėta dėmėmis, o akys nuo verkimo 
paraudusios ir gerokai patinusios. 

Ji savo vyrui atsakė: 

— Ne, Fredai, aš gerai jaučiuosi, tikrai. Nensė 
man pasakė, ko nusprendei imtis. Man rodos, tu 
visiškai teisus... Tu —- visada teisus... Palauk, ne- 

žiūrėk taip į mane... Tu visiškai teisus, kad nori iš- 
siaiškinti, kas čia iš tikrųjų įvyko, bet ir aš nenoriu 
atsiskirti nuo viso pasaulio ir užsidaryti tarp ketu- 
rių sienų. Juk Žinai, kaip Klaidas sakydavo: „Koks 
čia pyragas, jeigu nekyštelėsi į jį piršto“. - Čia po- 
nios Osgud lūpa sutirtėjo. — Ir jei ponai nori apie 
tai pasikalbėti su Nense, aš irgi noriu čia būti... 

- Juk tai kvaila, Marcija, nėra jokios prasmės, — 
nenusileido Osgudas ir, paėmęs jai už rankos, pri- 
dūrė: - Jei tik tu... 

— Atleiskite, - suraukęs antakius ir nutaisęs kuo 
griežtesnį toną įsiterpė Volfas. - Šiame kambaryje 
nepasiliks niekas. Su panele Osgud norėčiau pa- 
sikalbėti akis į akį. Galų gale, sere, aš dirbu, ir ne 
kam kitam, o jums! Kad ir kaip užjaučiu jus dėl iš- 
tikusios nelaimės, vis dėlto negaliu leisti, kad sen- 
timentai imtų trukdyti darbui. Darbui, kurį noriu 
pabaigti iki galo. Jei tik norite, kad jis būtų atliktas 
iki galo... 

Osgudas dėbtelėjo į jį, bet Žmonai tarė: 

— Eikš, Marcija. 

Aš žingtelėjau trejetą žingsnių paskui juos ir, 
sustabdęs beišeinantį šeimininką, paprašiau: 

— Atleiskite, bet mums visiems išeis į naudą, jei- 
gu atnešite jam dar alaus; sakykime, tris butelius, 
ir pasirūpinkite, kad gėrimas būtų šaltas. 


DEŠIMTAS SKYRIUS 


Nensė, įsitaisiusi krėsle, kuriame dar visai nese- 
niai sėdėjo Osgudas, atrodė nusiteikusi ryžtingiau 
nei šioje situacijoje buvo galima iš jos tikėtis, ypač 
turint omenyje, kad jos tėvas buvo Volfo klientas. 
Galėjai pamanyti, jog mergina stojo akis į akį su 
priešiškomis jėgomis. Suprantama, ką tik buvo 
nužudytas jos brolis, ir vargu ar galėjai tikėtis, jog 
mergina džiugiai šypsosis ar bus linksma, tačiau 
jos griežtumas leido manyti, kad ji ne tik įsitem- 
pusi, bet dar ir priešiškai nusiteikusi; negana to: 
jos lūpos, kurias vos prieš parą mintyse buvau pa- 
vadinęs šiltomis ir putliomis, dabar buvo kietai 
sučiauptos ir atrodė kaip plonas, nejudrus ir bals- 
vas brūkšnys. 

Volfas atsilošė ir minutėlę prisimerkęs ją stebėjo. 

- Pasistengsime, kad mūsų pokalbis pernelyg 
ilgai neužtruktų, panele Osgud, - pagaliau pra- 
tarė jis maloniu ir saldžiu lyg medus balsu. - Pa- 
maniau, jog geidžiamą tikslą mums pavyks pa- 

siekti šiek tiek greičiau, jei čia nebus jūsų tėvo ir 
motinos. 

Mergina linktelėjo, - jos galva pasviro į priekį, 
o paskui vėl loštelėjo atgal, bet ji pati nepratarė nė 
žodžio. Volfas tęsė: 

— Turime kiek įmanoma tiksliau išsiaiškinti, ką 
vakar vakare veikė jūsų brolis nuo tos akimirkos, kai 
paliko pono Prato terasą. Ar jūs, ponas Bronsonas ir 
jūsų brolis išvažiavote tuo pačiu automobiliu? 

— Taip, - tyliai, bet tvirtu balsu atsakė Nensė. 

— Trumpai papasakokite, ką veikėte ir kur ėjote 
palikę pono Prato terasą. 

— Perėjome pievelę, nusigavome iki automobi- 
lio, įsėdome ir nuvažiavome... nors ne, Klaidas 
trumpam vėl išlipo, nes jį pašaukė ponas Makmila- 
nas. Jis norėjo pasikalbėti su mano broliu. Klaidas 
prie jo priėjo, jie kelias minutes šnektelėjo, paskui 
brolis grįžo pas mus ir mes išvažiavome namo. 

— Ar girdėjote, apie ką jūsų brolis kalbėjosi su 
ponu Makmilanu? 

- Ne. 

— Ar stebint juos iš šalies nesusidarė įspūdis, 
kad jie kivirčijasi? 

— Ne, pokalbis atrodė visiškai taikus. 

Volfas linktelėjo galva ir pasakė: 

— Ponas Makmilanas išėjo iš terasos garsiai vi- 
siems pareiškęs, jog ketina patarti jūsų broliui ne- 
krėsti kvailysčių. Ko gero, jis taip ir padarė. 

— Juodu kelias minutes šnektelėjo, ir tiek. 

- Taigi. Jūs grįžote namo, ir čia Klaido laukė 
dar vienas pokalbis su tėvu. 

— Tikrai? 

— Prašau jūsų, panele Osgud. - Volfas kilstelėjo 
ranką ir pagrūmojo pirštu. - Jūsų pastangos nu- 
slėpti tikrąją įvykių eigą mus tik sugaišins. Jūsų 
tėvas išsamiai papasakojo mums apie... apie, jo 
paties žodžiais, nemalonų pokalbį su sūnumi. Ar 
tas pokalbis įvyko iš karto, kai tik grįžote? 

— Taip. Tėtis jau laukė mūsų prie verandos laip- 
telių. 

— Įsiutintas pono Prato skambučio. Sakykite, ar 
buvote to nemalonaus pokalbio liudytoja? 

— Ne. Juodu nuėjo į biblioteką... tai yra į šitą 
kambarį. Aš užlipau į viršų atsigaivinti ir susi- 
tvarkyti... Šiaip ar taip, beveik visą dieną buvome 
praleidę Kroufylde. 

— Kada vėl pamatėte brolį? 

— Per vakarienę. 

— Kas sėdėjo prie vakarienės stalo? 

— Mudvi su mama, ponas Bronsonas ir Klaidas. 
Tėtis kažkur išvažiavo. 

— Kada baigėte vakarieniauti? 

— Kelios minutės po aštuntos. Čia, kaime, mes 
vakarieniaujame anksti, be to, prie stalo stengė- 
mės neužtrukti, nes visų nuotaika buvo, švelniai 
tariant, prasta. Mama buvo supykusi... Tėtis jai 

papasakojo, kad Klaidas susilažino su Montekris- 
tu, — tai yra su ponu Pratu, todėl mano brolis irgi 
sėdėjo paniuręs... 

- Jūs pavadinote poną Pratą Montekristu? 

— Tiesiog nuo liežuvio nuslydo... 

— Neabejoju, kad taip ir buvo. Bet nesijaudinki- 
te, man tai nebuvo netikėta; jūsų tėvas man papa- 
sakojo apie daug metų pono Prato jam puoselėja- 
mą pagiežą. Jūs vadinate jį Montekristu? 

— Taip, mudu su Klaidu taip jį vadindavome 
ir... — Čia jos lūpos ėmė drebėti, ir merginai prirei- 
kė kelių akimirkų, kad susitvardytų. - Kai davė- 
me jam tą vardą, mums jis atrodė juokingas. 

— Ko gero, irištiesų taip buvo. O dabar prašyčiau 
papasakoti, kaip viskas klostėsi po vakarienės. 

— Drauge su mama nuėjau į jos kambarį ir mud- 
vi truputį šnektelėjome, tada grįžau į savo kam- 
barį. Dar po kiek laiko nulipau laiptais į pirmą- 
jį aukštą, įsitaisiau verandoje ir klausiausi Žiogų 
čirpimo. Ten sėdėdama sulaukiau pargrįžtančio 
tėčio. 

— O kur buvo Klaidas? 

— Nežinau. Po vakarienės, kai su mama užlipo- 
me į jos kambarį, daugiau jo nemačiau. 

Meluoti Nensei nesisekė, —ji nesugebėjo pakan- 
kamai atsipalaiduoti. Volfas buvo mane išmokęs, 
jog viena iš svarbiausių sėkmingo melo prielaidų 
yra atpalaiduotos balso stygos bei gerklės raume- 


199 


nys; antraip, kad tarp lūpų praslystų melas, žmo- 
gus yra priverstas pūsti orą daug stipriau nei įpra- 
sta, ir dėl to ima kalbėti greičiau, gerokai pakeltu 
balsu, be to, jo veidas parausta. Prabilus Nensei 
Osgud visi trys šie požymiai buvo kaip ant delno. 
Aš atitraukiau nuo jos akis norėdamas pažvelgti 
į Volfą, bet jis ramiu balsu šiaip taip išburbleno 
klausimą. 

— Vadinasi, jūs nežinote, kada brolis išėjo iš 
namų? 

— Ne, - atsakė ji, krustelėjo krėsle, tada vėl su- 
stingo ir pakartojo: - Ne. 

— Gaila. Ar Klaidas jums ar jūsų motinai sakė, 
kad eina pas Pratą? 

— Kiek Žinau, šito jis niekam nesakė. 

Staiga mūsų pokalbį pertraukė beldimas į du- 
ris. Priėjęs jas atidariau, paėmiau iš riestanosės 
tarnaitės padėklą, ant kurio stovėjo trys buteliai 
alaus, vieną iš jų paliečiau pirštais, patikrinau gė- 
rimo temperatūrą ir nunešiau Volfui. Jis, atkimš- 
damas pirmąjį butelį ir pildamasis alų į stiklinę, 
pasiteiravo Nensės, gal ji irgi norėtų išgerti, bet ši 
mandagiai padėkojusi atsisakė. Volfas išgėrė ką 
buvo įsipylęs, pastatė tuščią stiklinę ant stalo ir 
nosine nusišluostė burną. 

- Taigi, panele Osgud, - jau gerokai pasikei- 
tusiu balsu vėl prabilo jis, - turiu jums dar daug 
klausimų, tačiau šis, ko gero, yra svarbiausias. 

Kada jūsų brolis jums paaiškino, kaip ir kodėl jis 
tikėjosi pergudrauti Pratą ir laimėti lažybas? 

Mergina akimirką sėdėjo įdėbusi į jį akis ir tylė- 
jo, o paskui tarė: 

— Apie tai jis man iš viso nieko nesakė. Iš ko 
sprendžiate, kad buvo kitaip? 

Man pasirodė, kad Nensė kalba visiškai nuo- 
širdžiai. 

— Pamaniau, jog tai - labai tikėtina. Jūsų tėvas 
tvirtina, kad judu su broliu gerai vienas kitą su- 
pratote ir puikiai sutarėte. 

— Tai tiesa. 

— Bet apie lažybas brolis jums nieko nepasakojo? 

— Jam nieko ir nereikėjo sakyti, jis tiesiog susila- 
žino, pati savo ausimis tai girdėjau. Bet kaip ir ko- 
dėl tikisi tas lažybas laimėti, jis man neužsiminė. 

— Apie ką vakar kalbėjotės grįždami iš Prato 
namų? 

— Nežinau. Apie šį bei tą. Nieko ypatinga. 

— Stebėtina... Ar niekas neužsiminė apie ką tik 
įvykusias keistas lažybas? 

— Ne. Ponas Bronsonas buvo... Na, matote, ke- 
lionė nuo Prato namų iki mūsiškių tetrunka porą 
minučių. 

— Kaip suprasti „ponas Bronsonas buvo“? Gal 
pratęstumėte mintį? 

— Nieko ypatinga nenorėjau pasakyti. Tiesiog 
jis ten buvo, ir tiek. 

— Arjis - senas jūsų brolio draugas? 

— Jis... ne. Ne, jis nebuvo senas draugas. 

— Bet vis dėlto, kaip suprantu, draugas, jeigu 
judu su broliu nusivežėte jį pas Pratą? 

— Taip, - šiaip taip išspaudė Nensė. Meluoti jai 
nesisekė. 

— Arjis - ir jūsų draugas? 

— Ne, - šį kartą kiek garsiau atsakė ji. - Bet ko- 
dėl klausinėjate mane apie poną Bronsoną? 

— Miela mano mergaite. - Čia Volfas akimirką 
kietai sučiaupė lūpas, bet tuoj pat prabilo vėl: - 
Dėl Dievo meilės, tik nepradėkite... Aš esu tik pa- 
samdytas keršto įrankis... jūsų tėvo pasamdytas 
keršto įrankis. Mūsų laikais Erinijos vilki švar- 
kus, mūvi kelnes, geria alų ir dirba už atlyginimą, 
tačiau jų funkcija nepasikeitė ir tai, kas turi būti 
atlikta, jos turi padaryti veikdamos žiauriai ir ne- 
gailestingai arba apskritai nedaryti. Ketinu išsi- 
aiškinti, kas nužudė jūsų brolį. Viena iš šios ope- 
racijos dalių — surinkti visus išspausti įmanomus 
faktus. Noriu užeiti ir pas poną Bronsoną, ir pas 
visus kitus, kuriems teko nelaimė patekti į mano 
akiratį. Pavyzdžiui, imkime kad ir panelę Prat. Ar 
jūs pritarėte brolio sužadėtuvėms su panele Prat ir 
jo ketinimams ją vesti? 

Nustėrusi mergina įbedė į Volfą akis, prasižiojo 
ką nors sakyti, bet čia pat vėl sučiaupė lūpas. 

Volfas pažvelgė į ją ir, purtydamas galvą, tarė: 

— Ne, nesu toks klastingas, kad bandyčiau jus 
sutrikdyti ar priremti prie sienos. Nemanau, kad 
man to reikėtų. Jūs visai susipainiojote ir tapote 
labai pažeidžiama. Kad suprastumėte, ką turiu 
omenyje, užduosiu jums kelis klausimus, į kuriuos 
tikiuosi išgirsti jūsų atsakymus. Jeigu nemėgsta- 
te pono Bronsono ir jaučiate jam pasišlykštėjimą, 
kodėl leidžiate jam ir toliau svečiuotis šiuose na- 
muose? Žinau, kad juo šlykštitės, nes kai vakar pas 
Pratą terasoje jis atsitiktinai prie jūsų prisilietė, jūs 
atšokote taip, tarsi tas vyrukas būtų sutepęs jūsų 
suknelę purvu ar glitėsiais. Kodėl jums parankiau, 
jog brolio mirtį ir toliau gaubtų paslaptis, o visa 
atsakomybė būtų suversta buliui? Žinau, norėtu- 
mėte kaip tik šito, —- supratau tai šią popietę jūsų 
veide pamatęs palengvėjimą, kai neapsikentęs 
jūsų tėvo nemandagumo pasukau prie durų ke- 
tindamas išeiti. Kodėl tvirtinate, esą vakar po va- 
karienės brolio nematėte? Žinau, jog tai - melas, 
nes kai tai sakėte, klausiausi jūsų balso intonacijos 
ir atidžiai jus stebėjau. Matote, kaip akivaizdžiai 
išsidavėte? 

Nensė atsistojo, o jos lūpų linija tapo dar plo- 
nesnė nei anksčiau. Ji žingtelėjo į priekį ir nerišliai 
suvebleno: 

— Mano tėvas... Pažiūrėsiu, gal jis nori... 

— Niekai, - kaip kirviu nukirto Volfas. - Prašy- 
čiau atsisėsti. Kaip jums atrodo, kodėl paprašiau, 

kad jūsų tėvas išeitų? Gal man pasakyti, kad jį pa- 
kviestų? Jis nutarė išsiaiškinti, kas nužudė jo sūnų, 
ir kol kas negali sutelkti dėmesio į nieką kita, — 
netgi dukters orumas ir dvasios ramybė jam dabar 
nė motais. Šiaip ar taip, nuslėpusi faktus ramybės 
tikrai neturėsite. Turite atvirai ir išsamiai atsakyti į 
ką tik užduotus klausimus, ir lengviausia būtų tai 
padaryti tiesiog dabar, man girdint. 

— Jūs negalite taip elgtis, - mostelėjusi ranka pa- 
reiškė Nensė. Jos smakras ėmė tirtėti, ir merginai 
prireikė kelių akimirkų, kad susitvardytų. - Tik- 
rai, negalite. Neturite teisės šito daryti. 

Apimta sielvarto, ji buvo gražiausia mergina, 
kokią tik iki tol buvau matęs, ir jeigu prie jos be- 
sikabinėjantis vyras būtų buvęs kas nors kitas, 
būčiau nukirtęs jį vienu smūgiu, persimetęs ją per 
balną ir nujojęs. 

Tuo tarpu Volfas nekantraudamas jai atsakė: 

— Juk pati matote, koks čia reikalas. Sėskitės. Po 
galais, ar tikrai norite, kad kiltų didžiulis skanda- 
las, kad čia pasirodytų jūsų tėvas ir kad mes abu 
imtume ant jūsų šaukti? Anksčiau ar vėliau visus 
tuos dalykus jums teks iškloti, nes mums reikia 
juos Žinoti - nesvarbu, ar tęsiant tyrimą jie mums 
bent kiek padės, ar ne. Negalite nuslėpti to, ką 
žinote. Pavyzdžiui, jūs nemėgstate pono Bronso- 
no. Juk aš galiu pakelti štai šio telefono ragelį, pa- 
skambinti Niujorke esančiam žmogui, vardu So- 

las Panceris, - beje, labai talentingam ir stropiam 
vyrukui, - ir pasakyti norįs sužinoti viską, ką jam 
pavyks atkapstyti apie Bronsoną, jus ir jūsų brolį. 
Juk pati matote, kaip kvaila ir beprasmiška būtų 
versti mus gaišti brangų laiką ir be reikalo leisti pi- 
nigus. Tad pradėkime nuo Bronsono. Kas jis toks? 

- Jei papasakočiau jums apie Bronsoną... — Čia 
Nensė trumpam nutilo, stengdamasi nutaisyti 
tinkamą balso intonaciją. - Aš negaliu. Pažadėjau 
Klaidui, kad šito niekam nepasakosiu. 

— Klaidas miręs. Nagi, panele Osgud. Mes, šiaip 
ar taip, viską sužinosime, galite nė neabejoti. Juk 
ir pati puikiausiai tai suprantate. 

— Taip, tikriausiai... Tikriausiai sužinosite. — 
Staiga ji vėl atsisėdo į krėslą, užsidengė veidą 
rankomis ir sustingo. Po akimirkos mūsų ausis 
pasiekė prislopintas merginos balsas: - Klaidai! 
Klaidai! 

— Nagi, - šįkart jau griežtai paklausė Volfas. — 
Kas tas Bronsonas? 

“| Jilėtai atitraukė delnus nuo veido, pakėlė galvą 
ir tarė: 

— Jis sukčius ir apgavikas. 

— Profesionalus sukčius? O gal turi ir kitą pro- 
fesiją? 

— Nežinau. Aš jo nepažįstu. Sutikau vos prieš 
kelias dienas. Žinau tik tiek, kiek Klaidas... - Ji 
nutilo ir pažvelgė Volfui į veidą tokiu žvilgsniu, 

tarsi būtų tikėjusis, kad jį tuojau pat kas nors už- 
temdys ir paslėps, bet iš tiesų puikiai žinojo, kad 
nieko panašaus nenutiks. - Na gerai, - pagaliau 
nusileido ji. - Maniau, jog turiu daugiau drąsos ir 
valios stiprybės, bet, matyt, klydau. Tik... kas iš 
to? Kas iš tojums, tėčiui ar kam nors kitam, jei bus 
išaiškinta, kad mano brolį nužudė Bronsonas? 

— Ar esate tuo tikra? 

— Taip. 

— Bronsonas nužudė jūsų brolį? 

— Taip. 

— Šit kaip? Ar buvote tiesioginė nusikaltimo liu- 
dytoja? 

— Ne. 

— O kokį motyvą jis turėjo? 

— Nežinau. Bet tikrai ne dėl pinigų, nes pinigų 
Klaidas neturėjo. 

Volfas atrėmė nugarą į krėslo atlošą ir sunkiai 
atsiduso. 

— Ką gi, - sumurmėjo jis, - man rodos, šią ap- 
linkybę turime išsiaiškinti iki galo. Kokių pinigų 
iš jūsų brolio galėjo tikėtis gauti Bronsonas, ir — 
už ką? 

- Tų, kuriuos Klaidas jam buvo skolingas. 

— Kaip spėju, skolos dydis siekė dešimt tūks- 
tančių dolerių, ar ne? Tik prašyčiau neklausinėti, 
iš kur aš tai žinau. Ar Bronsonas primygtinai rei- 
kalavo tuojau pat grąžinti skolą? 

— Taip. Būtent dėl to jis čia ir atvažiavo. O ir 
pats Klaidas parvažiavo namo tikėdamasis išpra- 
šyti iš tėvo pinigų. Skolą brolis turėjo grąžinti šią 
savaitę, nes antraip... - Nensė vėl nutilo, kilstelėjo 
ranką ir čia pat vėlją nuleido. - Prašau jūsų, - tar- 
si maldaudama vėl prabilo ji. - Prašau. Pažadėjau 
Klaidui, kad niekam šito nesakysiu. 

— Jūsų pažadas mirė drauge su juo, - atrėmė 
Volfas. - Patikėkite, panele Osgud, jei nebūtumė- 
te taip išmušta iš vėžių jus užgriuvusios nelaimės 
ir gedulo, į viską Žvelgtumėte blaiviau ir vertybių 
šitaip nepainiotumėte. Ar tuos pinigus Klaidas iš 
Bronsono buvo pasiskolinęs? 

— Ne. Tai buvo pinigai, kuriuos Bronsonas jam 
sumokėjo. 

— Už ką? 

Ir ji neskubėdama, sakinys po sakinio viską 
išklojo. Istorija nebuvo ilga, o jos esmė - ne itin 
maloni. Visus turėtus pinigus Klaidas išleido dėl 
Lilės Rouan, o paskui iššvaistė dėl jos dar kelis 
pluoštus dolerių, kuriuos buvo iškaulijęs iš tėvo, 
išprašęs iš sesers ar pasiskolinęs iš draugų. Paskui 
Klaidui kažkaip pavyko prisišaukti laimę ir įkal- 
bėti ją prisidėti prie kilnaus tikslo, tai yra lydėti 
jį lošiantį visus įmanomus kortų žaidimus, prade- 
dant akimi ir baigiant bridžu, tik jis, gaila, per vė- 
lai susivokė, jog laimė greitai ateina, bet greitai ir 
nusigręžia. Kaip tik tuo metu, kai Klaidas buvo iki 

ausų paskendęs skolose, kažkoks ponas Hovardas 
Bronsonas davė jam ne tokią jau ir menką sumą 
grynais ir paaiškino norįs, kad Klaidas pristatytų 
jį aukštesniajam visuomenės skluoksniui priklau- 
santiems žmonėms, taip pat padėtų patekti į du 
prabangiausius Niujorko bridžo klubus. Klaidas, 
pasinaudojęs nuo seno turimais savo šeimos ry- 
šiais, galėjo patekti į visus Niujorko klubus, - nuo 
pačių kukliausių iki tikrai prabangių ir skirtų tik 
aukštuomenei. Tačiau pinigų Klaidui reikėjo ne 
ryt ir ne poryt, o tuojau pat, ir Bronsonas jam jų 
davė. Klaidas nieko nelaukęs užkamšė kelias sko- 
las, o likusius dar nespėjus išaušti kitos dienos 
rytui pralošė. Kaip buvo įpratęs, jis viską išsipasa- 
kojo seseriai, o pamatęs jos pasibaisėjimą ir, nors ir 
per vėlai, pats viską gerai apgalvojęs, suvokė, jog 
spaudžiamas aplinkybių pažadėjo tai, ko joks Os- 
gudų giminei priklausantis žmogus negalės ište- 
sėti. Apgailestaudamas ir žadėdamas pirmai pro- 
gai pasitaikius grąžinti gautus dešimt tūkstančių, 
jis Bronsonui taip ir pasakė, tačiau čia Bronsonas 
atskleidė vieną ne itin malonų savo charakterio 
bruožą. Jis norėjo, kad Klaidas arba tesėtų duotą 
pažadą, arba nedelsiant atiduotų pinigus. Situaci- 
ją dar labiau apsunkino tai, jog Klaidas neapdai- 
riai pasirašė pinigų gavimo kvitą, kuriame taip 
pat detaliai buvo išdėstyta, kokias paslaugas už 
tuos pinigus Bronsonas gaus. Jis ėmė grasinti par- 


208 


odysiąs tą kvitą Klaido šeimos nariams. Tiesiog 
nebuvo ką daryti. Tada, nematydamas jokios ki- 
tos išeities, Klaidas apsisprendė važiuoti namo ir 
kreiptis pagalbos į tėvą; tačiau Bronsono nepasiti- 
kėjimas Klaidu buvo toks didelis, jog šis užsispyrė 
vykti drauge, o blogiausia, kad juo niekaip neiš- 
ėjo atsikratyti. Kartu su abiem vyrais namo grįžo 
ir Nensė, kuri turėjo padėti Klaidui palenkti savo 
pusėn tėvą. Bet tėvas buvo neperkalbamas, ir pir- 
madienio rytą jau atrodė, jog norint gauti pinigų 
Klaidui neliks jokios kitos išeities, tik viską atvirai 
prisipažinti (o tai būtų buvę blogiau už viską), tik 
štai besėdint Prato terasoje vaikinui vėl nusišyp- 
sojo laimė ir jis susilažino. 

Kantriai darbuodamasis Volfas išpešė iš jos 
viską, - visas smulkmenas, visas datas, o paskui, 
kaip tik baigęs gerti antrąjį butelį alaus, pareiš- 
kė, kad nors Bronsono motyvai, atrodo, yra gana 
bjaurūs ir įtartini, vis dėlto tarp jų jis neįžvelgiąs 
svarbiausio, - motyvo, kuris būtų tą vyrą paskati- 
nęs žŽmogžudystei. 

- Ir pati tai žinau, - atsiliepė Nensė. - Juk sa- 
kiau jums, kad dėl pinigų jis nebūtų ryžęsis žmog- 
žudystei, nes Klaidas jų neturėjo, o jei būtų turėjęs, 
šiaip ar taip, tikrai nebūtų vilkinęs ir paimtą sumą 
iš karto grąžinęs. 

— Ir vis dėlto tvirtinate, kad Klaidą nužudė bū- 
tent jis? 

- Taip. 

— Kodėl? 

— Nes mačiau, kaip Bronsonas nusekė paskui 
Klaidą Prato rezidencijos link. 

- Šit kaip? Vakar vakare? 

— Taip. 

— Papasakokite apie tai daugiau. 

Ką gi, dabar, kaip sakoma, maišelis praplyšo ir 
išjo išbyrėjo didžioji dalis tiesos pupų. Tai, kas dar 
liko, iškrapštė pati Nensė: 

— Buvo devinta valanda vakaro, na, gal kiek po 
devintos. Išėjusi iš mamos kambario, nusileidau 
laiptais į apačią tikėdamasi rasti Klaidą ir paklaus- 
ti jo, kodėl jis susilažino su Pratu. Bijojau, kad jis 
neiškrėstų kokios kvailystės. Suradau jį prie teniso 
kortų besišnekantį su Bronsonu, bet kai tik jis pa- 
juto besiartinant mane, jų pokalbis staiga nutrūko. 
Pasakiau norinti jo kai ko paklausti, ir Klaidas šiek 
tiek Žingtelėjo drauge su manimi į šalį, bet nieko 
taip ir nepaaiškino. Pareiškiau jam esanti beveik 
tikra, kad reikalingą sumą man pavyks gauti iš 
motinos, priminiau, jog jis man žadėjo daugiau 
nesielgti kaip paskutinis mulkis, ir dar pridūriau, 
kad jeigu vėl iškrės kokią kvailystę, galutinai su- 
žlugdys savo gyvenimą. Taip jam ir pasakiau. Ta- 
čiau jis atšovė, girdi, šį kartą klystu aš, o jis — tei- 
sus, paaiškino, kad tai, ką jis daro, anaiptol nėra 
kvailystė, kad jis atvertė visai naują savo gyve- 

nimo knygos puslapį ir nuo šiol bus gudrus bei 
praktiškas ir kad aš taip pat pritarsiu jo planui, 
kai tik jį sužinosiu, bet jis esą dar negalįs pasakyti, 
kada tai atsitiks. Aš primygtinai reikalavau paaiš- 
kinti, kas čia vyksta, bet jis visuomet buvo labiau 
užsispyręs nei aš. 

—Ir visiškai negalėjote numanyti, ką jis turi 
omenyje? 

Nensė papurtė galvą. 

— Nė nenutuokiau. Jis man užsiminė, kad tikrai 
neketina sužlugdyti Prato planuojamos šventės. 

— Gal galėtumėte pasistengti žodis Žodin pa- 
kartoti, ką pasakė jūsų brolis? 

— Na, jis man pasakė: „Neketinu nieko skriaus- 
ti, net ir Montekristo, noriu tik laimėti iš jo pinigų. 
Aš jam netgi leisiu čirškinti tą sumautą jautieną, 
ir jeigu tik man pavyks viską sutvarkyti taip, kaip 
reikia man, kol baigsis šventė, jis nepastebės jokio 
skirtumo“. Štai ir viskas. 

— Gal jis dar ką nors kalbėjo apie mėsos kepi- 
mą, bulių ar ką nors iš Prato namuose gyvenančių 
žmonių? 

— Ne, Klaidas nieko daugiau nesakė. 

— Ar ten, lauke, judu ir išsiskyrėte? 

— Tą kartą - taip. Aš grįžau į namą, laiptais už- 
lėkiau į savo kambarį ir persirengiau: apsivilkau 
tamsų megztinį ir prisisegiau panašios spalvos si- 
joną. Tada nulipau žemyn ir laukan išėjau per va- 

karinį flygelį, nes verandą apšvietė priešais ją įtai- 
sytos lempos, o aš nenorėjau, kad mane kas nors 
pamatytų. Nežinojau, ar Klaidas ketina kur nors 
eiti ir ko nors imtis, bet tvirtai pasiryžau tai išsiaiš- 
kinti. Visa bėda, kad niekur negalėjau jo rasti. Ten, 
kur nesiekė verandos šviesos, buvo tamsu, nors į 
akį durk, tačiau aš vis tiek apėjau kiemą, stengda- 
masi ką nors įžiūrėti, įtempusi ausis, tik jo niekur 
nebuvo nė ženklo. Automobiliai tebestovėjo gara- 
že, be to, jei Klaidas būtų paėmęs automobilį arba 
kurį nors iš ūkio darbams skirtų sunkvežimių, aš 
būčiau išgirdusi variklio ūžimą. Jeigu jis ką nors 
planavo, tai įgyvendinti savo ketinimus, be abe- 
jo, turėjo Pratui priklausančiose valdose, tad nu- 
sprendžiau patikrinti tenai. Praėjau kelias lūšne- 
les, miškelį, pro vartus įėjau į pievą, - mat tai buvo 
trumpiausias kelias, - paskui perkirtau dar vieną 
lauką ir atsidūrau prie apsauginės pušų juostos... 

— Visiškoje tamsoje? — nusistebėjoVolfas. 

- Žinoma. Šiose vietose pažįstu kiekvieną Že- 
mės pėdą, juk aš čia gimiau ir užaugau. Aš puikiai 
orientuojuosi net ir visiškoje tamsoje. Jau beveik 
buvau pasiekusi apsauginės pušų juostos vidurį, 
kai tiesiai prieš save pastebėjau švystelint prožek- 
toriaus metamos šviesos spindulį; neišlaikiusi pa- 
sileidau tekina, nes norėjau kuo greičiau pribėgti 
ir išsiaiškinti, ar tai ne Klaidas, tik staiga mano 
koja įsmuko į duobę, aš pargriuvau, o virsdama 


212 


sukėliau nemenką triukšmą. Šviesos spindulys 
pasisuko į mane, paskui išgirdau Klaidą šūkte- 
lint, kadangi nebuvo jokios prasmės toliau slėptis, 
aš atsiliepiau. Jis priėjo prie manęs, o drauge su 
juo —- ir Bronsonas, nešinas maždaug jauno perso- 
dinimui skirto medelio ilgio lazda. Klaidas atrodė 
įsiutęs. Aš pareikalavau, kad jis man paaiškintų, 
ką ketina daryti, bet mano žodžiai tik dar labiau jį 
suerzino. Jis pasakė... Ak, juk dabar jau nesvarbu, 
ką jis man pasakė... Aš jam pažadėjau grįžti namo 
1r eiti miegoti... 

— Taip ir neatskleidusi brolio planų? 

— Taip ir neatskleidusi. Jie nieko man nepaaiški- 
no. Kaip buvau žadėjusi, grįžau namo. Ak, jei vis 
dėlto būčiau apsigalvojusi! Jei tik... 

— Abejoju, ar tai būtų ką nors pakeitę. Kančių 
jums ir taip per akis, panele Osgud, tad kam ieš- 
koti jų dar daugiau? Bet jūs man taip ir nepaaiški- 
note, kodėl manote, kad jūsų brolį nužudė ponas 
Bronsonas. 

— Kodėl?.. Juk jis ten buvo. Juodu drauge buvo 
užsukę pas Pratą. Toks žmogus kaip jis gali ryžtis 
bet kokiai niekšybei. 

— Paistalai. Praėjusią naktį jūs, galima saky- 
ti, visai nemiegojote. Ir jūsų sugebėjimai mąstyti 
šiandien nepasiekia net žemiausio jiems įprasto 
lygmens. Ar žinote, kada Bronsonas grįžo čia? 

— Ne. Aš sėdėjau verandoje, kol grįžo tėtis... 

— Tada turiu jums užduotį. Veikdama ką nors 
konkretaus jausitės kur kas geriau. Pasikalbėkite 
su tarnais, išsiaiškinkite, ar kuris nors iš jų matė 
grįžtantį Bronsoną, ir praneškite man. Šitaip gal- 
būt sutaupysime šiek tiek laiko. - Volfas papūtė 
lūpas, tada vėl kietai jas sučiaupė ir galiausiai 
tarė: - Drįsčiau manyti, kad ponui Bronsonui tu- 
rėjo būti šiek tiek neramu dėl to, kad jūs Žinojote 
vakar vakare jį buvus Pratui priklausančiose val- 
dose. Gal Žinote, kodėl jo elgesyje nematyti jokių 
nerimo ženklų? 

— Taip, Žinau. Jis... jis šįryt su manimi kalbėjo- 
si. Pasakojo vakar vakare palikęs Klaidą ten, kur 
baigiasi apsauginė pušų juosta ir kur tvora žymi 
mums priklausančių Žemių ribą, grįžęs čionai, sė- 
dėjęs prie teniso kortų ir rūkęs. Dar jis man pasa- 
kė, kad, jo nuomone, mano tėvas buvo suklaidin- 
tas oficialios policijos versijos, esą Klaidą užbadė 
bulius, ir kad visi kiti būtent taip ir manys. Galų 
gale Bronsonas parodė man kvitą, kurį pasirašė ir 
jam atidavė Klaidas, pareiškė tikįs, kad aš neno- 
riu, jog toks negražus dalykas iškiltų į viešumą ir 
aptemdytų mano brolio atminimą, ir kad jis galė- 
tų suteikti man galimybę atiduoti jam tuos pini- 
gus anksčiau, nei jis nešinas kvitu nueis pas mano 
tėvą, jei tik sutikčiau išvaduoti jį nuo nereikalin- 
gų nemalonumų ir per apklausą tiesiog „pamirš- 
čiau“, kad mačiau jį drauge su Klaidu. 

- Ir vis dėlto netgi tada, kai tolesni įvykiai aiš- 
kiai patvirtino jūsų įtarimą, kad žudikas - Bronso- 
nas, jūs nusprendėte visa tai nuslėpti ir apsaugoti 
brolio atminimą? 

— Taip. Tik gaila, man nepavyko. - Nensė, ma- 
tyt, tvirtai dėl kažko apsisprendusi, nes jos skruos- 
tai staiga pastebimai raustelėjo, pasilenkė į priekį, 
arčiau prie Volfo. - Jūs viską iš manęs išpešėte, — 
tarė ji. - Bet Klaidas labiausiai nenorėjo, kad visa 
tai pasiektų tėčio ausis. Sakykite, ar būtina, kad 
tėtis tai sužinotų? Ir kam jam visa tai? Argi nuo to 
bus geriau? 

Volfas vyptelėjęs paklausė: 

— Ar galite sumokėti Bronsonui dešimt tūkstan- 
čių dolerių? 

— Šiuo metu —- ne. Bet šįryt, pasikalbėjusi su 
Bronsonu, ėmiau mąstyti ir ieškoti išeities... Beje, 
argi Klaidas nelaimėjo lažybų? Juk šitaip susi- 
klosčius aplinkybėms Pratas tikrai neorganizuos 
šventės, ar ne tiesa? Vadinasi... Argi jis neturi su- 
mokėti praloštos sumos? 

— Mielas vaikuti... - atsiliepė Volfas ir, plačiai 
atmerkęs akis, įrėmė žvilgsnį į Nensę. - Koks ne- 
prilygstamas minties vingis! Tiesiog nuostabu. Ši 
mintis galėtų duoti vaisių, ir mes turėtume pa- 
mėginti išpešti sau bent kiek naudos. Aš jūsų ne- 
įvertinau, prisipažįstu ir... atsiprašau. Be to, mano 
nuomone, tikrai nusipelnote, kad jūsų noras būtų 

patenkintas. Jeigu tai bus įmanoma, - o kol kas, 
atrodo, taip ir yra, - pažadas, kurį davėte broliui, 
bus ištesėtas. Iš jūsų tėvo gavau labai konkrečią 
užduotį, būtent, —- išaiškinti jo sūnaus žudiką, ir 
manau, jog tai galima padaryti ir neatskleidus, 
kad Klaidas Osgudas bei Bronsonas buvo sudarę 
tam tikrą sutartį. Bet mintis pareikalauti pinigų iš 
Prato, o paskui jais atsiskaityti su Bronsonu, - tie- 
siog nuostabi. Man ji patinka. Laimėjęs paskutines 
savo lažybas jūsų brolis kiek galėdamas atsigriebė 
už visas tas aukas, kurias buvo paaukojęs apgailė- 
tinos ir nepastovios laimės šventykloje. Didinga, 
tiesiog nuostabu... ir kilnu, labai kilnu, kad jūs 
suprantate būtinybę iki galo sutvarkyti brolio rei- 
kalą... Patikinu jus, kad padarysiu viską, kas nuo 
manęs priklauso... 

Staiga jis nutilo ir pakėlė akis į mane, nes į du- 
ris ir vėl kažkas pasibeldė. Pakilęs nuo kėdės, aš 
patraukiau per kambarį, bet durys atsidarė anks- 
čiau, nei spėjau prie jų prieiti, ir pro jas įžengė du 
vyrai. Sustojau kaip įbestas ir gerokai nustebau 
pamatęs, jog tai - pats Tomas Pratas ir Makmila- 
nas. Jiems už nugarų, stengdamasi pasivyti ne- 
prašytus svečius, traukė vidutinio amžiaus mote- 
ris juoda suknele ir susierzinusi bei pasipiktinusi 
pakeltu tonu jau kelintą kartą jiems šūkčiojo, kad 
pono Osgudo čia nėra ir kad jiedu palauktų jo 
hole. 

Paskui įvykiai ėmė klostytis labai sparčiai, vyti 
vienas kitą, ir viskas susijaukė. Mano žvilgsnis už- 
kliuvo už pono Hovardo Bronsono, kuris stovėjo 
lauke ir pro stiklines duris žvelgė į kambario vidų, 
be to, pamačiau, jog ir Volfas jį pastebėjo. Tuo tar- 
pu iš holo mūsų ausis pasiekė ryžtingų žingsnių 
kaukšėjimas, po trumpos akimirkos tarp mūsų 
atsirado ponas Frederikas Osgudas, bet toks susi- 
raukęs ir rūstus, kokio iki šiol dar nebuvome matę. 
Nuožmus šeimininko žvilgsnis buvo nukreiptas 
tiesiai į Pratą, o į kitus čia esančius asmenis jis ne- 
kreipė jokio dėmesio. Išsitiesęs visu ūgiu ir įnirtęs, 
Osgudas sustojo per tris pėdas nuo Prato, dar kar- 
tą pervėrė jį baisiu žvilgsniu ir, įtūžęs kaip tikras 
kunigaikštis, suriaumojo: 

— Lauk iš čia! 

Makmilanas dar žiojosi kažką sakyti, bet Osgu- 
das pirmas jį užsipuolė: 

— Po velnių, Monte, tai tu atsivedei čia tą tipą? 
Tuojau pat jį išsivesk! Nenoriu, kad jis keltų koją į 
mano namus... 

— Minutėlę, Fredai. Palauk. - Iš Makmilano bal- 
so galėjai spręsti, kad jis irgi nenusiteikęs kęsti to- 
kio kategoriško Osgudo tono. - Duok mums kelias 
sekundes ir galimybę pasakyti tai, ką norėjome. 
Ašjo neatsivedžiau. Ne, bet jis pats atėjo. Reikalai 
pakrypo toli gražu ne į gerąją pusę, ir Pratui visa 
tai nepatinka taip pat, kaip ir tau ar man. Vodelis 

ir Semas Leikas su krūva savo atstovų ir visa ban- 
da policijos pareigūnų kaip tik verčia aukštyn ko- 
jomis visus Prato namus, ir jei ten yra kokių nors 
įkalčių, tikimės, jie juos suras. Bent jau aš tikiuosi. 
Pratas savo nuomonę gali pasakyti ir pats. Tačiau 
aš manau, kad pasikalbėti mums būtinai reikia. Ir 
ne tik apie Klaido mirtį, bet ir apie tai, kas nutiko 
prieš valandą. - Makmilanas trumpai nutilo, at- 
rėmė Osgudo žvilgsnį, o tada, sunkiai košdamas 
žodžius, tarė: - Cezaris negyvas. Mano bulius, 
Cezaris. 

— Mano bulius, - suurzgė Pratas. 

— Na gerai, Pratai, tavo bulius, - nepakeldamas 
akių į pašnekovą nusileido Makmilanas. - Bet 
jis krito. Užauginau jį savo rankomis, ir jis buvo 
mano. O dabar štai jis guli ganykloje negyvas. 


VIENUOLIKTAS SKYRIUS 


Rūsčiame Osgudo veide tuo pat metu buvo matyti 
ir pyktis, ir sumišimas. Bet jis ir vėl pratrūko: 

— Po velnių, kodėl man turėtų rūpėti tavo 
bulius?! - O tada pasisuko į Pratą ir pridūrė: — 
Ojūs - nešdinkitės! Lauk iš čia! 

Jis buvo paniuręs, kaip ir visi kiti, tad per kam- 
barį nudundėjo Volfo balsas: 

— Pone Osgudai! Prašau jūsų! 

Volfas paliko patogųjį savo krėslą ir ėmė artin- 
tis prie netikėtų svečių. Iš jo veido išraiškos, - ką 
jau ką, bet Volfo veido išraiškas puikiausiai paži- 
nojau, - mačiau, kad jį kažkas sukrėtė ir suerzino 
iki pačių širdies gelmių, ir mintyse bandžiau at- 
spėti, kas tai galėjo būti. Tuo tarpu Volfas priėjo 
prie kambaryje buvusių vyrų trijulės. 

— Na, kaip sekasi, džentelmenai? Pone Pratai, 
jeigu jus įžeidžiau pasiūlydamas savo paslaugas 
ponui Osgudui, tikrai ne kažin kaip atsilyginau 
už jūsų svetingumą, bet tikiuosi, kad nesijaučiate 

įskaudintas dėl mano poelgio. Pone Osgudai, čia 
jūsų namai, ir vis dėlto, nors ir kaip jums nepatiktų, 
kad į juos įkėlė koją ponas Pratas, mus ištikusios 
krizės akivaizdoje savo priešiškumą galėtumėte ir 
sutramdyti. Patikinu jus, tai būtų pageidautina ir 
nepaprastai naudinga. Ponas Pratas, atrodo, atne- 
šė mums labai svarbių naujienų, juolab kad ponas 
Makmilanas... 

Osgudas, vis nesiliaudamas šnairuoti į Pratą, 
sududeno: 

— Tu šlykšti purvina kanalizacijos žiurke! 

Pratas irgi neliko skolingas: 

— Sumautas pasipūtėlis! 

„Aišku, - pamaniau, - ko daugiau galima tikė- 
tis iš kunigaikščio ir milijonieriaus?“ 

Volfas tarė: 

— Fe. O gal jūs abu teisūs? Pone Makmilanai, 
prašau pasakoti toliau. Kas nutiko buliui? 

- Jis negyvas. 

— Kas jį pribaigė? 

- Juodligė. 

— Mat kaip? Tai - liga, ar ne? 

— Ne. Tai - staigi ir siaubinga mirtis. Žinoma, 
teoriškai juodligė yra liga, taip, bet ji tokia ūmi ir 
mirtina, jog teisingiau būtų palyginti ją su gyvatės 
įkandimu ar trenkiančiu žaibu. - Čia gyvulių au- 
gintojas spragtelėjo nykščiu bei didžiuoju pirštu ir 
pridūrė: - Štai taip. 

Volfas pritariamai linktelėjo: 

— Apie šią ligą šiek tiek esu girdėjęs dar vaikys- 
tėje, kai gyvenau Europoje. Bet ar dar šiandien 
rytą Cezaris nebuvo sveikas? Kada pastebėjote li- 
gos simptomus? 

— Kai gyvulys serga juodlige, jokių ligos simp- 
tomų nepastebėsi. Na, bent jau ne kaskart. Tiesiog 
ateini rytą į ganyklą ir randi gyvulį kritusį. Būtent 
tokie dalykai prieš mėnesį dėjosi ir mano ūkyje. 
O dabar, penktą valandą popiet, toks pat likimas 
ištiko ir Cezarį. Vienas iš Semo Leiko padėjėjų nu- 
ėjo į kitą ganyklos galą, kur buvau pririšęs bulių 
prie vieno iš tenai augančių beržų, ir rado jį par- 
kritusį negyvą. Tada nuskubėjau į Kroufyldą susi- 
tikti su Lu Benetu. Netrukus jie man paskambino 
ir aš vėl grįžau, o tada mudu su Pratu nusprendė- 
me ateiti čionai. 

Rūsčiame Osgudo veide dabar jau aiškiai 
buvo matyti sumišimas. Tuomet dar nežinojau, 
kad nuskambėjęs žodis „juodligė“ ir Žinia, jog 
liga pakirto gyvulį, kuris ganėsi vos už mylios 
nuo jo paties bandos, galėjo priversti išsitiesti 
net ir labiausiai surauktus antakius, - nesvar- 
bu, kokia nelaimė jam buvo nutikusi anksčiau. 
O Volfas, atsigręžęs į Pratą, tiesiai šviesiai pa- 
reiškė: 

— Pone Pratai, norėčiau nupirkti iš jūsų buliaus 
gaišeną. Kiek už ją norėtumėte? 

Aš įrėmiau žvilgsnį į savo darbdavį tyliai stebė- 
damasis, ar tik neseniai patirtas susierzinimas ne- 
bus visiškai išmušęs jo iš vėžių. Pratas irgi žvelgė 
įjį iš nuostabos išpūtęs akis. 

Osgudas burbtelėjo: 

— Nuo juodligės kritusio gyvulio lavono nenu- 
sipirksite. Jį pasiima vietinės valdžios atstovai. 

Pratas savo ruožtu paklausė: 

— Dėl Dievo meilės, kam jums ta gyvulio dvė- 
sena? 

Makmilanas niūriai burbtelėjo: 

— Jie jau ten. Vienas iš Valstijos sveikatos de- 
partamento darbuotojų kaip tik buvo Kroufylde ir 
drauge su tuzinu kitų pareigūnų beveik tuo pat 
metu, kaip ir aš, atsidūrė įvykio vietoje. Bet kodėl 
jums taip parūpo kritusio gyvulio kūnas? Kam jis 
jums? 

Volfas atsidusęs prabilo: 

— Tikiuosi, ponas Vodelis jums papasakojo, kaip 
akivaizdžiai jam įrodžiau, jog bulius dėl Klaido 
Osgudo mirties nekaltas? Reikalas tas, kad ant jo 
snukio, galima sakyti, nebuvo kraujo. Norėjau iš- 
saugoti gyvulio odą. Prisiekusiesiems patinka aki- 
vaizdūs apčiuopiami įrodymai. Ir ką gi Sveikatos 
departamento atstovas su savo žmonėmis dabar 
darys? Išveš gyvulio kūną? 

— Ne. Tokiu atveju kritęs gyvulys niekur neve- 
žiojamas. Jo odos irgi geriau neturėti. Geriau ap- 

skritai nesiliesti prie kritusio gyvulio, nes tai - pa- 
vojinga. Užkasti irgi negalima, kadangi ligą suke- 
liančios sporos žemėje išlieka dar daug metų. Prie 
gyvulio dvėsenos geriau nė nesiartinti. O žmonės 
iš Sveikatos departamento... jie renka malkas bei 
medžių šakas, krauna jas ant gyvulio, o paskui pa- 
degs. Cezaris... Jis liepsnos visą naktį, - lėtai pa- 
purtė galvą jis. 

— Kaip jis užsikrėtė? Jei teisingai supratau, po- 
nui Pratui pardavėte gyvulį praėjusį penktadie- 
nį, ar ne? Ar gali būti, kad ligą jis atsinešė iš jūsų 
ūkio? 

— Ne, jis negalėjo būti užsikrėtęs. Jei taip būtų 
buvę, liga būtų pasireiškusi kur kas anksčiau. 
O kaipjis užsikrėtė... būtent dėl to ir atėjome čio- 
nai pasikalbėti. - Ir Makmilanas pasisuko į Os- 
gudą. Paskui, kelias akimirkas lyg ir padvejojęs, 
tarė: - Klausyk, Fredai, kodėl mums neprisėdus? 
Aš visai nusivaręs nuo kojų. Mes norime tavęs kai 
ko paklausti. 

Osgudas atžariai burbtelėjo: 

— Eime į verandą. 

Turėjau gerai susiimti, kad sulaikyčiau šypseną. 
Dievulėliau, juk jis neketina leisti savo namuose 
šmirinėti kanalizacijos Žiurkei... Jie visi pajudėjo 
verandos link, Volfas sekė paskui juos, o aš žings- 
niavau paskutinis, tiesa, dar spėjęs pastebėti, jog 
Nensė kaip tik stojasi nuo krėslo, o Bronsono pro 

stiklines duris daugiau niekur nematyti. Dar kartą 
priminiau panelei Prat, kad ji nepamirštų namuo- 
se dirbančių tarnų paklausinėti to, ko prašė Vol- 
fas, ir ji linktelėjo man galva. 

Kai atėjau į verandą, jie sėdėjo pintose kėdėse 
netoli vienas nuo kito, ir Makmilanas kaip tik kal- 
bėjosi su Osgudu: 

— Mes visi norime išsiaiškinti šį reikalą iki 
galo, todėl su Pratu ir atėjome. Netrukus čia 
bus ir Vodelis. Kai Cezaris buvo rastas nugaišęs, 
kažkam, - dabar nesvarbu, kam, — šovė į galvą 
mintis pranešti apie tai apygardos prokurorui, 
ir mums atrodė, jog būtų sąžininga pasakyti tau, 
kas ir kaip, kol dar nepasirodė policijos parei- 
gūnai. O jei nori sužinoti, kodėl iš viso atėjau... 
Ką gi, atėjau pas tave todėl, kad visi kiti bijojo. 
Tai - Vodelio ar Semo Leiko, bet jokiu būdu ne 
mano reikalas, ir, jei nuspręs, kad tai būtina pa- 
daryti, šį įvykį jie ir tirs, bet abu manęs prašė, kad 
ateičiau čia ir pirmiausia apie visa tai pasikalbė- 
čiau su tavimi. Pratas irgi pasisiūlė eiti kartu, bet 
mes abu žinojome, kad jo pasirodymas gali turėti 
nenumatytų pasekmių, gal netgi sukelti smurto 
protrūkį... Ko jau ko, o smurto pastaruoju metu 
mums tikrai pakanka, tad aš patraukiau prie tavo 
namų, O jis irgi atėjo drauge, atėjo, sakyčiau, tu- 
rėdamas tik gerų ketinimų... Bet jis ir pats gali 
pasakyti... 

- Faktas yra tas, Fredai... - pradėjo Pratas. 

— Mano pavardė - Osgudas, po galais! 

— Gerai jau. Pasiimk tą savo pavardę, susikišk 
ją, Žinai kur, ir eik po velnių. 

Osgudas, nekreipdamas į Pratą dėmesio, pa- 
klausė: 

— Tai apie ką norėjai pasikalbėti, Monte? 

— Apie Klaidą, - atsakė šis. - Tai, ką pasaky- 
siu, tau, Žinoma, nepatiks, bet jei supyksi ir imsi 
siausti, niekam nuo to nebus geriau. Tiesa yra ta, 
kad Klaidas buvo ganykloje. Ko jis ten ieškojo? 
Vodelis, Semas Leikas ir kapitonas Barou iš Poli- 
cijos departamento pripažįsta, kad įvykiai galėjo 
klostytis ir taip, kaip tvirtina Nero Volfas, bet vis 
dėlto tuo sunku iki galo patikėti, sunku todėl, kad 
jeigu Klaidą iš viso kas nors nužudė, neišvengia- 
mai kyla klausimas, kas? Būtent tai pareigūnus ir 
suglumino. 

— Nenuostabu, — bambtelėjo sau po nosimi 
Volfas. 

— Tai tu tvirtini, kad jį užbadė bulius? - paklau- 
sė Osgudas. 

— Aš nieko netvirtinu, - gūžtelėjo pečiais Mak- 
milanas. - Suprask mane teisingai, Fredai. Kaip 
jau sakiau, atėjau su tavimi susitikti, nes visi kiti, 
išskyrus Pratą, bijojo ryžtis tokiam žingsniui. Aš 
nieko netvirtinu. Anot pareigūnų, prielaidą, jog 
Klaidas pats savo noru perlipo tvorą ir atsidūrė 

ganykloje, neįtikimą daro ta aplinkybė, kad sun- 
ku įsivaizduoti, ko jis ten veržėsi. Šiandien rytą aš 
ir pats sakiau, jog tik visiškas kvailys galėtų įsi- 
vaizduoti, kad jis ten įėjo išsivesti buliaus, nes tai 
būtų buvusi absoliuti beprotybė, o Klaidas tikrai 
nebuvo beprotis. Ir ką gi jis būtų su tuo buliumi 
veikęs? Juk buliaus po puodu nepavoši. Bet kai 
Cezaris buvo rastas kritęs nuo juodligės... Kapito- 
nas Barou pirmasis iškėlė mintį, kuri paaiškintų, 
kam Klaidas perlipo aptvarą ir įžengė į ganyklą. 
Žinoma, kad juodlige galima užsikrėsti patekus 
ligos sukėlėjams po oda, taip pat prisilietus prie 
užkrėsto gyvulio arba prarijus užkrėsto maisto. Jei 
Cezariui vakar vakare buvo sušerta ko nors... ko 
nors, kas buvo apkrėsta... Tada... 

Aš nesąmoningai pasilenkiau į priekį ir parie- 
čiau kojas taip, kad kiekvieną akimirką būčiau 
pasirengęs pašokti. Frederikas Osgudas sėdėjo 
sustingęs kaip druskos stulpas ir žvelgė apsiblau- 
susiu, šalto įtūžio sudrumstu žvilgsniu. Nuolat 
surauktas jo veidas, į kurį Žiūrint ilgainiui mane 
buvo pradėjęs imti juokas, dabar visai neatrodė 
juokingas. Ramiu, bet lediniu balsu Osgudas at- 
kirto: 

— Atsargiau, Monte! Dėl Dievo, būk atsargus. 
Jei nori pasakyti, kad mano sūnus tyčia apkrėtė 
bulių... 

Makmilanas dar sykį pakartojo: 

— Aš nieko nenoriu pasakyti. Jau sakiau, kad at- 
ėjau čia tik perduoti Žinios. Prisipažinsiu, ir pats 
norėjau čia ateiti, nes maniau, jog bus geriausia, jei 
tave perspės draugas. Vodelio ir kapitono Barou 
supratimu, jūs pats primygtinai prašėte pradė- 
ti tyrimą, ir jeigu paaiškės jums nelabai malonūs 
dalykai, galėsite padėkoti sau pačiam. Kad ir kaip 
ten būtų, jie gali čia pasirodyti bet kurią akimirką; 
ir atvyksta ketindami išsiaiškinti, kur pastarąsias 
kelias dienas buvo Klaidas ir kaip jis gavo ar galė- 
jo gauti juodligę sukeliančių sporų. 

— Kiekvienas, kas čia pasirodys turėdamas to- 
kių ketinimų, - pratarė Osgudas, jau nesugebėda- 
mas valdyti savo balso intonacijos, - gali iš karto 
nešdintis lauk. Tu —irgi. Tai... Tai negarbinga. - Jis 
visas ėmė virpėti. - Dieve mano... 

— Pone Osgudai! - pakeltu ir nepaprastai griež- 
tu tonu sušuko Volfas. - Argi aš jūsų neperspė- 
jau? Juk sakiau: „Žmogžudystės tyrimas gali būti 
erzinantis, varginantis ir įkyrus“. Ponas Makmi- 
lanas visiškai teisus, - už tai galite padėkoti sau 
pačiam. 

— Bet aš neprivalau kęsti... 

— Privalote. Privalote ištverti viską, pradedant 
visišku kvailumu ir baigiant piktavališkumu, nors 
abejoju, ar šį kartą tikrai susidūrėme su pastaruo- 
ju. Kapitono Barou nepažįstu, bet kuo puikiausiai 
galiu įsivaizduoti poną Vodelį, kuris nelyginant 

naivus, tikrovės nesuvokiantis kvėša griebia jam 
mestą masalą. Tiesiog nuostabu, kaip lengvabū- 
diškai jis išleido iš akių esminį faktą, kad Klaidas 
mirė ne nuo buliaus ragų. Ir vis dėlto meldžiu jus 
prisiminti neseniai mano pasakytus žodžius, jog 
pono Vodelio mums dar prireiks. Mums tikrai 
labai pasisekė, kad jis važiuoja čionai, nes dabar 
galėsime gauti informacijos, kuri mums skubiai 
reikalinga. Nors iš pradžių leistis apklausiamam 
jums atrodė siaubinga ir nepakenčiama, vis dėl- 
to jūs atsakysite į visus jums pateiktus klausimus, 
kadangi tai būtina. Jie yra oficialūs valdžios atsto- 
vai ir... štai, man rodos, jie jau čia. 

Po važiuojančios mašinos ratais sugurgždėjo 
žvyras ir netrukus pasirodė į keliuką įsukęs auto- 
mobilis, kuris privažiavo prie pat verandos ir su- 
stojo prie į ją vedančių laiptelių. Pirmiausia išlipo 
uniformą vilkintis kazokas, kitaip sakant, kapi- 
tonas, kuris iš pirmo žvilgsnio atrodė paniuręs ir 
neperkalbamas, o paskui jį, stengdamasis atrodyti 
lygiai taip pat, iš mašinos iššoko apygardos pro- 
kuroras. Jie užlipo laiptais į verandą ir žengė prie 
mūsų kompanijos. 

Tačiau mūšio man buvo lemta išvengti. Vol- 
fas atsistojo nuo kėdės ir patraukė prie verandos 
durų, o aš, pamatęs, kad jis rankoje laiko nosinę, 
pakilau nuo kėdės ir nusekiau paskui. Praeidamas 
pro Vodelį jis pasisveikino su juo galvos linktelė- 

jimu, paskui įėjo į namą, stabtelėjo pagrindiniame 
vestibiulyje, grįžtelėjęs į mane liepė palaukti jo čia, 
O pats nužingsniavo bibliotekos link ir dingo man 
iš akių. Likau stovėti vestibiulyje ir mintyse svars- 
čiau, kas privertė Volfą taip smarkiai sukrusti. 

Po kelių minučių jis grįžo nepaprastai suirzęs. 
Susiraukęs nudėbė mane žvilgsniu ir burbtelėjo: 

- Šito jau per daug, Arči. Mus paliko kvailių 
vietoje. Galima sakyti, netgi pergudravo. Telefonu 
kalbėjausi su ponu Benetu, bet irgi nieko nepešiau. 
Ar turite pasiėmęs fotoaparatą? 

- Ne. 

— Nuo šiol žiūrėkite, kad turėtumėte. Paimkite 
automobilį ir važiuokite tenai. Kas nors tuose na- 
muose, - dukterėčia, sūnėnas ar panelė Rouan, - 
vis vien turėtų turėti fotoaparatą. Pasiskolinkite 
jį ir nufotografuokite buliaus lavoną visais įma- 
nomais rakursais... Padarykite bent tuziną ar dar 
daugiau nuotraukų, tiek, kiek pavyks. Tik pa- 
skubėkite, kad suspėtumėte, kol jie dar neužkūrė 
laužo. 

Aš išskubėjau. Užduotis man pasirodė visiškai 
kvaila. Tekinas nulėkiau ten, kur vis dar stovėjo 
Osgudo sedanas, įsisėdau, užvedžiau variklį ir 
trūktelėjau iš vietos, mintyse vis dar kurdamas 
teorijas, kurios paaiškintų taip staiga pratrūkusią 
Volfo aistrą fotografijai, tačiau nesugebėjau sulip- 
dyti nė vienos, kurioje akių nebadytų didžiulės 

spragos. Tarkime, jeigu jis norėjo turėti nenuginči- 
jamų įrodymų, kad buliaus snukis buvo palyginti 
švarus, kodėl turiu fotografuoti gyvulį iš visų įma- 
nomų pusių? Per tas keturias minutes, kol pasie- 
kiau plentą ir, įveikęs vieną mylią, pasukau Prato 
rezidencijos link, apmečiau dar kelias, jau drąses- 
nes ir rafinuotesnes teorijas, bet nė viena nebuvo 
pakankamai pagrįsta. Prie pat įvažiavimo mane 
sustabdė uniformuotas policijos pareigūnas. Pa- 
aiškinau jam, kad mane siuntė ponas Vodelis. 

Pastačiau mašiną priešais garažo duris buvu- 
siame laisvame plote, šalia čia jau stovėjusio gel- 
tonojo „Wethersill“ markės automobilio, išlipau ir 
pasukau prie namo. Tačiau dar nespėjęs įveikti nė 
pusės kelio išgirdau šūktelint: 

— Sveiki! Eskamilijau! 

Atsigręžiau ir pamačiau Lilę Rouan, išsitiesu- 
sią po klevu ištemptame brezentiniame hamake, 
pasirėmusią viena alkūne ir šiek tiek kilstelėjusią 
galvą. Aš bėgte pasileidau prie jos, pakeliui tar- 
damas: 

— Sveikas, žaisliuk. Norėčiau pasiskolinti foto- 
aparatą. 

— Dieve šventas, - nustebo ji, - argi aš taip pri- 
trenkiamai atrodau, kad tiesiog negalite atsispirti 
norui... 

— Ne, ne. Reikalas rimtas ir labai skubus. Ar tu- 
rite fotoaparatą? 

— Ak, suprantu... Jūs grįžote iš Osgudų. Ak, juk 
žinau, kad ten buvote. Tai ta geltonakė Nensė... 

— Liaukitės. Sakau jums, jog kalbu visiškai rim- 
tai. Noriu nufotografuoti bulių, kol jie dar ne... 

— Kokį bulių? 

— Tą patį. 

— Nieko sau! Koks keistas jūsų darbas! Bet to 
buliaus daugiau jau niekas niekada nenufotogra- 
fuos. Jie jau užkūrė laužą. 

— Prakeikimas! Kur? 

— Tenai, kitame ganyklos gale... 

Aš strimgalviais pasileidau tenai, ir gali būti, 
jog pasielgiau kaip paskutinis kvailys, tąkart pasi- 
daviau mane užplūdusioms emocijoms. Girdėjau, 
kaip ji riktelėjo: „Palaukite, Eskamilijau! Ir aš su 
jumis!“, bet nė nestabtelėjau. Vos tik įveikiau ap- 
link namą plytėjusią veją, kaip tik tuomet, kai bu- 
vau bepraeinąs pro taip ir nepabaigtą kasti duobę, 
dūmus, o netrukus ir pamačiau, kad ten, kitame 
ganyklos gale, prie beržų guoto kūrenasi laužas. 
Truputį sulėtinau tempą, ėmiau bėgti ristele, o bėg- 
damas - garsiai plūstis. Čia buvo susirinkęs nema- 
žas būrys Žmonių, - gal penkiolika ar dvidešimt 
asmenų, neskaitant tų, kurie rūpinosi ugnimi ir ją 
save niekieno dėmesio. Geroka aptvaro dalis buvo 
nuardyta, ir dabar mums už nugarų žiojėjo didžiu- 

lė spraga. Hikoris Cezaris Grindonas, be jokios 
abejonės, buvo iš visų pusių storai apkrautas geru 
ir sausu medžiu, nes ugnis buvo tokia kaitri, kad 
tik vos ne vos akimirką galėjai užmesti akį ir pro be- 
siplaikstančius liepsnų liežuvius pamatyti, kas liko 
iš gyvulio kūno. Buvo karšta kaip pragare, nors 
visi stovėjome atsitraukę tolėliau. Keturi ar penki 
vienmarškiniai vyrai, apsipylę prakaitu, iš netolie- 
se sukrautos krūvos ėmė jau anksčiau pasiruoštas 
medines kartis ir mėtė jas į laužą. Čia pat stovėjo ir 
pasižiūrėti šio reginio atėję smalsuoliai: vieni styp- 
sojo nepratardami nė žodžio, kiti apie kažką kalbė- 
josi. Netrukus už nugaros išgirdau sakant: 

— Taip ir maniau, kad jus čia rasiu.. 

Atsigręžiau pasižiūrėti. 

— O, sveiki, Deivai, - tariau. - Iš kur žinojote, 
kad būsiu čia? 

- Žinoti nežinojau, bet jūs man panašus į vaiki- 
ną, kuris mėgsta būti ten, kur vyksta kas nors įdo- 
maus. - Jis užsiėmė nosį ir pridūrė: - Tegul mane 
velniai, jei tai ne kepamos mėsos kvapas! Visai 
kaip per šventę... Lygiai toks pat kvapas. Jei už- 
merktumėte akis, galėtumėte pamanyti, kad tuoj 
tuoj suleisime dantis į keptą skerdieną. 

— Na, taip nebus. Mums neteks paragauti Ce- 
zario. 

— Aišku, kad ne.- Taip taręs Deivas nutilo ir 
įsispitrino į šokčiojančias liepsnas. Po trumpos 

minutėlės jis ir vėl tęsė: — Žinote, matydamas tokį 
vaizdą, žmogus imi ir susimąstai, ir dar kaip susi- 
mąstai. Toks gražuolis ir čempionas kaip Cezaris 
imamas ir šitaip niekingai sudeginamas. Kokia 
gėda... Argi aš ne teisus? 

- Žinoma. 

— Taigi, kad teisus. - Jis ir vėl užsiėmė nosį. - Ar 
skaitote poeziją? 

— Ne. Bet ir jūs neatrodote iš tokių. 

— Dar ir kaip skaitau. Knygą, kurią man Kalėdų 
proga padovanojo duktė, perskaičiau jau dvide- 
šimt, o kai kurias vietas - net ir dar daugiau kartų. 
Ten vienoje vietoje rašoma: „Ir kartais rodos man, 
tarsi skaisčiausios rožės teaugtų ten, kur krito Ce- 
zario kraujas“. Suprantama, šitas Cezaris buvo ne 
palaidotas, o sudegintas, bet vis dėlto, kaip tik- 
riausiai ir pats matote, tam tikrų sąsajų yra. 

Pasistengiau sugalvoti kuo tinkamesnį atsaky- 
mą ir nuėjau sau. Nebuvo jokios prasmės čia sto- 
vėti ir laukti, kol nuo karščio nusvils veidas, be to, 
nebuvau nusiteikęs klausytis, kaip Deivas dekla- 
muoja eilėraščius. 

Prie išėjimo iš ganyklos, netoli vartų, pro ku- 
riuos vakar vakare mes išnešėme į brezentą su- 
vyniotą kraupią naštą, pirštais užsiėmusi nosį ant 
žolės sėdėjo Lilė Rouan. Jau norėjau stabtelėti ir 

jautri bei moteriška, tačiau prisiminiau, kad Deivo 
uoslė taip pat neapgavo, ir man staiga praėjo no- 
ras iš ko nors šaipytis. Volfas pasiuntė mane čia 
visiškai netikėtai, turėjau pirmą gerą progą susi- 
doroti su man patikėta užduotimi, bet pavėlavau; 
pavėlavau, nors puikiai žinojau, kad Nero Volfas 
buliaus nuotraukų prašė padaryti ne tam, kad įsi- 
klijuotų jas į savo albumą. 

Lilė ištiesė į mane rankas ir paprašė: 

— Padėkite man atsistoti. 

Aš sugriebiau jos rankas, gerai trūktelėjau, Lilė 
staiga pakilo ir atsidūrė visai arti manęs; tuomet 
apkabinau ją abiem rankomis ir įsodinau jai į lūpas 
gilų, ilgokai trukusį bučinį, o paskui paleidau. 

— Ak, - tarė ji, bet jos akys spindėte spindėjo, — 
koks jūs storžievis. 

— Tik nemanykite, kad tai nutiks dažnai, - įspė- 
jau merginą. - Šiandien aš pervargęs. Gali būti, kad 
man daugiau niekada neužeis noras jūsų pabučiuo- 
ti. Jaučiausi baisiausiai įsitempęs ir turėjau tos įtam- 
pos kaip nors atsikratyti. Gal galėčiau pasinaudoti 
jūsų telefonu? Tai yra pono Prato telefonu? 

— Ką gi, eime, - tarė ji, įsikibo man į parankę, ir 
šitaip susikibę mudu nužingsniavome Prato rezi- 
dencijos link, nors tokia intymumo forma manęs 
visiškai nedomino, negana to: turėjau polinkį iš 
tolo baidytis ir vengti man gresiančių pančių bei 
grandinių. Taip pat niekaip nereagavau ir į vis 


234 


švelnėjantį toną, kurį, rodos, ėmė įgyti jos balsas, 
ir stengiausi, kad iš mano kalbos nedingtų pašai- 
pėlė bei sarkazmas. 

Karolina sėdėjo terasoje ir skaitė; jos nuotaika, 
rodos, buvo dar labiau subjurusi nei rytą, bet aš vis 
tiek stabtelėjau su ja pasisveikinti. Džimio niekur 
nemačiau. Lilė nuvedė mane prie svetainėje įreng- 
tos nišos, kur stovėjo telefono aparatas, atsisėdo ir, 
šiek tiek ironiškai šyptelėjusi, ėmė vėl mane stebė- 
ti, kaip ir vakar. Surinkau Osgudo namų telefono 
numerį; atsiliepė tarnaitė, ir aš paprašiau pakvies- 
ti Volfą. 

Netrukus ragelyje išgirdau pažįstamą niurnesį: 

— Alio, Arči? 

— Alio. Klausykite, susijaukė visi jūsų plnai. Jie 
spėjo užkurti laužą, ir buvo karšta kaip pragare. 
Ką man dabar daryti? 

— Po velnių! Nieko. Grįžkite čionai. 

— Ar tikrai čia jau nieko negaliu padaryti? 

— Ne. Grįžkite ir kartu pasigrožėsime visišku 
kvailumu. 

Padėjęs ragelį, kreipiausi į Lilę. 

— Klausyk, žaisliuk... Jei imsi pasakoti, kad aš 
buvau čia atėjęs nufotografuoti buliaus, kaip ma- 
nai, ar kam nors nuo to bus geriau? 

— Niekam, - nusišypsojo ji ir pirštų galais per- 
bėgo man per ranką. - Galite manimi pasitikėti, 
Eskamilijau. 


DVYLIKTAS SKYRIUS 


Praėjus valandai, jau po aštuntos vakaro, mudu 
su Volfu sėdėjome antrame namo aukšte jam pa- 
skirtame kambaryje ir valgėme vakarienę nuo pa- 
dėklų, o šito daryti mano darbdavys labai nemė- 
go, na, nebent per pusryčius. Bet jis nesiskundė. 
Valgydamas jis niekada nekalbėdavo apie darbą, 
be to, džiaugėsi pagaliau pasprukęs nuo savo 
kliento. Osgudas jam paaiškino, girdi, jo Žmona 
vakarieniauti neateis, duktė irgi tikriausiai liks 
savo kambaryje, o valgomajame tarnų paslaugų, 
ko gero, apskritai bus atsisakyta, ir Volfas tokioms 
šeimininko šnekoms mandagiai pritarė. Kamba- 
rys, kuriame jis gyveno, buvo jaukus ir erdvus. 
Tiesa, jo interjeras atrodė šiek tiek kaimiškas, ta- 
čiau vienas iš jame stovėjusių krėslų buvo kaip tik 
tinkamas įspūdingų matmenų Volfo kūnui, o lova 
būtų išlaikiusi ir du tokius kaip jis. Galima buvo 
įtarti, jog visuose namuose pakrikus nusistovėju- 
siai tvarkai chaosas įsivyraus ir virtuvėje, bet taip 

neatsitiko: dangčiais uždengti patiekalai, - ant 
atviros ugnies kepti ėrienos gabalėliai bei įdaryti 
pomidorai, - buvo karšti ir labai skanūs, salotos, 
tiesa, nė iš tolo neatitiko tų, kurias gamino Fricas, 
standartų, tačiau vis dėlto irgi buvo valgomos, o 
moliūgų pyragui apskritai nebuvo ko prikišti. 
Osgudo susidūrimas su Vodeliu ir kapitonu 
Barou truko neilgai ir pasibaigė prieš pat man su- 
grįžtant. Pastebėjau, kad jie visi, nors aiškiai to ne- 
įvardydami, laukė manęs. Kapitonas kaip tik ėmė 
visų, vakar vakare buvusių Prato namuose, pirštų 
atspaudus, nė nesivargindamas atskleisti, kokie 
šiurpūs ir bauginantys galėtų būti jo ketinimai, bet 
kadangi Volfas jo reikalavimui jau buvo paklusęs, 
pamaniau, kad ir man nėra ko spyriotis. Papildęs 
savo kolekciją visų mano pirštų atspaudais, stro- 
piai juos susižymėjęs ir įsikišęs į nedidelę rankinę, 
kapitonas pareiškė esąs pasiruošęs paskambinti 
pasiūlė, kad Osgudas ir Makmilanas vyktų drau- 
ge su kapitonu, o Pratas išėjo namo, tad Volfas ir 
aš likome vieni su apygardos prokuroru Vodeliu. 
Vodelis pareiškė, jog džiaugiasi galįs bendra- 
darbiauti su Fredo Osgudo atstovu ir pasiryžęs 
tai įrodyti konkrečiais darbais. Jis pradėjo tyrimą 
ir ketino jį tęsti nieko nesibaimindamas ir niekam 
nerodydamas palankumo. Anot jo, nė vienas iš 
galimų įtariamųjų neturi tvirto alibi, išskyrus Lilę 

Rouan ir mane. Pavakarieniavę, dar prieš devintą 
valandą vakaro, jie visi pakilo nuo stalo ir išsiskirs- 
tė. Volfas užlipo į viršų, į savo kambarį paskaityti 
knygos. Pratas nuėjo į greta svetainės esantį kam- 
mentus. Makmilanas, Berto palydėtas į vieną iš 
antrame namo aukšte esančių kambarių, nusiavė 
batus ir išsitiesė lovoje ketindamas nusnūsti iki 
pirmos valandos po vidurnakčio, nes kaip tik tada 
turėjo perimti iš manęs budėjimą ganykloje. Mie- 
gojo Makmilanas negiliai, ir mano paleisti revol- 
verio šūviai jį pažadino. Karolina dar kiek laiko 
pasėdėjo terasoje, paskui nuėjo į svetainę pavartyti 
žurnalų. Džimis buvo terasoje drauge su seserimi, 
ojai išėjus liko ten sėdėti ir rūkė. Jo ausis pagavo 
mudviejų, - Lilės ir mano, - balsus, kai norėdami 
apeiti saugomą teritoriją Žingsniavome palei ga- 
nyklos tvorą, ir ypač tada, kai priėjome beržų guo- 
tą, bet jis neprisiminė girdėjęs kokius nors kitus 
garsus, išskyrus svirplių ir Žiogų čirpimą. Bertas 
iki dešimtos valandos padėjo plauti po vakarie- 
nės likusius indus, o paskui įsitaisė virtuvėje ir 
klausėsi radijo pridėjęs prie jo ausį, nes bent kiek 
pasigarsinti namuose nebuvo leidžiama. Deivas 
Smolis (Vodelis jau viską žinojo apie tai, kaip Klai- 
das Osgudas atleido jį iš darbo), be penkiolikos 
minučių devintą išsiskyręs su manimi, nupėdino į 
savo kambarį, esantį viename iš pastato, kuriame 

įrengti garažai, flygelių, jo paties žodžiais tariant, 
„nusiskusti ir pailsėti“. Volfas, tarsi negalėdamas 
patikėti savo ausimis, paklausė: „Nusiskusti?“, ir 
jam buvo paaiškinta, kad, paties Deivo žodžiais, 
prieš eidamas gulti jis visada nusiskuta, nes rytą 
prieš pusryčius jaučiasi pernelyg alkanas, kad ga- 
lėtų tai daryti, o pavalgius tam jau nelieka laiko. 

Galų gale Vodelis pripažino, kad nužudyti Klai- 
dą Osgudą galėjo bet kas. Tačiau kai tik pradėjau 
ji spausti ir teirautis, kodėl tas „bet kas“ būtų tu- 
rėjęs Klaidą žudyti, apygardos prokuroras prabilo 
visai kitaip. Pasirodė, kad nė vienas iš galimų įta- 
riamųjų neturėjo įtikinamo motyvo žudyti Klaidą 
Osgudą, galbūt išskyrus tik Deivą Smolį, bet Dei- 
vas visuomet buvo taikus ir visiškai nepavojingas. 
„Sakykime, - dėstė Vodelis, - jog kas nors užklu- 
po Klaidą sėlinantį prie buliaus. Jei tai būtų buvęs 
Pratas, jis paprasčiausiai būtų liepęs jam nešdintis 
iš ganyklos; jei Klaidą būtų pričiupęs Džimis, tik- 
riausiai būtų išplūdęs, ir tiek; jeigu tai būtų buvęs 
Makmilanas, tikriausiai būtų pakėlęs įsibrovėlį 
nuo žemės ir švystelėjęs per aptvarą; jei tai būtų 
buvęs Deivas, jis būtų ėmęs šauktis pagalbos; jei 
Gudvinas, kuris irgi saugojo bulių, na, tada aš nė 
nežinau...“ 

— Aš jums jau aiškinau, - kantriai dar sykį pa- 
kartojo Volfas, - kad žmogžudystė buvo supla- 

licijos pareigūnai. Viena kraujo dėmė buvo jam 
ant snukio, be to, ir ragai, nors ir nedaug, vis dėlto 
buvo išsitepę. Tiesa, didžiąją dalį kraujo nuo ragų 
jis jau buvo spėjęs nusitrinti. Mat buliai mėgsta, 
kad jų ragai būtų švarūs. 

— O ką radote žolėje aplink laistymo žarną ir 
ant kirtiklio koto? 

— Paėmėme mėginius ir nusiuntėme juos į Al- 
banį laboratoriniams tyrimams. Be to, žolėje rado- 
me ir kelis į kraujo krešulius panašius gumulėlius, 
tad nusiuntėme ištirti ir juos. Bet ekspertų išvados 
bus tik rytoj. 

— Na, jie praneš, kad rado žmogaus kraujo pėd- 
sakų, ir kas tada? Ar ir toliau pliurpsite nesąmones 
apie tai, esą Klaidas prilindo prie buliaus nešinas 
juodlige užkrėstu maistu, o jį suėdęs gyvulys be 
galo įsižeidė ir negyvai jį subadė? 

- Jeigu ekspertai patvirtins, kad tai - Žmogaus 
kraujas, mūsų versija, žinoma, taps dar svaresnė. 
Bet aš sakiau, kad esu pasiruošęs bendradarbiau- 
ti, pone Volfai, ir nė žodžiu neužsiminiau apie tai, 
jog lyg niekur nieko kęsiu jūsų sarkazmą. 

— Na jau! - gūžtelėjo pečiais Volfas. - Tik ne- 
manykite, kad nesuprantu, kokioje padėtyje esate 
atsidūręs, sere. Jūs neabejojate, kad čia buvo įvyk- 
dyta žmogžudystė, bet dėl viso pikto, jeigu kartais 
jums nepavyktų rasti žudiko, norite pasilikti ir 

kitą galimybę, būtent: viešai pareikšti, kad jokios 
žmogžudystės nebuvo. Aiškindamasis šio įvykio 
aplinkybes jūs nė per žingsnį nepasistūmėjote į 
priekį ir nematote jokios perspektyvos, kad ši byla 
kada nors būtų baigta, todėl tęsti darbo nenorite; 
jums kur kas parankiau paskelbti, esą įžengęs į 
svetimas valdas Klaidas Osgudas žuvo per nelai- 
mingą atsitikimą, bet manęs neapmulkinsite. Jūs 
puikiausiai žinote, kad mane pasamdė ponas Os- 
gudas, kuriam galima sukliudyti, bet neįmanoma 
nekreipti į jį jokio dėmesio, be to, jums žinoma ir 
tai, jog net kai apsikvailinu, sugebu iš susidariu- 
sios situacijos išsisukti taip, kad, be manęs, dau- 
giau niekas šito nepastebėtų. 

— Jūs... - supykęs ėmė taškytis seilėmis Vode- 
lis, - jūs mane kaltinate trukdant tyrimui? Aš esu 
aukštas šios apygardos pareigūnas, teisininkas... 

- Irgi mat! Liaukitės, sere! Jūs puikiai Žinote, 
jog Klaidas Osgudas buvo nužudytas, ir vis dėl- 
to puolate taip žemai, kad imate svaičioti visiškas 
nesąmonęs, girdi, jis nunuodijo bulių! - Čia Volfas 
staiga nutilo, atsiduso, o tada tęsė:- Nors... prašy- 
čiau man atleisti. Iš tiesų neturiu jokios teisės sa- 
kyti, jog svaičiojote nesąmones. Dar truputį, ir bū- 
čiau šią bylą pabaigęs, visas gijas jau laikiau savo 
rankose, — ir jis parodė sugniaužtą kumštį, - bet 
jos išslydo. 

Volfo kumštis vėl atsigniaužė. 


241 


— Norite pasakyti, jog žinote, kas... 

— Nene, tiesiog norėjau pasakyti, kad esu tingus 
ir išpaikęs. Ir šiuos mano žodžius galite be baimės 
visiems cituoti. Pamirškite mano kritiką, - ji ne- 
turi jokio pagrindo; stengiatės atlikti savo darbą 
kuo geriau, o aš savąjį - irgi. Tai ir yra blogiau- 
sia: sutelkiau visas jėgas, bet mano pastangų šią 
popietę nepakako. Tik aš vis tiek pasieksiu tikslą. 
Išmeskite iš galvos mintį, kad šio jaunuolio mirtį 
galėtumėte paskelbti nelaimingu atsitikimu, pone 
Vodeli; šiuo keliu geriau neiti, nes jums nebus leis- 
ta grįžti juo atgal... 

Netrukus grįžo Makmilanas bei kapitonas Ba- 
rou, ir kai tik Volfas susitarė su Makmilanu, kad 
šis šiandien devintą valandą vakaro pas mus dar 
užsuks, jie visi išėjo. 

Per vakarienę Volfas nebuvo itin kalbus, o 
aš pernelyg nesinėriau iš kailio stengdamasis 
įtraukti savo darbdavį į pokalbį, nes jis to nenu- 
sipelnė. Jis buvo toks geraširdis, kad nutarė pri- 
pažinti Vodelio teisę gyventi šiame pasaulyje, 
ir aš tokiam sprendimui tikrai nebūčiau prieši- 
nęsis, bet juk viskam yra saikas. Padorumas vis 
dėlto yra padorumas, ir jo reikia laikytis. Jeigu jis 
norėjo prisipažinti apsikvailinęs ir pliaukšti apie 
kažkokią prarastą teisę, tai buvo jo vieno reika- 
las, tačiau visa tai jam derėjo iškloti ne kokiam 
nors puskvailiui kriminalinių bylų tyrėjui, dir- 

bančiam kaimiškoje valstijos dalyje, o man. Galų 
gale juk tam ir reikalingas patikimas asistentas. 
Susilaikiau garsiai neišreiškęs savo pasipiktini- 
mo tik todėl, jog nė nenutuokiau, apie ką jis čia 
šneka. 

Makmilanas pasirodė laiku. Buvo lygiai devy- 
nios ir, mums besiurbčiojant kavą, atėjusi tarnai- 
tė pranešė, kad jis laukia apačioje. Aš nusileidau 
į pirmą aukštą ir persakiau jam Volfo nuomonę, 
girdi, mūsų pokalbis vyktų daug malonesnėje ir 
intymesnėje aplinkoje, jeigu jis sutiktų užlipti laip- 
tais į mūsų kambarį, ir Makmilanas mielai sutiko. 
Pirmojoje laiptų aikštelėje netikėtai susidūrėme su 
Nense, ir Makmilanas, kuris prieš parą pats buvo 
prisipažinęs pažįstąs Osgudo vaikus nuo mažų 
dienų, trumpam stabtelėjo persimesti su ja keliais 
žodžiais. 

Volfas pats jį sutiko. Makmilanas atsisėdo į 
krėslą, bet kavos atsisakė. Volfas tylomis nužvelgė 
svečią ir atsiduso. Aš siurbčiojau kavą ir stebėjau 
juos abu žvelgdamas per puodelio kraštą. 

Volfas tarė: 

— Atrodote pavargęs. 

Ūkininkas pritariamai linktelėjo galva. 

— Taip ir yra. Man regis, senstu. Daugybę kartų 
esu visą naktį budėjęs ir saugojęs, kada karvė ves 
veršiuką, bet... žinoma, praėjusią naktį įvyko kai 
kas daug svarbesnio už dar vieną veršiavimąsi. 

- Žinoma. Vakar naktį nutiko visai priešingas 
dalykas. Mirtis, o ne gimimas. Jūs labai malonus, 
kad sutikote ateiti. Aš pats sutemus vaikščioti ne- 
mėgstu. Kaip žinote, jūsų draugas ponas Osgudas 
pasamdė mane išsiaiškinti vakarykščio įvykio ap- 
linkybes, tad ar galėčiau užduoti jums kelis klau- 
simus? 

— Dėl to aš čia ir atėjau. 

— Gerai. Tada pirmiausia norėčiau paklausti 
štai ko. Vakar po pietų jūs palikote pono Prato te- 
rasą aiškiai ketindamas perspėti Klaidą nedaryti 
jokių kvailysčių. Panelė Osgud man papasakojo, 
kad pasišaukėte jau automobilyje sėdėjusį Klaidą 
ir kelias minutes su juo šnekėjotės. Gal galėtumėte 
pasakyti, apie ką? 

- Apie nieką ypatinga. Žinojau, kad Klaidas 
kartais yra linkęs veikti neapgalvotai, - ne, ap- 
skritai jis nebuvo blogas vaikinukas, tik kartais 
elgdavosi šiek tiek nutrūktgalviškai, - ir po to, ką 
jis pasakė Pratui, pamaniau, jog bus ne pro šalį 
bent kiek jį nuraminti. Aš tiesiog pamėginau vis- 
ką nuleisti juokais ir pasakiau jam, kad tikiuosi, 
jog jis nesugalvos iškrėsti kokio šiurpaus pokšto. 
Klaidas man atšovė šias lažybas su Pratu būtinai 
laimėsiąs. Tuomet aš jam pasakiau, kad laimėti jis 
neturi jokių galimybių ir kad būtų protingiausia, 
jeigu, jam pritarus, nueičiau pas Pratą ir įkalbė- 
čiau jį lažybas atšaukti. Klaidas nesutiko, ir aš pa- 

siteiravau, kaip jis ketina lažybas laimėti, bet šito 
jis man taip ir nepaaiškino. Tuo mūsų pokalbis ir 
baigėsi. Išpešti iš jo ko nors daugiau man nepavy- 
ko, jis nuėjo ir įsėdo į automobilį. 

— Ir nė žodžiu neprasitarė, ką ketina daryti? 

— Ne. 

— Tikėjausi, galėsite man apie tai pasakyti šiek 
tiek daugiau. 

— Juk negaliu papasakoti daugiau, nei iš tiesų 
nutiko. 

- Žinoma, ne. Tiek, kitaip sakant - visiškai nie- 
ko, aš sužinojau ir iš pono Vodelio, nes jūs šią is- 
toriją jam buvote papasakojęs anksčiau. Bet jis yra 
apygardos prokuroras. O aš atstovauju jūsų drau- 
gui Osgudui. Jei atvirai, - tikėjausi, kad jūs gera- 
noriškai būsite linkęs man atskleisti tai, ką galbūt 
nuslėpėte nuo jo. 

Makmilanas suraukė antakius. 

— Palaukite, palaukite... Ar nepakartotumėte 
dar kartą? Man susidaro įspūdis, kad, jūsų nuo- 
mone, aš meluoju. 

- Būtent. Tik jau paprašyčiau! - Čia Volfas, iš- 
tiesęs delną, kilstelėjo ranką ir tęsė: - Nebūkite 
vaikiškas ir neimkite malti, koks ydingas ir nuo- 
dėmingas yra melas. Viktoras Hugo, norėdamas 
įrodyti, jog melas gali būti šventas, parašė apie tai 
visą knygą. Turiu rimtą pagrindą įtarti, jog meluo- 
jate, ir norėčiau paaiškinti, kodėl taip manau. Jei 

kalbėsime trumpai, taip manau dėl to, kad Klaidas 
nebuvo kvailys. Tikiuosi, ponas Vodelis jums už- 
siminė apie mano versiją, jog Klaidas ne pats įėjo 
į ganyklą, o buvo ten įneštas ir paguldytas. Šios 
teorijos aš ir toliau neatsisakau, bet kad ir kaip ten 
buvo, ar Klaidas į ganyklą įžengė savo noru, ar 
buvo ten įvilktas, jis tikrai laisva valia išėjo iš savo 
namų ir įžengė į Prato valdas. Ko jam ten reikėjo? 

Volfas trumpam nutilo ir išgėrė puodelyje bu- 
vusią kavą. Makmilanas, vis dar suraukęs kaktą, 
sėdėjo ir žiūrėjo į jį. 

Tuo tarpu Volfas kalbėjo: 

— Surizikuosiu ir padarysiu prielaidą, jog Klai- 
das, ko gero, išėjo ne šiaip sau pasivaikščioti. Jis 
turėjo kažkokį tikslą, - galbūt norėjo ką nors pa- 
daryti ar su kai kuo susitikti. Deivą atmetu. Panelė 
Rouan buvo su ponu Gudvinu. Ponas Vodelis man 
sakė, jog kiti, įskaitant ir jus, dedasi nė nenutuo- 
kę, kad Klaidas buvo pono Prato valdose. Tačiau, 
kaip man atrodo, tai beveik neįtikėtina; priežastis 
paprasta: kaip jau sakiau, Klaidas nebuvo kvai- 
lys. Mat jeigu jis ėjo tenai ne su kuo nors susitikti, 
tuomet man belieka įtarti, kad vaikinas vykdė iš 
anksto susidarytą ir prieš bulių nukreiptą planą, 
kurį jis tikėjosi įgyvendinsiąs pats vienas. Bet juk 
tai — visiškas absurdas. Ir koks tai galėjo būti pla- 
nas? Išsivesti bulių iš ganykos į kokią nuošalesnę 
vietą ir laikyti jį ten iki šios savaitės pabaigos? Su- 

šerti gyvuliui juodligės sporomis apkrėsto paša- 
ro, nužudyti jį ir kartu padaryti nevalgomą? O gal 
priklijuoti jam sparnus ir, kaip ant jaučių Pegaso, 
nujoti tiesiai į Mėnulį? Tik pastarasis spėjimas turi 
tiek pat realaus pagrindo, kaip ir du pirmieji. 

— Manęsįtikinėti jums nė nereikia, - sausai atkirto 
Makmilanas. - Jei pamėginčiau ką nors įrodyti, irgi 
nežinočiau, nuo ko pradėti. O dėl mano melo... 

— Palaukite, prieisiu ir prie šito. - Volfas stumte- 
lėjo savo padėklą, pažvelgė į mane, 0 aš nieko ne- 
laukęs atsistojau ir patraukiau tą daiktą savo darb- 
daviui iš akių. Jis vėl prabilo: - Tiesą pasakius, kol 
kas žudikui ant kulnų dar nelipu. Taip toli dar ne- 
pasistūmėjau. Pirmiausia turiu sukurti įtikinamą 
hipotezę, kam Klaidui prireikė... Arba ne, leiskite 
man užgriebti dar plačiau ir pasakyti taip: turiu 
sukurti hipotezę, kuri įtikinamai paaiškintų, kuo 
remdamasis jis buvo toks tikras, jog laimės lažy- 
bas. Argi jis jums nesakė, jog tikisi išlošti? 

— Sakė. 

— Bet kaip tai padarys, nepaaiškino, tiesa? 

— Ne, nepaaiškino. 

— Ką gi... - Volfas kietai sučiaupė lūpas, o pa- 
skui pridūrė: - Štai tuo aš ir negaliu patikėti. Tie- 
siog negaliu patikėti, nes lažybas Klaidas galėjo 
laimėti tik jūsų padedamas. 

Makmilanas sėdėjo įrėmęs žvilgsnį į Volfą, nu- 
leidęs ir suraukęs vešlius antakius. 

— Na jau, - pagaliau pratarė jis, - nekalbėkite 
taip. Tik jau ne su manimi! Aš tuo netikiu. 

— Kalbėsiu, - patikino jį Volfas. - Ir tai - dar 
vienas mano meistriškumo įrodymas. Būtent taip 
aš ir kalbėsiu. Bet tikrai nenoriu nieko įžeisti, nes 
kalba suksis tik apie Klaido lūkesčius. Pirmiausia, 
prieš imdamasis ieškoti žudiko, turiu išsiaiškinti, 
kaip jis tikėjosi laimėti lažybas. Aš kuo stropiau- 
siai apmąsčiau visus planus, kurie Klaidui ga- 
lėjo šauti į galvą, - tiek įmanomus, tiek visiškai 
neįmanomus, - ir vienas iš jų man atrodo aiškus 
bei suprantamas, ne per daug Žiaurus ir lengvai 
įgyvendinamas, nors galbūt gana sudėtingas. Jau 
minėjau, jog Klaidas negalėjo paprasčiausiai išsi- 
vesti buliaus iš ganyklos, nes neturėjo jam paslėp- 
ti tinkamos vietos, - gyvulys kaipmat būtų buvęs 
surastas. Bet kodėl jis negalėjo išsivaryti Cezario, 
O įjo vietą atginti kito buliaus? 

Galvijų augintojas piktai prunkštelėjo: 

— Kurgi ne! Puikiausiai būtų tikęs kad ir gryna- 
veislis Holšteino veislės bulius. 

— Ne, ne. Padarykite man paslaugą, sere. Priim- 
kite mano klausimą rimtai ir į jį atsakykite. Kodėl 
jis negalėjo to padaryti? 

— Negalėjo, ir tiek. 

— Bet kodėl ne? Juk čia pat, vos už septyniolikos 
mylių, parodoje buvo ir daugybė gernsio veislės 
bulių, ir gyvuliams pervežti tinkamų sunkvežimių. 

Be to, kandidatų netrūko ir čia pat, Klaido tėvo 
ūkyje, — jų nė vežti nereikėjo, buvo galima tiesiog 
perginti. Argi tarp jų nebuvo galima rasti vieno 
buliaus, kuris, nors savo savybėmis, apie kurias iš 
tiesų aš nieko neišmanau, nė iš tolo neprilygdamas 
čempionui, vis dėlto dydžiu, spalva ir marginiu 
būtų gana panašus į Cezarį ir galėtų užimti jo vietą? 
Juo labiau kad pakaitalas buvo reikalingas tik vie- 
nai dienai: trečiadienį jau turėjo ateiti gyvulių sker- 
dėjas. Kas galėjo atskirti, kad gyvuliai sukeisti? 

Makmilanas vėl piktai burbtelėjo: 

— Kad ir aš. 

— Suprantama. Savojo Cezario jūs nebūtumėte 
supainiojęs su jokiu kitu buliumi. Bet visus kitus 
Klaidui būtų pavykę nesunkiai apmulkinti. Šiaip 
ar taip, galimybės laimėti buvo tikrai nemenkos. 
Visiškai aišku ir tai, kada ir kaip Klaidas mintyse 
galėjo apmesti tokį planą. Vakar po pietų jis sėdė- 
jo užsilipęs ant ganyklos aptvaro ir pro žiūronus 
stebėjo Hikorį Cezarį Grindoną. Ir staiga prisimi- 
nė, jog labai panašaus dydžio ir eksterjero bulius 
yra arba jo tėvo bandoje, arba parodoje, iš kurios 
jis kaip tik buvo grįžęs; ši atsitiktinai šmėstelėjusi 
mintis netruko virsti puikia idėja. Nuvytas šalin 
nuo ganyklos, jis nuėjo į pono Prato namus ir su 
juo susilažino. Paskui, kai iš terasos nusekėte pa- 
skui Klaidą iki automobilio, jis pasišaukė jus, pasi- 
vedė į šalį ir kai ką pasiūlė. — Čia Volfas atsiduso ir 

tęsė savo samprotavimus: — Na, bent jau galėjo tai 
padaryti. Tarkime, Klaido pasiūlymas buvo toks: 
jis, gavęs jūsų pritarimą, išsives Cezarį, 0 į jo vietą 
atvarys kitą bulių; Cezarį jis paslėps Osgudo tvar- 
tuose; tuo tarpu jūs visą antradienį padėsite sau- 
goti pakaitalą ir pasirūpinsite, jog niekas neprieitų 
prie buliaus pernelyg arti ir nepastebėtų apgaulės. 
Trečiadienį, kai Cezarį pakeitęs bulius jau bus pa- 
pjautas, pavojus, kad išaiškės apgavystė, žinoma, 
jau bus praėjęs. Ketvirtadienį ponas Pratas ir jo su- 
kviesti svečiai, pirmiausia žurnalistai ir kiti Žinia- 
sklaidos atstovai, sudoros ant atviros ugnies keptą 
papjauto jaučio mėsą. Sekmadienį, kai savaitė jau 
bus pasibaigusi, Klaidas pateiks ponui Pratui ne- 
paneigiamų įrodymų, jog papjautas buvo ne Ce- 
zaris, ir taip laimės lažybas. Ponas Pratas, žinoma, 
įsius, bet paskui vis tiek turės susitvardyti, prisipa- 
Žinti pralaimėjęs ir pakloti dešimt tūkstančių dole- 
rių, - Mat jeigu šis faktas būtų paskelbtas viešai, 
kilusi pajuokos banga galėtų poną Pratą sužlug- 
dyti. Į „prateriją“ užsukę klientai sakytų: „Manai, 
čia tikrai jautiena? Mums galėjo pakišti ir švilpi- 
ką“. Ponui Pratui būtų tekę sumokėti praloštus 
pinigus ir sukandus dantis tylėti. Jis netgi nebūtų 
galėjęs susigrąžinti Cezario, nes ką gi būtų su juo 
veikęs? Klaidas Osgudas būtų gavęs dešimt tūks- 
tančių dolerių, o jums pagal susitarimą tikriausiai 
būtų atitekęs Cezaris. Nežinau, kaip jūs viską bū- 

tumėte sutvarkę, nes oficialiai Cezaris jau būtų pa- 
pjautas, bet tikriausiai būtumėte radę kokią išeitį, 
ir blogiausiu atveju bent jau būtumėte galėjęs pra- 
turtinti savo bandą jo neprilygstamais genais. 

Volfas susidėjo rankas ant pačios pilvo iškilu- 
mos, sunėrė pirštus ir vėl prabilo: 

- Žinoma, aš nubrėžiau tik pačius bendriausius 
šio susitarimo kontūrus. Klaidas jums tikriausiai 
atskleidė visas savojo plano smulkmenas, įskaitant 
operacijos laiką ir su bulių pakeitimu susijusias 
detales. Palankiausias laikas tam būtų buvęs pir- 
mą valandą po vidurnakčio, kai jūs vėl būtumėte 
perėmęs budėjimą, tačiau gali būti ir taip, kad jūs 
atsisakėte taip esmingai prie šio reikalo prisidėti; ir 
vis dėlto, visai galimas dalykas, jog gyvuliai buvo 
sukeisti anksčiau. Taip pat visai įtikėtina, kad Ce- 
zaris tebėra gyvas. Gali būti; kad bulius, kuris kri- 
to nuo juodligės, buvo Cezario pakaitalas. Tačiau 
tai — tik mano spėlionės; turbūt nereikia nė sakyti, 
jog kur kas logiškiau bei tikėtina, kad jūs priėmė- 
te Klaido siūlymą, sutikote padėti įgyvendinti jo 
planą ir... žinote apie jį kur kas daugiau nei aš. 
Bet kol kas apie tai nekalbėkime, geriau pasakyki- 
te man, ką manote apie patį sumanymą? Ar šiame 
plane įžvelgiate kokių nors spragų? 

Pašaipiai šypsodamasis Makmilanas visą laiką 
sėdėjo ryte rydamas Volfą akimis, ir dabar visiškai 
ramiai pratarė: 

— Jūs manote esąs labai gudrus, ar ne? 

— Na, gal ne labai, bet vis dėlto - pakankamai. — 
Volfas užsimerkė ir čia pat vėl šiek tiek kilstelėjo 
akių vokus. - Tik nepadarykite klaidos ir nepa- 
galvokite, kad bandau jus netikėtai užklupti bei 
demaskuoti. Galbūt aš ir išties gudrus, tačiau pa- 
grindinis mano ginklas yra atvirumas. Tai pozi- 
cija, kurios visuomet laikausi, sere. Klaido įsitiki- 
nimą, jog laimės tas lažybas, galiu paaiškinti tik 
padaręs prielaidą, kad jis kažką sumanė, apmetė 
planą, labai panašų į tą, kurį jums ką tik išdėsčiau. 
Jeigu jis iš tiesų taip padarė, tuomet tiesiog turėjo 
pamėginti užsitikrinti jūsų paramą. O jeigu jau į 
jus kreipėsi, jūs pasiūlymą arba priėmėte, arba at- 
metėte. Kad ir koks būtų buvęs jūsų atsakymas, 
norėčiau sužinoti, ką jums Klaidas pasiūlė. Tik 
nemanykite, jog noriu jus įžeisti tvirtindamas, 
girdi, tai, ką Žinojote, ponui Vodeliui galėjote ir 
nepasakyti. Aš ir pats nelabai norėčiau patikėti 
jam bent kiek subtilesnių faktų. Todėl dar kartą 
kreipiuosi į jus ir klausiu: ar Klaidas jums ką nors 
pasiūlė ir kaip elgėtės jūs, - priėmėte jo pasiūly- 
mą ar atmetėte? 

Makmilano veide vis dar žaidė ironiška šyp- 
senėlė. 

— Na gerai, jūs tikrai gudrus. Gal tuoj paklau- 
site, ar kartais ne aš jį ir nužudžiau? Gal aš nužu- 
džiau Klaidą dėl to, kad jis mane įžeidė? 

— Kalbėdamas apie Žmogžudystę niekada ne- 
juokauju. Be to, prie žudiko dar neprisikasiau. 
Pirmiausia turiu išsiaiškinti, kuo pagrįstas buvo 
Klaido optimizmas, kad jis laimės lažybas, ir nu- 
statyti, ko jis ten ėjo arba su kuo susitiko. Ar jis 
jums pateikė kokį nors pasiūlymą? 

— Ne. 

Ir Makmilanas staiga atsistojo. 

Volfas kilstelėjo antakius ir pasiteiravo: 

— Jau išeinate? 

— Nematau prasmės ilgiau čia pasilikti. Atėjau 
tik norėdamas padaryti paslaugą ponui Osgudui. 

— O ar norėdamas padaryti jam paslaugą netu- 
rite visiškai jokios informacijos, kuri galėtų mums 
padėti? Visiškai nieko, kas padėtų paaiškinti... 

— Ne. Aš nieko, ničnieko negaliu jums paaiškin- 
ti. - Gyvulių augintojas žengė tris nerangius žings- 
nius į priekį, o paskui atsigręžė ir pareiškė: - Jūs, 
beje, - irgi. Bent jau mėgindamas apšmeižti mane 
tikrai nieko neišsiaiškinsite. 

Taip taręs, jis priėjo prie durų, atsidarė jas, o iš- 
ėjęs iš kambario vėl uždarė. 

Volfas atsiduso ir, užmerkęs akis, liko sėdėti. 
jo veide taip ir nepastebėjau nė menkiausio džiū- 
gavimo ar triumfo ženklo, tad leidau sau giliai 
atsidūsėti ir ėmiausi tvarkyti padėklų. Kadangi 
nebuvau tikras, ar dešimtą valandą vakaro dar ga- 

lima prisišaukti tarnaitę, o palikti padėklų su in- 
dais koridoriuje nenorėjau, užsidėjau juos ant ran- 
kų dilbių ir išėjau ieškoti užpakalinių laiptų. Tai 
buvo didžiulė klaida, nes laiptai pasirodė esantys 
siauroki ir posūkyje aš vos neįstrigau. Tačiau vir- 
tuvę vis dėlto pasiekiau sėkmingai, palikau ten 
indais apkrautus padėklus, o tada nuėjau toliau, 
podėlio, svetainės ir pagrindinio vestibiulio link. 
Bibliotekoje degė šviesa, ir pro atdaras jos duris 
pamačiau laikraštį skaitantį Hovardą Bronsoną. 
Daugiau nieko nebuvo matyti, ir aš, apsukęs ratą, 
vėl grįžau į Volfo kambarį, tik šį kartą jau paradi- 
niais laiptais. 

Jis vis dar snūduriavo. Aš atsisėdau, nusižiova- 
vau ir pasakiau: 

— Aišku kaip dieną. Lilė jį nužudė, nes manė, 
jog šitaip palaidos savo praeitį, išsibaltins ir galbūt 
vieną gražią dieną taps verta tapti mano žmona. 
Karolina jį nužudė, padarė tai tiesiog miklindama 
ranką ir bandydama jos taiklumą. Džimis jį nužu- 
dė dėl tos pačios priežasties, - norėdamas ištrinti 
Lilės praeitį. Pratas jį nužudė, kad paerzintų poną 
Osgudą. Makmilanas jį nužudė, nes galvijas, kurį 
jis atvedė sukeisti su Cezariu, pasirodė esanti kar- 
vė. Deivas jį nužudė... 

— Po velnių, Arči, užsičiaupk. 

— Klausau, sere. Užčiaupsiu burną amžiams, 
o plyšį užtepsiu kaučiukiniu glaistu, tik pirma 

paaiškinkite man, kada ir kaip jums pavyko su- 
gniaužti saujoje visas šios bylos gijas. 

Taip taręs, demonstratyviai sugniaužiau kumš- 
tį, tačiau mano gestas buvo nereikalingas, nes akių 
Volfas taip ir nepramerkė. 

Jis aiškiai buvo ne per geriausios formos, nes 
švelniai sumurmėjo: 

— Aš ir tikrai laikiau tas gijas saujoje. 

— Kas gi joms nutiko? 

— Jos išslydo iš mano gniaužtų ir išnyko kaip 
dūmas. 

- Ir vėl tas pats buliaus motyvas... Nesąmonė! 
Nagi, pamėginkite mane įtikinti priešingai... Beje, 
kodėl vis nesiliaujate pasakojęs Žmonėms, kad aš 
trenkiau jūsų automobilį į medį ir jį sumaliau? Ką 
gero tikitės pasiekti demonstruodamas savo vai- 
kišką pyktį? O grįžtant prie bylos, į kurią įsivėlė- 
me vien per jūsų begalinį troškimą kuo greičiau 
susirasti tinkamą kėdę, ant kurios galėtumėte atsi- 
sėsti, manau, jog dabar tai - tuščias reikalas, argi 
ne? Man rodos, tie kaimo stuobriai netrukus galės 
pasigėrėti širdžiai mielu vaizdeliu, kaip Nero Vol- 
fas ketvirtadienio rytą pabrukęs uodegą dumia į 
pietus. O gal turėčiau vardyti visus galimus įta- 
riamuosius toliau, kol kuri nors pavardė patrauks 
jūsų dėmesį? Deivas jį nužudė, kadangi prieš dve- 
jus metus, tą dieną, kai buvo atleistas, nepapus- 
ryčiavo, 0 paskui taip ir nespėjo už tai atsigriebti. 

Bronsonas jį nužudė... Beje, poną Bronsoną ką tik 
mačiau. 

— Bronsoną? 

— Taigi. Bibliotekoje mačiau jį skaitantį laikraštį. 
Sėdėjo patogiai įsitaisęs, lyg būtų namie. 

— Nueikite ir atveskite jį. - Volfas sujudėjo krės- 
le, o jo akys trumpam prasimerkė. - Atveskite jį 
čionai. 

— Dabar? 

— Dabar. 

Aš pakilau ir leidausi vykdyti užduoties. Ta- 
čiau lipant laiptais žemyn man toptelėjo, jog drau- 
ge galėčiau pasirūpinti, kad pokalbiui užsitęsus 
mums nieko nepritrūktų, tad iš pradžių užsukau 
į virtuvę ir paėmiau iš šaldytuvo ąsotį Grynaveis- 
lių galvijų registrui priklausančių karvių pieno. 
Paskui, laikydamas jį rankoje, nužingsniavau į 
biblioteką ir pasakiau Bronsonui, kad man labai 
nemalonu jį trukdyti, bet ponas Volfas norėtų su 
juo pasikalbėti. 

Bronsonas buvo gerai nusiteikęs. Jis padėjo 
laikraštį į šalį ir pareiškė, kad jau buvo beprade- 
dąs baimintis, jog apskritai nesulauks niekieno 
dėmesio. 

— One, sere, - atsakiau, - šios baimės mes jums 
nesunkiai padėsime atsikratyti. 


TRYLIKTAS SKYRIUS 


Jis klestelėjo į krėslą, nuo kurio dar visai neseniai 
pakilo Makmilanas, ir vis dar atrodė puikiai nu- 
siteikęs bei susidomėjęs. Volfas sėdėjo nejudėda- 
mas, beveik užmerktomis akimis, atrodė, kad jis 
snūduriuoja, ir šis vaizdas galbūt galėjo suklaidin- 
ti Bronsoną, bet jokiu būdu ne mane. Aš nusižiova- 
vau. Kambaryje degusi šviesa krito ant Bronsono 
tokiu kampu, kad jo nosis atrodė bukesnė ir labiau 
suplota nei tąkart, kai mačiau jį sėdintį verando- 
je, - galėjai pamanyti, jog ji ilgai buvo įsprausta į 
kokią nors formą, - ojo pilkos gudrios akutės da- 
bar atrodė netgi mažesnės. 

Pagaliau Bronsonas kultūringam ir išsilavinu- 
siam Žmogui būdingu tonu tarė: 

— Kaip suprantu, norėjote manęs kai ko pa- 
klausti, ar ne? 

Volfas linktelėjo galva. 

— Taip, sere. Ar daug šią popietę jums pavyko 
nugirsti iš mano pokalbio su panele Osgud? 

— Ne kažin kiek. Tiesą sakant, labai nedaug, - 
nusišypsojo Bronsonas. - Bet... kam visa tai? No- 
rite pažiūrėti, ar aš neimsiu blaškytis ir piktintis? 
Leiskite man pasiūlyti štai ką... juk mums nerei- 
kia visų tų subtilybių. Aš apie jus esu šį tą girdėjęs. 
Žinau, kad nemažai sugebate, bet ir aš ne iš kelmo 
spirtas. Tad kodėl mums tiesiog nesusitarus dėl 
vieno paprasto dalyko, būtent, kad nei jūs, nei aš 
nesame kvailiai? 

— Iš tiesų. - Volfas kilstelėjo akių vokus ir jo 
akys prasimerkė šiek tiek plačiau. - Ar jūs - tikrai 
ramus ir šaltakraujiškas žmogus? Mūsų laikais to- 
kių retai pasitaiko. 

— Aš - gana protingas vyrukas. 

— Ir ačiū Dievui. Vadinasi, turimus faktus galė- 
sime aptarti ramiai, be nereikalingo erzelio ir są- 
myšio... faktus, kurie man paaiškėjo pasikalbėjus 
su panele Osgud. Pavyzdžiui, kad ir teiginį, jog 
jūs, - anot pono Osgudo ir daugelio kitų, - esate 
jokių skrupulų nepaisantis niekšelis. 

— Na, aš nežinau... - Bronsonas spragtelėjo 
pirštais. - Ką gi... Mėtytis tokiais žodžiais... 

— Tiek to. Galiu kritikuoti kvailumą ir dažnai 
kaip tik taip elgiuosi, nes tai mane erzina, bet mo- 
ralinio pobūdžio apibūdinimai - rimtas ir pavojin- 
gas įžeidimas. Etologija - tai chaosas. Pavyzdžiui, 
kad ir finansinis banditizmas... Aš jo nei smerkiu, 
nei pateisinu; ojei kada ir pasmerkiu, tai tikrai ne- 

turėdamas jokio išankstinio nusistatymo, nes ant- 
ne. Vienintelis pagrindas ir šaltinis, leidžiantis man 
jus įvardyti kaip jokių skrupulų nepaisantį niekšą, 
yra žodynas, ir aš padariau tai, kad jau dabar ga- 
lutinai paaiškėtų mudviejų pozicijos. Aš narplioju 
nusikaltimus, jūs užsiimate nešvariais darbeliais, 
ir aš noriu aptarti su jumis abi šias temas. Tikiuosi, 
bent šiek tiek padėsite man tirti žmogžudystę, be 
to, noriu pasikalbėti apie jūsų sumanymą, - kaip 
tik tą, dėl kurio atvykote čionai, - ir kai ką pasiū- 
lyti. O dėl žmogžudystės... 

— Gal būtų geriausia, jei pirmiausia aptartume 
pastarąjį reikalą ir jūs išdėstytumėte savo pasiūly- 
mą. Visuomet esu pasirengęs svarstyti protingus 
pasiūlymus. . 

— Kaip pageidausite, sere.- Volfas šiek tiek 
papūtė lūpas, čia pat vėl jas sučiaupė, o tada pri- 
dūrė: - Jūs turite Klaido Osgudo pasirašytą doku- 
mentą. Šįryt rodėte jį panelei Osgud. 

— Kvitą, įrodantį, kad sumokėjau jam tam tikrą 
sumą. 

— Bet jame taip pat išdėstyta, kokias paslaugas 
už tuos pinigus jis turėjo jums suteikti. 

— Taip. + 

— Įvykdęs savo įsipareigojimus Klaidas Osgu- 
das taip pat būtų tapęs niekšeliu... Na, bent jau 
savo tėvo akyse. 

— Teisingai. 

Volfas krustelėjo krėsle ir tarė: 

— Noriu gauti tą kvitą. Bet... palaukite. Nė ne- 
manau ginčyti jūsų teisės atsiimti sumokėtus pi- 
nigus. Tokią teisę aš pripažįstu. Tačiau metodai, 
kuriais naudodamasis bandote juos atgauti, man 
nepriimtini. Šiandien popiet panelei Osgud pa- 
jutau nuoširdžią simpatiją, — nors, prisipažinsiu, 
moterims ką nors panašaus pajuntu itin retai, - ir 
norėčiau bent sumažinti nemalonų psichologinį 
spaudimą, kurį ji dabar patiria. Siūlau jums štai 
ką: atiduokite kvitą ponui Gudvinui, pas jį doku- 
mentas bus visiškai saugus ir tikrai neprapuls; o 
aš ne vėliau kaip per dešimt dienų arba sumokė- 
siu jums dešimt tūkstančių dolerių, arba pasieksiu, 
kad jums ši suma būtų sumokėta, arba grąžinsiu 
kvitą. Besąlygiškai įsipareigoju tai padaryti. — Ir 
Volfas nukreipė nykštį į mane. - Atiduokite jam 
dokumentą. 

Tuomet niekšelis lėtai, bet išraiškingai papurtė 
galvą ir atrėžė: 

— Sakiau, kad esu pasiruošęs svarstyti protingus 
pasiūlymus. 

— Vadinasi, kvito neatiduosite? 

— Ne. 

- Aš jums siūlau didžiausią saugumą. Be to, 
aš retai prisiimu įsipareigojimus, nes, banaliai ta- 
riant, jų neįvykdęs atsakyčiau už tai savo galva. 

— Man jūsų galva nereikalinga. Saugumas, kurį 
siūlote, gal ir gerai, bet dar geriau turėti Klaido 
Osgudo pasirašytą raštą, be to, kvitas yra mano 
nuosavybė. Tad kodėl gi, velniai griebtų, turėčiau 
jį atiduoti? 

Aš klausiamai pažvelgiau į Volfą ir pasakiau: 

— Aš mielai imčiausi... 

— Ne, Arči, dėkoju. Tokių priemonių nesiimsi- 
me, bent jau kol kas. Tikuosi, pone Bronsonai, kad 
savo priešišką nusistatymą dar pakeisite... 

— Aš nesu priešiškai nusistatęs, - pertraukė jis 
Volfą. - Nesupraskite manęs neteisingai. Juk sa- 
kiau, kad nesu kvailys, o ėmęs priešiškai žiūrėti 
į jus kaip tik juo ir tapčiau. Puikiai suprantu, jog 
esu pažeidžiamas, ir žinau, ką galite padaryti. 
Jeigu tapsite mano priešu, man neliks kitos išei- 
ties, tik išvykti iš Niujorko. Tame mieste gyvenu 
tik du mėnesius, bet jei vis dėlto nuspręstumė- 
te pasivarginti ir pasidomėti mano praeitimi, ne- 
abejoju, kad jums tai pavyktų. Ne, nesitikėkite 
sužinoti, jog kažkur manęs laukia kalėjimo kame- 
ra, bet galėtumėte surinkti pakankamai informa- 
cijos, kuri velniškai apsunkintų man gyvenimą... 
pernelyg jau apsunkintų. Įsivėlęs į tą sandorį su 
Klaidu Osgudu padariau didžiulę klaidą, tačiau 
galiu pamėginti dar kartą ir tikėtis, jog man pasi- 
seks; Dievas mato, tikrai nenoriu, kad imtumėte 
mane sekti, o jūs savo ruožtu tikriausiai nesiry- 

šite prisiimti tokio vargo ir išlaidų vien tam, kad 
linksmai praleistumėte laiką. Patikėkite, tikrai 
nesu priešiškai nusiteikęs. Ir vis dėlto jums nėra 
ko pykti, jog nesutinku atiduoti kvito, nes jis pri- 
klauso man, bet šiaip jau esu pasirengęs bendra- 
darbiauti. Jei galėsiu kuo nors padėti, mielai tai 
padarysiu. 

— Ar galime kalbėtis be užuolankų, pone Bron- 
sonai? 

- Žinoma. 

— Gerai. Tada pirmiausia papasakokite man, 
kur esate gimęs? 

Bronsonas vėl papurtė galvą. 

— Juk aiškiai sakiau, kad esu pasiruošęs padėti, o 
ne patenkinti jūsų smalsumą. 

— Ką tik pripažinote, jog galėčiau nesunkiai su- 
žinoti viską apie jūsų praeitį, jei tik truputį pasi- 
varginčiau. 

— Tuomet varginkitės. 

— Ką gi, paklausiu dar aiškiau. Ar jums kada 
nors yra tekę prižiūrėti galvijus? 

Bronsonas įbedė į Volfą akis, paskui trumpai 
nusijuokė ir tarė: 

— Dieve mano, negi dabar turėčiau atsiim- 
ti savo Žodžius, kad nesate kvailys? Ar leidžia- 
te man suprasti, jog stengiatės susieti mane su 
žmogžudyste? 

— Ar kada nors jums yra tekę prižiūrėti galvijus? 

— Su galvijais niekada nesu turėjęs nieko ben- 
dra. Iš kur atsiranda pienas ir jautiena žinau tik 
todėl, kad kažkur apie tai skaičiau. 

— Kur yra lazda, kurią turėjote vakar vakare ly- 
dėdamas Klaidą Osgudą į pono Prato namus? 

— Lazda? 

— Taip. Grubiai tašyta, maždaug jauno medelio 
ilgio lazda. 

— Kodėl... Aš ne... Ak, taip. Aišku, prisiminiau. 
Mes ėjome pro daržinę, mačiau ją atremtą į darži- 
nės sieną ir... 

— Kurji? 

— Turite omenyje, kur ji dabar? Na, po visos tos 
sumaišties... 

- Bet kur jūs ją palikote? 

- Na... aš... Ak, taip! Žinoma. Kai priėjome 
prie aptvaro, ten, kur baigiasi apsauginė medžių 
juosta, Klaidas nužingsniavo toliau, 0 aš pasukau 
atgal. Lazdą pasiėmė jis. 

— O kam? 

Jau spėjęs atgauti savitvardą, Bronsonas tik 
gūžtelėjo pečiais. 

— Na, nežinau, tikriausiai šiaip sau, dėl viso ko. 
Pastebėjau, kad ir jūs kur nors eidamas nešatės 
sunkią pasivaikščiojimams skirtą lazdą. Tik kam? 

— Tikrai ne tam, kad trenkčiau ja sau per galvą 
ir netekčiau sąmonės. Ar Klaidas prašė duoti jam 
lazdą? O gal jūs pats ją pasiūlėte? 

— Neatmenu. Juk visiškai suprantama, kad jam 
reikėjo lazdos. Galėjo būti ir taip, ir taip. Bet kodėl 
klausiate? Ar jis gavo smūgį į galvą lazda? Ma- 
niau, Klaidas buvo nužudytas kirtikliu, bent jau 
jūs taip tvirtinote... 

— Tarėmės, kad man padėsite, sere, o ne tuš- 
čiai plepėsite. Man reikia Žinoti visą tiesą apie tą 
lazdą. 

— Jūs ją žinote. 

— Nesąmonė. Jūs buvote aiškiai sutrikęs ir ėmė- 
te painiotis savo paties žodžiuose. - Čia Volfas 
kilstelėjo ir pamosavo ištiestą pirštą. - Saugokitės, 
kad neužsitrauktumėte mano priešiškumo. Kaip 
tik dabar, negirdint pašaliniams ir kol mūsų pa- 
šnekesys gana draugiškas, jūs turite palankią pro- 
gą iškloti man visą tiesą. Argi nebuvo taip, jog į 
pono Prato namus lazdą nunešėte jūs pats? 

— Ne. Aš ten nėjau. 

— Vis tiek laikotės savo versijos? 

— Tai - tiesa. 

— Dar kartą perspėju jus, - būkite atsargus. Ta- 
čiau tarkime, - bent jau kol kas, - kad taip iš tiesų 
ir buvo. Tuomet pasakykite man štai ką: ko Klai- 
das apskritai ėjo į Prato valdas? Ką jis ten ketino 
veikti? 

— Nežinau. 

— Kąjiis jums sakė ketinąs daryti? 

— Jis man nieko nesakė. 

Volfas užsimerkė ir minutėlę sėdėjo tylėdamas. 
Mačiau, kaip smiliaus galiuku ant krėslo ranktū- 
rio jis brėžia nedidukus apskritimus, ir supra- 
tau, jog mano darbdavys negali pratarti žodžio 
dėl jį apėmusio įsiūčio. Po minutėlės Bronsonas 
prabilo vėl: 

— Aš taip pat galėčiau... 

— Užsičiaupkite! - Volfo blakstienos virptelėjo 
ir jis atmerkė akis. - Jūs darote klaidą. Nedovano- 
tiną klaidą. Paklausykite. Reikalavote tuojau pat 
grąžinti jūsų sumokėtus pinigus. Negalėdamas 
tokios sumos surinkti Niujorke, Klaidas atvažiavo 
čionai ketindamas išprašyti pinigus iš tėvo, o jūs 
taip skubėjote arba taip labai nepasitikėjote Klai- 
du, arba - ir viena, ir kita, kad atvykote čia drau- 
ge su juo. Jūs nenorėjote išleisti Klaido iš akių. 
Tėvas sūnaus prašymo nepatenkino, nes Klaidas 
atsisakė jam paaiškinti, kam jam reikalingi pini- 
gai, - šiuo atveju geriausia būtų buvę pasakyti, 
jog tam, kad būtų išsaugota Osgudų garbė, - irjūs 
buvote pasirengęs atskleisti Klaido tėvui tiesą ir 
susigrąžinti skolą iš jo paties. Tada Klaidas, jau ne- 
bežinodamas, ko griebtis, susilažino. Tačiau galėjo 
būti ir taip, kad lažybų jis nelaimės ir per tas šešias 
dienas, iki savaitės pabaigos, pinigų jums neati- 
duos, tad kaip jis galėjo jums suteikti kokių nors 
garantijų? Tik viena vienintelė garantija galėjo jus 
numaldyti ir įtikinti truputį palaukti, būtent: Klai- 

das turėjo išsamiai ir įtikinamai paaiškinti, kaip 
ketina laimėti lažybas. Taigi jis taip ir padarė. Tik 
nemėginkite man aiškinti, kad jis jums šito nepa- 
sakė. Aš ne koks mulkis. Klaidas jums atskleidė ir 
kaip tikisi laimėti lažybas, ir kokių žygių ketina 
imtis. Taigi klokite. 

Bronsonas papurtė galvą ir atsiliepė: 

— Galiu pasakyti jums tik tiek, kad klystate. 
Klaidas man nepaaiškino... 

— Gana! Aš - teisus. Puikiai žinau, kada esu tei- 
sus. Būkite atsargus, sere! 

Bronsonas gūžtelėjo pečiais. 

— Be perstojo kartodamas man, kad pasisaugo- 
čiau, irgi nieko nelaimėsite. Negaliu jums pasaky- 
ti to, ko nežinau. 

— Ar Klaidas jums paaiškino, kodėl ir kaip jis 
tikisi laimėti lažybas? 

— Ne. 

— Arba ką jis ketino veikti Pratui priklausančio- 
se valdose? Arba su kuo jis ten ketino susitikti? 

— Ne. 

— Darote didžiulę klaidą. 

— Ne, nedarau. Galbūt užsitrauksiu jūsų nema- 
lonę, bet, deja, nieko negaliu padaryti. Dėl Dievo 
meilės... 

— Užsičiaupkite. Vis dėlto jūs - kvailys. - Volfas 
grįžtelėjo į mane ir piktai paliepė: - Arči, paimk iš 
jo tą kvitą. 

Tiesą sakant, prieš garsiai ištardamas, ką turiu 
daryti, Volfas galėjo ir įspėti mane bent jau vienu 
skubriu žvilgsniu, bet kai kartą jam dėl to paprie- 
kaištavau, jis atsakė, kad moku veikti taip greitai 
ir esu toks sumanus, jog iš anksto manęs perspėti 
visai nereikia; tuomet aš atšoviau, kad man labiau 
patiktų ne tokie ironiški komplimentai, be to, jis 
galėtų bent retkarčiais pagalvoti ir apie tai, kas pa- 
togiau man. 

Bet šiuo atveju tai buvo nesvarbu. Ugiu Bron- 
sonas buvo beveik lygus man, tik abejojau, ar jis 
toks pat tvirtas ir raumeningas. Ir vis dėlto tyrėme 
žmogžudystės bylą, o Volfas ką tik buvo leidęs su- 
prasti, jog šis džentelmenas buvo nusikaltimo vie- 
toje su lazda rankoje, todėl pakilau nuo krėslo ir 
akimirksniu prišokau prie Bronsono, kad galėčiau 
laiku užkirsti kelią bet kokiems neprotingiems jo 
veiksmams. Paskui ištiesiau ranką ir paraginau jį: 

— Nagi, duokite. 

Jis papurtė galvą ir, pastūmęs kėdę atgal ir į ją 
nė nežvilgtelėjęs, užtat nenuleisdamas savo gud- 
rių akučių nuo manęs, neskubėdamas atsistojo. 

— Tai kvaila, - pagaliau pareiškė Bronsonas. — 
Visiškai kvaila. Jūs negalite manęs šitaip bauginti. 

Nepasukdamas galvos paklausiau Volfo: 

— Ar tikrai norite, kad tai padaryčiau, pone 
Volfai? 

— Paimkite kvitą. 

— Gerai... Sunku nebus. Viens du, ir paimsiu. 

— Ne, nepaimsite, - žybtelėjęs akimis atkirto 
Bronsonas. - Jei bandysite iš manęs dokumentą 
atimti, aš su jumis nesigrumsiu. Nesu bailys, tie- 
siog — prastos formos, ir sudorotumėte mane kaip 
šiltą vilną. Bet aš imsiu rėkti, ateis ponas Osgudas, 
ir jis, žinoma, norės užmesti akį į tiek triukšmo su- 
kėlusį dokumentą. 

Taip taręs, jis įžūliai nusišypsojo. 

— Jūs imsite šaukti? 

— Imsiu. 

— Geriau apsigalvotumėte. Jei pradėsite klykti, 
aš jums parodysiu, iš kur kojos dygsta. Įspėju jus: 
vienas cyptelėjimas, ir baigsiu darbuotis tik tuo- 
met, kai atvažiuos greitoji pagalba. Kai Osgudas 
perskaitys, kas parašyta tame kvite, jis pasiūlys 
man atlyginimą už tai, kad dar kartą jus apkul- 
čiau. Laikykitės tokios taktikos ir toliau. 

Jau buvau betiesiąs ranką ir, kad kiek, būčiau 
pakliuvęs, nes Bronsonas, anksčiau nerodęs net 
menkiausių ženklų, jog gali pajudėti iš vietos, me- 
tėsi į priekį ir pabandė man įspirti. Spyris buvo 
stiprus ir nepaprastai staigus, laimė, spėjau atšok- 
ti į šalį. Prisipažinsiu, smogti jam kumščiu nebuvo 
būtina, bet vyrukas pasirodė esąs suktas ir klas- 
tingas, be to, jį vienaip ar kitaip reikėjo pamoky- 
ti, todėl aš taip ir padariau: nuo stipraus trumpo 
šoninio smūgio jis sustojo, trumpam pakilo į orą, 

o paskui aukštielninkas plojosi ant grindų. Kol jis 
atsimerkė, aš jau buvau prišokęs ir keliais įsirėmęs 
jam į krūtinę. 

— Gulėkite, - pratariau Bronsonui. - Nežinau, 
kurioje kišenėje yra dokumentas. Kaip manote, 
gal pats prisiminsite? Jei taip atsitiktų, ištraukite 
ir atiduokite man popierių. 

Jo ranka ėmė slysti vidinės švarko kišenės link, 
bet aš užbėgau jam už akių, kyštelėjau į užantį sa- 
vąją ir ištraukiau iš jos daiktą, kuris, kaip pasiro- 
dė, buvo daili rudos odos piniginė su platinine, o 
gal tik alavine monograma. Bronsonas pamėgino 
ją pačiupti, bet aš laiku patraukiau ranką, palie- 
piau jam keltis ir sėstis, o pats žingtelėjau šiek tiek 
į šalį, norėdamas apžiūrėti grobį. 

— Nieko sau, - iš nuostabos net švilptelėjau. — 
Piniginė kimšte prikimšta grynųjų. Čia keli tūks- 
tančiai dolerių, o gal ir dar daugiau. Na jau, už- 
čiaupkite nasrus, iš tokių niekšelių kaip jūs, dar 
nieko nesu pavogęs. Bet niekur nematau... Ak, 
štai kur. Slaptas skyrelis, kaip pasakytumėte jūs. — 
Ištraukiau kvitą, skubiai permečiau jį akimis ir pa- 
daviau Volfui. - Na kaip, jau atgavote ramybę? 

Neatitraukdamas akių nuo dokumento, jis 
linktelėjo galva. Aš grąžinau piniginę Bronsonui, 
kuris jau buvo spėjęs atsikelti nuo grindų. Jis at- 
rodė šiek tiek išmuštas iš vėžių ir susitaršęs, bet 
imdamas piniginę įbedė žvilgsnį tiesiai į mane, 

ir, turiu pripažinti, man tas vyrukas pasirodė ne 
toks kaip kiti, netgi, sakyčiau, keistas: ne taip jau 
dažnai tenka sutikti tipelio, kuris tave partrenkė, 
žvilgsnį ir neparodyti priešiškumo. 

- Štai, Arči, — tarė Volfas ir perdavė kvitą man. 

Aš, dabar jau iš savo vidinės švarko kišenės, iš- 
sitraukiau stručio oda aptrauktą įdėklą paauksuo- 
tais kampais, kurį gimtadienio proga man buvo 
padovanojęs Volfas ir kuriame laikiau savo poli- 
cininko licenciją, leidimą turėti ginklą ir vairuo- 
tojo pažymėjimą. Sulankstytą dokumentą įkišau 
į įdėklą, o šį vėl sugrąžinau į vidinę savo švarko 
kišenę. 

Volfas tarė: 

— Pone Bronsonai, buvo ir kitų klausimų, ku- 
riuos norėjau jums užduoti, kaip antai: ko šią po- 
pietę ėjote į Prato namus, bet dabar visa tai būtų 
tik tuščias laiko gaišimas. Aš netgi pradedu įtarti, 
jog esate įsipainiojęs į reikalą, kuris gali pasirody- 
ti esąs dar didesnė ir lemtingesnė klaida nei toji, 
kurią padarėte kalbėdamasis su manimi. O dėl 
kvito, kurį iš jūsų paėmė ponas Gudvinas, nesi- 
jaudinkite; garantuoju jums, kad per dešimt dienų 
atgausite arba savo dokumentą, arba pinigus. Tik 
nebandykite imtis kokių nors gudrybių. Aš ir taip 
jau labai įpykęs. Labos nakties, sere. 

— Dar sykį kartoju... Aš jums jau sakiau... 

— Nenoriu to nė girdėti. Jūs kvailys. Labanakt. 

Bronsonas išėjo. 

Volfas giliai ir sunkiai atsiduso. Aš prisipyliau 
stiklinę pieno, siurbtelėjau gurkšnelį ir pastebėjau, 
kaip viena į mane nukreipta mano darbdavio akis 
reikšmingai mirktelėjo. Po minutėlės jis sumur- 
mėjo: 

— Arči. Kur jūs gavote to pieno? 

— Paėmiau iš šaldytuvo. 

— Iš virtuvės? 

— Taip, sere. 

— Tikrai? 

— Taip, sere. Ten yra dar penki ar šeši buteliai. 
Gal ir jums vieną atnešti? 

— Jums nebūtų reikėję eiti dar kartą... - Vol- 
fas kyštelėjo ranką į vidinę savo švarko kišenę ir 
tuoj pat ją ištraukė, spausdamas delne kelis alaus 
butelių kamštelius. Jis atgniaužė kumštį, suskai- 
čiavo juos ir, suraukęs antakius, paliepė: - Atneš- 
kite du. 


KETURIOLIKTAS SKYRIUS 


Kitą rytą, trečiadienį, dešimtą valandą, mišri 
mūsų draugija suvirto į sedaną ir išdūmė į Krou- 
fyldą. Visi, išskyrus Nero Volfą, atrodė gerokai 
išsekę ir nusikamavę, nors apie save, tiesa, irgi 
nebūčiau galėjęs to pasakyti. Osgudas atrodė 
prastai, buvo nekalbus, o per trumpą pašnekesį 
su Volfu netruko išryškėti jo polinkis gelti ir pa- 
šiepti. Bronsonas jau neatrodė susitaršęs, — vėl 
vilkėjo „Crawnley“ firmos kostiumą, kurį nešio- 
jo pirmadienį, tačiau dešinys jo skruostas buvo 
pastebimai patinęs, tad vyrukas buvo paniuręs 
ir paskendęs savo mintyse. Nensė, kuri ir šįkart 
sėdo prie vairo, buvo išblyškusi, krauju pasruvu- 
siomis akimis, o vairą sukinėjo staigiais, trūkčio- 
jamais judesiais. Ji jau kartą buvo suvažinėjusi į 
Kroutfyldą ir atgal, mat reikėjo iš geležinkelio sto- 
ties paimti kelis atvykusius gimines. Laidotuvės 
turėjo įvykti ketvirtadienį po pietų, todėl pagrin- 
dinio giminaičių antplūdžio reikėjo laukti maž- 

daug po dvidešimt keturių valandų. Tuo tarpu 
Volfas, matyt, apsigalvojo ir atsisakė ankstesnės 
minties kuo greičiau palengvinti naštą moteriai, 
kuria taip Žavėjosi, nes man aiškiai buvo pasaky- 
ta, jog visai nereikia skubėti pranešti panelei Os- 
gud, kad jos brolio pasirašytas dokumentas yra 
pas mane. Ir aš šiam sprendimui noriai pritariau, 
ypač turėdamas omenyje, kaip tasai kvitas atsi- 
dūrė mano rankose. 

Per pusvalandį trukusią kelionę į Kroufyldą 
niekas nepratarė nė žodžio, tik Osgudas ir Nensė 
trumpai šnektelėjo ir vėliau, kai kiti reikalai bus 
sutvarkyti, sutarė susitikti. Pirmiausia Meinstryte, 
priešais pastatą, kurio vitrina buvo papuošta pal- 
mėmis ir paparčių lapais, o jos žemutiniame kam- 
pe pastatyta nedidukė lentelė, kuri skelbė: „Laido- 
tuvių biuro savininkas, toks ir toks“, išlaipinome 
Osgudą. Paskui, įveikę du į pietus besitęsiančius 
kvartalus, stabtelėjome prie viešbučio, ir tvyrant 
nemaloniai tylai bei nedraugiškai atmosferai, kuri 
sukčiavimu užsiimančio Žmogaus darbe jį, matyt, 
lydi nuolat ir yra tarsi profesinė rizika, mus paliko 
Bronsonas. 

Nensė man burbtelėjo: 

— Dabar -į Tompsono remonto dirbtuves, ar ne? 

— Taip, - atsakiau, ir po trijų minučių ji išleido 
mane netoli dirbtuvių besidriekiančioje šoninėje 
gatvelėje, - mat pamanėme, kad jeigu automobilis 

dar nebus suremontuotas, ji galėtų važiuoti toliau 
ir nuvežti Volfą į parodą, ir aš panelei Osgud už 
tai buvau nepaprastai dėkingas, nes visai neno- 
rėjau klausytis, kaip Volfas nepatenkintas kažką 
burblena po nosimi. 

Gavau 66 dolerių ir 20 centų sąskaitą, ir 
suma buvo tikrai nemaža, netgi priskaičiavus 
automobilio parvilkimą. Suprantana, reikšti 
pretenzijas nebuvo jokios prasmės, tad apsiri- 
bojau tuo, kad kruopčiai patikrinau, ar viskas 
padaryta kaip reikiant, papildžiau tepalų atsar- 
gas, prisipyliau degalų, sumokėjau grynais ir 
išvažiavau. 

Tada turėjau surasti Lu Benetą, Nacionalinės 
gernsio veislės gyvulių augintojų sąjungos sek- 
retorių. Užsukau į viešbutį, bet ten jo neradau, o 
paskui dar dvidešimt minučių sugaišau telefono 
būdelėje kovodamas su užimtomis linijomis, ne- 
teisingai surinktais numeriais ir visuotiniu abejin- 
gumu. Palengva mane apėmė nuojauta, kad jis tu- 
rėtų būti kažkur parodoje, tad nuvažiavau ten ir, 
gerokai pasiplūkęs, galų gale vis dėlto pastačiau 
automobilį vienoje iš eksponuotojams rezervuotų 
vietų. Įsimaišiau į minią, nes nusprendžiau paieš- 
kas pradėti parodos administracinėse patalpose, 
O patekęs tenai sužinojau, kad šiandien - didžioji 
galvijų vertinimo diena ir kad Benetas iki kaklo 
paskendęs darbuose. Man buvo paaiškinta, esą jis 

turėtų būti kur nors netoli gyvuliams eksponuo- 
ti pastatytų palapinių, kurios buvo visai kitame 
parodai skirtos teritorijos krašte. Tada vėl nėriau 
į minią ir per vyrus, moteris, vaikus, balionus, au- 
tomobilių garso signalus, skrudintus kukurūzus 
ir ausis užgulusį triukšmą ėmiau skintis kelią prie 
savo tikslo. 

Į šią parodos ploto dalį dar niekada nebuvau 
įkėlęs kojos. Čia plytėjo ištisas darnia eile išrikiuo- 
tų didžiulių, - gal penkiasdešimties ar dar dau- 
giau jardų ilgio ir perpus mažesnio pločio, — pa- 
lapinių miestelis. Aplinkui daug Žmonių nebuvo. 
Kyštelėjau galvą į pirmąją palapinę. Man į nosį 
tvokstelėjo karvėms būdingas kvapas, - ir nieko 
stebėtina, nes palapinėje buvo pilna kaip tik šių 
galvijų. Pačiame palapinės viduryje per visą jos 
ilgį, maždaug penkių pėdų aukštyje, ėjo buomas, 
dalijantis palapinės erdvę pusiau, o iš abiejų pu- 
sių, atsisukę snukiais į buomą ir prie jo pririšti, 
stovėjo galvijai. Buliai, karvės ir veršiukai. Dar dvi 
jų eilės stovėjo snukiais į sienas. Tačiau nė vienas 
iš jų nė iš tolo neatrodė bent kiek panašus į tos 
veislės galvijus, kuriuos artimai pabendravęs su 
Hikoriu Cezariu Grindonu pažinojau geriausiai. 
Praėjimais tarp galvijų eilių kelią skynėsi vienas 
kitas parodos lankytojas, o aš nuslimpinau ten, 
kur nedidelio ūgio darbiniais drabužiais vilkintis 
vyrukas vienai karvei iš uodegos bandė iššukuoti 

burškulus, ir pasakiau jam, kad ieškau Lu Beneto 
iš Nacionalinės gernsio veislės gyvulių augintojų 
sąjungos. 

— Gernsio? — paniekinamu balsu atsiliepė jis. — 
Nė nežinau. Aš - džersio veislės gerbėjas. 

- Šit kaip... Na, atleiskite. Aš pats žaviuosi 
gernsiais. Ar čia kur nors yra palapinė, kurioje 
eksponuojami šitos veislės galvijai? 

- Žinoma. Ten toliau, už teisėjavimo aikštelės. 
Tiesa, galbūt rasite jį ir pačioje aikštelėje. Šiandien 
rytą bus vertinami airšyrai ir šveicarų diržiškieji, 
O pirmą valandą popiet teisėjai imsis vertinti gern- 
sio veislės galvijus. 

Aš padėkojau jam ir patraukiau toliau. Praėjęs 
tris didžiules palapines, atsidūriau dideliame ir 
visiškai tuščiame plote, virvėmis padalytame į ke- 
lis skyrius, čia kunkuliavo ištisa minia: aplink vir- 
ves spietėsi ir grūdosi keli šimtai žmonių. Anapus 
virvių, viduje, buvo matyti grupelės galvijų, - juo- 
dų su per patį nugarų vidurį einančiomis baltos 
spalvos juostomis, - kuriuos vyrai ir paaugliai 
berniukai laikė prisirišę. Kiti vyrai, lydimi savo 
padėjėjų, apsiginklavusių automatiniais plunks- 
nakočiais ir kartoninėmis kortelėmis, vaikštinė- 
jo arba stoviniavo aplink, kartkartėmis rimtais 
įdėmiais žvilgsniais nudėbdami galvijus. Vienas 
vyrukas atsiklaupė ir stropiai apčiupinėjo karvės 
tešmenį, tarsi būtų tikėjęsis aptikti tenai ką nors 

nepaprastai reikšminga. Tačiau Beneto niekur ne- 
buvo matyti. 

Radau jį antrojoje, iš karto už teisėjavimo aikš- 
telės esančioje palapinėje, skirtoje gernsio veislės 
galvijams. Čia buvo kilęs nemenkas sambrūzdis 
ir susirūpinimas: šepečiais buvo valoma karvių 
oda, plaunamos jų kanopos ir snukiai, šukuoja- 
mos uodegos, buvo tariamasi ir ginčijamasi. Be- 
netas visą laiką siuvo pirmyn atgal. Jis manęs ne- 
pažino, ir nedaug trūko, kad man, norėjusiam šį 
žmogų sustabdyti, būtų tekę čiupti jį į glėbį kaip 
kokiam imtynininkui. Priminiau jam, jog mudu 
pažįstami, ir paaiškinau, kad Nero Volfas norė- 
tų pasimatyti su juo pagrindiniame parodos ad- 
ministraciniame pastate arba kokioje nors jam 
patogesnėje vietoje, ir kiek galima greičiau. Tai 
skubu. 

— Apie tai negali būti nė kalbos, - susierzinęs 
atšovė jis. - Aš neturėjau laiko net pavalgyti. Pir- 
mą valandą jie mus vertins. 

— Pono Frederiko Osgudo prašymu ponas Vol- 
fas bando išaiškinti žmogžudystę. Ir nori iš jūsų 
gauti svarbios informacijos. 

— Aš neturiu jokios informacijos. 

— Jis pats nori jūsų paklausti. 

— Dabar su juo susitikti negaliu. Tiesiog nega- 
liu. Gal po pirmos valandos... Gal kai jie pradės 
vertinti... Sakėte, kad jis - pagrindiniame parodos 

administraciniame pastate, ar ne? Aš nueisiu pas jį 
arba pasiųsiu Žinutę... 

— Jis valgys priešpiečius palapinėje, įkurtoje me- 
todistų užeigoje. Žiūrėkite, neužtrukite. Gerai? 

Ir Benetas man pažadėjo ateiti ten kiek galėda- 
mas greičiau. 

Kol pasiekiau pagrindinį parodos pastatą ir nu- 
sigavau iki mūsų ekspozicijai skirtos vietos, buvo 
jau vidurdienis. Tą dieną vertinami buvo ne tik 
gernsio veislės galvijai, nes ketvirtą valandą po 
pietų turėjo išmušti lemiama valanda ir orchidė- 
joms. Volfas sukiojosi aplink savo gėles, vis api- 
purkšdamas jas vandeniu ir gražindamas. Purkš- 
tuvas, kuriuo jis darbavosi, buvo ypatingas, pa- 
gamintas pagal specialų Volfo užsakymą, - jame 
tilpo du galonai vandens, buvo dvi kompresinės 
kameros ir mažytis elektrinis motorėlis, o pats 
purkštuvas, neužpildytas vandeniu, svėrė tik vie- 
nuolika svarų. Kai priėjau prie savo darbdavio, 
greta jo gėrėdamasis purkštuvu kaip tik stovėjo 
Volfo priešas ir varžovas Šanksas. Pranešiau Vol- 
fui, jog automobilis suremontuotas, paminėjau, 
kokią sumą teko suploti, kad būtų atitaisyta visa 
jam padaryta žala, ir papasakojau, ką įsipareigojo 
padaryti Benetas. 

Jis nusiviepė ir pratarė: 

— Tada turiu čia stovėti ir laukti. 

— Stovėjimas jums išeis tik į naudą, sere. 

— Aš sugaišiu ir labai užtruksiu. Dabar - trečia- 
dienio vidurdienis. Kol kas žinome tik kelias pa- 
minėti nevertas smulkmenas. Skambinau ponui 
Vodeliui. Lazdos, kuri einant į Pratui priklausan- 
čias valdas buvo atsinešta, niekas taip ir nesurado, 
o policija nepadarė nė vienos buliaus nuotraukos. 
Po galais! Niekada nenuilstantis inspektoriaus 
Kramerio dėmesys formalumams turi ir privalu- 
mų. Panelė Osgud pranešė, kad niekas iš tarnų 
nematė Bronsono grįžtant. Tolesnis mūsų žingsnis 
priklauso nuo pono Beneto. 

- Jis tvirtina neturįs jokios informacijos. 

— Bet turi. Jis tiesiog nežino, kaip ją pritaikyti. 
Galbūt, jeigu jūs dar kartą nueitumėte ir viską pa- 
aiškintumėte... 

— Nebent priverstumėte jėga. Benetas sako, kad 
neturi laiko net pavalgyti. 

Šie mano žodžiai, žinoma, užčiaupė Volfui 
burną. Jis kažką suniurnėjo panosėje ir grįžo pas 
Šanksą. 

Tuo tarpu aš atsirėmiau į kitoje praėjimo pusė- 
je stovintį jurginų pristatytą stalą ir nusižiovavau. 
Mano krūtinę užplūdo nepasitenkinimo banga. 
Man nepavyko išpešti to, ko buvau siųstas, o tai 
nutikdavo retai, be to, nepaprastai erzino. Aš pa- 
lengvinau Volfo piniginę 66 doleriais ir 20 centų. 
Valgyti ir miegoti tą vakarą turėjome name, kur 
šeimos nariai ir giminės rengėsi laidotuvėms. Vol- 

fas ką tik pareiškė, jog žmogžudystės byloje, kurią 
mums buvo patikėta tirti, pavyko išsiaiškinti vos 
kelias smulkmenas. Žodžiu, perspektyva buvo 
ne kažin kokia. Volfas su Šanksu ir toliau šne- 
kučiavosi nekreipdami nė menkiausio dėmesio į 
praėjimu tarp eilių tai į vieną, tai į kitą pusę pra- 
žingsniuojančius lankytojus, o aš ir toliau stovė- 
jau atsirėmęs į stalą, neturėdamas jokio noro bent 
kiek pasistengti ir įveikti savo nusiminimą. Matyt, 
nejučia buvau užmerkęs akis, nes pirmiausia pa- 
jutau, kaip kažkas trūktelėjo man už rankovės, o 
tada išgirdau balsą: 

— Pabuskite, Eskamilijau, ir parodykite man 
gėles. 

Aš pakėliau akių vokus ir sumurmėjau: 

— Kaip gyvuojate, panele Rouan? Eikite sau. 
Noriu pabūti vienas. 

— Pabučiuokite mane. 

Aš pasilenkiau ir pakštelėjau jai į kaktą. 

- Štai. Ačiū, kad mane pašaukėte. Malonu jus 
vėl matyti. 

— Jūs toks storžievis. 

— Niekada neprašiau, kad mane vertintumėte. 

Vienas Lilės lūpų kamputis kilstelėjo aukštyn, 
ji vos pastebimai šyptelėjo ir tarė: 

— Juk čia - paroda, kurią gali aplankyti kiekvienas. 
Už įėjimą aš sumokėjau. O jūs - eksponuotojas. Tad 
prie darbo, eksponuokite. Parodykite man viską. 

— Aš - ne ekshibicionistas. Tik eksponuotojas. 
Beje, tiesą sakant, aš tik dirbu Volfui. — Švelniai 
paėmiau ją už alkūnės ir pervedžiau į kitą pra- 
ėjimo pusę, kur buvo mūsų stalas. - Pone Volfai, 
juk pažįstate panelę Rouan, tiesa? Ji nori apžiūrėti 
jūsų orchidėjas. 

Pasisveikindamas Volfas jai nusilenkė ir tarė: 

— Tai komplimentas, kuriam aš tiesiog negaliu 
atsispirti. 

Mergina pažvelgė tiesiai jam į akis ir atsakė: 

— Norėčiau, kad mane bent kiek pamėgtumėte, 
pone Volfai. Na, ar bent jau nepuoselėtumėte man 
neapykantos. Mudu su ponu Gudvinu ilgainiui 
tikriausiai tapsime draugais. Ar duosite man vie- 
ną orchidėją? 

— Aš retai jaučiu antipatiją moterims ir nieka- 
da neimu jų mėgti, panele Rouan. Čia eksponuoju 
tik baltąsias orchidėjas. Penktą valandą popiet, kai 
vertinimo komisija baigs darbą, atiduosiu jums jas 
visas, jei tik pasakysite, kur turėčiau jas nusiųsti. 

— Ateisiu ir pati pasiimsiu. 

Trumpai tariant, viskas baigėsi tuo, kad Lilė 
drauge su mumis nuėjo valgyti priešpiečių. 

Metodistų palapinėje Žmonių buvo gerokai 
daugiau nei vakar, galbūt dėl to, kad šiandien at- 
ėjome čia kiek anksčiau. Atrodo, ponia Miler dir- 
bo be poilsio dienų, nes vištienos frikasė su tešloje 
įkeptais obuoliais buvo tokia pat skani, kokį šį pa- 

tiekalą ir prisiminiau, ir, pamanęs, jog galbūt tai 
paskutinis mano susitikimas su dievobaimingai- 
siais, leidau sau prabangą užsisakyti antrą porci- 
ją, kaip ir Volfas. O jis, kaip visuomet, kai priešais 
save turėdavo lėkštę gero maisto, buvo šnekus ir 
draugiškas. Sužinojęs, kad Lilė yra lankiusis Egip- 
te, jis papasakojo jai apie savo namą Kaire, ir jie- 
du įsitraukė į nepabaigiamas kalbas, nelyginant į 
Arabiją traukiantys kupranugariai, kurių laukia 
tolima kelionė. Lilė daugiausia leido kalbėti Vol- 
fui, bet porą kartų privertė nusijuokti ir jį, o aš pa- 
maniau, kad ši mergina nėra tokia jau tiesmuka ir 
netgi gali būti, jog panorėjusi moka gražiai pašne- 
kėti bei prisimeilinti. 

Kai išgėriau kavą ir pastačiau ant stalo puodelį, 
Volfas tarė: 

— O Beneto vis dar nėra. Jau pusė dviejų. Ar gal- 
vijams skirtos palapinės toli nuo čia? 

Paaiškinau jam, kad kelias nelabai tolimas. 

— Tada gal būtumėte toks malonus nueiti pas jį 
ir pasiteirauti, kas gi nutiko. Po velnių, man būti- 
na su juo pasikalbėti. Jeigu jis negali ateiti tuojau 
pat, pasakykite jam, kad iki trečios valandos būsiu 
čia, o vėliau - prie parodoje esančio savo stalo. 

— Gerai. 

Aš pakilau nuo kėdės. Lilė irgi atsistojo pa- 
siaiškinusi, esą ji dabar jau turėtų būti kartu su 
ponu Pratu bei Karolina, ir jie jos tikriausiai ieško. 

Iš palapinės mudu išėjome drauge, 0 tuomet pa- 
reiškiau jai, jog manęs laukia darbas, be to, sprau- 
dimasis per žmonių minią - pernelyg daug jėgų 
reikalaujantis užsiėmimas, kad tuo pat metu būtų 
galima mėgautis malonia draugija. Ji atrėmė, gir- 
di, iki šiol mano charakteryje jai neteko pastebėti 
nė vieno malonaus bruožo, pridūrė, kad susitiksi- 
me penktą valandą, ir nužingsniavo pagrindinio 
paviljono link. Tuo tarpu mano tikslas buvo visai 
priešingoje pusėje. 

Aplink teisėjavimo aikštelę buvo prisigrūdę ga- 
lybė žmonių. Aš patenkintas pastebėjau, kad gern- 
sio veislės galvijai aiškiai buvo populiaresni už 
šveicarų diržiškuosius ir airšyrus, nes čia suplū- 
dusi minia atrodė nepalyginti didesnė nei ta, kuri 
buvo čia susirinkusi prieš dvi valandas. Benetas 
kartu su teisėjais, taškų skaičiuotojais, gyvuliais 
ir jų prižiūrėtojais stovėjo aptvare. Akimirką man 
net širdis nustojo plakusi, nes žvilgsnis užkliuvo 
už buliaus, kuris, - būčiau galėjęs prisiekti, - buvo 
pats Hikoris Cezaris Grindonas; bet atidžiau jį ap- 
žiūrėjęs pamačiau, kad šio gyvulio žalumo atspal- 
vis buvo šiek tiek šviesesnis, be to, balta dėmė ant 
jo snukio buvo gerokai mažesnė. Šiaip taip prasi- 
skyniau kelią į kitą kraštą, kur minia nebuvo tokia 
tiršta, ir tenai sustojau, o tada pajutau, kaip mane 
kažkas trūktelėjo už rankovės ir trumpą akimirką 
pamaniau, jog mane atsekė Lilė Rouan. 

Bet tai buvo Deivas, - pasipuošęs švarku, kel- 
nėmis, apsivilkęs marškinius, pasirišęs kaklaraištį, 
ant galvos užsidėjęs apnešiotą šiaudinę skrybėlę. 
Nieko nelaukęs jis ėmė taukšti: 

— Na, argi nesakiau, kad mėgstate būti ten, kur 
vyksta kas nors svarbaus? Aš pirmas jus pama- 
čiau. Ar buvote tenai, kai tie sumauti kvailiai taip 
prastai įvertino Belą Graslėj ir taip palankiai - tą 
Silvervilio karvę? O juk jos liemuo - kaip elnio! 
Dievaži, dar niekada nemačiau, kad taip atrodytų 
pieninga karvė. 

— Dieve mano! - atsiliepiau. - Tai blogiausia, 
ką man šiandien teko išgirsti. Aš čia ką tik atėjau. 
Nemanau, kad... Po galais... Ar čia yra ir Montė 
Makmilanas? 

— Yra, aš pats jį šįryt čia atvežiau, - atsakė Dei- 
vas ir, purtydamas galvą, tęsė: - Vargšas senasis 
Montė, galima sakyti, kad dabar jam tenka vėl 
viską pradėti iš pradžių. Jis įsikalė į galvą, kad, 
jei tik kainos bus prieinamos, parodoje jis nusi- 
pirks vieną kitą galviją ir šitaip palengva įsiveis 
naują bandą. Vargu ar dar pernai kas nors galėjo 
pamanyti... 

Tolesnių Deivo išvedžiojimų neišgirdau, nes 
pasilenkiau ir pralindau pro ištemptą virvę. Kaip 
tik tą akimirką Benetas buvo laisvas, stovėjo ir 
šluostėsi nuo kaktos prakaitą, tad nieko nelaukęs 
žengiau prie jo. Akinamas saulės šviesos, jis pa- 

žvelgė į mane ir paaiškino, kad jam labai gaila, bet 
šį kartą tikrai neturėjęs laiko ištesėti savo pažado; 
aš pasakiau, kad tai - nieko tokio, kad jam atleista, 
bet ar jis dabar pat negalėtų ateiti į metodistams 
priklausančią užkandinę? Benetas atsakė, jog tai 
neįmanoma, nes dabar teisėjai tuo pačiu metu 
vertina ir veislinių patelių duodamą produkciją, ir 
jaunosios bandos reproduktorius. Be to, Nero Vol- 
fui jis ir taip neturįs ką papasakoti, o man aptvare 
esą irgi ne vieta... 

Tuomet pabandžiau paspausti šiek tiek stipriau. 

— Volfas tiria žmogžudystę ir sako, kad jam bū- 
tinai reikia su jumis susitikti ir kad jis negali nu- 
spręsti, ką toliau darys, kol nepasikalbės su jumis. 
Ir apskritai, kas gi jūs pirmiausia esate: pilietis ir 
Fredo Osgudo draugas, ar gyvulių teisėjų tribuno- 
lą sergintis ginkluotas seržantas? Jei manote, kad 
karvėms teisingumas reikalingas labiau negu... 

Benetas atrėmė, kad jis nesąs artimas Fredo Os- 
gudo draugas, kad šis žmogus, kiek jam žinoma, 
yra viso labo eilinis jų sąjungos narys, ir kad šį 
kartą išsisukti nebandys - po pusvalandžio tikrai 
ateis į metodistų užeigą. 

Aš vėl perlindau per virves, atsidūriau anapus 
aptvaro, bet, užuot nuėjęs sau, nusprendžiau pa- 
sisukioti aplink ir palaukti Beneto. Kelias minutes 
stebėjau, kaip vyksta teisėjavimas, bet per Žmonių 
minią ne kažin ką galėjau įžiūrėti, tad nupėdinau 

prie kitų palapinių. Prie įėjimų į jas, galima sa- 
kyti, žmonių iš viso nebuvo, nes pagrindinė visų 
dėmesį patraukusi atrakcija dabar buvo gyvulių 
vertinimas, todėl visiškai suprantama, jog ėmiau 
stebėti mano akį patraukusį judantį objektą, juo 
labiau kad vos jį pamatęs supratau, jog tasai ob- 
jektas man pažįstamas. Tai buvo Nensė Osgud, 
ir arba žvilgsnis, kurį įeidama į vieną iš palapi- 
nių ji metė sau už nugaros, neabejotinai buvo sla- 
pukiškas, arba mano vaizduotė pasirodė esanti 
pernelyg laki. Net jeigu ji ko nors saugojosi, tai 
buvo visai ne mano reikalas, tačiau detektyvas, 
kuris Žiūri tik savo reikalų, iš esmės neatlieka pa- 
grindinės savo funkcijos, todėl aš nepastebimai 
prislinkau prie palapinės ir pro duris įsmukau į 
vidų. 

Bet Nensės niekur nepamačiau. Čia buvo daug 
karvių, šį kartą - juodmargų, kiek toliau, praėjime 
tarp aptvarų, stoviniavo keli parodos lankytojai, 
bet Nensės nepastebėjau. Ėmiau žingsniuoti pra- 
ėjimu, į kurį galvijai stovėjo atsukę užpakalius. 
Maždaug pačiame palapinės viduryje, kairėje jos 
pusėje, buvo atitvertas plotas, kuriame karvių ne- 
buvo, tačiau vos užmetus akį paaiškėjo, kad jame 
buvo kiti trys daiktai bei asmenys, būtent: didelis 
šiaudų kūgis, iš kurio kyšojo į patį jo centrą įbestų 
šakių kotas, Nensė Osgud ir Džimis Pratas. Bū- 
čiau praėjęs pro šalį, bet tada jie mane tikrai pa- 

stebėjo. Džimio tonas buvo gana šiurkštus ir ne- 
mandagus: 

— Na, kaip gyvuojate? 

Aš gužtelėjau pečiais. 

— Neblogai. Tikiuosi, ir jūs gerai laikotės. 

Jau ketinau žengti toliau, bet mano ausis pasie- 
kė dar storžieviškesnis balsas. 

— Laukite, žvalgykitės ir klausykitės. Kuo dau- 
giau pamatysite ir išgirsite, tuo daugiau galėsite 
papasakoti. 

— Nereikia, Džimi, - sielvartingu balsu įsiter- 
pė Nensė, o tada, atsigręžusi ir pažvelgusi į mane 
dar labiau nei pirma paraudusiomis akimis, pri- 
dūrė: - Ar jūs mane sekėte, pone Gudvinai? Bet... 
kodėl? 

Keli pro šalį ėję Žmonės, atrodo, nusprendė šiek 
tiek sulėtinti žingsnį ir palūkuriuoti, todėl aš per- 
lindau per ištemptą virvę ir atsidūriau aptvare, 
kad mūsų pokalbio nesiklausytų pašaliniai. 

— Taip, - atsakiau jai, - sekiau. Maždaug ketu- 
riasdešimt sekundžių. Atsitiktinai pamačiau, kad 
įžengėte į šitą palapinę prieš tai baugščiai apsižval- 
giusi, ar kas nors neseka jums iš paskos, ir smal- 
sumo pagautas patraukiau paskui jus. - Paskui, 
tiriamai nužvelgęs Pratą, kreipiausi į jį: - Gerai, 
kad studijuojate architektūrą, o ne ruošiatės būti 
diplomatu. Jums aiškiai trūksta deramo išsiauklė- 
jimo ir mandagumo. Jei tai - slaptas pasimatymas, 

ir jūs įtariate, kad galėčiau apie jį kam nors pra- 
nešti, jums būtų daug naudingiau būti švelniam 
kaip šilkui ir bandyti mane „patepti“. 

Jis kyštelėjo ranką į kišenę ir pratarė: 

— Na, tokiu atveju... 

Leidau tam vyrukui tęsti, ką jis sumanė. Jis iš- 
traukė ranką, saujoje laikydamas vidutinio storio 
banknotų ritinėlį, iš kurio virpančiais pirštais iš- 
pešė dešimtinę. Paskui, atkišęs man ją ir užgauliai 
šypsodamasis, paklausė: 

— Ar pakaks? 

— Visiškai, - pratariau paėmęs pinigus. - Jūs la- 
bai dosnus. 

Pirma man į galvą šovusi mintis buvo kyštelėti 
tą dešimties dolerių banknotą į Nensės švarkelio 
kišenę ir pasiūlyti jai nusipirkti už tuos pinigus 
kojines, bet kaip tik tą akimirką prie mūsų prisidė- 
jo ištįsęs darbiniais drabužiais vilkintis ir šakėmis 
nešinas vyrukas. Dėbtelėjęs į mus, jis įbedė šakes 
į šiaudų kūgį ir pasilenkė kelti pasmeigtą krovinį. 
Bet aš sustabdžiau jį, pakišęs po nosimi dešimties 
dolerių banknotą. 

— Imk, brolau. Aš atstovauju parodos organiza- 
ciniam komitetui. Mes nusprendėme, kad jūs, vai- 
kinai, pernelyg apkrauti darbu. Priimk šį bankno- 
tą kaip mūsų pripažinimo ir įvertinimo ženklą. 

Jis išpūtė akis ir paklausė: 

— Kaipgi čia taip? 

— Suprasti geriau nė nesistenk, tiesiog imk, ir 
viskas. Tai vadinama turto perskirstymu. Tokia 
komunizmo forma. 

— Tai —- nuo parodos organizacinio komiteto? 

— Teisingai. 

— Kad mane kur... Jie turbūt visai iškvanko. — 
Ilgšis paėmė banknotą ir įsikišo jį į kišenę. - Labai 
jums dėkoju. 

— Neverta dėkoti, - nerūpestingai mostelėjau 
ranka aš. 

Jis pakėlė didžiulę pasmeigtą šūsnį šiaudų, — 
gal ketvirtadalį viso kūgio, įgudusiu judesiu užsi- 
metė šakės kotą ant peties ir nuėjo. 

— Ką tik minėjote, kad jus reikia „patepti“, argi 
ne? - aiškiai įsižeidęs vėl įsiterpė Džimis Pratas. — 
Iš kur, po galais, turėjau Žinoti, kad jūs - Robinas 
Hudas? Argi po to, ką pasakėte man apie būtinybę 
„patepti“, nėra savaime suprantama, jog palaikiau 
jus sukčiumi? — Čia jis atsigręžė į Nensę ir pridė- 
jo: - Jis, šiaip ar taip, viską žino ir apie Bronsoną, 
ir apie Klaido pasirašytą dokumentą, nes buvo te- 
nai, kai jūs papasakojote tai Volfui. O jei kalbėsime 
apie tai, kas atsitiktų, jei jūsų tėvas sužinotų, kad 
mudu buvome drauge... 

Nepaprastai apsidžiaugiau, jog Pratas pasisu- 
ko į Nensę, nes tuomet man pasitaikė gera proga, 
kurios verkiant reikėjo. Nė kiek neabejoju, kad pa- 
sitikėjimo savimi man tikrai netrūksta, ir vis dėl- 

to nesu iš medžio išdrožta lėlė, todėl dar ir dabar 
stebiuosi, kaip čia galėjo būti, jog mano veido iš- 
raiška nesukėlė jiems nė menkiausio įtarimo. Mat 
aš kai ką pamačiau, - tai, ką atidengė ką tik nu- 
nešta šiaudų šūsnis. Žingtelėjęs bato galu netyčia 
bakstelėjau daiktą, kuris jokiu būdu nebuvo šiau- 
dai, o slapčia metęs žvilgsnį žemyn pamačiau, kas 
tai. O ten iš po šiaudų buvo matyti rudas pagal 
užsakymą pasiūtas ir ant kojos apautas pusbatis, 
maždaug colis taip pat rudos spalvos kojinės ir 
„Crawnley“ firmos kostiumo kelnių vienos kleš- 
nės atvartas. 

Tad, kaip jau sakiau, labai apsidžiaugiau, jog 
Džimis nusigręžė į Nensę, nes pasinaudojęs ta 
proga kaprizingai koja kelis kartus bakstelėjau 
į šiaudus, kol jie apkrito kyšojusį batą, kojinę ir 
kelnių atvartą. Dabar vėl nebuvo matyti nieko, tik 
šiaudai. 

Nensė man tarė: 

— Galbūt po to, kai ponas Volfas pažadėjo pa- 
dėti, man nederėjo taip elgtis, bet šiandien rytą 
sutikau Džimį ir mes... na, mes pasikalbėjome... 
ir aš jam papasakojau apie tą kvitą ir apie tai, kad 
jį vis dar turi Bronsonas... Jis manė galėsiąs pats 
sutvarkyti šitą reikalą, bet aš buvau įsitikinusi, 
jog neverta ko nors imtis pirma nepasimačius su 
ponu Volfu. Todėl susitarėme susitikti čionai antrą 
valandą ir dar kartą viską aptarti. 

Stengdamasis neatkreipti niekieno dėmesio aš 
žingtelėjau šiek tiek į šalį, kad galėčiau pasiekti 
šakių kotą, kuris kyšojo iš paties šiaudų kūgio vi- 
durio. Žvilgsniu atidžiai sekdamas Nensę, viena 
ranka nerūpestingai taršydamas šiaudus, kuriuos 
liesti, beje, man buvo labai malonu, nedėdamas 
pernelyg daug pastangų susiradau tą vietą, kur 
ant šakių koto buvo užmautas antgalis, o paskui 
mano ranka slystelėjo dar žemiau, jos dantų link. 
Paskui dviem pirštais, liesdamas šakių paviršių 
nagų galiukais, kad nepalikčiau pirštų atspaudų, 
nusileidau dar žemiau šakių dantimis, bet nela- 
bai toli, ne daugiau kaip per porą colių, ir užčiuo- 
piau kažką, kas aiškiai nebuvo nei šakių dantis, 
nei šiaudai. Gal pusę minutės dar neatitraukiau 
pirštų, liesdamas nagų galiukais viską rūpestingai 
ištyrinėjau, o tada lėtai ištraukiau ranką iš šiaudų 
kupetos. 

Džimis manęs paklausė: 

— Bet kokia prasmė jums ją išduoti? Arba judu 
su Volfu ketinate elgtis taip padoriai, kaip pasiža- 
dėjote, arba... 

- Išduoti? — kreivai šyptelėjau aš. - Nė už ką. 
Nežinau, kaip jūs suprantate žodį „padorumas“, 
bet mudu su Volfu visuomet darome tai, ką jis 
sako. Bet jūs, vaikučiai, mums viską apsunkinate, 
nes galite būti nepakankamai diskretiški ir išne- 
šioti gandus po visą atrakcionų aikštę. Turiu pasa- 

kyti, kad ir be jūsų įsikišimo Osgudas - gana įno- 
ringas klientas. Dėl Dievo meilės, kodėl savo su- 
sitikimo negalite porai dienų atidėti? Čia, kaime, 
visi jus pažįsta, ir jūs stovite tiesiog visiems ant 
akių. Jei darysite tai, ką liepsiu, galiu jums garan- 
tuoti, kad mudu su Volfu būsime taktiški ir meilūs 
kaip balandėliai... ir Osgudas niekada nepamatys 
to dokumento. 

— Tai ką mums daryti? - susiraukė Džimis. 

— Išsiskirkite. Eikite vienas nuo kito šalin. Tuo- 
jau pat. Jūs išeikite pro tas duris, o aš Nensę išve- 
siu pro šitas. 

— Jis teisus, Džimi. Tai buvo visiškai kvaila, bet 
tu užsispyrei... 

— Nagi, judinkimės. Per tris minutes bent de- 
šimt Žmonių stabtelėjo į mus pasižiūrėti. 

— Bet man reikia žinoti... 

— Po velnių, darykite, kas pasakyta! 

— Prašau, Džimi. 

Jis paėmė Nensę už rankos, pažvelgė jai į akis, 
du kartus ištarė jos vardą, tarsi ketintų išvykti į 
ilgą kelionę traukiniu, ir pagaliau atšlijo. Papra- 
šiau jos eiti drauge su manimi, išėjau iš tvarto ir 
kartu su ja pasukau į kairę, prie durų, pro kurias 
ne taip seniai buvau įžengęs. Kai atsidūrėme lau- 
ke, suėmiau ją už alkūnės ir mums bežingsniuo- 
jant pasakiau tai, ką paprastai tokiomis aplinky- 
bėmis sakydavau: 

— Manęs laukia darbas, todėl dabar jus paliksiu. 
Šį kartą pasielgėte kaip tikra silpnavalė moteris. 
Tiesa, emocijos yra emocijos, tačiau sveikas pro- 
tas vis dėlto yra sveikas protas. Ir kaip jums šovė į 
galvą bėgti prašyti pagalbos pas Džimį Pratą, kai 
jums padėti sutiko pats Nero Volfas?! O dabar ei- 
kite iš čia. Kaip suprantu, kažkur esate susitarusi 
susitikti su tėvu. Jei tai tiesa, eikite tenai, laukite jo 
ir mokykitės mąstyti. 

— Bet aš ne... Jūs kalbate, tartum... 

— Nieko aš nekalbu. O jei ir kalbu, jums nede- 
rėtų rūpintis, kaip aš tai darau. Ir vis dėlto dabar 
turiu jus palikti, nes man jau laikas. Pasimatysime 
vaikų darželyje. 

Palikau ją tiesiog vidury minios, nes man atro- 
dė, kad ši vieta mano poelgiui yra tokia pat tinka- 
ma, kaip ir bet kuri kita, ir prieš Žmonių srautą al- 
kūnėmis prasiskyniau kelią ten, kur galėjau judėti 
greičiau ir mano veide nebūtų matyti nė menkiau- 
sių panikos ženklų. Kol iš ten pasiekiau metodistų 
palapinę, nepraėjo nė penkių minučių. Volfas vis 
dar sėdėjo prie stalelio ir, padėjęs masyvų kūną 
ant sulankstomos kėdės, atrodė visų apleistas bei 
vienišas. Anksčiau jam tikriausiai nė karto nebuvo 
tekę tokiomis sunkiomis aplinkybėmis virškinti 
tokio puikaus maisto. 

Jis susiraukęs nužvelgė mane ir paklausė: 

— Na? Tai kurgi ponas Benetas? 

Aš atsisėdau, linktelėjau galvą ir prislopintu 
balsu tariau: 

— Norėčiau jums pateikti trumpą, bet varginan- 
čią ataskaitą, sere. Pirma, ponas Benetas ateis čia 
maždaug po dešimties minučių. Bent jau taip jis 
man sakė. Antra, palapinėje, kur laikomos karvės, 
aptikau Nensę Osgud ir Džimį Pratą, besitarian- 
čius, kaip atgauti dokumentą, kuris dabar yra 
mano švarko kišenėje. Trečia, toje pačioje palapi- 
nėje, po šiaudų kūgiu, radau gulintį negyvą poną 
Bronsoną, šakių dantimis perdurta širdimi. Pasta- 
rojo fakto daugiau nežino ar bent jau, kai aš išėjau, 
nežinojo niekas, tik aš. 

Volfo akys iš pradžių taip ir liko užmerktos, bet 
netrukus jis kilstelėjo akių vokus aukštyn. Paskui 
dar sunkiai atsiduso ir tarė: 

— Kvailys. Aš juk sakiau, kad tas vyrukas — 
kvailys. 


PENKIOLIKTAS SKYRIUS 


Aš linktelėjau galva: 

- Taigi. Taip pat jūs jam sakėte bepradedąs įtar- 
ti, kad jis įsivėlė į reikalą, kuris gali pasirodyti esąs 
didžiulė klaida. Čia netoliese, kur baigiasi palapi- 
nių eilė, madam Šasta turi būdelę, joje pranašauja 
ateitį ir už paslaugą ima tik dešimt centų. - Taip 
taręs, sužvejojau porą penkių centų monetų ir 
parodžiau jas Volfui.- Gal susigundysite? Kaip 
manote? 

Bet Volfas mano pasiūlymu nesusidomėjo. 

— Po velnių, - burbtelėjo jis. - Ir vėl pavėlavome. 
Vakar vakare man reikėjo paskambinti Solui ir Fre- 
dui, kad naktiniu traukiniu atvažiuotų čionai. Šian- 
dien nuo ryto Bronsonas turėjo būti sekamas. Kai 
tik būtume privertę jį kalbėti, jokių kitų įrodymų 
mums nė nebūtų prireikę. Jaučiuosi kaip supan- 
čiotas, Arči. Po galais, ir kaipgi galėtų būti kitaip, 
jei tenka veikti per šitokį sąmyšį? O už tai turiu 
būti dėkingas tik tam nenaudėliui Šanksui. Na, ką 

gi... - Ir jis vėl atsiduso, o paskui dar kartą paklau- 
sė: - Sakote, dar niekas kitas apie tai nežino? 

— Niekas. Išskyrus vaikiną, kuris tai padarė. Aš 
laukiau Beneto, staiga pamačiau į vieną iš gyvu- 
liams skirtų palapinių įeinančią Nensę ir nusekiau 
paskui ją. O ji viename aptvare, kuriame dar buvo 
ir kūgis šiaudų, susitiko su Džimiu Pratu. Tuomet 
aš irgi prie jų prisidėjau, ir mes šiek tiek pasikalbė- 
šė gerą šūsnį šiaudų, ir aš pastebėjau kyšantį batą 
bei kelnių atvartą. Be manęs, niekas daugiau šito 
nematė, tad aš porą kartų koja spyriau į šiaudus ir 
vėl paslėpiau po jais radinį. Šakės buvo įbestos tie- 
siai į kūgio vidurį ir styrojo stačios, pasislėpusios 
šiauduose iki pat tos vietos, kur prasidėjo kotas, 
todėl pasinaudojau savo ranka kaip zondu ir pa- 
tikrinau, į ką jos įsmeigtos. Tiesiai į aukos krūtinę. 
Vienas jo pusbatis buvo kažkur pradingęs. Apkal- 
tinau Romeo ir Džuljetą, kad jie visiškai nesisaugo 
pašalinių akių, priverčiau juos išsiskirti ir trauktis 
skirtingomis kryptimis, o pats atskubėjau čia. 

— Vadinasi, norint rasti Bronsono kūną reikia 
nuimti daugiau šiaudų? 

— Taip. Galbūt dabar būtent taip ir įvyko, o gal 
teks palaukti rytojaus. 

— Bet tikriausiai ilgai laukti neteks. Jūs pasitrau- 
kėte iš ten, kad išvengtumėte kilsiančio sąmyšio ir 
triukšmo? 

— Kad visa tai praneščiau jums. Ir papasako- 
čiau, kaip man sekėsi tvarkyti reikalus su Benetu. 
Ir kad apsaugočiau Nensę nuo jos tėvo įsiūčio, kai 
jis sužinos, kieno draugijoje ji leidžia laiką, ir nuo 
policijos pareigūnų įkyrumo, kai jie išsiaiškins, jog 
ji, galima sakyti, sėdėjo ant nužudytojo kūno ir ra- 
miai sau šnekučiavosi. 

- Bet jus visus matė tas vyrukas, kuris nešė 
šiaudus. 

— Žinoma, ir ne tik jis, bet ir keli kiti žmonės. 
Gal man grįžti tenai ir pamėginti išsiaiškinti, 
kas būtent pastebėjo mus tenai stovint ir kal- 
bantis? 

Volfas tik papurtė galvą. 

— Tai mums nepadės. Be to, žudikas tikriausiai 
irgi nebus palikęs jokių pėdsakų, tad skubėti visai 
nėra ko. Nebūčiau drįsęs spėti, kad Bronsonas bus 
toks kvailas ir leisis nužudomas, bet susitikti su 
žudiku jam, žinoma, kažkur reikėjo. Šiaip ar taip, 
dabar tai - vien tik samprotavimai... Aha, ačiū 
Dievui, pagaliau! Laba diena, sere. 

Šalia Volfo kėdės, vis dar vienmarškinis ir ne- 
galėdamas atgauti kvapo, stovėjo Lu Benetas. Jis 
vos pastebimai linktelėjo galva pasisveikindamas 
ir be užuolankų paklausė: 

— Norėjote mane matyti? Netinkamesnį mo- 
mentą tokiam susitikimui vargu ar būtumėte ra- 
dęs. Aš tikrai labai užimtas. 

- Taip, ponas Gudvinas man sakė. Atleiskite, 
bet aš irgi nieko negaliu pakeisti. Sėskitės, sere. 
Gal išgertumėte kavos? 

— Geriau pastovėsiu... Jei atsisėsčiau, iš karto... 
Bet ko jūs iš manęs norite? 

— Ar šiandien jau valgėte priešpiečius? 

— Ne. 

— Kur tai matyta! - žvelgdamas tiesiai į jį papur- 
tė galvą Volfas. - Netgi visa savo esybe įsitraukęs į 
sudėtingiausių ir sunkiai perprantamų problemų 
sprendimą, aš niekada neužmiršdavau pavalgyti. 
Jei skrandis pernelyg ilgai būna tuščias, ima skys- 
tėti kraujas ir sutrinka gebėjimas mąstyti. - Arči, 
užsakykite porciją vištienos frikasė, - ir, dėl Dievo 
meilės, sere, sėskitės. 

Abejoju, ar Benetą labai paveikė Volfo žodžiai, 
jau veikiau - gardus maisto kvapas. Pastebėjau, 
kaip ėmė virpėti jo šnervės. Dar kelias akimirkas 
Benetas dvejojo, bet kai pamojau ranka metodistei 
ir paprašiau, kad atneštų lėkštę vištienos frikasė 
su papildoma dešimties centų vertės tešloje įkep- 
tų obuolių porcija, - šią naujovę buvo sugalvojęs 
Volfas, - jis pasidavė ir klestelėjo ant kėdės. 

— Na štai, jau geriau, - vėl prabilo Volfas. - Ma- 
tote, ponas Osgudas pasamdė mane, kad išnar- 
pliočiau žmogžudystę, ir man reikia sužinoti kelis 
dalykus. Galbūt pamanysite, jog mano klausimai 
visiškai nereikšmingi ar netgi kvaili; jeigu jums 

taip pasirodys, žinokite, kad klystate. Vienintelė 
rimta mano yda yra lėtumas, ir aš pakenčiu poną 
Gudviną, negana to - netgi moku jam atlyginimą, 
kad padėtų man ją įveikti. Prieš dvi paras, pirma- 
dienio popietę, pono Prato terasoje jūs jam sakėte, 
jog bent tuzinas jūsų sąjungos narių laukia jūsų 
sugrįžtant ir kad išklausę to, ką jiems pasakysite, 
jie imsis kokių nors veiksmų. Kokius veiksmus tu- 
rėjote omenyje? 

Benetas visą laiką nenuleido nuo Volfo akių. 

— Tik jau ne žmogžudystę, - trumpai atšovė 
jis. — Ir iš viso, ką visa tai turi bendra... 

— Paprašyčiau, pone, - Volfas kilstelėjo pirštą ir 
išraiškingai pajudino jį į šonus. - Juk ką tik jums 
sakiau, jog nesu kvailys. Uždaviau jums papra- 
stą ir aiškiai suformuluotą klausimą. Ar negalite 
taip pat tiesiai ir paprastai į jį atsakyti? Suprantu, 
kad ant Prato šaukėte pagautas įsiūčio. Bet kokių 
veiksmų ketinote imtis? 

— Jokių. 

— Vadinasi, visiškai jokių? 

— Taip sakydamas neturėjau galvoje nieko kon- 
kretaus. Buvau įpykęs. Visi buvome. Tai, ką jis 
ketino padaryti, buvo šlykščiausia įžūlybė ir įŽei- 
dimas... 

- Žinau. Man suprantamas jūsų požiūris, ir aš 
jam visiškai pritariu. Tačiau nejaugi neaptarėte 
būdų ir priemonių, kuriomis būtų galima poną 

Pratą sustabdyti? Galbūt, sakykime, kas nors pa- 
siūlė slapta išvesti Hikorį Cezarį Grindoną iš ga- 
nyklos, o į jo vietą atvaryti kitą bulių? 

Benetas jau Žiojosi kažką sakyti, bet susilaikė. 
Jo žvilgsnis tapo nepatiklus. 

— Ne, - pagaliau atžariai tarstelėjo jis. 

Volfas atsiduso. 

— Na gerai. Tikiuosi, suprantate, jog aš tiriu 
žmogžudystę, o ne bandymą apgauti. Beje, teš- 
loje įkeptus obuolius turėtumėte valgyti karštus. 
Gal netgi būtų geriau atidėti mūsų pokalbį, kol 
baigsite... 

— Tęskite apklausą. Kai baigsiu valgyti, išeisiu. 

— Na ką gi. Aš juk neklausiu, ar kas nors iš jūsų 
pakeitė arba mėgino pakeisti Cezarį kitu buliumi, 
aš viso labo tik pasiteiravau, ar visiems besipikti- 
nant ir įsiaudrinus niekas šito nepasiūlė. Tiesą sa- 
kant, tik noriu sužinoti, ar toks planas iš viso būtų 
buvęs įmanomas įgyvendinti? 

— Ar būtų įmanomas? - pakartojo Benetas ir, 
nurijęs kąsnį vištienos, pridūrė: - Tai būtų buvęs 
nusikaltimas. Bent jau pagal įstatymą. 

— Suprantama. Bet,- labai prašyčiau šiuos 
mano samprotavimus laikyti rimtu klausimu, - ar 
toks planas galėjo pavykti? 

Kramtydamas gabalėlį sviestu užteptos duo- 
nos, Benetas minutėlę pagalvojo, o tada atsakė: 

— Ne. Juk ten buvo Montė Makmilanas. 

— Ojei pono Makmilano tenai nebūtų buvę arba 
jeigu jis pats būtų prisidėjęs prie tokio plano įgy- 
vendinimo, ar tuomet galėjo pavykti? 

— Tuomet galėjo. 

— Vadinasi, buvo įmanoma pakeisti Cezarį kitu 
į jį panašiu buliumi, ir apgaulės nebūtų pastebėjęs 
niekas, išskyrus tuos, kurie puikiai žinojo, kaip at- 
rodo Cezaris, ir kuriems būtų pasitaikiusi proga 
atidžiai apžiūrėti gyvulį iš arti? 

— Taip, tai buvo įmanoma. 

- Ir vis dėlto Cezaris buvo visos šalies čempio- 
nas. - Volfas, sėdėdamas ant sulankstomos kėdės, 
subruzdėjo, šyptelėjo ir paklausė: - Argi negalima 
būtų teigti, kad jis toks buvo vienintelis ir joks ki- 
tas bulius negalėjo jam prilygti? 

— Po galais, ne! Gerų bulių yra daugybė, o keli — 
tikrai puikūs. Fakto, kad Cezaris buvo visos šalies 
čempionas, niekas neneigia, tai tikrai svarus lai- 
mėjimas, bet skirtumai kartais yra labai nežymūs 
ir neapčiuopiami. Pernai Indianapolyje Cezaris 
gavo devyniasdešimt šešis balus, o Porčesteris 
Komptonas - devyniasdešimt penkis. Žinoma, 
apie jų prieaugį reikia kalbėti atskirai. Čia svarbu, 
kiek jų sūnų ir dukterų įtraukta į Grynaveislių gal- 
vijų registrą. Į jį įrašyta penkiasdešimt viena Ceza- 
rio duktė... 

- „ir devyni sūnūs. Žinau. Suprantama, kad 
šito plika akimi nepamatysi. Ir vis dėlto jūsų at- 

sakymu iki galo patenkintas nesu. Jeigu Cezaris 
buvo pakeistas kitu buliumi... na, sakykime, kad 
tai padarė Klaidas Osgudas, tai jis negalėjo būti tik 
per plauką prastesnis už čempioną, nes juk turėjo 
būti papjautas, o tik truputį už čempioną prastes- 
nis bulius - irgi yra labai vertingas. Ar įmanoma 
būtų rasti vidutinį ir santykinai nedaug kainuo- 
jantį bulių, kuris iš pirmo žvilgsnio būtų labai pa- 
našus į čempioną? 

— Įmanoma. Jei būtų žiūrima, sakykime, iš šim- 
to jardų atstumo. Bet čia viskas priklauso dar ir 
nuo to, kas žiūri. 

— Ouž ką bulius varžybose gauna balus? 

Benetas nurijo tešloje įkeptą obuolio gabalėlį ir 
ėmė pasakoti: 

— Gyvulius mes vertiname pagal dvidešimt du 
požymius, o vertinimo skalėje iš viso yra šimtas 
balų, kurie turėtų būti skirti absoliučiai tobulam 
gyvuliui, bet, žinoma, joks bulius niekada tiek 
nėra gavęs. Už laikyseną ir simetriškumą dau- 
giausia galima gauti dešimt taškų, už galvą - še- 
šis, už ragus — vieną, už kaklą - tris, už gugą - irgi 
tris, už mentes - du, už krūtinę - keturis, už nu- 
garą —- aštuonis, už strėnas - tris, už šlaunis - du, 
už pasturgalį - šešis, už uodegą - du, už lieme- 
nį - dešimt ir taip toliau. Iš visų požymių bene 
svarbiausias yra produktų spalvą lemiantis pig- 
mentas, - už jį galima gauti net dvidešimt balų. 

Šiuo atveju vertinamas gyvulio odos pigmentas, 
kurio spalva turi būti tamsiai geltona, pereinanti į 
oranžinę, ypač gerai pastebimas ausų kaušeliuose, 
pačiame stuburgalyje, aplink akis ir šnerves, ant 
sėklidžių kapšelių ir prie ragų pagrindo. Kanopos 
ir ragai turi būti geltoni. Gyvulio odos spalva, po 
ja esančių riebalų spalva ir jo duodamo pieno bei 
sviesto spalva - labai glaudžiai susijusios. Taigi 
už šį požymį galima skirti net dvidešimt balų iš 
šimto, bet įvertinti ir nuspręsti, kiek taškų skirti, 
galima tik apžiūrėjus gyvulį iš arti. Jei kalbėsime 
apie kainas, tai buliaus palikuonių, įtrauktų į Gry- 
naveislių galvijų registrą, skaičius čia lemia kur 
kas daugiau, negu jo paties išvaizda ir parodose 
pasiekti rezultatai. Pavyzdžiui, 1935-aisiais vy- 
kusiuose aukcionuose už bulius, kurie turėjo į 
Grynaveislių galvijų registrą įrašytų sūnų, buvo 
mokama vidutiniškai po du tūkstančius dolerių. 
Už bulius, kurie minėtame registre sūnų neturė- 
jo, tačiau turėjo dukterų, buvo mokama maždaug 
po penkis šimtus trisdešimt tris dolerius; buliai, 
kurie apskritai neturėjo į Geriausių veislinių gal- 
vijų registrą įtrauktų palikuonių, vidutiniškai kai- 
navo po šimtą penkiasdešimt septynis dolerius. 
O Langvoteris Reveleris tais pačiais metais buvo 
parduotas už dešimt tūkstančių dolerių. 

- Suprantu, - linktelėjo galva Volfas. - Kaip vi- 
suomet, čia viską lemia smulkmenos. Atrodo, tai 

savaime yra atsakymas į visus mano klausimus 
apie bulių vertę ir iš kitų išsiskiriančią jų išvaizdą. 
Dar vienas dalykas... Mane labai nustebino tai, ką 
vakar man pasakėte telefonu, kai skambinau jums 
iš pono Osgudo namų. Maniau, jog kiekvienas 
grynaveislis veršiukas vos gimęs gauna neišdildo- 
mą ir nepanaikinamą įdagą. Bet jūs sakote, kad ta- 
tuiruote ausyje pažymimi tik vienspalviai, tie, ant 
kurių kūno nėra nė vienos baltos dėmelės. 

— Tai tiesa. 

— Vadinasi, jeigu Cezaris buvo sukeistas su kitu 
buliumi, šito nebuvo galima pastebėti, nes jis ne- 
turėjo jokio įdago, pagal kurį jį būtų buvę galima 
identifikuoti. 

— Ne, neturėjo. Identifikuoti jį būtų buvę galima 
tik palyginus jo spalvą bei marginį su tuo Cezario 
odos marginiu, kurį laikote savo atmintyje arba su 
jo registracijos liudijime esančiu eskizu. 

- Šit kaip. Sakote, pagal eskizą arba fotografiją? 
O kur galima būtų juos gauti? 

— Eskizą apmeta pats gyvulių augintojas vos 
veršiukui gimus ar bent jau iki to laiko, kol jam 
sueina šeši mėnesiai. Kitoje registracijos liudijimo 
pusėje yra spausdinami abiejų galvijo šonų ir jo 
priekiu atsuktos galvos kontūrai. Ant jų gyvulio 
savininkas rašalu išpiešia veršiuko odos spalvą ir 
marginį, stropiai nuspalvindamas baltas, šviesiai 
gelsvas, tamsiai geltonas, raudonai rudas, rudas 

ir rudmarges vietas. Eskizai, sukaupti ir laikomi 
Fernborou mieste esančiame mūsų biure, yra vie- 
ninteliai patikimi dokumentai, pagal kuriuos visą 
savo gyvenimą galvijas gali būti identifikuojamas. 
Ant registracijos liudijimo yra atspaudžiamos tų 
eskizų kopijos. Jei perkate bulių ir norite įsitikinti, 
kad gaunate tą gyvulį, dėl kurio sutarėte, papra- 
stai palyginate jo spalvą ir marginį su jo doku- 
mentuose esančiais piešiniais. 

— Ką gi, tada suprantu, ką norėjote man pasa- 
kyti anądien, kai kalbėjomės telefonu. Man jūsų 
kalbos tuomet pasirodė keistokos. 

— Tai universalus metodas, - abejingu tonu at- 
rėmė Benetas. - Ir iki šiol dar niekad nebuvo kilę 
bent kiek rimtesnių sunkumų. 

— Nenorėjaujūsų įžeisti. Jeizu metodas veiksmin- 
gas, tada nėra ko pridurti. - Volfas atsiduso ir čia 
pat prabilo vėl: - Beje, kol valgote pyragą ir gurkš- 
nojate kavą, norėčiau užduoti dar vieną klausimą. 
Bet gali būti, jog prieš atsakydamas turėsite kai ką 
prisiminti. Iškelkime hipotezę, kad Klaidas Osgu- 
das iš tiesų užsimojo pakeisti Cezarį kitu buliumi. 
Kaip manote, kiek tinkamų kandidatų būtų galima 
rasti, sakykime, penkiasdešimties mylių spinduliu 
nuo pono Prato valdų? Tokių, kurie būtų kuo pa- 
našesni į Cezarį tiek sudėjimu, tiek marginiu? Be 
to, turėkite omenyje, kad pakaitalas toli gražu ne- 
turėjo būti tūkstančių dolerių vertas čempionas. 

Benetas paprieštaravo: 

— Bet juk aš jau sakiau, kad iš to plano nieko 
nebūtų išėję. Nesvarbu, koks didelis būtų buvęs 
panašumo laipsnis, Montė Makmilanas vis tiek 
būtų pastebėjęs apgaulę. Hikorį Cezarį Grindoną 
jis būtų atpažinęs tarp viso pasaulio bulių. 

— Kalbėjau tik hipotetiškai. Pasistenkite kuo 
išsamiau atsakyti į mane dominantį klausimą, 
ir netrukus baigsime, sere. Taigi, kiek, jūsų 
nuomone, tokių bulių buvo galima rasti pen- 
kiasdešimties mylių spinduliu nuo pono Prato 
namų? 

— Nieko sau klausimas... - Įbedęs akis į kavos 
puodelį ir lėtai kramtydamas gabalėlį pyrago, 
Benetas susimąstė. — Žinoma, vienas yra čia pat, 
netoliese stovinčioje palapinėje. Tai Viloudeilo 
bulius, jam dabar treji metai. Lygintis su Cezariu 
jis niekada negalėjo, bet išoriškai yra labai pana- 
šus į jį, - ir piešiniu, ir laikysena, ir eisena, ir taip 
toliau. 

— Ar esate tikras, kad tenai, palapinėje — tikrai 
Viloudeilo bulius? 

Pirmą akimirką Benetas atrodė aiškiai nuste- 
bęs, bet paskui nusiramino ir atsakė: 

— Taip, ten tikrai Viloudeilas Zodiakas. Visai 
neseniai jis stojo prieš teisėjų komisiją, ir jo pig- 
mentas gerokai tamsesnis už Cezario. - Benetas 
trumpam nutilo, siurbtelėjo kavos, o paskui pri- 

dūrė: - Orinoke, Houlėjaus ūkyje yra bulius, kuris 
kuo puikiausiai galėtų pakeisti Cezarį, - tiesa, jo 
strėnos gerokai siauresnės, tik vargu ar kas nors 
tai pastebėtų net ir priėjęs arčiau, be to, daug kas 
šiuo atveju priklauso ir nuo to, kaip bulius stovi. 
Ponia Linvil, - ji gyvena netoli, kitame Kroufyldo 
gale, - irgi turi bulių, kuris tiktų gal net geriau nei 
Orinoko galvijas, bet nesu tikras, ar jis vis dar te- 
bėra čia. Kaip supratau iš ūkininkės kalbos, ji ke- 
tino išsiųsti jį į Syrakuzą. Dar nereikėtų pamiršti 
ir Hikorio Bakingamo Pelo, Cezario pusbrolio, bet 
jis - jau negyvas. 

— Kada jis krito? 

— Maždaug prieš mėnesį. Nuo juodligės. Kartu 
su didžiąja dalimi Makmilano bandos. 

— Taip. Tai buvo tikra katastrofa. Ar Bakinga- 
mas irgi buvo čempionas? 

— Ne, kur jau ten. Ir jo, ir Cezario tėvas buvo 
senasis Hikoris Gabrielius, įspūdingo stoto ir labai 
gražus bulius, tačiau, kad ir koks puikus būtų re- 
produktorius, niekad negali tikėtis, jog kiekvieną 
kartą jo genai susijungs su karvės būtent taip, kaip 
reikia. Bakingamas buvo gražus pažiūrėti, bet pig- 
mento sekreciją turėjo nekokią, o jo dukterys buvo 
dar prastesnės. Nuo 1936-ųjų, kai Džeimstoune 
vykusioje parodoje jis tesurinko šešiasdešimt aš- 
tuonis balus, jis daugiau niekur nebuvo ekspo- 
nuojamas. 

— Šiaip ar taip, jis jau buvo kritęs. Na, o kiti Os- 
gudo bandos galvijai? Gal tarp jų irgi galėjo būti 
tinkamų kandidatų? 

Lėtai papurtęs galvą, Benetas atsiliepė: 

— Vargu. Yra vienas daug vilčių teikiantis jau- 
nas bulius Fistelyfas Liuciferis, kurį būtų galima 
įtraukti į tą sąrašą, bet jis veikiau rudmargis negu 
gelsvai rudas. Ir vis dėlto apsirikti įmanoma, ypač 
jei žiūrėsi į tą bulių neįtardamas galimos apgau- 
lės ir gerai nežinosi, kokią spalvą ir marginį turėjo 
Cezaris. 

— Kiek Liuciferis šiandien kainuotų? 

— Sunku pasakyti. Aukcione kaina priklauso 
nuo daug ko... 

— O apytiksliai? 

— Na, sakykime, tarp penkių ir aštuonių šimtų 
dolerių. 

— Suprantu. Palyginti su keturiasdešimt pen- 
kiais tūkstančiais, — vos kelis dolerius. 

Benetas piktai prunkštelėjo: 

— Šiame pasaulyje dar negimė toks bulius, kuris 
būtų vertas 45 tūkstančių dolerių. Šią sumą Mak- 
milanas gavo ne už patį Cezarį ir ne todėl, kad tas 
bulius tiek buvo vertas. Tai buvo Prato kyšis Mak- 
milanui, kad šis, nors ir pasyviai, prisidėtų prie jo 
sumanyto gėdingo bei kompromituojančio pokšto. 
Kai kurie vyrai linkę Makmilaną pateisinti, girdi, 
prarasti aštuoniasdešimt procentų turimos galvi- 

jų bandos dėl juodligės - baisus smūgis, žmogus 
buvo jau visai praradęs viltį, o Pratas pasiūlė jam 
tikrai nemažus pinigus, bet aš jums pasakysiu, jog, 
mano akimis žiūrint, nė pats Dievas negali patei- 
sinti šitokio poelgio, ir dauguma galvijų augintojų 
man visiškai pritaria. Jau geriau baigčiau gyveni- 
mą savižudybe, negu leisčiausi... Ei, Džordžai, 
čionai! Aš jau būčiau tuojau atėjęs. Kas yra? 

Pakeliui vis atsimušdamas į kėdžių atlošus prie 
mūsų priėjo vienas iš vyrukų, kurį buvau pastebė- 
jęs galvijų vertinimui skirtame aptvare, - aukštas 
plačiapetis vaikinas be vieno priekinio danties. 

— Ar jie ten nė dešimt minučių negali apsieiti 
be manęs? - paklausė Benetas. - Kas gi dabar 
nutiko? 

— Ne, pačiame aptvare neatsitiko nieko bloga, — 
paaiškino vaikinas. — Bet dėl suplūdusios žmonių 
minios mes negalime išvesti gyvulių iš aptvaro ir 
grąžinti jų ten, kur buvo. Ten prisirinko gal mili- 
jonas žmonių. Holšteino veislės galvijams skirtoje 
palapinėje po šiaudų kūgiu kažkas rado negyvą 
vyrą. Persmeigtą šakėmis. Nužudytą. 

— Gerasis Dieve! - pašoko Benetas. - Kas tasai 
nelaimėlis? 

— Nežinau. Ten nieko neįmanoma išsiaiškinti. 
Jums reikėtų pamatyti tą minią... 

Ir tai buvo viskas, ką man pavyko nugirsti, nes 
abu vyrai pasuko prie išėjimo. Metodistė ryžtingai 


309 


ėmė vytis Benetą, bet sulaikiau ją ir pareiškiau, jog 
už valgį sumokėsiu aš. Ji paprašė devyniasdešim- 
ties centų, aš daviau jai visą dolerį ir vėl atsisėdau 
prie stalo priešais Volfą. 

— Būtų visai natūralu, - pasiūliau, — jei nulėk- 
čiau tenai ir pamėginčiau viską iššniukštinėti. 

Tačiau Volfas tik papurtė galvą. 

— Jau po trečios valandos, ir mes turime savų 
reikalų. Geriau jų ir imkimės. 

Jis atsistojo, atsigręžęs atgal metė nuožmų 
žvilgsnį į sulankstomą kėdę, ir mudu išėjome. 
Lauke skintis kelią per Žmonių spūstį buvo kur 
kas lengviau nei pirma, nes, užuot judėjusi viso- 
mis kryptimis vienu metu ir maišiusis, dabar mi- 
nia gana vieningai ir sraunia srove tekėjo į vieną 
pusę, būtent ten, kur stovėjo gyvuliams skirtos 
palapinės, kitaip sakant, priešinga kryptimi, negu 
judėjome mes. Žmonės atrodė apimti jaudulio ir 
tiksliai Žinantys, kur eiti, tarsi jiems kas nors būtų 
pranešęs, jog ten galima rasti auką ir nudobti ją 
vakarienei. Mes žingsniavome laikydamiesi pa- 
ties plaukiančios minios kraštelio ir kiek galėdami 
vengėme susistumdymo. 

Prie stalų, skirtų eksponuoti orchidėjoms, Čarl- 
zo E. Šankso niekur nebuvo matyti, užtat ten su- 
kinėjosi Reimondas Plenas, kuris į parodą buvo 
atvežęs Laeliocattleya ir Odontoglossum rūšis. Akis 
į akį susitikome su juo pirmą kartą, nors, žinoma, 

stebėjome jo atvežtų gėlių pristatymą, kuris, beje, 
nė iš tolo neprilygo mūsiškiui. Milžiniškame pa- 
state, kur driekėsi eilių eilės stalų bei suolų, ant 
kurių, galima sakyti, buvo eksponuojama viskas, 
pradedant „Angelų maistu“ vadinamais pyragais, 
baigiant keturiolikos pėdų aukščio iš šiaudų nu- 
pintomis gandrų figūromis, tą popietę lankytojų, 
rodos, buvo tiek pat, kiek ir kitomis dienomis: arba 
čia vaikštinėjusių Žmonių dar nebuvo pasiekusios 
naujienos iš Holšteino veislės gyvuliams ekspo- 
nuoti skirtos palapinės, arba jie visi buvo gana už- 
sispyrę ir labiau domėjosi gėlėmis bei daržovėmis 
negu lavonais. | 

Volfas persimetė su Plenu keliomis mandagu- 
mo frazėmis, o tada mudu ėmėmės darbo. Vie- 
na iš aštuoniolikos parodai išstatytų mūsų gėlių 
nusprendė parodyti savo kaprizus ir ėmė vysti, 
tad pakišau ją po suolu ir uždengiau laikraščiu. 
Paskui apžiūrėjome likusius augalus, tiems, ku- 
riems reikėjo, ištiesinome lapus, kelis palaistėme 
ir prie šaknų apspaudėme žemę, be to, pašalino- 
me pustuzinį žiedų, kurių galiukai jau buvo pra- 
dėję ruduoti. 

— Bet šiaip jau gėlės laikosi kuo puikiausiai, — 
paguodžiau Volfą. 
jis. - Ačiū Dievui, kol kas dar neįsimetė raudonli- 
gė. Aha! Laba diena, pone Šanksai. 

Ketvirtą valandą, lydimi padėjėjų ir nešini la- 
pais balams skaičiuoti, pasirodė teisėjai. Vienas 
jų buvo apskritaveidis tipelis iš Rytinių valstijų 
sodininkų sąjungos, o kitas — Kaileris Ditsonas, 
jau kelis kartus teisėjavęs ir sostinėje vykusiose 
parodose. Jie abu prisimerkę ėmė atidžiai apžiū- 
rinėti gėles bei diskutuoti, ir aplink juos netrukus 
susirinko šioks toks būrys žmonių. 

Viskas įvyko taip paprastai ir lengvai, baltosios 
orchidėjos buvo įvertintos taip greitai, jog atrodė 
truputį kvaila, kad po šitiek įdėtų pastangų, po 
šitiek rūpesčių Volfui atiteko viso labo medalis ir 
visi trys kaspinai, o Šanksas negavo nieko, paguo- 
dai jam tik buvo patapšnota per petį, ir tiek. Bet jie 
abu žinojo, kaip šis įvykis bus aprašytas naujau- 
siame išeisiančiame „American Orchid Gazette“ 
numeryje ir kas jį skaitys. Šanksas pasirodė esąs 
toks kvailas, jog įsiuto ir bandė ginčytis su Kaile- 
riu Ditsonu, ir tai pamatęs Reimondas Plenas visa 
gerkle nusikvatojo. 

Kai teisėjai išėjo, išsiskirstė ir minia. Volfas ir 
Plenas ėmė plepėti, ir kai tai prasidėjo, aš supra- 
tau, kad šnekoms nebus galo ir kad man teks su- 
sidurti akis į akį su nuoboduliu. Volfas buvo užsi- 
minęs, jog kai vertinimo komisija pabaigs darbą, 
jis norėtų apipurkšti savo gėles vandeniu, į kurį 
įlašinta šiek tiek nikotino ir įpilta muilo, tad iš- 
krapščiau šitas medžiagas iš paties vienos karto- 

ninės dėžės dugno, nuėjau atsinešti ąsotį vandens, 
padariau tirpalą ir supyliau jį į purkštuvą. Paskui, 
padedamas Pleno, Volfas kruopščiai apipurškė 
gėles, pastatė purkštuvą ant suolo ir vėl ėmė va- 
rinėti nepabaigiamas kalbas. Tuo tarpu aš sėdėjau 
ant dėžės, žiovavau ir mąsčiau, stengdamasis vi- 
sapusiškai apsvarstyti idėją, kuri man kilo išgir- 
dus vieną Volfo Benetui užduotą klausimą. Ir vis 
dėlto giliai širdyje tikėjausi, kad mano atsakymas 
neteisingas, nes jei būtų buvę priešingai, mudu su 
Volfu būtume atsidūrę gana keblioje situacijoje, 
o viltys gauti iš Osgudo honorarą būtų buvusios 
tokios menkutės, kad jau dabar galėjome krautis 
lagaminus ir važiuoti namo. 

Užmečiau akį į savo rankinį laikrodį, pama- 
čiau, kad jau be penkių minučių penkios, ir čia pat 
prisiminiau, jog penktą valandą pasiimti orchidė- 
jų Žadėjo ateiti Lilė Rouan. Tada suskatau atlikti 
dar vieną darbą, būtent sugalvoti pastabą, kuri iš- 
verstų ją iš koto. Ši mergina atrodė ir elgėsi taip, 
tarsi iki šiol jos nebuvo išmušę iš vėžių jokie jai 
pasakyti žodžiai, ir man toptelėjo, kad ji prašyte 
prašosi tokios pamokos. Suprantu, galima šiaip 
sau, tik juokais vadinti vyruką Eskamiliju, bet tas, 
kuris daro tai iš karto po to, kai, sprukdamas nuo 
besivejančio buliaus, žmogus peršoko per aptvaro 
viršų ir vos nepalydėjo galvos, turi būti pasiruošęs 
tikėtis, kad Eskamilijas tikrai neliks skolingas. 

Bet sugalvoti gniuždančios replikos man taip ir 
nepavyko. Pirmiausia sutrukdė išeiti nutaręs Rei- 
mondas Plenas, kurio atsisveikinimas buvo toks 
mandagus ir rafinuotas, kaip ir bet kuri kita veikla, 
kurios tik jis imdavosi. Antra kliūtis nebuvo tokia 
aiškiai pastebima, kaip ką tik minėtoji, bet suerzino 
mane labiau nei pirmoji: pamačiau žmogų, kuris 
ištiesęs ranką pirštu rodė tiesiai į mane. Jis stovėjo 
praėjime tarp eilių, nutolęs nuo mūsų stalo gal per 
dešimt žingsnių, pirštu rodė į mane, ir tai, be jokios 
abejonės, buvo tas pats darbiniais drabužiais vil- 
kintis išstypėlis šiaudų nešiotojas, kurį aš prieš tris 
valandas mačiau besidarbuojantį Holšteino veislės 
galvijams skirtoje palapinėje. Jam iš dešinės stovėjo 
kapitonas Barou, miesto policijos atstovas, o iš kai- 
rės - apygardos prokuroras Vodelis. Kai nepatenkin- 
tas suraukiau kaktą ir įbedžiau žvilgsnį į juos, visa 
trijulė Žingtelėjo į priekį ir ėmė artintis prie manęs. 

Kilstelėjęs vieną burnos kamputį Volfui burb- 
telėjau: 

— Mums pasisekė. Turėsime draugiją. 

Matyt, jie nusprendė, kad galvijų prižiūrėtojo 
paslaugų daugiau jiems nereikės, nes ilgšis nu- 
drimblino į kitą pusę, o abu įstatymo sergėtojai 
patraukė tiesiai aukos, tai yra manęs, link. Abu 
vyrai atrodė rūstoki ir rimtai nusiteikę ir į mud- 
viejų su Volfu pasisveikinimą atsakė tik santūriai 
linktelėdami galvas. 

Volfas tarė: 

— Kaip suprantu, turite dar vieną lavoną ir šį 
kartą jums nereikia jokių mano paaiškinimų. 

Vodelis kažką sumurmėjo, o Barou, nekreipda- 
mas į juos nė menkiausio dėmesio, įbedė žvilgsnį 
į Mane ir pareiškė: 

- Šį kartą norėčiau, kad pasiaiškintumėte jūs. 
Pasiimkite skrybėlę ir eikite su mumis. 

Kreivai šyptelėjęs paklausiau: 

— Atleiskite, kur turėčiau eiti? 

- Į šerifo kontorą. Mielai parodysiu jums kelią. 
Luktelėkite minutėlę. 

Ir jis ištiesė į mane savo leteną. Aš sunėriau ran- 
kas ant krūtinės, Žingtelėjau atgal ir pratariau: 

— Mums visiems derėtų minutėlę palaukti. Aš 
turiu ginklą ir - leidimą jam. Ginklas yra teisėta 
mano nuosavybė. Juk niekas iš mūsų nenori prisi- 
daryti beprasmių nemalonumų. Ar ne? 


ŠEŠIOLIKTAS SKYRIUS 


Volfas maloniu balsu pratarė: 

— Duodu jums žodį, kapitone, mano akivaiz- 
doje jis tikrai jūsų nenušaus. Jis puikiai žino, kad 
smurtas man nepatinka. Beje, tas ginklas priklau- 
so man. Duok jį šen, Arči. 

Ištraukiau revolverį iš dėklo ir padaviau Vol- 
fui. Jis pakėlė ginklą, prisikišo jį arčiau prie vei- 
do, atidžiai apžiūrėjo ir po kelių akimirkų pa- 
reiškė: 

— Tai trisdešimt aštunto kalibro „Worthingto- 
nas“, serijos numeris 63092T. Jei būtinai norite jį 
atimti, kapitone, - nors, kaip teisingai pažymėjo 
ponas Gudvinas, neturite tam jokios teisės, - tada 
duokite man užpildytą ginklo konfiskavimo aktą, 
ir aš jums jį atiduosiu. 

Kapitonas Barou suurzgė: 

— Velniop tą komediją. Pasilikite savo sumautą 
ginklą. Eime, Gudvinai. 

Bet aš tik papurčiau galvą. 


316 


— Aš irgi turiu teisę pasilikti čia, kur dabar esu. 
Ir iš viso, ko jūs siekiate? Jei norite, kad padaryčiau 
jums paslaugą, paprašykite. Bet jei ketinate įsaki- 
nėti, parodykite man popierių, pasirašytą atitin- 
kamų pareigūnų. Taisykles jūs žinote ne blogiau 
už mane. O kol kas geriau nė pirštu manęs nelies- 
kite, nebent esate tikras, kad pajėgsite išsrėbti tai, 
ko privirsite. 

Čia įsiterpė Vodelis. 

— Mes irgi Žinome įstatymus, tik čia taikome 
juos šiek tiek laisviau. Nužudytas Žmogus, ir kapi- 
tonas Barou norėtų užduoti jums kelis klausimus. 

— Tai tegul klausia. O jei kapitonas pageidau- 
ja pasikalbėti su manimi akis į akį, tuomet tegul 
mandagiai paprašo mano draugijos, o ne bando 
mane šokdinti. - Ir aš, atsigręžęs į Barou, pridū- 
riau: - Dieve mano, juk aš puikiai suprantu, ko 
iš manęs norite. Mačiau tą beždžionę, kuri atėjo 
drauge su jumis ir pirštu parodė jums mane. Ži- 
nau, kad šiandien po pietų jis matė mane Holš- 
teino veislės galvijams skirtoje palapinėje netoli 
šiaudų kupetos besikalbantį su dviem pažįsta- 
mais. Be to, mane jau spėjo pasiekti gandai, jog po 
tuo šiaudų kūgiu buvo rastas negyvas žmogus, 0 
į jo kūną buvo įbestos šakės. Taip pat numanau, 
kad tai buvo tas pats šiaudų kūgis, prie kurio aš 
buvau sustojęs. Tokia jau mano laimė... O dabar 
jūs norite sužinoti, kodėl aš ten buvau, apie ką kal- 

bėjausi su savo pažįstamais, kokį motyvą turėjau 
persmeigti nužudytąjį šakėmis, o kadangi gydy- 
tojas nustatė, jog vyras mirė antrą valandą šešios 
minutės, jūs pageidautumėte, kad papasakočiau, 
ką veikiau šiandien nuo dešimtos valandos ryto 
iki keturioliktos valandos trisdešimt septynių mi- 
nučių. Argi ne taip? 

— Taip, - pritariamai linktelėjo galvą Barou. — 
Tik mus labiau domina, ką veikė nužudytasis, o 
ne jūs. Kada paskutinį kartą jį matėte? 

Kreivai šyptelėjęs, aš jam atsakiau: 

— Bandykite dar kartą. Aš šio triuko atsisakiau 
jau seniai. Pirmiausia pasakykite man, kas jis toks, 
arba, tiksliau sakant, kas jis buvo. 

Nė akimirką neatitraukdamas nuo manęs akių, 
Barou tarė: 

— Nužudytasis buvo Hovardas Bronsonas. 

— Ką jūs sakote?! - perkreipiau lūpas ir, man- 
dagiai nustebęs, kilstelėjau antakius.- Klaido 
Osborno draugas? Ar jo tapatybė jau galutinai pa- 
tvirtinta? 

— Taip. Tai padarė Osgudas ir jo duktė. Kada 
paskutinį kartą matėte nužudytąjį? 

- Šiandien rytą, apie pusę vienuoliktos, lipantį 
iš Osgudo automobilio, sustojusio priešais viešbu- 
tį. Paskui panelė Osgud, ponas Volfas ir aš nuva- 
žiavome toliau. 

— Ar gerai jį pažinojote? 

— Niekada anksčiau nebuvau jo sutikęs, pirmą 
kartą pamačiau tą vyruką pirmadienį po pietų. 

— Gal palaikėte su juo glaudžius santykius? 

- Ne. 

— Gal turėjote kokių artimų asmeninio pobū- 
džio kontaktų? 

— Na... Ne. 

— Ką reiškia tasai „Na...“? 

— Nieko nereiškia. Neturėjau. 

— Ar jus siejo kokie nors finansiniai susitari- 
mai ar sandoriai? Gal mokėjote jam arba jis jums 
mokėjo? 

— Ne. 

— Tada gal paaiškintumėte, kaip čia atsitiko, kad 
ant tuščios rudos odinės piniginės, kurią radome 
vidinėje jo švarko kišenėje, tiek išorėje, tiek viduje 
pilna jūsų pirštų atspaudų? 

Žinoma, pagrindinį smūgį tas mulkis nuspren- 
dė smogti pokalbiui baigiantis. Jeigu jis būtų pa- 
sielgęs kitaip, jei šį klausimą būtų uždavęs man iš 
pat pradžių, aš tikriausiai būčiau užsikirtęs, ėmęs 
mikčioti ir mykti, bet dabar turėjau pakankamai 
daug laiko viską apmąstyti ir pasiruošti. 

Todėl atsainiai šyptelėjau ir pasakiau: 

— Mielai paaiškinsiu. Vakar vakare Osgudo na- 
muose radau tą piniginę gulinčią verandoje. Žvilg- 
telėjau vidun norėdamas apžiūrėti joje esančius 
dokumentus ir pagal juos nustatyti piniginės sa- 

vininką, išsiaiškinau, kad ji priklauso Bronsonui, 
o tuomet jam ją grąžinau. Nė nepamaniau, kad tu- 
rėčiau nuvalyti nuo jos savo pirštų atspaudus. 

— Ak šit kaip! Jūs pasiruošėte iš anksto. 

— Ką pasiruošiau? - nekaltu tonu pasiteira- 
vau. - Piniginę? 

— Paaiškinimą. 

— O taip, vykdamas su reikalais į kaimą, visa- 
da pasiimu nemenką jų atsargą. - Akimirką aš vėl 
perkreipiau lūpas, o tada kreipiausi į jį: - Dėl Die- 
vo meilės, pakrutinkite savo smegeninę. Jei bū- 
arba jeigu būčiau radęs jį jau nužudytą ir išnaršęs 
jo piniginę, argi būčiau visur ant jos palikęs savo 
pirštų atspaudus? Ar jums tikrai atrodo, jog esu iš 
tų, kurie galėtų taip pasielgti? Tačiau galiu pami- 
nėti vieną smulkmeną, kuri jums galbūt padėtų. 
Jūs ką tik sakėte, kad piniginė buvo tuščia. Bet va- 
kar vakare, kai ją radau ir grąžinau Bronsonui, joje 
pūpsojo nemažas pluoštas banknotų, sakyčiau, 
gal kokie du tūkstančiai dolerių. 

Ir kaip tik tą akimirką pasireiškė Volfo genijus. 
Sakau „genijus“ ne todėl, kad jis būtų taip staiga 
ir ekspromtu sugalvojęs kokią gudrybę, o dėl to, 
jog jis iš anksto numatė, kad tokios gudrybės pri- 
reiks, ir turėjo pakankamai daug laiko pasiruošti. 
Tuo momentu gerai nė nesusigaudžiau, kas čia 
vyksta; nekreipdamas pernelyg daug dėmesio į 

Volfą, akies krašteliu pastebėjau tik tiek, kad jis, 
demonstratyviai rodydamas bodėjimąsi pokalbiu, 
kuriame visiškai nedalyvavo, įsikišo revolverį į 
šoninę savo švarko kišenę, pasiėmė purkštuvą ir 
ėmė čiupinėtis apie purkštuko antgalį bei spaudy- 
ti purškimo svirtelę. 

— Ką tik patarėte man pasinaudoti smegeni- 
ne, - tarė Barou. - Ką gi, pamėginsiu. Ar ką nors 
iš piniginės paėmėte? 

- Šiandien? Šiandien aš jos akyse nemačiau. Pi- 
niginę buvau radęs vakar ir tik vieną kartą. 

— Nesvarbu, ar šiandien, ar kada anksčiau. Ar 
ką nors išėmėte iš piniginės? 

— Ne. 

— Ar apskritai ką nors iš Bronsono paėmėte? Ką 
nors iš asmeninių jo daiktų? 

— Ne. 

— Ar sutiktumėte, kad jus apieškotume? 

Nepasakyčiau, jog mano smegenys ėmė ūžte 
ūžti, bet vis dėlto pradėjo dirbti smarkiau. Per 
pusę sekundės mano galvoje viena po kitos, steng- 
damosi viena kitą išstumti, šmėstelėjo penkios ar 
šešios galimybės. Tuo tarpu pasistengiau apdova- 
noti kapitoną Barou nedrąsia šypsena, kad jis ma- 
tytų, koks aš taikus bei romus, be to, akies krašte- 
liu žvilgtelėjau šiek tiek į šoną ir pastebėjau, jog 
Nero Volfo dešinės rankos smilius, kuris dar visai 
neseniai pusiau sulenktas ir šiek tiek pasislėpęs 

po švarko skvernu buvo uždėtas ant purškimo 
svirtelės, dabar buvo nukreiptas į mane ir krutėjo 
į šonus. Tai buvo lemiama akimirka. Tikėdama- 
sis, kad Dievo padedamas teisingai supratau, ką 
reiškia tas krutinamas pirštas, mandagiai atsakiau 
kapitonui Barou: 

- Atleiskite už tokį neryžtingumą, bet niekaip 
negaliu nuspręsti, kas jus labiau suerzintų: nepa- 
tenkinti malonaus jūsų prašymo ir priversti imtis 
įstatymų numatytų priemonių ar leistis apieško- 
mam ir palikti jus tuščiomis rankomis. Dabar, kai 
neturiu revolverio ir jūs negalite manęs nugin- 
kluoti... 

Ir kaip tik tą akimirką su nikotinu ir muilu su- 
maišyta vandens čiurkšlė visa jėga pataikė jam tie- 
siai į veidą. 

Kapitonas Barou išsigandęs kažką neaiškiai 
burbtelėjo, suspiegė, paskui trumpam apakintas 
atšoko į šalį, ir tai buvo dar vienas labai svarbus 
momentas. Mano ranka žaibiškai įslydo į vidinę 
švarko kišenę, vėl išnėrė laukan ir, nė nespėjus 
stabtelėti bei pagalvoti, ką daryti toliau, kyštelė- 
jo stručio oda aptrauktą ir dokumentams skirtą 
mano dėklą į šoninę apygardos prokuroro Vode- 
lio švarko kišenę, šis šūkčiodamas iš susijaudini- 
mojau žengė prie kapitono. Daugiau nepajudinau 
nė piršto ir toliau stovėjau, kur stovėjęs. Barou čiu- 
po nosinę ir nusišluostė ja akis. Per susirinkusių 

smalsuolių būrelį nusirito murmesio banga. Vol- 
fas, siūlydamas savo nosinę, aiškiai apgailestau- 
damas tarė: 

— Tūkstantį kartų atsiprašau jūsų, kapitone. 

Ant Barou smakro ir ausų vis dar tebekabojo 
tviskantys lašeliai, bet akis jam jau pavyko nusi- 
šluostyti. Kapitonas atsigręžė į mane ir įniršęs pa- 
klausė: 

— Velniškai geras triukas, ką? Iš kur jį iškasėte? 

— Ką iškasiau? Ar jūs visai išprotėjote? 

— Po velnių, jūs teisus, — išprotėjau! - Irjis staiga 
pasisuko į Vodelį: - Ką jis veikė, kai tas nerangus 
storulis apipurškė man veidą ir buvau priverstas 
užsimerkti? 

— Nieko, - atsakė Vodelis.- Jis visiškai nieko 
neveikė. Tiesiog stovėjo čia pat, šalia manęs. Nė 
piršto nepajudino. 

- Ir aš galiu patvirtinti, jog taip buvo, - įkišo 
savo trigrašį Volfas. - Jei būtų bent kiek krustelė- 
jęs, būčiau pastebėjęs. 

Vodelis pervėrė Volfą nuožmiu žvilgsniu ir pik- 
tai drėbė: 

— Koks jūs gudruolis ir kaip puikiai mokate pa- 
taikyti ten, kur reikia. 

— Aš jau atsiprašiau, sere. 

— Tegul jus velniai... O kaip jums patiktų, jeigu 
nusivestume jus į teismo rūmus pasikalbėti? 

Volfas tik papurtė galvą. 

- Jūs pernelyg pasidavėte įniršiui, kapitone. Aš 
dėl to jūsų nekaltinu, tik abejoju, ar už tai, ką pa- 
dariau, iš viso baudžiama. Sulaikyti mane už tai, 
kad netyčia apipurškiau jus muiluotu vandeniu... 
Na, sakyčiau, labai skubotas sprendimas... 

Bet kapitonas Barou daug nesiterliodamas at- 
suko jam nugarą ir vėl kreipėsi į Vodelį: 

— Sakote, jis nė nepajudėjo iš vietos? 

— Gudvinas? Nė nekrustelėjo. 

- Arjis nieko neperdavė Volfui? 

— Tikrai ne. Prie Volfo jis nebuvo priartėjęs ma- 
žiau kaip per dešimt pėdų. 

— Ir nieko jam nenumetė? 

— Ne. 

Praėjime iš abiejų pusių buvo susirinkę gal po 
tuziną smalsuolių. Kapitonas pakeltu balsu krei- 
pėsi į juos: 

— Gal kas nors iš jūsų pastebėjo, kaip šis vy- 
ras išsitraukė ką nors iš kišenės ir perdavė anam 
storuliui, padėjo kur nors kitur arba nusviedė ša- 
lin? Nebijokite atvirai tai pripažinti. Aš - kapito- 
nas Barou, o jeigu ką nors matėte, tai nepaprastai 
svarbu. 

Bet smalsuoliai kaip susitarę papurtė galvas, 
o keli iš jų neaiškiai burbtelėjo nieko nematę. Ten 
stovėjusi moteris dvigubu pagurkliu atsiliepė: 

— Aš žiūrėjau į jus. Jums į veidą paleista čiurk- 
šlė... Tai buvo kaip scena iš kino filmo, bet jeigu 

jis būtų ką nors metęs ar panašiai, tikrai būčiau tai 
pastebėjusi, nes man pro akis nepraslysta niekas. 

Porą kartų kažkas nervingai nusijuokė, ir Ba- 
rou nuo šitos diletantų draugijos nusigręžė. Jis ap- 
sižvalgė aplink, ir man jo netgi pagailo. Stovėjau 
kaip įbestas, nė nepasijudinau. Apink mane gal 
per šešias pėdas nebuvo tokios vietos, kur būčiau 
galėjęs ką nors paslėpti. Toje pusėje, kur buvau 
atsisukęs veidu, ant suolų stovėjo vazonai su or- 
chidėjomis; man už nugaros buvo stalas, ant kurio 
stovėjo skintų jurginų primerktos vazos, bet nei 
suolo, nei stalo pasiekti aš niekaip negalėjau. Taip 
ir stovėjau sunėręs ant krūtinės rankas. 

Tuo tarpu Barou netruko vėl atgauti neprilygs- 
tamą, susižavėjimo vertą orumą. Jis nosine ramiai 
nusišluostė paausius bei pasmakrę ir tarė man: 

— Prašau jus vykti su manimi į teismo rūmus, 
kur ketinu apklausti jus dėl Hovardo Bronsono 
nužudymo. Jei vis dar negalite apsispręsti, kas la- 
biau mane suerzintų, galiu jums pranešti, jog ne- 
praeis nė dvidešimt minučių, kai gausiu oficialų 
jūsų suėmimo orderį, juolab kad pagrindinis liu- 
dytojas... 

— Atteiskite, - kuo švelniausiu balsu vėl įsiterpė 
Volfas. - Suprantama, po šio nemalonaus incidento 
mes jums skolingi paslaugą, kapitone. Nemanau, 
kad primygtinai reikalausi parodyti orderį, Arči. 
Šį kartą mes tikrai turėtume bendradarbiauti. 

— Kaip liepsite, viršininke. 

- Eikite. Šiaip ar taip, asmeniškiems pokalbiams 
čia pernelyg vieša vieta. Aš prisidėsiu prie jūsų vė- 
liau. O kol kas, pone Vodeli, jei galėtumėte skirti 
man porą minutėlių, norėčiau papasakoti, ką man 
vakar vakare pavyko išsiaiškinti apie Klaidą Os- 
gudą ir poną Bronsoną. Beveik valandą kalbėjausi 
su ponu Bronsonu, uždavinėjau jam klausimus ir 
manau, kad jums bus įdomu sužinoti, kas paaiš- 
kėjo per apklausą. 

— Na... ketinau eiti su kapitonu Barou... 

Volfas gūžtelėjo pečiais. 

— Bet dabar, kai Bronsonas irgi nužudytas, jums, 
be abejo, būtų įdomu tai sužinoti. 

— Kaip manote, kapitone? 

— Darykite taip, kaip jums atrodo geriau, - at- 
sakė Vodeliui Barou. - Jūs - apygardos prokuro- 
ras, jūs čia ir vadovaujate. Su Gudvinu susitvar- 
kysiu ir vienas. - Šiuos žodžius Barou ištarė to- 
kiu tonu, tarsi jam tebūtų reikėję iki raudonumo 
įkaitinto žarsteklio ir kankinimo žnyplių. - Ar jau 
galiu eiti? 

Vodelis pritariamai linktelėjo. 

— Taip. Aš irgi tuoj ateisiu. 

Tuo tarpu aš Volfo paprašiau: 

— Kai pasiimti žadėtų orchidėjų čia ateis jauna 
mergina, pasakykite jai, kad išėjau į mišką rinkti 
mėlynių. 

Visą kelią, kol išilgai perėjome visą pagrindinį 
parodai skirtą pastatą iki pat išėjimo, ir paskui, už 
centrinės palapinės, kai skynėmės kelią per mi- 
nią, Barou žingsniavo man iš paskos, o jo alkūnė 
visą laiką buvo vos per dešimt colių atsilikusi nuo 
mano dešinės alkūnės, ir tai aiškiai rodė, kad jis 
mokėsi policijos mokykloje. Čia mūsų laukė po- 
licijos automobilis nuleistu stogu, prie vairo sėdė- 
jo policininkas. Man buvo liepta lipti į mašiną ir 
sėstis šalia vairuotojo, o Barou klestelėjo ant užpa- 
kalinės sėdynės. Jis nė akimirką neatitraukė nuo 
manęs akių, ir aš pamaniau, kad jo įtarimą, esą aš 
turiu kažką, ką norėčiau nuslėpti ar išmesti, ko 
gero, sukėlė Volfo elgesys su purkštuvu. 

Nors parodai skirtoje teritorijoje eismas buvo 
labai intensyvus, po penkių minučių sustojome 
priešais teismo rūmus. Užuot įžengę pro para- 
dines duris, - kai prieš parą Vodelis pasikvietė 
čionai Osgudą, šis būtent taip ir padarė, - mes 
nuėjome prie šoninio įėjimo, vedančio į pirmąjį 
rūmų aukštą. Koridoriuje buvo tamsu ir trenkė 
dezinfekcijos priemonėmis bei pusiau išsivadėju- 
siu tabaku. Priekyje mūsų ėjęs policininkas susto- 
jo prie durų, ant kurių buvo užrašyta „ŠERI AS“ 
(„F“ raidė buvo nukritusi), pasuko rutulio formos 
rankeną, ir aš paskui jį įžengiau į kabinetą, o Ba- 
rou nusekė man iš paskos. Tai buvo didelis, bet 
tamsus ir gerokai apleistas kambarys, kuriame 

stovėjo aptriušę stalai bei kėdės, o prie kambario 
kampe pastatyto rašomojo stalo sėdėjo vienintelis 
prieš mums įeinant čia buvęs asmuo, — visiškai 
plikas ponas raudonu veidu, užsidėjęs akinius pa- 
auksuotais rėmeliais, - jis mums linktelėjo, bet ne- 
pratarė nė žodžio. 

— Dabar jus apieškosime, — pareiškė Barou. 

Aš abejingai linktelėjau galva ir atsistojau 
apieškojimui tinkama poza. Žinojau, kad toks 
buvo planas, kad tai, ką dabar turėjau ištverti, 
taip pat buvo to plano dalis ir kad Volfas būtinai 
turėjo įmesti mane apdraskyti šunims, kad pats 
galėtų akis į akį pasikalbėti su apygardos pro- 
kuroru ir nutaikęs progą slapčia kyštelėti ran- 
ką į jo švarko kišenę. Tad pasidaviau jų valiai ir 
netrukus dar kartą įsitikinau, jog jie visi buvo 
baigę policijos mokyklą. Jie kruopščiai mane 
apieškojo, galėjau pasidžiaugti nebent tuo, kad 
neišardė mano drabužių siūlių. Kai procedūra 
buvo baigta, vėl susidėjau savo daiktus į jiems 
skirtas vietas ir atsisėdau. Barou liko stovėti 
įbedęs žvilgsnį Žemyn, tiesiai į mane. Mintyse 
stebėjausi, kodėl jis neina nusiprausti veido, nes 
nikotinas ir muilas turėjo nemaloniai deginti 
odą. Bet policininkai, pasirodo, yra tvirti, ugnį 
ir vandenį perėję vaikinai. 

— Jūs atėjote pas mus spjaudydamasis ugni- 
mi, - tariau jam, - ir tai buvo didžiausia jūsų klai- 

da. Mudu su Volfu esame pripažinti ir įstatymus 
gerbiantys detektyvai. 

Kapitonas Barou suurzgė: 

— Liaukitės. Nepagailėčiau mėnesio atlyginimo, 
kad tik sužinočiau, kaip jums tai pavyko, ir galbūt 
kada nors tai išsiaiškinsiu, bet - ne dabar. Ne, ne- 
ketinu jūsų apkulti. Bent jau kol kas ne. - Jis žvilg- 
telėjo į šalį norėdamas įsitikinti, at prie rašomojo 
stalo įsitaisęs policininkas jau pasiruošė bloknotą 
bei rašiklį, ir tęsė: - Tik noriu išsiaiškinti porą da- 
lykėlių. Taigi jūs tvirtinate, kad niekada ir nieko iš 
Bronsono nepaėmėte? 

— Nepaėmiau. 

— Ar įtariate, jog Bronsonas buvo kaip nors su- 
sijęs su Klaido Osgudo nužudymu? 

— Pasičiupote ne tą žmogų. Visus įtarimus for- 
muluoja ir pagrindžia ponas Volfas. Aš tik padedu 
jam biure tvarkyti popierius. 

— Ar atsisakote atsakyti į mano klausimą? 

— Ne, tikrai ne. Jei norite sužinoti, ar aš pats įta- 
riau Bronsoną žmogžudyste, atsakau jums, kad 
ne. Man nepavyko rasti motyvo. 

— Gal jo santykiuose su Klaidu buvo kokia nors 
detalė, kuri galėjo tą motyvą atskleisti? 

— Nagi, pažvelkite į mane. Jūs tik gaištate laiką. 
Dar užvakar, antrą valandą popiet, Osgudų, Pratų 
ir Bronsono mudu su Volfu apskritai nepažinojo- 
me. O domėtis kai kuriais iš jų ėmėme tik todėl, 

kad Osgudas mus pasamdė ištirti savo sūnaus 
nužudymo aplinkybes. Tuo pat metu tyrimą pra- 
dėjote ir jūs. Jeigu jums nepavyko surinkti pakan- 
kamai svarių įrodymų, nežinote, ką daryti, ir da- 
bar norite išpešti tai, ką pavyko išsiaiškinti mums, 
kad galėtumėte padaryti bent kiek įtikinamesnį 
pareiškimą spaudai, kreipkitės į poną Volfą. Juk 
ką tik sakėte norįs apklausti mane tik dėl Hovardo 
Bronsono nužudymo. 

— Kaip tik tai aš ir darau. 

— Tai tęskite apklausą. 

Jis šiurkščiai paspyrė kėdę ir atsisėdo. 

— Vakar vakare Volfas apklausė Bronsoną. Apie 
ką buvo kalbamasi? 

— Paklauskite pono Volfo. 

— Jūs neatsakysite? 

— Puikiai žinote, kad ne. Esu dirbantis žmogus 
ir nenoriu to darbo prarasti. 

— Aš irgi nenoriu prarasti darbo. Bet tiriu žmog- 
žudystę, Gudvinai. 

— Aš - irgi. 

— Ar tyrėte ją ir tą akimirką, kai šiandien po 
pietų įžengėte į palapinę, kurioje buvo nužudytas 
Bronsonas? 

— Ne, tuo momentu žmogžudystės netyriau. 
Tiesiog laukiau, kol Lu Benetas ras laisvą minu- 
tėlę ir galės išeiti iš aikštelės, kurioje teisėjai verti- 
no gyvulius. Belaukdamas atsitiktinai pastebėjau, 

kaip į palapinę įsmuko Nensė Osgud, ir iš smal- 
sumo ją pasekiau. Radau ją gyvulių aptvare be- 
sišnekučiuojančią su Džimiu Pratu. Žinojau, kad 
išgirdęs apie tai jos tėvas labai supyks, o turint 
omenyje dabartines aplinkybes tai niekam nebūtų 
išėję į naudą, todėl patariau atidėti susitikimą ir 
tuojau pat išsiskirti; jie taip ir padarė, o aš grįžau 
į metodistų palapinėje veikiančią užkandinę, kur 
buvo mano darbdavys. 

— Kaipgi jiems ir jums pačiam pavyko išsirinkti 
kaip tik tą vietą, kur gulėjo Bronsono kūnas? 

— Aš vietos tikrai nesirinkau, tiesiog radau juo- 
du ten stovinčius. Nežinau, kodėl jie išsirinko 
kaip tik tą vietą, tačiau gali būti, jog tarp nusi- 
kaltimo ir jaunuolių susitikimo vietos nėra jokio 
ryšio. Manyčiau, kad jeigu jie būtų Žinoję, ką sle- 
pia šiaudų kupeta, tikrai būtų susitikę kur nors 
kitur. 

— Ar jūs žinojote, kas yra po šiaudais? 

— Leisiu jums spėti iš trijų kartų. 

— Ar žinojote? 

— Ne. 

— Kodėl jums taip rūpėjo kuo greičiau juos iš 
ten išvyti? 

— Nepasakyčiau, jog labai rūpėjo. Tiesiog man 
toptelėjo, kad tiedu jaunuoliai elgiasi gana kvailai 
būtent dabar duodami papildomą dingstį sklisti 
panašiems gandams. 

— Vadinasi, jūs neigiate rūpinęsis, kad niekas 
nesužinotų, jog jie ten apskritai buvo, ar ne? 

— Kodėl būčiau turėjęs tuo rūpintis? Nieko pa- 
našaus. Sakykime, mane apniko nuojauta, kad 
būtų geriau, jeigu jie iš ten dingtų. 

— Tai kodėl tuomet papirkote palapinėje dirbusį 


-„-v -— 


šis klausimas buvo nepageidaujamas ir labai ne- 
parankus. 

- Šito klausimo aš ir laukiau, - atsakiau kapito- 
nui Barou. - Dabar tikrai pataikėte man į skauda- 
mą vietą, nes vienintelis paaiškinimas, kurį galiu 
jums pateikti ir kuris, beje, yra tikra tiesa, yra toks: 
aš-— beprotis. Kartais pasijuntu nelyginant ber- 
niūkštis ir imu elgtis neapgalvotai, - kaip tik toks 
priepuolis mane ištiko ir stovint prie šiaudų kupe- 
tos. Tą pokalbį atpasakosiu jums žodis žodin. - Aš 
taip ir padariau, nepraleidau nė vienos smulk- 
menos, atpasakojau tą pokalbį būtent taip, kaip 
jis vyko, iki pat to momento, kai gavęs iš manęs 
pinigų darbininkas nuėjo. - Štai, - pridūriau, — aš 
tiesiog buvau įsijautęs į Robino Hudo vaidmenį. 
O kai buvo rastas lavonas, tasai bjaurybė pamanė, 
jog bandžiau jį papirkti įbrukęs apgailėtiną de- 
šimties dolerių banknotą. Jūs irgi taip pagalvojote. 
Prisiekiu Dievu, dar šį vakarą iškratysiu niekšelio 
kišenes ir dešimtinę atsiimsiu. 

Barou suniurnėjo: 

— Ką jau ką, o regzti paaiškinimus jūs tikrai 
mokate. Pirštų atspaudai ant piniginės... Taip ir 
patikėjau, kad toks vyrukas kaip Bronsonas lyg 
niekur nieko paliks verandoje gulėti savo pinigi- 
nę su dviem tūkstančiais dolerių... Dabar vėl su- 
mąstėte kai ką nauja. Ar bent suvokiate, koks jūs 
talentingas? 

— Jau sakiau, kad man buvo aptemęs protas. Ta- 
čiau, negalėdamas įrodyti priešingai, galėtumėte 
įtarti, jog esu visiškai sveikas. Argi aš panašus į 
liurbį, kuris absoliučiai nepažįstamam žmogui 
bandytų užkišti burną dešimties dolerių bankno- 
tu ir reikalautų iš jo, kad šis nuslėptų Žmogžudys- 
tę? Jei būčiau rimtai ėmęsis papirkinėjimo, viduti- 
nės šioje apygardoje gyvenančių Žmonių pajamos 
būtų šovusios į viršų kaip fejerverko raketa. Beje, 
ar tas stuobrys tvirtina, kad prašiau jo niekam nie- 
ko nepasakoti ar bent jau būti diskretiškam? 

— Mes visi čia stuobriai. Bet kodėl gi ne, galėsite 
pabandyti įtikinti iš tų pačių stuobrių parinktus 
prisiekusiuosius, kad tiesiog esate įpratęs tik šiaip 
sau, norėdamas pasilinksminti, į kairę ir į dešinę 
švaistytis dešimties dolerių banknotais. 

Aš piktai prunkštelėjau: 

— Nagi, atskleiskite man tiesą, brolau. Kuo čia 
dėti prisiekusieji? Ar mane, Žmogų, iš esmės pri- 
klausantį tam pačiam visuomenės sluoksniui, kaip 

irjūs pats, ketinate tempti į teismo salę? Atleiskite, 
paklausiu tiesiai: ar jau visai pakvaišote? 

— Ne. - Kapitonas prisimerkęs įdėmiai mane 
nužvelgė ir pasikasė sprandą. - Ne, Gudvinai, 
nepakvaišau. Ir nesitikiu sulauksiąs tos malo- 
nios akimirkos, kai prisiekusieji pasakys, ką apie 
jus mano. Taip pat negriežiu ant jūsų danties, 
nes jūs su savo viršininku suvėlėte visą Osgudo 
bylos tyrimą ir išpūtėte didžiulę sensaciją. Man 
visai nerūpi nei tai, kad jūs apsukrūs ir galvoti, 
nei iš kur atvykote, nei kiek išsunkėte iš Osgudo 
už savo paslaugas, bet dabar, kai maišas jau at- 
rištas, reikia išpilti jį visą. Iki pat dugno. Ar su- 
vokiate tai? 

- Tai pirmyn, ištuštinkite jį. 

— Taip ir padarysiu. Ir niekas, ničniekas neišslys 
man iš akių, netgi tuomet, kai į tą pusę nė nežiū- 
rėsiu. Jūs vis kartojate „paklauskite Volfo“, ir aš 
jo paklausiu, bet kol kas klausiu jūsų. Tai kaip, ar 
pagaliau praversite burną, ar ne? 

— Dievulėliau, aš jau užkimau bekalbėdamas, 
net gerklę skauda. 

— Taigi. Turiu piniginę, o ant jos - pilna jūsų 
pirštų atspaudų. Turiu banknotą, kurį davėte pa- 
lapinėje dirbusiam gyvulių prižiūrėtojui. Tai ar 
papasakosite man, ką paėmėte iš Bronsono ir kur 
padėjote? 

— Jūs mane tiesiog skatinate meluoti, kapitone. 

- Gerai, paskatinsiu jus dar labiau. Šį rytą, kai 
Bronsonas pasirodė viešbučio vestibiulyje, ten 
buvo ir šerifo pavaduotojas. Kai Bronsonas įėjo į 
telefono būdelę ir paprašė operatorės, kad sujung- 
tų jį su pašnekovu Niujorke, šerifo pavaduotojas 
įsmuko prie gretimo telefono aparato. Jis girdėjo, 
kaip kažkam, esančiam Niujorke, Bronsonas sakė, 
jog vyrukas, pavarde Gudvinas, smogė jam į Žžan- 
dikaulį ir atėmė kvitą, bet jis vis tiek tikisi, kad jam 
pavyks sėkmingai užbaigti tą reikalą. Na? 

- Jėzau, - atsiliepiau aš, - juk tai tiesiog nuosta- 
bu. Dabar jums belieka paliepti Niujorko policijai, 
kad sučiuptų tą kažką ir perleistų per kavamalę... 

— Dėkoju už patarimą. Koks tai buvo kvitas ir 
kurjis dabar? 

Bet aš tik papurčiau galvą ir atsakiau: 

- Šerifo pavaduotojas, matyt, kažką ne taip 
nugirdo. Gal to vyruko pavardė buvo Dudvinas, 
Goldšteinas arba Di Madžijo... 

— Kaip aš norėčiau jus prikulti. Dieve mano, kaip 
man patiktų ploti jums taip, kad išsitiestumėte 
kiek ilgas, - atsiduso Barou. - Na, tai ar pagaliau 
prisipažinsite? 

— Aš neturiu ko prisipažinti. 

— Viešbučio registratūroje įrašėte, kad jūsų var- 
das - Arčis. Ar tai tiesa? 

— Taip. 

Tadajis grįžtelėjo į savo kolegą ir tarė: 

— Bilai, antrame aukšte rasi laukiantį teisėją 
Hatčinsą. Nubėk pas jį ir paprašyk, kad jis išduo- 
tų arešto orderį. Arčio Gudvino vardu. Tik pasku- 
bėk, negalime gaišti. 

Nustebęs kilstelėjau antakius. Kazokas negai- 
šuodamas išsiskubino. Tuo tarpu aš paklausiau: 

— O kokios čia pas jus gyvenimo sąlygos, ar 
geros? 

— Pakenčiamos. Kadangi vyksta paroda, visos 
kameros pilnos. Bet kai tik būsite pasiruošęs pasi- 
kalbėti dalykiškai... 

— Arjūs nesuprantate angliškai? Taip pasielgęs 
su manimi turėsite galybę nemalonumų, turėsite 
iškęsti pilvo skausmus ir sulauksite ant savo gal- 
vos daug nusiskundimų. 

Bet jis atrodė nepalenkiamas. Mudu taip ir sė- 
dėjome. Po kelių minučių nešinas arešto orderiu 
grįžo jo draugužis, paklausiau, ar galiu žvilgtelėti 
į dokumentą, ir šįkart mano prašymas buvo pa- 
tenkintas. Tuomet Barou vėl paėmė orderį man iš 
rankų, liepė eiti drauge, ir aš, įsiterpęs tarp jųdvie- 
jų, nužingsniavau tamsiu koridoriumi, paskui pa- 
sukau už kampo, iki pat galo perėjau dar vieną ir 
pagaliau atsidūriau kabinete, mažesniame nei tas, 
kurį ką tik palikau, bet ne tokiame apskurusiame, 
o ant jo durų buvo užrašyta „Kalėjimo viršinin- 
kas“. Prie popieriais apversto stalo, šalia kurių dar 
buvo pastatyta ir vaza su gėlėmis, sėdėjo apkūnus 

ir iš pažiūros apsimiegojęs vyrukas. Pamatęs mus, 
jis išleido Žemą, į urzgesį panašų garsą, tarsi būtų 
šuo, kuriam sudrumstėme ramybę. Barou padavė 
jam popierių ir paaiškino: 

— Pagrindinis įtariamasis Bronsono nužudymo 
byloje. Mes su juo šneką baigėme; beje, jūs tikriau- 
siai norėsite pasiimti jam priklausantį didelį lenk- 
tą peilį. Šiek tiek vėliau arba rytoj iš ryto užeisiu 
pasiimti arešto orderio kopijos. Jeigu jis pageidaus 
pasimatyti su manimi, nesvarbu, - dieną ar vidury 
nakties, — tuoj pat atveskite jį pas mane. 

Kalėjimo viršininkas paspaudė stale įtaisytą 
mygtuką, akimis permetė arešto orderį, paskui 
pažvelgė į mane ir karktelėjo: 

— Dievaži, drauguži, galėjai bent jau užsimesti 
senesnius drabužius. Valytojos čia pas mus dirba 
klaikiai. 


SEPTYNIOLIKTAS SKYRIUS 


Ir tikrai: tas kalėjimas pasirodė esąs atgyvenų at- 
gyvena. Matyt, jis užėmė visą pirmojo teismo 
rūmų aukšto flygelį. Kameros buvo išdėstytos 
dviem eilėmis, abiejuose ilgo koridoriaus šonuo- 
se, viena priešais kitą. Man teko užimti tą, kuri 
buvo beveik pačiame gale, per dvejas duris nuo 
paskutinės. Pasirodė, kad man teks kalėti kartu su 
tamsiai mėlyną kostiumą vilkinčiu vyruku smai- 
lia nosimi, skvarbiomis rudomis akimis ir vešlia, 
susivėlusia, ant viršugalvio pūpsančia plaukų ku- 
peta. Tuo metu, kai mane atvedė į kamerą ir už- 
rakino, tai yra apie šeštą valandą vakaro, jis kaip 
tik sėdėjo ant vieno iš gultų ir šukavosi savo kaltū- 
ną. Per nedidelį grotuotą ir aukštai iškirstą, - per 
aukštai, kad pro jį būtų buvę galima ką nors pa- 
matyti, - langelį plūstančioje šviesoje kamera at- 
rodė tik dar tamsesnė ir niūresnė. Mudu pasisvei- 
kinome, ir jis šukavosi toliau, o netrukus baigęs 
darbą manęs paklausė: 

— Gal turi kortų malką arba lošimo kauliuką? 

— Ne. | 

- Juk apieškodami jie tavęs nuogai neišrengė, 
ar ne? 

— Jie paėmė mano peilį. 

Vyrukas padėjo šukas ant gulto ir linktelėjęs 
galva tarė: 

— Na, dėl peilio tikrai negali ant jų pykti. Ar 
dirbai parodoje? Anksčiau nė karto nesu tavęs ten 
matęs. 

— Ir negalėjai matyti. Esu Arčis Gudvinas, atva- 
žiavau iš Niujorko, o dabar mane prievarta įgrūdo 
čia. - Aš mostelėjau ranka ir klestelėjau ant kito 
gulto, kuris buvo užtiestas nešvaria pilkšva paklo- 
de. - Bet tiek to. Ar tu dirbai parodos teritorijoje? 

— Dirbau. Iki vakarykštės popietės. Žaidžiau 
„puodelį ir pupelę“. Ar tu alkanas? 

— Gal ir ne pro šalį būtų užkrimsti. Tik vis nesi- 
ryžtu perduoti užsakymo... 

— Ak, kalbu ne apie kalėjimo valgyklą. Ne. Kaip 
įprasta, oficialiai jie mus maitina penktą valandą. 
Bet jei esi alkanas ir turi dolerį kitą... 

— Tai pirmyn. 

Jis priėjo prie kameros durų, piršto nagu tris 
kartus pabarbeno į vieną iš geležinių strypų, aki- 
mirką palaukė ir barkštelėjo dar du kartus. Po po- 
ros minučių iš koridoriaus mano ausis pasiekė ne- 
skubrių žingsnių kaukšėjimas, o kai jie visai pri- 

artėjo ir pagaliau nutilo, mano kameros draugas 
prislopintu, bet ne itin baikščiu balsu pratarė: 

— Čionai, Gudruoli. 

Aš atsistojau ir palengva priėjau artyn. Tai buvo 
aukštas prakaulus tipelis dideliu, gal žąsies kiau- 
šinio dydžio Adomo obuoliu. Išsitraukiau Nero 
Volfo piniginę, skirtą bylos tyrimo išlaidoms, išpe- 
šiau dolerio banknotą ir pasakiau jam, kad pagei- 
daučiau dviejų sumuštinių su kumpiu ir šokola- 
dinio pieno kokteilio. Banknotą jis paėmė, bet čia 
pat papurtęs galvą pareiškė, girdi, vieno dolerio 
neužteks. Atsakiau taip ir žinojęs, tik nenorėjęs be 
reikalo jo lepinti, ištraukiau iš piniginės dar vieną 
dolerį ir paprašiau, kad pridėtų penkis to paties 
vakarinio laikraščio egzempliorius. 

Per ketvirtį valandos, kol jis sugrįžo, mes su 
vienoje kameroje kalinčiu vyruku jau buvome 
seni geri draugai. Jis buvo Bazilis Grahamas, o jo 
tiesioginės patirties metodu sukauptas geografi- 
jos išmanymas ir Žinios apie apygardos kalėjimus 
buvo tiesiog neprilygstami. Pasitiesęs laikraščio 
lapą, kuris man atstojo staltiesę, išsidėliojau prieš- 
piečius ant gulto, ir, man dar nespėjus praryti 
paskutinio valgio trupinėlio, jis man pateikė pa- 
siūlymą, kuris, jeigu nebūčiau buvęs toks tvirtas 
ir ryžtingas, būtų sunaikinęs mudviejų draugystę 
dar pačioje jos užuomazgoje. Jo paruošiamieji dar- 

bai ilgai netruko, tačiau buvo labai įdomūs. Iš po 
gulto užtiesalo Bazilis išsitraukė tris pigius, kiek- 
vienoje namų apyvokos daiktų krautuvėlėje par- 
duodamus arbatos puodelius ir nedidukę baltą 
pupelę. Paskui žingtelėjo prie manęs ir paklausė 
„Ar galėčiau?“, aš pritariamai linktelėjau, ir jis pa- 
ėmė vieną iš mano laikraščių. Vaikinas pasitiesė 
laikraštį ant grindų, atsisėdo ant jo ir priešais save 
ant betono išsidėliojo tris dugnais aukštyn ap- 
verstus puodelius. Jo pirštai buvo išties mitrūs. Po 
vienu iš puodelių jis padėjo pupelę, o tada pakėlė 
akis ir pažvelgė į mane kaip tikras draugas. 

— Supranti, - paaiškino jis, - tiesiog noriu tau 
parodyti, kaip tai daroma. Šis žaidimas puikiai pa- 
deda prastumti laiką. Kartais greitesnė būna ran- 
ka, kartais - akis. Čia viską lemia ne akla sėkmė, 
o sugebėjimai. Tavo akis prieš mano ranką. Gali 
būti, kad tavo akis greitesnė už mano ranką, bet ar 
taip iš tiesų yra, negalėsime pasakyti tol, kol nesu- 
lošime. Šiaip ar taip, pamėginti tikrai verta. Na, tai 
po kuriuo puodeliu guli pupelė? 

Pasakiau jam, po kuriuo, ir ji ten buvo. Bazilis 
pabandė dar kartą, jo pirštai ėmė lakstyti kaip pa- 
šėlę, bet aš ir vėl atspėjau. Trečią kartą apsirikau. 
Paskui tris kartus iš eilės pataikiau, ir jis susiner- 
vino, ėmė blaškytis, atrodė nemaloniai nustebęs ir 
nepatenkintas savimi. 

Aš papurčiau galvą. 

— Nereikia, Bazili, - apgailestaudamas prata- 
riau. — Gal ir nesu labai protingas vaikinas, bet vis 
dėlto —- gana kietas riešutėlis. Jei šitaip pyksi ant 
savęs tik todėl, kad mano akis greitesnė už tavo 
ranką, gali taip nusiminti, jog iš tikro pasiūlysi 
man sulošti iš pinigų, o aš turėsiu tavo pasiūly- 
mą atmesti. Tiesą sakant, tau puikiai sekasi tiek 
stumdyti pupelę, tiek susierzinti, bet šlamantys, 
kuriuos matei piniginėje, ne mano, 0 net jei būtų 
mano, kaip jau sakiau, esu kietas riešutėlis. 

— Bet pamėginti juk galima, ar ne? Aš tik noriu 
įsitikinti... 

— Ne, aš neprisidedu. 

Tuomet, kuo puikiausiai nusiteikęs, jis mikliai 
paslėpė puodelius bei pupelę, ir mūsų draugystė 
buvo išsaugota. 

Palengva kamerą ėmė gaubti vis tirštesnė prie- 
blanda ir netrukus buvo uždegtos lempos. Nors 
ir keista, bet pas mus pasidarė dar niūriau, ka- 
dangi pačioje kameroje elektros lemputės ne- 
buvo. Laikraštį, išskyrus jame išspausdintas 
straipsnių antraštes, kurios klykte klykė apie 
įvykdytą žmogžudystę, galėjau skaityti tik laiky- 
damas jį prie pat grotų, kad ant jo kristų iš kori- 
doriaus sklindanti šviesa, todėl šito sumanymo 
atsisakiau ir nusprendžiau geriau pabendrauti 
su Baziliu. O jis, be jokios abejonės, buvo gera- 
širdis vaikinas, nes jį, besidarbuojantį parodos 

teritorijoje, policija sučiupo jau pačią pirmą die- 
ną, kuriai pasibaigus jis tikėjosi lengvai susišluoti 
bent pusantro tūkstančio dolerių, bet, mano nuo- 
mone, jeigu jau pasirenki pupelės stumdytojo 
karjerą, pirmiausia turi išsiugdyti sugebėjimą į 
viską žvelgti filosofo akimis. Oras kameroje buvo 
pernelyg sausas, mano nosies gleivinė išdžiūvo 
ir ėmė peršėti. Priešais mus esančioje kameroje 
kažkas aukštu tenoru užtraukė dainą: „O miela, 
atiduosiu tau širdį, gal ji išmels, kad mylėtum 
mane“, netrukus iš toliau esančių kamerų atskli- 
do susierzinimo persmelktos dejonės, kurias čia 
pat pertraukė gargždus, bet griausmingas balsas: 
„Tegul dainuoja, tegul dainuoja, po velnių, juk 
taip gražu!“ 

Bazilis gūžtelėjo pečiais ir atlaidžiai mestelėjo: 

— Valkatėlės linksminasi... 

Mano rankinis laikrodis rodė be dešimties mi- 
nučių aštuntą, kai vis stiprėjantis žingsnių kauk- 
šėjimas staiga nutilo kaip tik prie mūsų kameros, 
po akimirkos trakštelėjo spynoje sukamas raktas 
jas, kurio dar nebuvau matęs, ir burbtelėjo: 

— Kuris čia Gudvinas? Jūsų laukia. 

Jis žingtelėjo šiek tiek į šalį, praleido mane, vėl 
užrakino kameros duris ir, liepęs eiti pirma jo ko- 
ridoriumi, niūriu balsu pridūrė: 

— Pas kalėjimo viršininką. 


343 


O kabinete stovėjo trys Žmonės: pabrėžtinai 
santūrus Nero Volfas, rūsčiais Žvilgsniais besi- 
svaidantis Frederikas Osgudas ir aiškiai sutrikęs 
kalėjimo viršininkas. Įėjęs su jais pasisveikinau. 
Osgudas pratarė: 

— Eime, Oli, palauksime už durų. 

Kalėjimo viršininkas ėmė kažką neaiškiai myk- 
ti apie taisykles, bet Osgudas, galutinai praradęs 
kantrybę, dar kartą šiurkštokai jį paragino, ir juo- 
du išėjo. 

Volfas stovėjo ir, kietai sučiaupęs lūpas, žvelgė 
į mane. 

— Na? - paklausė jis. - Tai kurgi jūsų humoro 
jausmas? 

— Ką gi, tyčiokitės iki galo, - neslėpdamas kar- 
tėlio atsiliepiau aš. - Kodėl gi ne?! Tik pamanyki- 
te, humoro jausmas! Ant piniginės - mano pirštų 
ties dolerių banknotu, negana to, - gautu iš Dži- 
mio Prato, bet tai visai kita istorija, kada nors jums 
ją papasakosiu, jeigu, žinoma, nesupūsiu kalėjimo 
požemiuose. O svarbiausia — šerifo pavaduoto- 
jas tvirtina šiandien rytą viešbutyje girdėjęs, kaip 
Bronsonas, telefonu kalbėdamasis su kažkokiu 
Niujorke esančiu tipeliu, skundėsi, jog vyrukas, 
pavarde Gudvinas, patiesino jam žandikaulį ir at- 
ėmė kvitą. Cha cha cha! Ar esate kada nors gir- 
dėjęs tokią nesąmonę? Bet jie vis tiek mano, kad 

aš - žudikas. Tik labai užsispyręs, todėl ir nepri- 
sipažįstu. Jie ketina mane palaužti. Žinoma, jeigu 
būčiau atėmęs iš Bronsono kažkokį kvitą ir jeigu 
jiems pavyktų jį rasti... 

Čia Volfas papurtė galvą ir mane pertraukė: 

— Jeigu nepaėmėte, jie negali nieko rasti. Beje, 
kaip tik prisiminiau... 

Jis kyštelėjo ranką į savo švarko kišenę ir čia pat 
ištraukė laikydamas joje man priklausantį doku- 
mentų dėklą. Aš paėmiau jį, patikrinau turinį, įsi- 
tikinau, kad ten sudėti tik reikiami dokumentai ir 
nieko daugiau, ir įsikišau dėklą ten, kur buvo jo 
vieta. 

— Ačiū. Ar labai privargote, kol jį suradote? 

— Nė kiek. Viskas buvo gana paprasta. Kai iš- 
ėjote, šnektelėjau su ponu Vodeliu, perpasakojau 
jam išvakarėse vykusį mano ir pono Bronsono 
pokalbį... tiksliau, tuos jo fragmentus, kurie man 
pasirodė galintys būti naudingi apygardos proku- 
rorui. Paskui jis nuėjo, o aš paskambinau į teismo 
rūmus, bet taip nieko ir nesužinojau. Pasijutau at- 
sidūręs keblioje padėtyje. Galų gale man pavyko 
rasti poną Osgudą, ir jo duktė atvažiavo manęs 
parsivežti. Ją irgi apklausė policija, tačiau, man 
rodos, tik formaliai. O štai tėvas ją kaip reikiant 
ištardė. Ponas Osgudas - labai sunkaus charak- 
terio žmogus. Nežinia kodėl, bet jis įtaria, kad jo 
dukters ir pono Prato sūnėno susitikimą suorga- 

nizavote jūs! Kai jis čia sugrįš, būkite atsargus: jis 
gali jus netgi užpulti. Tiesa, prisižadėjo man, kad 
valdysis, jeigu jus apklausiu aš pats. 

— Puiku! Atėjote manęs apklausti. O aš jau bu- 
vau bepradedąs sukti galvą, kokiu reikalu čia už- 
sukote. 

— Na, pirmiausia... - Volfas tarsi dvejodamas 
trumpam nutilo, nors šitaip elgdavosi itin retai, ir 
čia pat tęsė: - Pirmiausia atėjau čia perduoti jums 
šito paketo. Osgudo ūkvedys buvo toks malonus 
ir jį suruošė. 

Pažvelgiau ir pamačiau ant stalo padėtą keturių 
bušelių talpos ryšulį, suvyniotą į rudą popierių. 

— Kas ten, gal pjūklai ir virvinės kopėčios? - pa- 
šaipiai paklausiau. 

Jis nieko neatsakė. Žingtelėjęs prie stalo nu- 
drėskiau kraštą popieriaus ir pamačiau, jog ryšu- 
lyje buvo pagalvė, taip pat pora paklodžių bei ant- 
klodžių. Aš vėl atsigręžiau į Volfą. 

— Taigi, - pratariau. — Tokie reikalai. Man rodos, 
ką tik užsiminėte apie humoro jausmą, ar ne? 

Bet Volfas nuožmiu balsu sušnypštė: 

- Užsičiaupkite! Šito dar niekada nebuvo. Aš 
neatsitraukiau nuo telefono. Svaidžiausi griaus- 
mais ir perkūnais, laksčiau kaip patrakęs ir vis 
tiek niekur negalėjau rasti pono Vodelio. Dabar, 
kai sužinojau, kad jūs sulaikytas, nė neabejoju, 
jog Vodelis sąmoningai manęs vengia. Joks tei- 

sėjas nesutiks paleisti jūsų už užstatą negavęs 
apygardos prokuroro pritarimo. Be to, aš, šiaip 
ar taip, nenorėčiau terliotis su užstatu. Fe! Mano 
padėjėjas, mano artimas patikėtinis paleistas už 
užstatą! Na jau ne, palaukite! Palaukite, kol aš jį 
surasiu! 

- Žinoma, kodėl gi ne? Tik jūs lauksite Osgu- 
do rezidencijoje, o aš - priplėkusioje kalėjimo ka- 
meroje, kurioje drauge su manimi kali pavojingas 
recidyvistas. Dėl Dievo meilės, jeigu jau šitaip, 
paimsiu jūsų pinigus ir imsiu iš jų Žaisti „puodelį 
ir pupelę“. O paketą, kurį buvote toks malonus ir 
man atnešėte, prašyčiau grąžinti ūkvedžiui. Vie- 
nas Dievas težino, kiek laiko man dar teks čia pra- 
leisti, ir nenoriu, kad čionykštė draugija jau iš pat 
pradžių palaikytų mane lepūnėliu. Kaip nors iš- 
tversiu, bent jau kol kas atrodo, kad teks. 

— Jūs užsiminėte apie pinigus. Būtent tai yra 
antroji priežastis, dėl kurios čia atėjau. 

- Žinau, kad jūs pinigų niekada nesinešiojate. 
Kiek jums duoti? 

— Na... gal dvidešimt dolerių. Noriu jus pati- 
kinti, Arči... 

— Nesivarginkite. - Aš išsitraukiau tarnybinėms 
išlaidoms skirtą piniginę ir padaviau jam dvide- 
šimties dolerių banknotą. - Tai aš turiu jus pati- 
kinti, kad kol išeisiu iš čia, tikrai būsiu pasigavęs 
kokią infekciją, ir ne vieną... 


347 


—Kai dirbau Austrijos vyriausybei, buvau 
įgrūstas į kalėjimą Bulgarijoje... 

Tą pat akimirką aš Žvaliai Žžingtelėjau prie 
durų, atlapojau jas, kyštelėjau galvą į koridorių ir 
surikau: 

— Ei, viršininke! Aš sprunku! 

Jis išniro tiesiog iš niekur ir dramblotu žings- 
niu, klupinėdamas pasileido manęs link. Paskui jį, 
iš pažiūros nustebęs ir išsigandęs, kurnėjo Osgu- 
das. Iš kitos kortdoriaus pusės išgirdau kažką at- 
bėgant ir, kaip pasirodė, tai buvo sargybinis, kuris 
lėkė tekinas, suspaudęs rankoje revolverį. Aš nu- 
siviepiau ir jiems šūktelėjau: 

— Balandžio pirmosios pokštas! Nuveskite mane 
atgal į mano apartamentus. Mane ima miegas. Tai 
vis tas grynas kaimo oras... 

— Juokdarys! - sududeno Osgudas. 

Kalėjimo viršininkui, rodos, gerokai palengvėjo. 
Grįžtelėjęs per petį, žvaliu balsu palinkėjau Volfui 
labos nakties ir sargybinio lydimas nužingsniavau 
koridoriumi. 

Bazilį vėl radau sėdintį ant savo gulto ir besi- 
šukuojantį plaukus. Jis pasiteiravo, koks triukšmas 
tenai buvo kilęs, ir aš jam paaiškinau, kad mane 
buvo ištikęs įsiūčio priepuolis. Paskui paklausiau 
jo, kada koridoriuje išjungiamos šviesos, jis pasa- 
kė, jog devintą valandą, tad nieko nelaukęs ėmiau 
kloti lovą. Kadangi laiku susipratau užsisakyti 

penkis laikraščio egzempliorius, jų lapų visiškai 
pakako užkloti visą gultą dvigubu jų sluoksniu. 
Bazilis trumpam liovėsi šukavęsis ir atidžiai ste- 
bėjo, kaip aš tiesiu laikraščių lapus, kaip palieku 
gana plačias nuo gulto krašto nusvirusias jų užlai- 
das, ir staiga, man jau bebaigiant darbą, pareiškė, 
girdi, naktį man besivartant lovoje laikraščiai taip 
šnarės, kad negalėsiu miegoti nei aš, nei jis pats. 
Atšoviau jam, kad vos tik išsitiesiu ant gulto, visą 
naktį išgulėsiu nejudėdamas kaip rąstas, tačiau 
Bazilis nieko gera nežadančiu tonu atrėmė, jog 
naujoje buveinėje šitos mano viltys gali ir neišsi- 
pildyti. Ir vis dėlto aš baigiau, ką buvau pradėjęs. 
Kažkur iš kito koridoriaus galo atsklido du pakelti 
balsai, besiginčijantys, ar vasario 22-o0ji yra nacio- 
nalinė šventė ir poilsio diena, ir į diskusiją netruko 
įsitraukti kiti kaliniai. 

Laikrodis jau rodė beveik devintą valandą, kai 
mūsų kameros durų spynoje vėl trakštelėjo raktas, 
jog vėl sulaukiau lankytojų. 

— Viešpatie! - neištvėrė Bazilis. - Matyt, reikės 
įsivesti telefoną. 

Mintyse sumečiau, kad tai negali vėl būti Volfas. 
Daugiau šiame mieste nebuvo kam manęs lankyti, 
na, gal išskyrus tik Vodelį ir Barou, bet man nebu- 
vo verta tikėtis, kad jie išves mane iš čia ir paliks 
gatvėje ant šaligatvio, o jeigu jie ketino vėl mane 

prispausti, tai galėjo palaukti ir iki ryto. Todėl, ga- 

— Kad ir kas ten atėjo, pasakykite, jog aš jau 
miegu. 

Netgi gana tirštoje prieblandoje man pasiro- 
dė, kad prižiūrėtojo veidu siūbtelėjo nusivylimo 
banga. 

— Ar tikrai nenorite su ja pasimatyti? —- paklau- 
sė jis. 

— Su „ja“? 

— Atėjo jūsų sesuo. 

— Ak, kad mane kur. Mano mylima sesutė... 

Matyt, man pavyko nutaisyti tinkamą balso in- 
tonaciją, nes kai lydimas prižiūrėtojo antrą kartą 
žingsniavau koridoriumi, neišgirdau kitų kalinių 
svaidant jokių pašaipių replikų. Į susitikimą ėjau 
dėl dviejų priežasčių ir pirmoji iš jų buvo smalsu- 
mas. Visiškai įmanoma, jog pas mane galėjo už- 
sukti Nensė arba Karolina, tačiau nuojauta man 
sakė, kad tokiam žygiui ryžosi Lilė, ir vienintelis 
būdas įsitikinti, ar neapsigavau, buvo nueiti bei 
pamatyti savo akimis. Antra, jaučiau, kad turiu tai 
moteriai kiek galėdamas padėti. Devinta valanda 
vakaro čia toli gražu nebuvo įprastas kalinių lan- 
kymui skirtas metas, ir jei tai buvo Lilė, kalėjimo 
dosniai jam atsilyginusi, o aš niekada nemėgau, 
kad pinigai būtų išmetami į balą. Rodos, mano gy- 

venime tai buvo pirmas kartas, kai kažkas sumo- 
kėjo grynais tik tam, kad galėtų mane pamatyti, 
ir tai, prisipažįstu, mane gerokai sujaudino. Todėl 
žvaliai Žingsniavau į pasimatymą. 

Tai buvo Lilė. Kalėjimo viršininkas liko sėdėti 
sistojo priešais jas. Lilė buvo įsitaisiusi ant kėdės 
tamsiausiame kabineto kampe, ir aš nieko nelau- 
kęs priėjau prie jos. 

— Labas, sesute, — pasisveikinau ir atsisėdau. 

- Žinai, — prabilo ji, - vakar vakare ilgai svars- 
čiau, ką su tavimi daryti, bet man nė į galvą ne- 
šovė, kad būtų galima užrakinti. Kai išeisi iš čia, 
reikės pabandyti. Beje, kada tave išleis? 

— Nė nenutuokiu. Tikiuosi, bent Kalėdas jau 
švęsiu namie. Kaip laikosi tėtis, mama, Oskaras, 
Violeta ir Artūras? 

— Kuo puikiausiai. Ar tavo kamera jauki? 

— Tiesiog nepakartojama! 

— Ar ką nors valgei? 

— Ir dar kiek! Čia savo paslaugas siūlo maisto ir 
gėrimų tiekėjas. 

— Ar turi pinigų? 

— Aišku. Kiek tau paskolinti? 

Ji papurtė galvą. 

— Ne, kalbu rimtai. Pinigų aš turiu, galėčiau 
duoti. 

Ir Lilė pravėrė rankinę. 

Aš ištiesiau ranką ir ją užsegiau. 

— Ne, man nereikia. Šiandien Džimis Pratas 
davė man dešimt dolerių, ir iš dalies būtent dėl 
to aš atsidūriau čionai. Pinigai - blogio šaltinis. Ar 
galėčiau tau kuo nors padėti? 

— Na ką tu, Eskamilijau. Aš tik norėjau tave pa- 
matyti. 

— Suprantu. Ar atnešei man patalynės? 

— Ne, bet galiu atnešti. Nori? 

— Tiek to, ačiū. Paklausiau tik iš smalsumo. Tu- 
riu pakankamai laikraščių. Bet gal galėtum pada- 
ryti man vieną paslaugą? 

— Jei nepadarysiu, per naktį negalėsiu užmigti. 

— Sakyk, ar vidurnaktį dar nemiegosi? 

— Galiu pabūdrauti. 

— Taip ir padaryk. O kai išmuš vidurnaktį, pa- 
skambink į Osgudų namus ir paprašyk, kad pa- 
kviestų prie telefono Nero Volfą. Prisistatyk jam 
kaip ponia Titus Gudvin, pasakyk, jog ką tik at- 
skridai lėktuvu iš Klyvlendo, esančio Ohajo valsti- 
joje, ir dabar esi Kroufyldo viešbutyje. Dar jam pa- 
sakyk, kad iš savo sūnaus Arčio gavai telegramą, 
kurioje jis tau praneša, jog atsidūrė kalėjime, - be 
jokių išteklių, visų apleistas ir galutinai netekęs 
vilties. Paskui paklausk jo, kam, po galais, jam 
prireikė įgrūsti mane į cypę, pagrasink, jog užleisi 
ant jo policiją, ir pareikalauk, kad rytoj iš pat ryto 
jis su tavimi susitiktų ir būtų pasiruošęs tuojau pat 

ištaisyti šią baisią savo klaidą. Ir gauti atleidimą. 
Pasakyk jam, jog privalo gauti atleidimą už tai, ką 
padarė. - Aš trumpai susimąsčiau, o tada pridū- 
riau: - Manau, tai jį paveiks. 

Lilė pritariamai linktelėjo: 

— Supratau. Ar bent dalis iš to, ką čia pasakojai, 
tiesa? 

— Ne, visa tai - tik pokštas. 

— Tuomet kodėl man neišvertus jo iš lovos dar 
šį vakarą? Pasakyčiau, kad nedelsdamas atvyktų 
į viešbutį su manimi susitikti. Tuojau pat, vidur- 
naktį. 

— Dieve mano, nereikia. Jis mane sumals į mil- 
tus. Pakaks ir to, ką sumaniau aš. Tik įvykdyk 
mano duotus nurodymus. 

— Gerai. Gal reikia dar ko nors? 

— Ne. 

— Pabučiuok mane. 

— Kol nenusiprausiau veido, - negaliu. Beje, jau 
sakiau tau, jog tai, kas įvyko anądien, daugiau ne- 
pasikartos. Kadaise metro pabučiavau merginą, o 
kai baigėme, ji atsidūrė ant Niujorko valstijos Par- 
lamento rūmų stogo. Ji tiesiog atsidūrė ore, pra- 
lindo pro grotas ir ėmė kilti aukštyn. 

— Dievulėliau! Ar esi kurią nors pasiuntęs tie- 
siai į dangų? 

— Danguje tokių pilna. 

— O kada ketini iš čia išeiti? 

— Dar nežinau. Šiąnakt, kai kalbėsi su Volfu te- 
lefonu, gali jo paklausti. 

— Na... - Ji pakėlė į mane akis, ir akimirksniu 
aš vėl prisiminiau, kaip metodistų užkandinėje ji 
darė su manimi, ką nori, - skuto mane nelyginant 
bulvę. - Gal pakalbėkime apie tai, dėl ko iš tiesų 
aš čia atėjau. Rytoj rytą, apie vienuoliktą valandą, 
galėčiau parūpinti tokio dydžio užstatą, kokio tik 
reikia. Ar nori? 

— Už mano laisvę jie tikriausiai pareikalaus di- 
džiulių pinigų. 

— Juk sakiau: parūpinsiu bet kokią sumą. 
 - Tavimi dėtas nesivarginčiau. Jei tai padarysi, 
Volfas ims pavyduliauti. O man tikrai nepatiktų 
Žiūrėti, kaip judu dėl manęs varžotės. Bet vis tiek 
ačiū. 

— Jau po devintos, viršininke. Ar man išjungti 
šviesas? 

Aš atsistojau nuo kėdės ir pasakiau: 

— Ką gi, aš padėsiu jums apsispręsti. Labanakt, 
sesute. 


AŠTUONIOLIKTAS SKYRIUS 


Ketvirtadienį, devintą valandą ryto, Bazilis sėdėjo 
ant gulto krašto ir šukavosi plaukus. Aš sėdėjau 
ant savojo gulto, kuris vis dar buvo nuklotas laik- 
raščio lapais, bet didžioji jų dalis jau buvo susi- 
trynusi, kasiausi petį, šlaunį, dešinį šoną bei kairę 
ranką ir, susikaupęs bei suraukęs kaktą, stengiausi 
prisiminti knygos apie kalėjimų reformą pavadi- 
nimą, kurią buvau matęs Volfo namuose esančioje 
bibliotekoje, tik niekada nepasivarginau paimti į 
rankas ir pavartyti. Tikra gėda, kad nebuvau jos 
perskaitęs, nes jei būčiau tai padaręs, dabar bū- 
čiau kur kas geriau pasirengęs įgyvendinti planą, 
kurį buvau apmetęs ir jau spėjęs gerokai pastūmė- 
ti į priekį. Pagrindinė šio sumanymo mintis man 
šovė į galvą per pusryčius: pamaloninau savo bi- 
kaip sakoma, dėl viso pikto, o didžiąją dalį darbo 
nuveikiau per penkiolika minučių, - nuo aštuo- 
nių trisdešimt iki aštuonių keturiasdešimt pen- 

kių, - kai stebimi prižiūrėtojo visi sugužėjome į 
koridorių, kurio atvirajame gale demonstratyviai 
buvo pastatytas kulkosvaidis, vadinamajai rytinei 
mankštai. 

Bazilis paklausė: 

— Kiek turime? 

Atsakiau jam, kad keturi pasirašė, o dar dėl tri- 
jų iš esmės irgi galime būti tikri. Pagaliau lioviausi 
sukęs galvą ir bandęs prisiminti knygos pavadini- 
mą, išsitraukiau iš kišenės užrašų knygelę ir už- 
mečiau akį į prirašytus jos lapus: 


„Kalėjimo viršininkui, Apygardos prokuro- 
rui, Generaliniam prokurorui, Valstijos įsta- 
tymų leidžiamajam organui ir gubernatoriui 


KROUFYLDO APYGARDOS KALINIŲ 
SĄJUNGOS PAGRINDINIAI MINIMALUS 
REIKALAVIMAI 


1. Pripažinti Kroufyldo apygardos kalinių 
sąjungą (KAKS). 

2. Kalėjimo teritorijoje atidaryti parduotuvę. 

3. Pripažinti teisę dalyvauti bendrose dery- 
bose visais ginčytinais klausimais, išsky- 
rus paleidimo laisvėn laiką ir galimybę 
mūsų nariams turėti daiktų, kuriais pa- 
sinaudojus būtų galima užpulti kalėjimo 
personalą arba pabėgti. 

4. Atsisakyti karcerio. 

Maistas (maistas - tai valgomos mais- 
tingosios medžiagos, sugeriamos, ab- 
sorbuojamos ar kitaip patenkančios į 
individo organizmą ir reikalingos, kad 
pastarasis augtų, galėtų regeneruotis, 
taip pat - kad jame vyktų gyvybiškai 
svarbūs procesai). Kol kas tokio visai ne- 
gauname. 
Pastatyti vandens čiaupą kiekvienoje ka- 
meroje. 
Išnaikinti visus už triušį mažesnius gyvius. 
Pastatyti pirmarūšiu emaliu padengtus 
kibirus su sandariais dangčiais. 
Pasirūpinti, kad patalynę kasdien tikrin- 
tų visuomeniškai aktyvių miestiečių ko- 
miteto atstovai, iš kurių bent viena turi 
būti moteris. 
„ Duoti kaliniams užtektinai šaškių ir do- 
mino komplektų. 
„Muilas turi būti be dilgėlių ekstrakto ar 
kitokio mėšlo, kurio jame yra dabar. 
„ Įtraukti mūsų Prezidentą į Maudymosi 
komiteto sudėtį ir suteikti jam teisę daly- 
vauti priimant atitinkamus sprendimus. 


Pasirašyta 1938-ųjų rugsėjo 15-ąją. 
ARČIS GUDVINAS, Prezidentas 
BAZILIS GRAHAMAS, Viceprezi- 


dentas, sekretorius if iždininkas 


Keturi narių parašai.“ 

Nepatenkintas ir suraukęs kaktą pakėliau akis. 
Pradžia buvo nebloga, bet šiuo metu mūsų ko- 
ridoriuje esančiose kamerose gyveno dvidešimt 
vienas žmogus. Todėl, kuo ryžtingiausiai nusitei- 
kęs, pareiškiau: 

— Kol nusileis saulė, visi iki vieno šiame kori- 
doriuje esantys vaikinai turi būti įstoję į mūsų 
sąjungą. Tiesą sakant, Bazili, tu gali būti puikus 
viceprezidentas arba sekretorius, arba iždininkas, 
gali nepriekaištingai eiti visas šias pareigas vienu 
metu, bet kaip agitatorius tu — tuščia vieta. Iki šiol 
dar nė vieno nesugebėjai palenkti savo pusėn. 

Bazilis iš lėto nuleido šukas. 

— Ką gi, - atrėmė jis, - tu padarei tris klaidas. 
Devintasis reikalavimas visiems būtų kur kas 
priimtinesnis, jei išbrauktum paskutinius septy- 
nis jo žodžius. Tiesiog jiems atgrasi vien mintis, 
kad moteris galėtų kaišioti nosį į kiekvieną ka- 
lėjimo kamerą. Dvyliktasis reikalavimas yra vi- 
siškai nevykęs. Netgi išėjęs iš kalėjimo Žmogus 
piktinasi, kai kas nors ima kištis į jo asmeninius 
reikalus ir bando riboti jo laisvę, o sėdėdamas 
kalėjime jis tokiems dalykams dar jautresnis. Ta- 
Čiau didžiausia tavo klaida buvo reikalauti, kad 
kiekvienas stojantysis mokėtų dešimties centų 
mokestį. Toks mažas atlygis jiems sukėlė įtarimų, 
ir mums teks kaip reikiant paplušėti, kol juos iš- 
sklaidysime. 

— Nepastebėjau, kad labai energingai stengtu- 
meisi ką nors sklaidyti. 

— Tikrai? Dabar pat galėčiau kai ką pasiūlyti. Ar 
monetas už kiekvieną naują narį? 

— Bet juk sakei... 

— Nesvarbu, ką sakiau. Tai ar pritari? 

— Na... - Aš paskubomis apmečiau, kiek tai 
kainuos. - Trys doleriai septyniasdešimt penki 
centai... Taip. 

— Bet nieku gyvu nenori sužaisti „puodelio ir 
pupelės“, nors ten viskas priklauso nuo žaidėjo su- 
gebėjimų, ar ne? Keistas tas mūsų pasaulis... - Jis 
atsistojo, žingtelėjo prie manęs ir paprašė: - Duok 
man tą ultimatumą. 

Išplėšiau iš užrašų knygelės lapą ir padaviau 
Baziliui, o šis nešinas juo nuėjo prie kameros durų 
ir vėl tris, o paskui du kartus pirštų galais pa- 
stukseno į grotas. Po minutėlės pasirodė tas pats 
džiūsna didžiuliu Adomo obuoliu, ir Bazilis pa- 
šnibždomis ėmė su juo šnekėtis. Atsistojau nuo 
gulto ir prislinkau arčiau pasiklausyti. 

— Perduok jiems, - kalbėjo Bazilis, - kad de- 
šimties centų stojimo mokestis panaikintas. Dar 
jiems pasakyk, jog laisvai stoti į sąjungą galima 
tik šiandien iki vidurnakčio, o paskui mes sprę- 
sime, ar tokį prašymą patenkinti, ar atmesti. 
Be to, paaiškink jiems, kad mūsų šūkis: „Bro- 

lybė, Visuotinė rinkimų teisė ir Laisvė“. Pasa- 
kyk, kad... 

— Kas? Visuotinė kenkimo... 

— Ne, ne. Rinkimų... Na, tiek to. Tegul bus tik 
brolybė ir laisvė. Be to, pasakyk, jog jeigu jiems 
nepriimtina mintis, kad į jų kameras kaišios 
nosį pilietinę pareigą nusiteikusi atlikti moteris 
arba kad bus nustatyta tam tikra maudymosi 
tvarka, šiuos į ultimatumą įtrauktus reikalavi- 
mus galima pakeisti tik įstojus į KAKS, kuri yra 
oficiali ir įtakinga organizacija, ir jeigu jie ne- 
taps jos nariais, deja, šitų reikalavimų pakeisti 
negalės. Beje, mūsų prezidentas už kiekvieną 
vyruką, kuris įstos į mūsų organizaciją ir pa- 
sirašys, yra pasiryžęs mokėti jums po dvi 12,5 
centų monetas. 

— Ketvirtį dolerio? Ar ne mažoka? 

— Tikrai ne. Luktelėk minutėlę, dar sugrįžk. Ka- 
dangi dabar esi mūsų patikėtinis ir, formaliai Žiū- 
rint, vienas iš mūsų, jei nori, gali ir pats tapti mūsų 
sąjungos nariu. Bet už savo paties parašą sutarto 
atlygio negausi. Tai būtų neetiška. Ar ne, prezi- 
dente Gudvinai? Argi tai nebūtų e pluribus unum 
corpus delichi (dar didesnis nusikaltimas, lot. -— 
Vert. past.). 

— Visiškai teisingai. 

— Gerai. Tad pirmyn, Gudruoli. Ir nepamiršk, 
terminas baigiasi vidurnaktį. 

Bazilis grįžo prie savo gulto, klestelėjo ant jo ir 
vėl pasiėmė šukas. 

— Sakai, kaip agitatorius aš — tuščia vieta? - pa- 
šaipiai paklausė jis. 

— Na, sakyčiau geresnis už vidutinį, - turėjau 
pripažinti aš. - Bet iždininkas tikrai nekoks. Esi 
linkęs pereikvoti lėšas. 

Ir šiandien nežinau, kiek žmonių galų gale įsto- 
jo į KAKS. Kai tik Gudruolis surinko keturių nau- 
jų narių parašus, prieš tęsdamas darbą atėjo prie 
mūsų kameros durų atsiimti žadėtojo dolerio, ir 
aš jam sumokėjau; apie dešimtą valandą vakaro 
jis turėjo dar keturis parašus ir gavo antrą dolerį, 
bet kaip tik tuomet atėjęs sargybinis mane išsive- 
dė, todėl toliau sekti įvykių negalėjau. Jau buvau 
bežengiąs iš kameros, tačiau Bazilis dar spėjo pa- 
reikšti, esą būsią geriau, jei tą likusį dolerį ir sep- 
tyniasdešimt penkis centus atiduosiu jam, kaip 
sakoma, dėl viso pikto, kad iškilus būtinybei būtų 
šoviau Baziliui, kad jam nederėtų taip pesimistiš- 
kai vertinti prezidento ateities perspektyvų, ta- 
čiau sutikau, kad jo prašymas pagrįstas, ir prašytą 
sumą jam palikau. 

Vis dar nerodydamas nė menkiausio susijau- 
dinimo ar nerimo, koridoriuje priešais kalėjimo 
viršininko kabinetą manęs laukė kapitonas Barou. 
Atžariu tonu jis paliepė man eiti su juo ir Žings- 

niuodamas man už nugaros bei pirštais kartais 
suspausdamas man alkūnę išvedė iš šioje pastato 
pusėje esančio flygelio, privertė įveikti du laiptų 
maršus ir antrojo aukšto koridoriumi atlydėjo prie 
durų, pro kurias antradienį po pietų jau kartą bu- 
vau įžengęs ir susitikęs su Osgudu bei Volfu. Perė- 
ję nediduką laukiamąjį, mudu atsidūrėme pastato 
gilumoje esančiame kabinete, o ten, prie savo ra- 
šomojo stalo buvo įsitaisęs apygardos prokuroras 
Vodelis, kurio apsiblausęs žvilgsnis, atrodė, darė 
jį žemesnį ir labiau nutukusį, nei jis iš tiesų buvo. 

Nieko nelaukęs, aš ryžtingai žingtelėjau prie 
stalo ir užgauliai jam išdrožiau: 

— Nero Volfas nori su jumis pasimatyti, pone. 

— Sėskis, tu... - grėsmingai suurzgė Barou. 

Atsisėdau ir demonstratyviai ėmiau kasytis 
šlaunį, petį, paskui - dar ir šoną bei ranką. 

— Na, tai kaip? — pasiteiravo Vodelis. - Gal jau 
pakeitėte savo nuomonę? 

— Tikrai, - atsakiau. - Pakeičiau. Anksčiau man 
atrodė, jog Žmonės, rašantys knygas apie kalėjimų 
reformą, yra sentimentalūs seiliai, bet dabar jau 
manau kitaip. Jie gali būti liurbiai, bet gali ir... 

— Nutilkite! - subliuvo Barou. - Ir liaukitės ka- 
sytis. 

Vodelis rūsčiu balsu pridūrė: 

— Patarčiau nežiūrėti į visa tai pro pirštus. Mes 
gavome įrodymų, kad jūs turite Žmogžudystės 

tyrimui nepaprastai svarbios informacijos. Ir no- 
rime, kad ją mums atskleistumėte. - Sugniaužęs 
kumštį jis nuleido jį ant stalo ir, palinkęs į priekį, 
pridūrė: — Tiksliau sakant, ketiname tą informaciją 
iš jūsų išpešti. 

Aš atsainiai šyptelėjau ir atsakiau: 

— Prašau man atleisti, bet aš nieko nežinau. Ma- 
tote, dabar mano galvoje gaudžia viena vienintelė 
ne taip seniai kilusi mintis, ir apie nieką daugiau 
negaliu galvoti, netgi apie žmogžudystę. - Lio- 
viausi šypsojęsis, nukreipiau pirštą į apygardos 
prokurorą ir, nutaisęs grėsmingą toną, pridū- 
riau: - Netrukus ji dūgs ir jūsų galvoje. Nė nesiti- 
kėkite, jog bus kitaip. KAKS ketina apsitvarkyti ir 
iššluoti iš kalėjimo visas šiukšles. Na, ir kaip jums 
patiktų būti išmestam iš šito kabineto? 

— Cha! Jūs tikras kvailys. Gal manote, kad šią 
apygardą valdo Osgudas? Beje, kas tas KAKS? 

Žinojau, kad jis to paklaus, nes išrinktieji vi- 
suomet liguistai reaguoja į bet kokius trumpinius. 
Ir aš, kuo aiškiausiai tardamas kiekvieną žodį, at- 
sakiau: 

— Kroufyldo apygardos kalinių sąjunga. Aš — 
jos prezidentas. Iki vidurnakčio jai priklausys visi 
iki vieno šioje įstaigoje laikomi kaliniai. Mes rei- 
kalaujame... 

Čia aš nutilau per pusę žodžio, po kėde pakiš- 
tomis kojomis tvirčiau atsirėmiau į grindis, kad 

prireikus galėčiau tuoj pat pašokti, juolab kad Ba- 
rou atsistojo ir žingtelėjo manęs link, o iš jo veido 
išraiškos atrodė, jog jis ketina užsimoti ir skelti 
man vieną kitą antausį. Tačiau staiga jis stabtelėjo 
ir neskubėdamas pratarė: 

— Nebijokite, čia negalėčiau pakelti prieš jus 
rankos. Bet rūsyje yra tam tinkama patalpa, be to, 
galių jus nusivesti ir į priestatą... Supraskite tai 
pagaliau. Ir baikite vaidinti komediją. 

Bet aš tik gužtelėjau pečiais. 

— Jeigu jūs, bičiuliai, tikrai norėtumėte rimtai 
pasišnekėti, galėčiau jums kai ką pasakyti. Ar 
norite? 

— Dar nepasibaigus mūsų pokalbiui jūs įsitikin- 
site, kokie rimti mūsų ketinimai. 

— Ką gi, gerai. Pirmiausia, jeigu manote galin- 
tys įbauginti mane savo grasinimais vestis į rūsį, 
tai esate kvaili per visą pilvą. Toks poelgis priešta- 
rautų sveikam protui ir tikimybių teorijos esmei, 
be to, ir aš pats nesutikčiau būti šitaip tampomas. 
Antra, jūs užsiminėte apie komediją. Vakar po 
pietų, pradėję visą šį reikalą, jūs patys tos kome- 
dijos ir prisiprašėte. Jūs neturite teismo nutarties. 
Tikra tiesa, jog pasitaiko ir tokių Žmonių, kurie 
palūžta ir viską iškloja vos jums susiraukus ar 
garsiau surikus, bet jei ir aš būčiau vienas iš jų, 
kaip manote, ar ilgai ištverčiau pas Nero Volfą, 
ar būčiau mėgstamiausias jo darbuotojas, ar ga- 

lėčiau kasdien valgyti su juo prie vieno stalo? Ei, 
pažvelkite į mane! Argi per tiek metų neišmokote 
atpažinti nusikaltėlio vos pažvelgę jam į veidą? 
Trečia, paanalizuokime pačią situaciją, kurioje 
esame atsidūrę. Ji tokia paprasta, kad net ir aš ją 
kuo aiškiausiai suvokiu. Jūsų nuomone, aš turiu 
informacijos, kurią pagal įstatymą jūs turite teisę 
sužinoti, nes esate Žmogžudystės bylą tiriantys 
teisėsaugos pareigūnai, o aš sakau, kad tokios in- 
formacijos neturiu. Tad ką gi tokiomis aplinkybė- 
mis galiu padaryti? Ogi paprasčiausiai tylėti kaip 
žuvis. Ką galite padaryti jūs? Jūs galite mane su- 
imti, įkalinti ir, kai tik iškyla reikalas, išsikviesti 
pas save. Ir galų gale, surinkę visas smulkmenas, 
kokias tik sugebėjote rasti, ir sudėję jas visas į 
vieną vietą, galėsite apkaltinti mane trukdymu 
tyrimui, bendrininkavimu ar melagingu liudiji- 
mu, - suprantama, tik tuo atveju, jei melagingai 
liudysiu prieš tai davęs priesaiką, - arba negalė- 
site padaryti nė to. Dar kartą trumpai noriu su- 
grįžti prie jūsų nepasitenkinimo mano vaidinama 
komedija. Jūs jos nusipelnėte, nes ir patys elgėtės 
kaip klounų porelė. - Tada šiek tiek kilstelėjau 
aukštyn rankas ir paklausiau: - Ar kai kurie mano 
pasakyti žodžiai jums nebuvo per ilgi? Ar viską 
supratote? 

Barou klestelėjo ant kėdės ir įbedė akis į Vodelį. 
Tuo tarpu apygardos prokuroras tarė: 

— Mes ne manome, kad jūs turite tyrimui esmi- 
nės informacijos, mes tai žinome. Ir, patikėkite, tai 
toli gražu ne komedija. Na, tai ar išklosite mums 
visą tiesą? 

— Kad neturiu ką kloti. 

— Ar suvokiate, kaip labai rizikuojate? Ar pasi- 
konsultavote su advokatu? 

— Advokato patarimų man nereikia. Ar girdėjo- 
te, ką jums čia kalbėjau? Suraskite advokatą, kuris 
sugebėtų mano versijoje rasti spragų. 

— Jūs minėjote įkalinimą. Jeigu pateiksite pra- 
šymą paleisti jus už užstatą, aš jį atmesiu. O jei 
nebus kitos išeities ir turėsiu jį patenkinti, tuomet 
bent jau pasirūpinsiu, kad užstatas būtų kiek ga- 
lima didesnis. 

— Nesąmonė. Tik nepradėkite dėl to sukti savo 
menkutės galvelės, - jai ir taip rūpesčių pakanka. 
Netikiu, kad kaimo teisėjas gali lyg niekur nieko 
pažvelgti man į akis ir nesutikti paleisti už užsta- 
tą. O koks bus užstato dydis, man visai nesvarbu. 
Mano sesers tėvas - nutekamųjų vamzdžių pra- 
monės magnatas. 

— Jūsų tėvas? Kur? 

— Sakiau, kad mano sesers tėvas. Mano giminės 
ryšiai — ne jūsų reikalas, be to, jie pernelyg painūs, 
kad įstengtumėte juos perprasti. Beje, taip jau atsi- 
tiko, kad jis - ir mano motinos tėvas, jei tik neigno- 
ruosime fakto, jog vakar vakare telefonu paskam- 

binusi mano sesuo pašnekovui prisistatė esanti 
mano motina. Bet jis nėra mano tėvas, kadangi 
niekada nesu jo sutikęs. 

Barou, nė akimirką nenuleisdamas nuo manęs 
skvarbaus žvilgsnio, pakreipė į šoną galvą. 

— Dėl Dievo meilės, nė pats nežinau, - pareiškė 
jis. - Gal vis dėlto mums reikėtų paprašyti daktaro 
Saketo, kad jus apžiūrėtų?.. 

Bet Vodelis paprieštaravo: 

— Patikrinimas mums kainuotų penkis dolerius, 
ojis tokių pinigų nevertas. Įkiškite jį atgal į kame- 
rą. Jeigu ir ir toliau drums jums ramybę svaičioda- 
mas apie kažkokią KAKS, pasakykite Oliui, tegul 
patupdo jį į vienutę. Ir dar jam pasakykite, tegul 
geriau pasidomi... 

Tą akimirką atsilapojo durys ir į kabinetą įėjo 
Nero Volfas. 

Jis atrodė žvalus, tvarkingai apsirengęs ir pui- 
kiai išsimiegojęs, vilkėjo geltonus marškinius, ry- 
šėjo rudą kaklaraištį su smėlinės spalvos dryžiais, 
kurį jam iš Paryžiaus buvo atsiuntusi Konstanca 
Berin, bet jo batai nebuvo nublizginti. Visas šias 
smulkmenas pastebėjau vos užmetęs akį į jį, jam 
būdinga neskubria ir šiek tiek į šonus krypuojan- 
čia eisena žengiant per kabinetą mūsų link. Aš 
energingai pasikasiau koją. 

Jis stabtelėjo priešais mane ir pasiteiravo: 

— Ką čia darote? Kas jums yra? 

— Nieko. Tiesiog niežti. 

— Tik pažvelkite į savo švarką. Pažiūrėkite į kel- 
nes. Ar nenusivilkęs kostiumo ir miegojote? 

— Aišku, kad ne, o gal jums atrodo, jog mie- 
gojau apsivilkęs šilkinę pižamą? Džiaugiuosi, 
kad užsukote; malonu jus matyti. Mes čia kaip 
tik apie šį bei tą plepėjome. Jie kaip tik rengėsi 
grąžinti mane... na, pats žinote kur. Ar girdėjo- 
te ką nors apie mano motiną? Ši nelaimė ją labai 
pribloškė. 

— Nieko sau, - tyliai burbtelėjo sau po nosimi 
Volfas, atsuko man nugarą, atsigręžė į anuos du 
vyrus, palinkėjo jiems labo ryto ir apsižvalgė po 
kabinetą. Paskui jis žengė vieną žingsnį prie Barou 
ir kuo mandagiausiai pratarė: 

— Atleiskite, kapitone, bet jūs sėdite ant vienin- 
telės kėdės, kuri galėtų išlaikyti ir mane. Neabejo- 
ju, jog neprieštarausite, jei apsikeisime. 

Barou išsižiojo kažką sakyti, bet tuojau pat vėl 
susičiaupė, atsistojo ir žingtelėjo prie Volfo. 

Šis padėkodamas linktelėjo galva, atsisėdo ant 
gautosios kėdės ir įrėmė ramų žvilgsnį į apygar- 
dos prokurorą. 

— Jus sunku pagauti, sere, - pareiškė jis. - Va- 
kar vakare ieškodamas jūsų praleidau ne vieną 
valandą. Jau buvau bepradedąs įtarti, jog manęs 
vengiate. 

— Buvau užsiėmęs. 

— Šit kaip? Ir kas gi taip prikaustė jūsų dėmesį? 

Barou vėl kažką neaiškiai suurzgė. Vodelis su- 
gniaužęs kumščius pasirėmė jais į stalą ir vėl pa- 
linko į priekį. 

— Klausykite, Volfai, - nė nemėgindamas slėpti 
pagiežos iškošė jis. - Aš nusprendžiau, kad kalbė- 
damasis su jumis tik gaištu laiką, o galbūt netgi 
patiriu tam tikros žalos. Prisiminęs, kaip perpa- 
sakojote savo pokalbį su Bronsonu, mintyse ne- 
išvengiamai savęs klausiu, ar išgavau iš jūsų ką 
nors nauja? Toli gražu. Ničnieko. Jūs mane pave- 
džiojote už nosies, ir tiek. Ir dar karksite, kad aš 
jūsų vengiu! Kol kas galiu jums pasiūlyti tik vieną 
dalyką - patarimą. Arba liepkite savo pavaldiniui 
pagaliau praverti burną ir iškloti visą tiesą, arba 
padarykite tai pats. 

Volfas tik atsiduso ir taikiai pratarė: 

— Jūs pernelyg susinervinęs. Vakar kapitonas 
Barou buvo labai susierzinęs, o dabar - jūs. Jūs, 
džentelmenai, esate pernelyg jautrūs. 

— Taip, esu pakankamai jautrus, kad susivok- 
čiau, kada mane mulkina. Tik man tai visai ne- 
patinka. O jūs labai klystate, jeigu tikitės, kad tu- 
rėdamas Fredo Osgudo paramą galite daryti ką 
panorėjęs ir išlipti iš balos sausas. Galbūt kadaise 
Osgudas ir karaliavo šioje apygardoje, bet tie lai- 
kai jau baigėsi, ir netrukus jo paties gali laukti la- 
bai nemaloni staigmena. 


369 


— Žinau, - švelniu balsu atsiliepė Volfas, kuris iš 
pirmo žvilgsnio atrodė visiškai nuolankus. - Ne- 
įtikėtina, bet sprendžiant iš gandų, kurie jau spėjo 
pasiekti poną Osgudą, jūs kuo rimčiausiai svars- 
tote galimybę, kad jo sūnų nužudė Bronsonas, o 
paties Bronsono nužudymas buvo kerštas, kaip 
sakoma, akis už akį. Pone Vodeli, bet juk tokia teo- 
rija — vaikiška. Jos naivumas toks akivaizdus, jog 
atsisakau gaišti laiką ir detaliai jį jums atskleisti. O 
jūsų užuomina, esą aš, pasitikėdamas pono Osgu- 
do visuomenine padėtimi ir įtaka, tikiuosi išveng- 
ti pelnytos bausmės, irgi yra nuo pradžios iki galo 
vaikiška. Aš čia saldžialiežuvauju ir bandau jums 
įsiteikti tik todėl... 

— Jums nebūtina to daryti, - atžariai mestelėjo 
Vodelis. - Savo meilikavimus pataupykite kam 
nors kitam. — Staiga jis pašoko nuo kėdės. Dar 
vienas žodis, ir aš įgrūsiu jus į kamerą drauge su 
Gudvinu. O dabar nešdinkitės. Lauk. Kitą kartą 
jūsų kalbų klausysiuosi jau teismo posėdžių salė- 
je. Nuveskite Gudviną į požemį, kapitone. 

— Ak, ne. - Volfo tonas vis dar buvo toks pat 
švelnus, kaip ir anksčiau. - Ne, prašau jūsų. Tie- 
są sakant, būtent dėl Gudvino ir norėjau su jumis 
susitikti, nors, kol man tai pavyko, teko gerokai 
pavargti. Išklausykite mane. 

— Ir kas gi man paaiškins, kodėl turėčiau jūsų 
klausytis? 


370 


— Aš pats ir paaiškinsiu. Turėtumėte mane iš- 
klausyti, nes aš žinau, kas nužudė Klaidą Osgudą 
ir Hovardą Bronsoną, o jūs - nežinote. 

Barou atsistojo ir išsitiesė visu ūgiu. Vodelis 
išpūtė akis. Aš šyptelėjau ir pamaniau, kad labai 
gaila, jog čia nėra Bazilio: jis būtų man pasakęs, po 
kuriuo puodeliu padėta pupelė. 

— Dar daugiau, - tyliai pridūrė Volfas, - yra, 
kad ir nedidelė, bet vis dėlto šiokia tokia galimy- 
bė, kad jūs žudiko niekada nesurasite, o galimybė, 
kad sugebėsite įrodyti jo padarytą nusikaltimą, 
apskritai lygi nuliui. Tuo tarpu aš jau išsiaiškinau, 
kas tai padarė, o netrukus turėsiu ir įrodymą. To- 
kiomis aplinkybėmis išklausyti manęs, sakyčiau, 
yra tiesiog jūsų pareiga. 

Barou įgėlė: 

— Manyčiau, būtų geriau, jeigu jūsų išklausytų 
teisėjas. 

— Fui! Gėdykitės, kapitone! Ar tikrai tikitės 
įbauginti mane elgdamasis taip, kaip ką tik elgėtės 
su ponu Gudvinu? Pasakysiu teisėjui, kad leptelė- 
jau kvailystę, ir tiek. Jeigu pasirodys, kad jis - irgi 
paskutinis kvailys, ir jis mane areštuos, pasirūpin- 
siu, kad būčiau paleistas už užstatą, o tada... ką gi 
tada darysite jūs? Jūs būsite visiškai bejėgiai. Pa- 
tikinu jus... 

Vodelis neištvėręs pratrūko: 

— Juk visa tai — tik pigūs ir kvaili jūsų triukai! 

Volfas atsainiai šyptelėjęs atrėmė: 

— Paprašyčiau jūsų, sere. Mano reputacija... Bet 
ne, savo reputaciją aš pernelyg branginu, kad... 

— Sakotės žinąs, kas nužudė Klaidą Osgudą? Ir 
Bronsoną? 

- Žinau. 

— Povelnių, tuometjūs teisus. Sakyčiau, jog man 
būtų ne pro šalį jus išklausyti. - Vodelis vėl atsisė- 
do prie stalo, prisitraukė arčiau telefono aparatą, 
pakėlė ragelį ir po minutėlės tarstelėjo kažkam ki- 
tame laido gale. 

— Atsiųskite pas mane Filipsą. 

Volfas nustebęs kilstelėjo antakius. 

— Kokį Filipsą? 

— Stenografistą. 

Volfas, purtydamas galvą, tarė: 

— Ak, ne. Jūs manęs nesupratote. Atėjau čia išsi- 
vesti pono Gudvino. Jis man reikalingas. 

— Tikrai? Mums jis irgi reikalingas. Todėl jį pa- 
siliksime. Pakartosiu jums tą patį, ką jau sakiau 
jam: jeigu įteiksite prašymą paleisti poną Gudviną 
už užstatą, aš nesutiksiu. 

Tuo tarpu atsidarė durys ir į kabinetą įėjo jaunas 
vyrukas spuogais nusėtu veidu. Vodelis linktelėjo 
jam galva, šis atsisėdo ant kėdės, atsivertė blokno- 
tą, suspaudė tarp pirštų rašiklį ir pasiteiravo: 

— Kokie vardai ir pavardės? 

Vodelis jam burbtelėjo: 

— Paskui. Dabar tiesiog rašykite. 

Volfas, nekreipdamas dėmesio į prasidėjusį 
spektaklį, patenkintas tęsė savo mintį: 

- Štai ir priėjome prie dalyko esmės. Man reikia 
pono Gudvino. Jeigu vakar vakare nebūtumėte 
manęs vengęs, būčiau jį išsivedęs jau tuomet. Štai 
jums dvi galimybės, iš kurių galite pasirinkti vie- 
ną. Man šią užduotį palengvina ta aplinkybė, jog 
šerifas ponas Leikas, pasirodo, yra pono Osgudo 
žmogus, o jūs nesate. Kaip suprantu, jūs ir ponas 
Leikas esatę linkę traukti virvę į skirtingas puses. 
Taigi pirmoji galimybė yra tokia. Jūs tučtuojau 
paleidžiate poną Gudviną. Jo padedamas aš ne- 
trukus turėsiu reikalingą įrodymą ir perduosiu jį 
jums drauge su pačiu žudiku, - nesvarbu, gyvu ar 
mirusiu. Bet yra ir antra galimybė. Jūs atsisakote 
paleisti poną Gudviną. Paliekate jį kalėjime. Nors 
ir negalėdamas tikėtis jo pagalbos, nors ir susidur- 
damas su kur kas didesniais sunkumais, galų gale 
žmogžudystės įrodymą aš vis tiek turėsiu, o tada 
ir įrodymas, ir pats žmogžudys bus atiduoti po- 
nui Leikui. Be to, girdėjau, jog „Crowfield Daily 
Journal“ visuomet pasiruošęs su šerifu bendra- 
darbiauti ir pasirūpinti, kad šio žmogaus laimė- 
jimai būtų kuo išsamiau ir objektyviau nušviesti 
spaudoje, ir tai labai gerai, nes juk visuomenė turi 
žinoti, ką gauna už pinigus, kuriuos moka savo 
tarnams. Jums nusišypsojo didžiulė laimė, kad 

turite savo rankose poną Gudviną. Jeigu jo netu- 
rėtumėte, aš iš viso nebūčiau varginęsis ir pas jus 
atėjęs. 

Taip taręs, Volfas klausiamai pažvelgė į apygar- 
dos prokurorą ir pasiteiravo: 

— Arjau apsisprendėte, sere? 

Pašaipiai šyptelėjęs, įsiterpiau: 

— Jis nori pasakyti, rinkitės vieną iš dviejų. 

— Užčiaupk srėbtuvę, - užsipuolė mane Barou. 

Tuo tarpu Vodelis pareiškė: 

— Vis dėlto aš manau, kad tai - tik blefas ir ban- 
dymas mane pagąsdinti. 

Volfas vos pastebimai gūžtelėjo pečiais, kurie 
pakilo į viršų tik per ketvirtį colio, ir vėl juos nu- 
leidęs mestelėjo: 

— Ką gi, tuomet lieka ponas Leikas. 

— Jūs užsiminėte, kad žinote, kas nužudė Klai- 
dą Osgudą ir Hovardą Bronsoną. Ar norite pasa- 
kyti, jog abu šiuos nusikaltimus padarė tas pats 
asmuo? 

— Ne ne, šitaip nieko nebus. Kokios nors infor- 
macijos suteiksiu jums tik tuomet, kai paleisite 
mano asistentą, - jokiu būdu ne anksčiau ir tik 
tada, kai būsiu tam pasirengęs. 

— Po metų kitų, ką? 

— Ne, taip ilgai laukti tikrai neteks. Sakykime, 
informaciją gausite per dvidešimt keturias valan- 
das. Tačiau tikiuosi, kad nereikės laukti nė tiek. 

— Bet ar jūs tikrai žinote, kas yra žudikas, ir tu- 
rite tai patvirtinančių įrodymų? 

— Taip, žudikas man žinomas. O netrukus turė- 
siu ir rimtą įrodymą. o 

— Kokį įrodymą? 

Bet Volfas tik papurtė galvą. 

— Juk aš jums sakiau, kad šitaip nieko nebus. Aš 
nežaisiu spėlionių ir nesileisiu kamantinėjamas. 

- Įtikinamą įrodymą? 

— Tiesiog neatremiamą. 

Vodelis atsilošė į kėdės atkaltę, pirštais kelis 
kartus timptelėjo sau ausį, bet nepratarė nė Žo- 
džio. Pagaliau jis atsigręžė į stenografuotoją ir ta- 
rė jam: 

— Duokite man tą bloknotą ir galite eiti. 

Kai jo įsakymas buvo įvykdytas, Vodelis dar 
minutėlę pasėdėjo, o tada pakėlė akis į Barou ir 
aiškiai susierzinęs paklausė: 

— Na, ką pasakysite, kapitone? Po velnių, ir ką 
gi mes dabar darysime? 

— Nežinau, - burbtelėjo Barou, kietai sučiaupė 
lūpas ir čia pat pro sukąstus dantis iškošė: - Užtat 
puikiai žinau, ką aš norėčiau padaryti. 

- Taigi labai man padėjote. Šią bylą, be jūsų, 
narplioja dar šeši ar aštuoni pareigūnai, ir iki šiol 
jiems nepavyko iškapstyti nė menkiausios smulk- 
menos, O štai šis gudrus dramblys ateina pas mane 
ir tvirtina Žinąs, kas tai padarė, ir per dvidešimt 

keturias valandas turėsiąs tai patvirtinantį neatre- 
miamą įrodymą. Bent jau jis pats taip teigia. - Vo- 
delis staiga kilstelėjo smakrą aukštyn ir pasisuko į 
Volfą: - Ar, be jūsų, dar kas nors žino, kas yra Žu- 
dikas? Jeigu Leikas ar kuris nors iš jo pavaduotojų 
tą informaciją jau gavo ir slepia nuo manęs... 

— Ne ne, - paskubėjo užtikrinti jį Volfas, - jie 
tikrai nieko nežino. Jie sėdi vienoje valtyje su ju- 
mis bei kapitonu Barou ir mėto meškeres be kab- 
liukų ir be masalo. 

— Tai kada ir kaip jums pavyko viską išnarplio- 
ti? Kur jūs buvote? Gudvinas tikrai niekuo nega- 
lėjo jums padėti, sučiupome jį iš karto po to, kai 
buvo rastas Bronsono kūnas. Dėl Dievo meilės, 
jeigu bandote vilkinti... 

Ir Volfas vėl papurtė galvą. 

— Paprašyčiau... Kas nužudė Klaidą Osgudą, aš 
žinojau jau nuo pirmadienio vakaro; supratau tai 
vos pamatęs buliaus galvą ir snukį. Motyvą irgi 
žinojau. O dėl savo skeptiško žvilgsnio atrodote 
esąs tik dar didesnis mulkis. Panašiai buvo ir su 
ponu Bronsonu: viskas gana akivaizdu. 

— Ar tai reiškia, jog antradienį po pietų sėdėda- 
mas ant štai šitos kėdės jūs visa tai jau žinojote? Ir 
lyg niekur nieko kalbėjotės su manimi, apygardos 
prokuroru? 

— Taip. Bet nebuvo įrodymo, arba, tiksliau sa- 
kant, jis buvo, tačiau aš pavėlavau, ir įrodymą 

buvo spėta sunaikinti. Dabar turiu surasti, kuo jį 
pakeisti, ir padaryti tai nedelsdamas. 

— O koks buvo tasai sunaikintasis įrodymas? 

— Ne, dabar šito pasakyti negaliu. Jau beveik 
vienuolikta valanda, ir mums su ponu Gudvinu 
laikas eiti. Mūsų laukia darbas. Beje, nenorėčiau, 
kad pasiųstumėte savo Žmones manęs sekti ir 
šitaip mane be reikalo suerzintumėte. Tai nie- 
ko gera neduotų, be to, jeigu pastebėsime, jog 
mus seka, turėsiu omenyje, kad mūsų sutartis 
negalioja. 

— Ar duosite man garbės žodį, kad pasielgsite 
būtent taip, kaip susitarėme, be jokių išlygų bei iš- 
sisukinėjimų? 

- Garbės žodžio duoti negaliu. Šis žodžių jun- 
ginys man apskritai nepatinka. Žodžiu „garbė“ 
mūsų laikais mėtosi pernelyg daug prieštaringą 
reputaciją turinčių Žmonių, ir jis yra gerokai su- 
terštas. Aš jums tiesiog duodu žodį. Bet negaliu 
čia sėdėti ir visą dieną apie tai taukšti. Kaip su- 
prantu, mano asistentas buvo sulaikytas oficialiai, 
laikantis visų įstatymų, tad jo paleidimas irgi turi 
būti oficialus ir patvirtintas atitinkamais doku- 
mentais. 

Vodelis atsitiesė ir vėl ėmė timpčioti sau ausį. 
Suraukęs antakius, jis pažvelgė į Barou, bet iš 
sustingusios, tarsi akmeninės kapitono veido 
išraiškos, matyt, neišskaitė jokios užduotį jam 

palengvinančios užuominos. Jis vėl grybštelėjo 
telefono ragelį, pasakęs sekretorei numerį pa- 
prašė jį su kažkuo sujungti, o dar po minutėlės 
prabilo: 

— Frenkai? Paklauskite teisėjo Hatčinsono, ar 
galėčiau pas jį minutėlei užsukti. Noriu paprašyti 
jo, kad panaikintų vieną suėmimo orderį. 


DEVYNIOLIKTAS SKYRIUS 


— Gal maneiti ir jį atvesti? - paklausiau. 

Volfas atsakė: 

— Ne, palauksime. 

Mudu buvome viename iš parodų organiza- 
toriams skirtų kabinetų, bet ne tame, kur antra- 
dienio popietę buvome susitikę su Osgudu. Šis 
kabinetas buvo mažesnis, jame stovėjo keli rašo- 
mieji stalai, lentynos ir kėdės, jis buvo verste už- 
verstas laikraščiais ir kitokiais popieriais. Buvo 
pats vidurdienis. Kai drauge su Volfu išėjome iš 
teismo rūmų, gerokai nustebau pamatęs, jog prie- 
šais juos stovi mūsų sedanas; jis man paaiškino, 
jog vienas iš Osgudui dirbančių Žmonių sėdo į 
automobilį ten, kur aš jį buvau palikęs, ir pervarė 
jį čionai. Tada Volfas liepė man važiuoti parodai 
skirtų plotų link, nuvykę tenai mes pirmiausia 
sustojome prie pagrindinio parodos pastato, įėję 

vandeniu, ir Volfas susitarė su parodos adminis- 
tracija, kad iki šeštadienio jie pasirūpins jo gėlė- 
mis, o parodai pasibaigus supakuos jas į dėžes ir 
nugabens į Volfo nurodytą vietą. Paskui nuėjome 
į vieną iš parodos administracijos biurų ir buvo- 
me palydėti į devintąjį kabinetą. Netrukus man 
buvo atskleista, jog čia turi įvykti susitikimas su 
Lu Benetu, tačiau jis vis nesirodė, ir vidurdienį 
mudu jo vis dar laukėme. 

Aš Volfui pasakiau: 

— Jeigu paklaustumėte manęs, ką mums daryti, 
atsakyčiau, jog geriausia būtų persirengti taip, kad 
niekas mūsų nepažintų, šokti į automobilį ir visu 
greičiu lėkti į Niujorką. Arba pasiskubinti, laiku 
kirsti apygardos ribą ir išdumti į Vermontą, o ten 
jau galėtume pasislėpti kokiame nors apleistame 
marmuro karjere. 

— Liaukitės pagaliau kasytis. 

Aš susigrūdau rankas į kišenes ir atšoviau: 

— Turite suprasti, kad aš jau dešimt metų studi- 
juoju jūsų veido išraiškos pokyčius, pro mano akis 
nepraslysta nei jame pasirodančios prošvaistės, 
nei juo praslenkantys šešėliai, Žinau, kaip, kada 
ir kodėl tą išraišką keičiate. Ir, jei neįsižeisite, kai 
ką jums pasakysiu: netikiu, jog tas įrodymas, apie 
kurį užsiminėte tiems dviem neišmanėliams, iš 
viso egzistuoja. 

- Ir jūs visiškai teisus. 

— Turiu omenyje įrodymą, kurį prižadėjote per 
dvidešimt keturias valandas pateikti apygardos 
prokurorui? 

— Aš irgi. 

— Bet jis neegzistuoja. 

— Ne. 

- Ir vis tiek ketinate jį pateikti? 

- Žinoma. 

Aš net akis išpūčiau. 

— Na, ką gi. Manau, anksčiau ar vėliau tai turėjo 
įvykti, bet man taip skausminga visa tai matyti, 
jog gailiuosi, kad tai pirmiausia nenutiko man. 
Kartą, dar 1839-aisiais, mano motina... 

— Užsičiaupkite. Aš jį rasiu. 

— Ką? Beprotnamį? 

— Įrodymą. Nors iš tiesų jo nėra. Bulius su- 
degintas. O kartu nieko neliko ir iš motyvo, pa- 
aiškinančio Klaido žmogžudystę. Be to, net jeigu 
būtų kitų kaltinimą galinčių palaikyti įkalčių, - o 
tokių mes neturime, - jie visi būtų nieko neverti. 
Beje, dėl Bronsono... Tirdamas jo nužudymą po- 
nas Leikas kol kas ničnieko nerado. Jokių pirštų 
atspaudų, išskyrus jūsiškius, esančius ant aukos 
piniginės, jokio liudytojo, kuris prisimintų matęs, 
kaip Bronsonas įžengė į palapinę, jokio žmogaus, 
kuris būtų matęs jį kokioje nors draugijoje, ir jo- 
kio tipelio, kuris būtų turėjęs bent kiek apčiuopia- 
mesnį motyvą tą vyruką nudobti. Jei kalbėsime 

apie Niujorką, kol kas nepavyko atsekti, su kuo 
jis kalbėjosi telefonu, ir, manau, jau nepavyks. Žo- 
džiu, neturime visiškai nieko. Šitaip susiklosčius 
aplinkybėms yra tik viena išeitis... Aha! Labas ry- 
tas, sere. 

Įėjęs į kabinetą ir uždaręs duris, mūsų link jau 
žengė Nacionalinės gernsio veislės galvijų augin- 
tojų sąjungos sekretorius. Atrodė, šį vyrą mes ir 
vėl atitraukėme nuo neatidėliotinų darbų, bet šį- 
kart jis jau nebuvo taip baisiai susierzinęs, kaip 
anądien. Jis draugiškai, bet kiek atsainiai pasisvei- 
kino ir prisėdo ant kėdės krašto, aiškiai tikėdama- 
sis, kad mūsų pokalbis neužsitęs. 

- Ačiū, kad atėjote, - prabilo Volfas. - Žinau, jog 
esate labai užimtas. Tiesiog nuostabu, kuo mūsų 
laikais Žmonės gali užsiimti, kad neturėtų nė vie- 
nos laisvos minutėlės. Tikiuosi, jums paskambi- 
nęs ponas Osgudas užsiminė, jog ketinu jo var- 
du prašyti jūsų vienos paslaugos? Todėl kalbėsiu 
trumpai. Pirmiausia konstatuokime svarbiausius 
faktus: visos jūsų sąjungos nariams priklausančių 
gyvulių kortelės sukauptos kartotekoje, kuri yra 
biure, Fernborou miestelyje, esančiame už šimto 
dešimties mylių nuo čia, o ponui Sturtevantui pri- 
klausantis ir nuomojimui skirtas lėktuvas stovi oro 
uoste, įsikūrusiame priešingoje parodai skirtos te- 
ritorijos pusėje, nei esame mes. Tokie yra faktai. 

— Atrodo, kad taip. Nežinau, ar čia galima iš- 
sinuomoti lėktuvą, — šiek tiek suglumęs atsiliepė 
Benetas. 

— Aš Žinau, jau teiravausi. Ir, dėl viso pikto, 
buvau užėjęs į pono Sturtevanto biurą. Sere, dar 
šiandien, iki trečios valandos popiet, norėčiau lai- 
kyti rankose Hikorio Cezario Grindono, Viloudei- 
lo Zodiako ir Harlėjaus Orinoko eksterjerų eskizus 
bei marginius, iš kurių būtų matyti jų odos spal- 
va. Taip pat - poniai Linvil priklausančio buliaus, 
kurio vardo aš nežinau, ir Hikorio Bakingamo 
Pelo piešinius. Ponas Sturtevantas yra pasirengęs 
skristi, kai tik jo paprašysime. Drauge su juo galite 
vykti jūs arba ponas Gudvinas, arba galite tiesiog 
įduoti jam laišką. 

Benetas suraukė antakius. 

— Norite pasakyti, kad jums reikalingi aprašų ir 
piešinių originalai? 

— Kaip suprantu, kopijų gauti neįmanoma. Tie- 
sa, ant tų galvijų registracijos liudijimų irgi yra jų 
eskizai, bet šiuos dokumentus turi kiekvieno iš 
minėtų bulių savininkas, taigi jie pernelyg plačiai 
pasklidę. 

Benetas papurtė galvą ir atsakė: 

— Tų dokumentų negalima išimti iš kartotekos, 
tai - geležinė taisyklė. Jie vieninteliai ir nepakei- 
čiami, ir aš negaliu taip rizikuoti. 

— Suprantu. Todėl ir sakau, kad galite skristi 
pats. Kai juos turėsime, galėsite visą laiką sėdėti 
štai prie šito stalo kartu su manimi ir nė akimirką 
nepaleisti jų iš akių. Grąžinsiu jums tuos doku- 
mentus po pusvalandžio, o gal ir dar greičiau. 

— Betjų negalima paimti iš kartotekos. Be to, aš, 
šiaip ar taip, negaliu niekur skristi. 

— Matote, tai ir yra pono Osgudo prašytoji pa- 
slauga. 

— Deja, niekuo negaliu padėti. Tai... Tai tiesiog 
neprotinga. 

Volfas atsilošė į kėdės atlošą ir atidžiai nužvel- 
gė pašnekovą. 

— Vienas iš intelekto rodiklių, - neprarasdamas 
kantrybės ėmė dėstyti jis, - yra sugebėjimas iški- 
lus reikalui suvokti padėties išskirtinumą nepati- 
riant pernelyg didelės mąstymo įtampos. Geleži- 
nės taisyklės tuo pat metu yra sąlygiškos. Mes visi 
griežtai laikomės taisyklės neiti į gatvę neapsiren- 
gę, bet jei namas skęsta liepsnose, mes tą taisyklę 
sulaužome. Kalbant metaforomis, Kroufylde irgi 
siaučia gaisras. Čia žudomi žmonės. Tą gaisrą rei- 
kia užgesinti, o padegėją sučiupti. Jūs galbūt ir ne- 
įžvelgiate tiesioginio ryšio tarp miestelyje kilusio 
sąmyšio ir jūsų kartotekoje esančių eskizų, bet aš 
jį aiškiai matau; todėl jums teks pasikliauti mano 
duotu žodžiu. Labai svarbu, tiesiog būtina, kad aš 
galėčiau tuos eskizus pamatyti. Jei nenorite pada- 

ryti paslaugos ponui Osgudui, bent atlikite savo 
kaip piliečio pareigą ir padarykite tai miestelio 
bendruomenės labui. Aš privalau juos pamatyti. 

Benetui Volfo kalba, atrodo, padarė nemenką 
įspūdį, bet jis vis tiek dar spyrėsi: 

— Juk nesakiau, kad negalite jų pamatyti. Gali- 
te, - ir jūs, ir bet kas kitas, - tačiau tik mūsų biure. 
Skriskite tenai pats. 

— Tai visiškas absurdas! Tik pažvelkite į mane. 

— Nematau jokios priežasties, dėl kurios nega- 
lėtumėte to padaryti. Lėktuvas jus lengvai pakels. 

— Ne, - net sudrebėjo Volfas, - aš neskrisiu. Tai 
yra dar vienas dalykas, kurio negaliu jums paaiš- 
kinti. Jums teks pasikliauti mano žodžiu, kad tikė- 
tis, jog lipsiu į lėktuvą, - visiškai nerealu. Po galais, 
jūs atsisakote sulaužyti kažkokią taisykliūkštę, bet 
tuo pat metu turite pakankamai įžūlumo pasiūlyti 
man... Beje, ar kada nors esate skridęs lėktuvu? 

— Ne. 

— Tada, dėl Dievo meilės, bent kartą pamėgin- 
kite. Tai bus naudinga patirtis. Jums patiks. Girdė- 
jau, kad ponas Sturtevantas — savo darbą išmanan- 
tis ir patikimas pilotas, be to, ir jo lėktuvas geras. 
Skriskite ir atgabenkite man tuos eskizus. 

Po penkių minučių problema buvo galutinai 
išspręsta, - vargu ar kas galėjo atsispirti pagun- 
dai nemokamai paskraidyti lėktuvu. Benetas nu- 
sileido ir sutiko. Jis užsirašė, kurių būtent galvijų 

eskizus Volfas norėjo pamatyti, paskambino po- 
rai žmonių ir susiruošė į kelionę. Palydėjau jį iki 
nutūpimo ir pakilimo aikštelės; ėjome pėsti, nes 
pakeliui jis dar norėjo trumpam užsukti į palapi- 
nę, kur buvo laikomi gernsio veislės galvijai. Oro 
uoste mūsų jau laukė Sturtevantas, gerai atrodan- 
tis vyrukas švariu veidu ir tepaluotais drabužiais, 
šildantis nediduko, bet iš pažiūros tvarkingo, gel- 
tonai nudažyto dvisparnio lėktuvo variklį. Jis pa- 
reiškė esąs pasirengęs skrydžiui, ir Benetas įlipo 
į keleiviui skirtą kabiną. Aš pasitraukiau nuo pa- 
kilimo tako ir žiūrėjau, kaip lėktuvas rieda žeme, 
pasisuka, paskui įsilekia pilvu braukdamas žolę ir 
pagaliau pakyla į orą. Pastovėjau tenai tol, kol jie 
pakilo maždaug keturis šimtus pėdų nuo žemės ir 
pasuko į rytus, o tada patraukiau atgal į parodos 
teritoriją ir, kaip buvo sutarta, pasukau į metodis- 
tų palapinę susitikti su Volfu. Galima sakyti, kad 
pilkų debesų aptrauktame mano danguje netikėtai 
atsirado properša ir švystelėjo saulė, nes man pa- 
sisekė gauti papildomą porciją vištienos frikasė, 
kuriai po apgailėtinų KAKS prezidento pusryčių 
skrandyje tikrai dar buvo vietos. 

Tačiau ramiai papietauti man vis dėlto ne- 
pavyko, nes pasirodė, jog mes turime nemažai 
planų, - tai yra Volfas turėjo planų, o aš turėjau 
juos įgyvendinti. Nors visai neseniai tiek daug 
buvo tauškęs apie būtinybę laužyti geležines tai- 

sykles, jis vis dėlto šventai laikėsi savo principo 
valgio metu darbo reikalų neaptarinėti, o kadangi 
jo nuotaika buvo ne per geriausia, pokalbis nesi- 
mezgė. Kai mums patiekė pyragą ir atnešė kavos, 
jis pasimuistė, pakeitė ant sulankstomosios kėdės 
besiilsinčio kūno padėtį ir atskleidė, ką sumanė. 
Man buvo liepta sėsti į automobilį, važiuoti į Os- 
gudų namus, išsimaudyti i, persirengti. Kadangi 
namai bus pilni į laidotuves suvažiavusių svečių, 
turėjau pasistengti niekam nekristi į akis, - girdi, 
būtų geriausia, jei manęs namuose nepastebėtų 
net pats Osgudas, nes jis vis dar įtarė, jog būtent 
aš įkalbėjau jo dukterį eiti į pasimatymą su tuo 
dykaduoniu Prato vaikigaliu. Be to, gavau nuro- 
dymą sukrauti mūsų lagaminus ir nunešti juos į 
automobilį, pripildyti jo baką degalų, į variklį įpil- 
ti tepalo bei viso kito, ko mašina pageidauja, ir ne 
vėliau kaip trečią valandą po pietų prisistatyti į tą 
patį kabinetą, kuriame ką tik buvome susitikę su 
Benetu. 

— Lagaminus? — nustebęs paklausiau ir siurbte- 
lėjau kavos. - Ir pasiruošti pabėgimui, ar ne? 

Volfas atsiduso. 

— Mes grįšime namo. Namo. 

— Ar pakeliui dar kur nors sustosime? 

— Užsuksime į Prato namus. - Dabar jis siurbte- 
lėjo kavos. - Beje, kai ką pamiršau. Du dalykus. Ar 
turite savo užrašų knygelę? Arba darbo užrašus? 

— Turiu užrašų knygelę. Na, žinote, tą pačią, 
kurią visuomet nešiojuosi su savimi. 

— Ar negalėtumėte man jos duoti? Ir pieštuką. 
Būtų geriausia, jeigu jis dar būtų nenaudotas, 
bet, kita vertus, manau, jog jis niekad neatsidurs 
po mikroskopu. Ačiū. - Pamatęs knygelę, Volfas 
susiraukė ir pareiškė: - Didesni lapai man tiktų 
labiau, bet kaip nors apsieisiu, juo labiau kad 
pirkti naują Kroufylde būtų klaida. - Jis įsikišo 
užrašų knygelę bei pieštuką į kišenę ir pridū- 
rė: - Ir antras dalykas: man reikia gero ir patiki- 
mo melagio. 

— Taip, sere, - kilstelėjęs ranką paplekšnojau 
delnu sau per krūtinę. 

— Ne ne, jūs netiksite. Melagis turi būti pašali- 
nis Žmogus, ne jūs. 

— Kitas melagis?.. O koks jis turi būti - papra- 
stas ir tiesmukas ar rafinuotas? 

— Pakaks ir paprasto. Bet mūsų pasirinkimas — 
ribotas. Tai turi būti vienas iš trijų asmenų, kurie 
buvo ganykloje, kai pirmadienio popietę stovėjau 
ant joje esančio riedulio. 

— Ką gi... - papūčiau lūpas ir susimąsčiau. — 
Melagis galėtų būti jūsų bičiulis Deivas. Jis skaito 
poeziją. 

— Ne. Apie tai negali būti nė kalbos. Deivas ne- 
tinka. - Volfas plačiai atsimerkė ir įrėmė žvilgsnį 
į mane. - Gal panelė Rouan? Atrodo, ji nori su ju- 

mis susidraugauti. Tai neabejotina, antraip nebūtų 
aplankiusi jūsų kalėjime. 

- Iš kur jūs, po galais, viską žinote? 

— Tai - ne žinios. Veikiau spėjimas. Jūsų moti- 
nos balsas telefono ragelyje buvo įtartinai panašus 
į jos. Kai parsirasime namo, prie šio epizodo mes 
dar sugrįšime ir jį aptarsime. Kad panelė Rouan 
suvaidintų šį spektaklį, ko gero, paprašėte jūs, va- 
dinasi, judu turėjote kažkur susitikti ir pasikalbė- 
ti. Tų, kurie tupi kalėjime, prie telefono niekas ne- 
kviečia, taigi paskambinti jums ji negalėjo. Ji turė- 
jo ateiti jūsų aplankyti. Suprantama, jeigu panelė 
Rouan jūsų atžvilgiu taip draugiškai nusiteikusi, ji 
tikriausiai bus sukalbama. 

— Nemėgstu naudotis asmeniniu Žavesiu, kai 
tenka tvarkyti darbo reikalus. 

— Pernelyg toli siekiantys apribojimai tampa 
niekiniai. 

— Kai šį teiginį permąstysiu, jums pranešiu. Bet 
pirma man į galvą šovusi mintis, - atmesti jį net 
nenagrinėjus. 

— Ar ji sutiks meluoti? 

— Dieve švenčiausias, aišku. Kodėl gi ne? 

— Tai labai svarbu. Ar galime ja pasikliauti? 

- Žinoma. 

— Tuomet jums belieka paskambinti, susirasti ją 
ir pasirūpinti, kad nuo trečios valandos popiet ji 
būtų Prato namuose. Pasakykite panelei Rouan, 

jog kai tik tenai atvyksime, norėsite su ja pasikal- 
bėti. - Volfas žvilgsniu susirado metodistę, pamo- 
jo jai, o kai ji priėjo, užsakė dar kavos. Tada vėl 
kreipėsi į mane: - Jau po pirmos. Ponas Benetas 
sukorė daugiau kaip pusę kelio į Fernborou. Daug 
laiko jūs neturite. 

Išgėriau likusią kavą ir palikęs Volfą išėjau. 

Viskas vyko sklandžiai, bet suktis teko kaip 
reikiant. Pirmiausia paskambinau į Prato re- 
zidenciją, paprašiau pakviesti Lilę Rouan, ir ji 
buvo namuose, tad vieną reikalą jau sutvarkiau. 
Tada nuskubėjau į Osgudo namus, įžengiau pro 
užpakalinį įėjimą, užlipau į viršų laiptais, ku- 
riais naudojosi tarnai, ir taip išvengiau susitiki- 
mo su įniršusiu tėvu. Nors, ko gero, ir šiaip jau 
niekas nebūtų manęs pastebėjęs, nes namuose 
buvo daugybė Žmonių, - beveik kaip parodoje. 
Kieme stovėjo gal šimtas automobilių, tad savą- 
jį teko palikti toli nuo namo, pačioje įvažiavimo 
pradžioje, na ir, žinoma, dar turėjau nutempti iki 
jo lagaminus. Antrajame namo aukšte pastebėjau 
praeinančią Nensę, apačioje, galiniame vestibiu- 
lyje persimečiau keliais žodžiais su ūkvedžiu, bet 
Osgudo nesutikau. Laidotuvių ceremonija pra- 
sidėjo antrą valandą, ir man išeinant vienintelis 
garsas tame sename dideliame name, sklindantis 
iš tos jo dalies, į kurią man taip ir neteko įkelti 
kojos, buvo nuslopstantis ir vėl sustiprėjantis pa- 


390 


mokslininko balsas, išlydintis į paskutinę kelio- 
nę Klaidą Osgudą, laimėjusį lažybas ir kartu jas 
pralošusį. 

Be penkių minučių trečią, švariais drabužiais ir 
švariu kūnu, ką jau kalbėti apie sielą, kuo arčiau- 
siai, kad būtų patogu, prie pagrindinio parodos 
pastato palikęs automobilį, prikrautą lagaminų 
ir kitų reikmenų, aš pasirodžiau sutartoje vietoje 
ir nors nė nenutuokiau, kaip ir kokius daiktinius 
įrodymus savo improvizuotame fabrike paga- 
mins Volfas, vis dėlto manęs neapleido aiški nuo- 
jauta, prieš ką jie galėtų būti panaudoti. Įėjau į 
administracinį parodos pastatą ir susiradau de- 
vintą kabinetą. Sturtevantas skrydžio grafiko, 
matyt, laikėsi griežtai, nes fabrikėlyje jau virė 
darbas. Volfas buvo vienas. Jis sėdėjo prie stalo 
priešais tvarkingai išsidėliojęs pustuzinį bulių es- 
kizų, nupieštų baltuose ir nedideliuose, maždaug 
šeši iš devynių colių formato lapeliuose. Vieną iš 
jų mano darbdavys buvo atskyręs nuo likusios 
grupės ir pasidėjęs arčiau. Jo žvilgsnis nuo išsi- 
rinktojo eskizo slystelėdavo prie mano paskolin- 
tos užrašų knygelės, kurioje jis pieštuku kažką 
piešė, ir vėl grįždavo atgal. Volfas atrodė nepa- 
prastai susikaupęs, nelyginant be galo įsijautęs 
dailininkas, kuriantis tikrą šedevrą. Sustojęs ke- 
lias minutes žvilgčiojau Volfui per petį ir stebė- 
jau, kaip jis darbuojasi, atkreipiau dėmesį, jog ant 

popieriaus lapelio, aiškiai tapusio pagrindiniu jo 
įkvėpimo šaltiniu, buvo užrašyta „Hikoris Bakin- 
gamas Pelas“, o paskui pasitraukiau ir klestelėjau 
ant kėdės. 

— Kaipgi čia dabar, ar Benetas vis dėlto sutiko 
paleisti iš akių savo eskizus? — paklausiau. - 5u- 
gebėjote įgyti jo pasitikėjimą ar teko jį papirkti? 

— Jis nuėjo pavalgyti. Nieko bloga jo eskizams 
aš nepadarysiu. Geriau patylėkite, netrukdykite 
man ir nepradėkite kasytis. 

— Man kūno jau neniežti. 

- Ir ačiū Dievui! 

Aš sėdėjau ir, sukaupęs dėmesį, mintyse pa- 
mėginau apmesti kelis galimus galvosūkio, 
kurį turėjome išlukštenti, sprendimo variantus. 
Prisiminęs visas pastaruoju metu Volfo mestas 
užuominas, jau galėjau gana išsamiai atsakyti 
į daugumą mūsų sąraše buvusių klausimų, bet 
vis dar jaučiausi suglumęs ir nė nenutuokiau, 
kokia reikšminga yra veikla, į kurią visa savo 
esybe Volfas kaip tik buvo įsitraukęs. Man at- 
rodė nerealu ir visiškai kvaila manyti, jog per- 
piešęs vieną iš Beneto atgabentų eskizų jis su- 
klastos įrodymą, kurį pateikę išaiškinsime dvi- 
gubą Žmogžudystę, gausime honorarą, o Volfas 
dar ir įvykdys Vodeliui duotą pažadą, bet, kita 
vertus, iš jo veido išraiškos aiškiai mačiau, kad 
jo lūkesčiai — kaip tik tokie. Jis tikėjosi netrukus 

baigti piešinį. Pamėginau surasti perpieštam 
eskizui vietos kuriame nors iš savo apmestų 
sprendimų variantų, bet jis niekur netiko. Tuo- 
met lioviausi sukęs galvą ir leidau savo protui 
šiek tiek pailsėti. 

Lūpų kamputyje suspaudęs dantų krapštuką, 
grįžo Lu Benetas. Vos tik jis pasirodė, Volfas, net 
neišplėšęs pripieštų puslapių, kyštelėjo mano už- 
rašų knygelę ir pieštuką į vidinę švarko kišenę. 
Paskui giliai atsiduso, pastūmė kėdę atgal, atsisto- 
jo ir, pakreipęs galvą į Beneto pusę, tarė: 

— Dėkoju jums, sere. Štai jūsų eskizai, - sveikut 
sveikutėliai, tokie, kokie buvo. Saugokite juos. 
Stropiai juos saugokite. Jau ir anksčiau manėte, 
kad jie labai vertingi. Iš tiesų taip ir yra. Jūs iš- 
mintingai elgiatės, kad, saugumo sumetimais, 
reikalaujate, jog eskizai būtų nupiešti tušu, nes 
tada juose neįmanomi jokie pakeitimai, kurie 
galėtų likti nepastebėti. Neabejoju, kad ponas 
Osgudas irgi ras tinkamą progą jums padėkoti. 
Eime, Arči. 

Išeidami iš kabineto palikome Benetą palin- 
kusį prie stalo, prisimerkusį ir atidžiai tyrinėjantį 
eskizus. 

Kai nulipę laiptais išėjome iš pastato ir atsi- 
dūrėme stovėjimo aikštelėje, Volfas įsitaisė prie- 
kinėje automobilio sėdynėje greta manęs, o tai 
reiškė, kad jis man nori kai ką pasakyti. Man lė- 

tai leidžiant automobilį ir bandant prasiskverbti 
pro keliu plūstančius žmones, jis pagaliau pra- 
bilo atvirai: 

— Dabar klausyk, Arči. Viskas priklauso nuo to, 
kaip mums pavyks įgyvendinti savo planą. Aš tau 
viską trumpai išdėstysiu... 


DVIDEŠIMTAS SKYRIUS 


Pasiekęs Prato namus, pastačiau automobilį Žvy- 
ruotoje, priešais garažą esančioje aikštelėje, ir mes 
išlipome lauk. Volfas paliko mane prie mašinos, o 
pats patraukė namo durų link. Tolimajame pievelės 
kampe susikaupusi treniravosi Karolina, nors ne- 
jučia galėjo kilti mintis, jog kažin ar golfas - jaunai 
merginai tinkamiausias užsiėmimas, ir dar buvusio 
sužadėtinio laidotuvių dieną, tačiau žinant visas ap- 
linkybes, jos apsisprendimą, žinoma, galima buvo 
interpretuoti labai įvairiai. Ji iš tolo pasisveikino su 
manimi, praeinančiu pro šalį ir, kaip telefonu buvo 
sutarta, traukiančiu susitikti su Lile Rouan. 

Lilė ir vėl gulėjo hamake; ji ištiesė man ran- 
ką pasisveikinti ir nužvelgė skubriu, bet įdėmiu 
žvilgsniu. 

Aš pratariau: 

— O jūs ne tokia talentinga, kaip maniau. Kai 
vakar vakare paskambinote Volfui, jis atpažino jus 
iš balso. 

— Negali būti. 

- Gali. 

— Bet jis pažadėjo šeštą valandą ryto susitikti su 
manimi viešbutyje. 

— Na ir kas?! Jūs vis tiek susimovėte. Nors... 
jums vis dėlto pavyko vidurnaktį išversti jį iš lo- 
vos, O tai jau šis tas. Ačiū už paslaugą. O dabar 
norėčiau atsilyginti tuo pačiu, tik, deja, mane 
spaudžia laikas. Ar norėtumėte pasimokyti nusi- 
kaltimų narpliojimo meno? 

— O kas būtų mano mokytojas? 

— Aš. 

— Tada man patiktų. 

— Puiku. Kas žino, gal tos pamokos taps jūsų 
svaiginančios karjeros pradžia? O pirmoji pamoka 
gana paprasta, tačiau turite sugebėti tinkamai val- 
dyti balso intonaciją ir veido raumenis. Gali būti, 
kad apsieisime ir be jūsų, bet greičiausiai reikia- 
mu momentu būsite pakviesta. Todėl geriau likite 
čia arba būkite kur nors netoliese. Per ateinančią 
valandą ar dvi aš tikriausiai ateisiu jūsų pakviesti 
arba atsiųsiu Bertą... 

— Geriau ateikite pats. | 

— Sutarta. Taigi ateisiu ir nuvesiu jus pas Volfą 
ir dar vieną vyrą. Volfas užduos jums kausimą, o 
jūs pameluosite. Tai nebus sudėtingas ar rafinuo- 
tas melas ir niekas tikrai nesugaus jūsų sakant ne- 
tiesą. Tačiau jūsų žodžiai mums padės apkaltinti 

žmogžudyste vieną vyrą, ir galiu jus patikinti, jog 
tasai kaltinimas bus visiškai pagrįstas. Tas žmo- 
gus kaltas. Jei būtų bent viena galimybė iš milijo- 
no, kad jis niekuo dėtas... 

— Nesirūpinkite, — atsiliepė ji ir šyptelėjo vienu 
lūpų kampučiu. - Ar man reikės meluoti vienai, ar 
turėsiu ir draugiją? 

— Taip. Aš jums sudarysiu draugiją. Ir Volfas. 
Mums tiesiog reikia patvirtinimo. 

— Tada, kaip suprantu, tai, ką pasakysiu, toli 
gražu nebus melas. Tiesa - reliatyvi. Beje, paste- 
bėjau, kad jau nusiprausėte veidą. Pabučiuokite 
mane. 

— Reikalaujate avanso, ar ne? 

— Tik nedidelio atlygio. Kreditan. 

Po trisdešimties ar trisdešimt dviejų sekundžių 
aš atsitiesiau ir krenkštelėjęs tariau: 

- Jei nusprendžiu, jog apskritai verta imtis ko- 
kio darbo, stengiuosi jį padaryti kaip pridera. 

Ji tik nusišypsojo, bet nieko neatsakė. 

— Tai tiek, - pasakiau jau kur kas rimtesniu bal- 
su. - O dabar liaukitės šypsojusis ir paklausykite. 

Ir aš netrukau jai viską paaiškinti. Po keturių 
minučių jau buvau pakeliui į gyvenamąjį namą. 

Volfas sėdėjo terasoje drauge su Pratu, Džimiu 
ir Monte Makmilanu. Džimis atrodė paniuręs ir 
susirūpinęs, ir, pažvelgęs į jo akis, nusprendžiau, 
kadjis, ko gero, bus padauginęs viskio su ledu bei 

sodos vandeniu. Makmilanas buvo įsitaisęs kita- 
me terasos gale ir, įbedęs žvilgsnį į Volfą, tylėjo. 
O Pratas siautėjo. Atrodo, jį labai suerzino ne tik 
tai, jog visa pastarosiomis dienomis kilusi sumaiš- 
tis sugriovė jo planus suorganizuoti šventę po atvi- 
ru dangumi ir sužlugdė jo viltis pasimėgauti ramia 
kaimo kasdienybe; dar labiau ir nė nesistengdamas 
šito slėpti jis siuto ant Volfo dėl ne iki galo aiškių, 
bet esminių ir tik jam vienam težinomų priežasčių, 
kurias, matyt, jam buvo pakuždėjęs apygardos 
prokuroras Vodelis. Ir vis dėlto šeimininko prie- 
dermių jis nepamiršo, nes kai pasirodžiau terasoje, 
jis trumpam nustojo šnekėjęs, galvos linktelėjimu 
pasveikino mane ir pašaukė Bertą. 

Tačiau Volfas, kuris, kaip pastebėjau, jau buvo 
spėjęs išgerti vieną butelį alaus, atsigręžė į mane, 
papurtė galvą ir pakilo nuo krėslo. 

— Ne, - pratarė jis. - Pone Pratai, prašau jūsų... 
Jūsų įniršis manęs nė kiek neįžeidė, bet esu tikras, 
jog visai netrukus pripažinsite, kad buvote nukrei- 
pęs jį ne į tą asmenį, kuris jo nusipelnė. Tuomet 
galėsite man netgi padėkoti, nors dėkingumo aš 
visai nereikalauju. Nenoriu jūsų be reikalo truk- 
dyti. Tačiau man reikia pasikalbėti su ponu Mak- 
milanu akis į akį. Kai šįryt telefonu jam tai pasa- 
kiau ir mes ėmėme ieškoti šiam konfidencialiam 
susitikimui tinkamos vietos, leidau sau pasiūlyti 
jūsų rezidenciją. Taip pasielgiau turėdamas vieną 

ypatingą priežastį, - mat gali būti, kad mums pri- 
reiks pasikviesti panelę Rouan. 

— Lilę Rouan? Po velnių, kuo ji čia dėta? 

— Netrukus paaiškės, ar ji kuo nors dėta, ar 
galbūt ir ne. Šiaip ar taip, ponas Makmilanas su- 
tiko su manimi čia susitikti. Jeigu jums atgrasu 
matyti mane savo terasoje, mes galime nueiti kur 
nors kitur. Pamaniau, gal tiktų viršuje esantis 
kambarys... 

— Man nusispjaut, ar jūs čia esate, ar ne. Bet jei 
man galvoje ima suktis kokia mintis, esu pratęs 
tuojau pat ją išsakyti... 

— Vėliau. Padarykite man tokią malonę. Jūsų 
mintys gali palaukti. O dabar, jums leidus, gal 
galėtume užlipti į antrajame aukšte esantį kam- 
barėlį? 

— Prašau, - mostelėjo ranka Pratas. - Bet ir ten 
jums reikės ko nors išgerti. Bertai! Ei, Bertai! 

Džimis užmerkė akis ir sunkiai atsiduso. 

Tada mes išsiskyrėme. Makmilanas, kuris taip 
ir nepravėrė burnos, nusekė paskui Volfą, o aš 
patraukiau įkandin jų. Kai ėmėme lipti laiptais į 
viršų, kopdamas paskui plačią ir prieš akis esantį 
vaizdą užstojančią gyvulių augintojo nugarą, aš 
išsitraukiau iš dėklo revolverį, į kurį jis buvo su- 
grąžintas jau kiek anksčiau, ir įsidėjau jį į šoninę 
švarko kišenę tikėdamasis, jog man neteks jo iš ten 
išsitraukti. Mat nors Volfo suruoštas masalas buvo 

puikus, tačiau turėjo ir vieną trūkumą, todėl turė- 
jau būti pasiruošęs viskam. 

Kambarys buvo kruopščiai sutvarkytas, pro 
modernius suveriamuosius langus, kuriais Volfas 
taip žavėjosi, plūdo popiečio saulės spinduliai. Aš 
apsukau didelį minkštai apmuštą krėslą ir pastū- 
miau jį arčiau savo viršininko, o paskui netoliese 
pastačiau dar du, - Makmilanui ir sau. Apsilei- 
dęs, bet stropus kaip visuomet, į kambarį įžengė 
Bertas, nešinas buteliu alaus ir dviem aukštomis 
taurėmis viskio su ledu ir sodos vandeniu. Kai 
tik krėslai buvo tinkamai sustumti, o Bertas išėjo, 
Makmilanas pravėrė burną: 

— Jau antrą kartą darau paslaugą Fredui Osgu- 
dui, metu savo reikalus ir einu su jumis susitikti. 
Visa tai man po truputį jau ima pabosti. Čia, Krou- 
fylde, turiu septynias karves ir bulių, kurį ką tik 
nusipirkau, ir turiu pasirūpinti, kad galvijai būtų 
pargabenti namo. 

Čia jis nutilo. Volfas irgi nepratarė nė žodžio. 
Jis sėdėjo nejudėdamas, patogiai atsirėmęs į krėslo 
atlošą, pasidėjęs plaštakas ant sunertų rankų žas- 
tų, žvelgdamas į ūkininką pusiau primerktomis 
akimis. Nepastebėjau jokių ženklų, kad jis ketintų 
prašnekti ar krustelėti. 

Pagaliau Makmilanas neištvėrė. 

— Kas čia, po galais, žvilgsnių karas, ar ką? - pa- 
klausė jis. 

Purtydamas galvą Volfas atsiliepė: 

— Ne, aš tokių varžybų nemėgstu. Patikėkite, 
sere, nejaučiu nė menkiausio malonumo. Ir visai 
nenoriu vilkinti reikalo, kad galėčiau ilgiau pasi- 
mėgauti pergale. Mes ir taip jau sugaišome daug 
laiko. Pernelyg daug. — Volfas kyštelėjo ranką į vi- 
dinę savo švarko kišenę, išsitraukė užrašų knyge- 
lę, ištiesė ją pašnekovui ir tarė: - Prašau paimti ją 
ir gerai išstudijuoti tris pirmuosius jos lapus. Bet 
atsargiai... Arči, pasirūpink, kad atgaučiau kny- 
gelę tokią, kokia ji buvo. 

Gužtelėjęs pečiais, Makmilanas paėmė užrašų 
knygelę ir žvilgtelėjo į jos lapus. Jis sėdėjo nulei- 
dęs galvą, ir aš negalėjau matyti jo veido išraiškos. 
Du kartus permetęs akimis nurodytus lapus, jis 
vėl pakėlė akis. 

— Pasiduodu, - pareiškė jis. - Ar čia kokia gud- 
rybė? 

— Nepasakyčiau, — atšovė Volfas ir jo balse buvo 
justi griežtoka gaidelė. - Ar pažįstate šituos eskizus? 

— Niekada anksčiau nesu jų matęs. 

— Suprantama. Aš netinkamai suformulavau 
klausimą. Ar atpažįstate galvijus, kurie juose pa- 
vaizduoti? 

— Ne, neatpažįstu. O ar turėčiau? Eskizai pra- 
stoki... 

— Tai tiesa. Ir vis dėlto tikėjausi, kad atpažin- 
site jų prototipus. Juk tas bulius priklausė jums. 

Šiandien tuos piešinius aš palyginau su kitais es- 
kizais, tiksliau sakant, originalais, esančiais galvi- 
jų registracijos pažymėjimuose, kuriuos man lei- 
do peržiūrėti ponas Benetas, ir man nekilo jokių 
abejonių, kad visuose juose pavaizduotas Hikoris 
Bakingamas Pelas. Jūsų bulius, kuris prieš mėnesį 
nugaišo užsikrėtęs juodlige. 

— Tikrai? - Makmilanas dar kartą neskubėda- 
fą. - Gali būti. Labai įdomu. O iš kur jūs tuos pie- 
šinius gavote? 

— Taigi kaip tik priėjome prie reikalo esmės, — 
pareiškė Volfas ir susidėjęs rankas ant pilvo su- 
nėrė pirštus. Aš pats juos nupiešiau. Juk girdėjote 
apie tą nemalonų įvykį, kuris nutiko čia prieš jums 
pasirodant, tiesa? Mudu su ponu Gudvinu bandė- 
me pereiti Prato ganyklą, bet kelią mums pasto- 
jo bulius. Poną Gudviną išgelbėjo vikrumas, o aš 
užsiropščiau ant viduryje ganyklos dunksančio 
riedulio. Praleidau tenai apie penkiolika minučių, 
kol pagaliau panelė Prat mane išgelbėjo. Esu vie- 
nas iš tų, kurie visada ir visur stengiasi išlikti orūs, 
o tąkart mano orumas buvo sutryptas. Netoliese 
pirmyn ir atgal vaikštinėjo bulius, tad išsitraukiau 
iš kišenės užrašų knygelę ir apmečiau kelis galvi- 
jo eskizus. Gal jums pasirodys, kad tai - vaikiška, 
tačiau piešdamas jaučiu didžiulį malonumą. Tai 
buvo... Na, man tai buvo tarsi pasiteisinimas, ku- 

rių galų stypsau tenai, ant riedulio. O dabar gal 
galėčiau atgauti savo knygelę? 

Makmilanas tarsi sustingo. Pakilau nuo krėslo, 
priėjęs ištraukiau jam iš rankų užrašų knygelę ir 
įsikišau į švarko kišenę, bet jis šito, rodos, nė ne- 
pastebėjo. 

Pagaliau jis pratarė: 

— Gal jums galvoje negerai?.. Juk tas bulius 
ganykloje... buvo Cezaris. Hikoris Cezaris Grin- 
donas. 

— Ne, sere. Esu priverstas jums paprieštarauti, 
nes čia ir yra visa esmė. Ganykloje buvo Hikoris 
Bakingamas Pelas. Eskizai, kuriuos apmečiau pir- 
madienio popietę, aiškiai tai įrodo, tačiau aš viską 
žinojau daug anksčiau, nei pamačiau Beneto atga- 
bentus registracijos liudijimų originalus. Toks įta- 
rimas man kilo jau to paties pirmadienio popietę. 
Pirmadienio vakarą buvau tuo tikras. Tiesa, neži- 
nojau, kad ganykloje - Bakingamas, nes tuo metu 
dar nieko nebuvau apie jį girdėjęs, tačiau neabejo- 
jau, jog tas bulius — ne Cezaris. 

— Jūs — sumautas melagis. Kad ir kas jums 
pasakė... 

— Niekas man nieko nepasakė, - vyptelėjęs at- 
rėmė Volfas. Jis išlaisvino sunertus pirštus ir vie- 
ną ištiesęs kilstelėjo į viršų. - Leikite jums kai ką 
pasiūlyti, sere. Mes čia narpliojame labai, tiesiog 
mirtinai svarbų reikalą, tad jeigu ir toliau svaidy- 

simės tuščia retorika, viską tik dar labiau sujauk- 
sime, ir mums iš to nebus jokios naudos. Juk jūs 
puikiai suprantate, ką aš darau: ketinu įrodyti, 
kad Klaidas Osgudas ir Hovardas Bronsonas žuvo 
nuo jūsų rankos. Jūs negalite paneigti mano tei- 
ginių anksčiau, nei juos pateiksiu, be to, negalite 
sutrukdyti man jų išdėstyti visaip mane užgaulio- 
damas. Tiesiog pamėginkime elgtis vienas su kitu 
pagarbiai. Negaliu įrodyti jūsų kaltės vien išrėkęs 
jums į akis „Žudikas!“, o jūs negalite įrodyti prie- 
šingai šaukdamas ant manęs „Melagis!“ Nei ap- 
simesdamas nustebęs. Turėjote susiprotėti, kodėl 

prašiau jus čia su manimi susitikti. 

Makmilano žvilgsnis liko visiškai ramus. Bal- 
sas - irgi. 

— Vadinasi, ketinate kažką įrodyti? - mestelėjo jis. 

— Ketinu. Ką tik pateikiau įrodymą, patvirti- 
nantį mano teiginį, jog Cezaris, čempionas, nieka- 
da nebuvo įkėlęs kojos į tą ganyklą. 

— Cha! Turite omenyje tuos piešinukus? Juk 
kiekvienam aišku, jog tai - tik jūsų gudrybė. Gal 
manote, kad kas nors patikės, jog kai bulius užvi- 
jo jus ant riedulio, jūs stovėjote tenai ir lyg niekur 
nieko jį piešėte? 

— Manau, patikės. - Volfo žvilgsnis nukrypo į 
mane. - Arči, atveskite panelę Rouan. 

Jeigu eskizus būtų turėjęs Volfas, nebūčiau pa- 
likęs jo vieno su Makmilanu, bet piešiniai gulė- 

jo mano kišenėje. Aš negaišuodamas nusileidau 
laiptais žemyn, perėjau pievelę ir po medžiais 
besidriekiančiu taku ėmiau artintis prie hamako, 
iš kurio ji, vos pamačiusi mane ateinant, tuojau 
pat pakilo. Lilė įsikibo man į parankę, ir aš, profe- 
siniais sumetimais, turėjau tai pakęsti, tačiau bent 
jau priverčiau ją paspartinti žingsnį. Lilė nesiprie- 
šino, bet kai užlipome laiptais į viršų ir pasiekė- 
me kambario duris, ji buvo šiek tiek uždususi. 
Pamatęs, kaip galvos linktelėjimu Lilė dalykiš- 
kai pasisveikina iš pradžių su Volfu, paskui - su 
Makmilanu, turėjau pripažinti, kad ji labai gera 
mokinė. Nė vienas iš abiejų vyrų nuo krėslų nė 
nekilstelėjo. 

— Panele Rouan, - nieko nelaukęs kreipėsi į ją 
Volfas. - Tikiuosi, ponas Gudvinas jums jau pasa- 
kė, kad norėtume paprašyti jūsų kai ką prisiminti. 
Tikiuosi, prisimenate, kaip pirmadienio popietę 
ganykloje bulius užvijo mane ant riedulio? 

Ji nusišypsojusi tarė: 

— Prisimenu. 

— Sakykite, kiek laiko aš praleidau ant ak- 
mens? 

— Na... Gal penkiolika minučių. Nuo dešimties 
iki dvidešimties. 

— Ką per tą laiką veikė panelė Prat? 

— Ji nubėgo prie automobilio, atvažiavo su juo 
iki ganyklos, paskui ginčijosi su Deivu, kuris ne- 

norėjo atidaryti vartų, ir galų gale, įvažiavusi į ga- 
nyklą, jus pasiėmė. 

— O ką tuo tarpu veikė Deivas? 

— Mosavo šautuvu ir riejosi su Eska... su ponu 
Gudvinu, ginčijosi su Karolina ir šokinėjo aplink. 

— O kuo užsiėmėte jūs? 
nes vaizdelis buvo tikrai nepakartojamas. Jūs ir tas 
bulius... 

— O ką veikiau aš? 

— Na, jūs užsiropštėte ant riedulio, paskui dvi 
ar tris minutes pastovėjote sunėręs ant krūtinės 
rankas ir ant riešo pasikabinęs pasivaikščiojimui 
skirtą lazdą, paskui išsitraukėte iš kišenės užrašų 
knygelę ar kažkokį bloknotėlį, ir iš tolo man pasi- 
rodė, kad ėmėte kažką rašyti ar piešti. Vis žvilg- 
čiojote tai į bulių, tai į užrašų knygelę, ar kažką, 
ką buvote išsitraukęs iš kišenės. Man susidarė 
įspūdis, kad piešiate bulių. Tokiomis aplinkybė- 
mis man buvo sunku patikėti, kad piešiate, bet iš 
šalies taip atrodė. 

Volfas linktelėjo galva ir dar paklausė: 

— Abejoju, ar jums reikės pakartoti šiuos savo 
žodžius teismo salėje esančiam teisėjui bei prisie- 
kusiesiems, bet jeigu iškiltų tokia būtinybė, ar tai 
padarytumėte? 

— Aišku. Kodėl ne? 

— Ojei prieš tai turėtumėte duoti priesaiką? 

— Pakartočiau. Nors nepasakyčiau, jog man tai 
labai patiktų. 

— Bet padarytumėte tai? 

— Taip. 

Volfas atsigręžė į ūkininką. 

— Gal ir jūs norėtumėte panelės Rouan ko nors 
paklausti? 

Makmilanas tik žvilgtelėjo į Volfą, bet nieko ne- 
atsakė. Aš žingtelėjau atidaryti durų ir pasakiau 
Lilei: 

— Tai viskas, panele Rouan, ačiū. 

Ji perėjo visą kambarį, stabtelėjo man prie šono 
ir paprašė: 

— Palydėkite mane atgal prie hamako. 

Ašjai pusbalsiu atsakiau: 

— Atsipuskite. Pamoka baigta. 

Lilė pažvelgė į mane, paniekinamai vyptelėjo, 
peržengė slenkstį, o jai išėjus aš uždariau duris ir 
vėl įsitaisiau krėsle. 

Pagaliau Makmilanas atsiliepė: 

— O aš sakau, kad visa tai - grynas blefas. Kaž- 
koks sumautas ir negarbingas triukas. Ką jūs dar 
sugalvojote? 

— Tai jau viskas, - atsiduso Volfas. - Tai - jau 
viskas, sere. Prašyčiau jūsų pagalvoti, ar šito ne- 
pakanka. Įsivaizduokime, kad jums bus pareikšti 
kaltinimai ir būsite patrauktas baudžiamojon at- 
sakomybėn už Klaido Osgudo nužudymą. Ponas 

Gudvinas paliudys, kad matė mane stovintį ant 
riedulio, žvilgčiojantį į bulių ir kažką piešian- 
tį užrašų knygelėje. Panelė Rouan pakartos tai, 
ką girdėjote prieš kelias minutes. Aš paliudysiu, 
jog tuo metu apmečiau kelis ganykloje buvusio 
buliaus eskizus, ir prisiekusiesiems bus suteikta 
galimybė palyginti tuos piešinius su oficialiuo- 
se registracijos liudijimuose esančiais Cezario ir 
Bakingamo eskizais. Argi tai nebus tvirtas įrody- 
mas, kad ganykloje tą pirmadienio popietę buvo 
Bakingamas, o Cezario ten nebuvo nei tada, nei 
kurią kitą dieną? 

Makmilanas nepratarė nė žodžio, tik sėdėjo 
įbedęs akis į Volfą. 

O šis tęsė: 

— Dar norėčiau atremti jūsų kaltinimą, esą visa 
tai — dar viena gudrybė. Net jei taip ir yra, tai kas 
iš to? Argi jūs sugebėsite ją atskleisti? Tiesą sa- 
kant, aš Žinau, kad pievoje ganęsis bulius buvo 
Bakingamas, nes savo akimis tuo įsitikinau. Tu- 
rėjau progą iš arti jį stebėti. Be to, nepamirškite, 
jog atidžiai išstudijavau ir eskizų originalus. Ant 
kairės mentės Bakingamas turėjo baltą dėmę, o 
Cezaris neturėjo. Tokią dėmę turėjo ir ganykloje 
buvęs bulius. Balta dėmė ant Bakingamo snukio 
tęsėsi gerokai Žemiau jo akių; ant Cezario kaktos 
esanti balta dėmė buvo gerokai mažesnė ir bai- 
gėsi gerokai aukščiau akių. Aš ne tik mačiau tą 

bulių pirmadienį po pietų ganykloje, bet ir vėlų 
tos pačios dienos vakarą apžiūrėjau jį iš arti pasi- 
šviesdamas prožektoriumi. Tai buvo Bakingamas. 
Tai žinote ir jūs, ir aš. Ir jei galiu įtikinti prisieku- 
siuosius griebęsis gudrybės ir parodęs jiems savo 
eskizus, galite neabejoti, kad aš šia galimybe pa- 
sinaudosiu. Priesaiką davę liudytojai, ponas Gud- 
vinas ir panelė Rouan paliudys, kad matė mane 
piešiantį, tad manyčiau, jog daugiau įrodymų nė 
neprireiks. 

— Gal norite pasakyti dar ką nors? 

— Ne, daugiau nieko. Šito visiškai pakanka. 

Staiga Makmilanas atsistojo. Drauge su juo, 
kyštelėjęs ranką į kišenę, kurioje buvo revolveris, 
pašokau ant kojų ir aš. Jis mano judesį pastebėjo, 
pažvelgė į mane, pašaipiai šyptelėjo ir plačiai išsi- 
viepė, apnuogindamas dantenas. 

— Nagi, sustabdyk mane, sūnau, - tėškė jis ir 
neskubėdamas patraukė durų link. - Pažiūrėsime, 
ar tau pavyks. 

Aš mečiausi paskui jį, pirmas prišokau prie 
durų ir kūnu jas užstojau. Makmilanas sustojo 
maždaug per tris žingsnius nuo manęs. 

Čia Volfas pakėlė balsą: 

— Džentelmenai! Paprašyčiau! Jei imsite kel- 
ti sąmyšį, Makmilanai, šis reikalas išslys man iš 
rankų. Turite tai suprasti. Jeigu kils grumtynės, 
čionai prigužės žmonių. Jus pašaus, o tada liksite 

suluošintas; mat ponas Gudvinas žmonių žudyti 
nemėgsta. Nagi, grįžkite ir pažvelkite tiesai į akis. 
Aš noriu su jumis pasikalbėti. 

Makmilanas atsisuko į Volfą ir paklausė: 

— O kaip, po velnių, jums atrodo, ką aš visą mė- 
nesį veikiu, jei ne bandau žvelgti tiesai į akis? 

— Žinau. Bet jūs vis dar kovojote. O dabar kova 
baigta. Jūs negalite lyg niekur nieko išeiti pro ši- 
tas duris; ponas Gudvinas jūsų nepraleis. Ateikite 
čionai ir sėskitės. 

Įrėmęs žvilgsnį į Volfą Makmilanas dar minu- 
tėlę pastovėjo. Paskui lėtai patraukė pirmyn, per- 
ėjęs per kambarį grįžo prie savo krėslo, atsisėdo, 
įsirėmė alkūnėmis į kelius ir užsidengė rankomis 
veidą. 

Volfas tarė: 

— Nežinau, kaip dabar dėl viso to jaučiatės. Jūs 
manęs klausėte, kas dar. Jei turėjote omenyje, ko- 
kių dar jūsų kaltę patvirtinančių įrodymų turiu, 
dar sykį kartoju, kad daugiau įrodymų nereikia. 
Bet jei norėjote paklausti, ar galėčiau jums pasaky- 
ti ką nors, kas patenkintų jūsų savimeilę, manau, 
jog galėčiau. Jūs veikėte nepaprastai gudriai. Jei 
čia nebūtų buvę manęs, esu tikras, kad būtumėte 
išvengęs net menkiausio įtarimų šešėlio. 

Ir Volfas vėl sunėrė pirštus. Tuo tarpu aš įsiki- 
šau revolverį į kišenę ir atsisėdau į krėslą. Volfas 
prabilo vėl: 

— Kaip sakiau, jau pirmadienio popietę man 
kilo įtarimas, kad ganykloje esantis bulius - ne 
čempionas, tai yra ne Cezaris. Klaidas, pasiūlęs 
Pratui susilažinti, jog šis nepapjaus ir neiškeps 
Hikorio Cezario Grindono, kartu atvėrė kelią įvai- 
riausioms spėlionėms bei prielaidoms. Klausyda- 
masis Prato pliauškimo, kaip tik į jas ir sutelkiau 
visą savo dėmesį. Kaip Klaidas tikisi laimėti la- 
žybas? Pagrobti bulių ir jį kur nors paslėpti? Ne, 
visai nerealu: juk galvijas buvo saugomas, be to, 
kurgi jį paslėpsi, kad niekas nesurastų? Pakeisti 
jį kitu, ne tokiu vertingu? Čia jau gudriau, bet ir 
vėl: bulius buvo saugomas, be to, nors ir įmanoma 
buvo rasti bulių, labai panašų į Cezarį, ir apgauti 
kitus, apmulkinti jūsų vis tiek nebūtų pavykę, o 
jūs sukiojotės prie ganyklos. Tuomet apmąsčiau ir 
kitus variantus. Vienas iš jų buvo labai paprastas, 
patikimas ir visiškai tikėtinas, būtent: ganykloje 
esantis bulius buvo ne Hikoris Cezaris Grindo- 
nas, ir Klaidas tai pastebėjo. Jis kaip tik grįžo iš 
ganyklos, ant kaklo turėjo užsikabinęs žiūronus, 
be to, galvijus jis pažinojo. Aš dar kartą mintyse 
perkračiau ką tik išspręstą galvosūkį ir tuojau pat 
pasistengiau jį užmiršti, nes visa tai buvo ne mano 
reikalas. 

Kai vėlų pirmadienio vakarą pono Gudvino į 
orą paleisti šūviai atvijo mus visus į ganyklą ir 
pamatėme, kad Klaidas negyvas, tai vis dar ne- 

buvo mano reikalas, tačiau pats galvosūkis man 
pasidarė kur kas įdomesnis, jis tapo iššūkiu mano 
intelektui ir buvo vertas rimtesnių mano pastan- 
gų. Aš apžiūrėjau bulių, apsižvalgiau nusikaltimo 
įrankio, suradau jį, paskui grįžau į štai šį kamba- 
rį, įsitaisiau šitame krėsle ir pasitenkinau panag- 
rinėjęs kelis tikėtinus įvykių eigos variantus. Su- 
prantama, man tai buvo tik proto mankšta, visai 
neketinau stengtis surinkti įkalčių, kaip reikalau- 
ja įstatymai. Samprotavau taip. Pirmiausia, jeigu 
ganykloje ganęsis bulius nebuvo Cezaris, jūs, be 
abejo, tai Žinojote, bet vis tiek apmovėte Pratą. 
Bet kaip ir kodėl? Į pastarąjį klausimą atsakyti 
paprasta: kad susišluotumėte 45 tūkstančius do- 
lerių. Bet kaip jūs apgavote Pratą? Ogi pardavęs 
jam Cezarį, bet vietoj jo pakišęs kitą bulių, labai 
panašų į čempioną, bet toli gražu ne tokį vertin- 
gą. Tada kyla klausimas, kur buvo Cezaris? Argi 
jums nepavojinga buvo laikyti jį savo ūkyje, nes 
oficialiai jis buvo parduotas ir, galima sakyti, jau 
papjautas, iškeptas bei suvalgytas? Juk nebūtu- 
mėte galėjęs ir toliau vadinti jo Cezariu, nebūtu- 
mėte drįsęs niekam jo parodyti. Vadinasi, Cezario 
jūs tikriausiai neturėjote. Niekas jo neturėjo. Jis 
buvo nugaišęs. 

Volfas trumpam nutilo ir paklausė: 

— Juk kai paėmėte iš Prato 45 tūkstančius dole- 
rių, Cezaris jau buvo negyvas, tiesa? 

Bet Makmilanas, vis dar delnais užsidengęs 
veidą, sėdėjo nejudėdamas ir neišleido nė garso. 

— Žinoma, kad jis buvo nugaišęs, - pats į savo 
klausimą atsakė Volfas. - Jį pakirto juodligė. Pir- 
madienį per vakarienę Pratas užsiminė, kad jis jau 
ir anksčiau, gal prieš kokias šešias savaites, norėjo 
pirkti iš jūsų Cezarį ir iščirškinti jį per savo suor- 
ganizuotą keistą šventę, bet jūs pasipiktinęs jo pa- 
siūlymą atmetėte. Paskui jūsų gyvulius užpuolė 
juodligė. Iš bandos beveik nieko neliko. Vieną rytą 
pastebėjote, kad krito ir Cezaris. Ir tuomet iš ne- 
vilties jums dingtelėjo puiki mintis. Bakingamas, 
kuris savo išore buvo labai panašus į Cezarį, bet 
vertas tik menkos dalies tos sumos, kurią būtumė- 
te gavęs už Cezarį, ganėsi sau sveikas ir gyvas:Tad 
paskelbėte, jog Bakingamas nugaišo, o jo dvėsena 
buvo sunaikinta; o paskui perdavėte žinią Pra- 
tui, kad sutinkate parduoti Cezarį. Tikro gyvulių 
augintojo taip lengvai nebūtumėte apmovęs, nes 
apgaulė anksčiau ar vėliau būtų išaiškėjusi, tačiau 
Pratui ši gudrybė visiškai nepakenkė, nes Bakin- 
gamo mėsa kepsniams tiko taip pat puikiai, kaip 
būtų tikusi Cezario mėsa. Žinoma, pirmadienio 
vakarą smagindamasis ir spręsdamas šį galvosūkį, 
apie Bakingamą aš nieko nežinojau, tačiau viena iš 
galimų versijų, kurios aš jokiu būdu neatmečiau, 
buvo ta, kad vietoj Cezario jūs įkišote kitą bulių, o 
Cezaris jau buvo negyvas. 

Tačiau Klaidas šią apgaulę netrukus pastebėjo. 
Ir kai išgirdote jį siūlant Pratui lažybas, kai su- 
žinojote, kokį terminą jis pasiūlė, supratote, kad 
esate demaskuotas. Tada nusekėte paskui Klaidą 
iki jo automobilio, trumpai su juo šnektelėjote, 
įsitikinote, kad jūsų spėjimas pasitvirtino, o jis 
sutiko dar tą patį vakarą, tik kiek vėliau, su jumis 
susitikti ir dar kartą ramiai šį reikalą aptarti. Klai- 
das Osgudas savo pažadą tesėjo. Tuo tarpu visi 
manė, jog jūs miegate viename iš antrojo aukšto 
kambarių. O iš tiesų jūs slapčia išsėlinote iš namo 
ir nuėjote susitikti su Klaidu. Aš jums čia dėstau 
spėliones, kurios sukosi mano galvoje tą pirma- 
dienio vakarą. Klaidas patvirtino jums pastebėjęs 
apgaulę ir pareiškė, jog ketina ją atskleisti ir taip 
laimėti su Pratu sudarytas lažybas. Tuomet jums, 
žinoma, žemė ėmė slysti iš po kojų. Jums grėsė 
bankrotas. Gali būti, kad pasiūlėte Klaidui kom- 
promisą: pavyzdžiui, pažadėjote, kad duosite jam 
dvidešimt tūkstančių iš tos sumos, kurią buvote 
gavęs iš Prato; pusę jos Klaidas būtų atidavęs, nes 
pralaimėtų lažybas, o kitus dešimt tūkstančių pa- 
siliktų ir išsaugotų paslaptį. Nežinau, kokį būtent 
sandėrį galėjote jam pasiūlyti, pagaliau dabar tai 
jau nesvarbu. Bet faktas yra tas, jog tvojote Klai- 
dui taip, kad prarastų sąmonę, paskui apmetėte 
planą, kaip čia viską sutvarkius, kad atrodytų, 
esą jį užbadė bulius, ir skrupulingai jį įvykdėte. 

Be to, vėlų pirmadienio vakarą apžiūrėjęs buliaus 
ragus aš vis dėlto buvau linkęs manyti, kad tai 
jūs savomis rankomis ištepliojote juos krauju. Jei 
norėjote šį darbą atlikti nepriekaištingai, turėjote 
kur kas labiau pasistengti, bet, kaip įtariu, sku- 
bėjote, nes dar reikėjo nuplauti kirtiklį, nepaste- 
bėtam nusigauti atgal prie namo ir vėl įslinkti į 
antrajame aukšte esantį kambarį. Suprantama, 
jūs nežinojote, ar Klaido Osgudo kūnas bus ras- 
tas po penkių minučių, ar, sakykime, po penkių 
valandų, juolab kad kitame ganykos šone, šne- 
kučiuodamasis su panele Rouan, budėjo ponas 
Gudvinas. 

Čia Volfas plačiai atmerkė akis ir pasiteiravo: 

— Gal mano šnekos jums jau nusibodo? Gal aš 
jus erzinu? Gal pageidautumėte, kad nutilčiau? 

Bet Makmilanas sėdėjo kaip sėdėjęs ir neprata- 
rė nė žodžio. 

— Naką gi, - vėl prabilo Volfas. - Štai taip aš iš- 
sprendžiau tą galvosūkį aną pirmadienio vakarą, 
bet, kaip jau sakiau, visa tai buvo ne mano reikalas. 
Ir nesiėmiau jo iki pat antradienio popietės, kai ga- 
vau pono Osgudo pavedimą ištirti žmogžudystę, 
tiesa, pirmiausia pats ir įrodęs, kad tai buvo ne kas 
kita, o žmogžudystė. Tuomet maniau, jog žudiką 
surasiu per kelias valandas. Man beliko pagrįsti 
išvadas, kurias jau buvau padaręs, o tam reikėjo 
padaryti du dalykus: pirma, apklausti visus asme- 

nis, pirmadienio vakarą buvusius Prato namuose, 
nes jei būtų paaiškėję, kad negalėjote slapčia iš- 
slinkti iš namo, — pavyzdžiui, jeigu kas nors visą 
laiką būtų buvęs drauge su jumis, - reikalas būtų 
susijaukęs ir man būtų tekę iš naujo sukti galvą; ir 
antra, nustatyti buliaus tapatybę. Pirmoji užduo- 
tis buvo tik formalumas, todėl palikau ją ponui 
Vodeliui, kurio darbas ir yra apklausti žmones, o 
pats ėmiau domėtis Klaido praeitimi ir pasikalbė- 
jau sujo tėvu bei seserimi. Įvykdyti antrąją, tai yra 
surasti įrodymą, kad tas bulius buvo ne Cezaris, 
ketinau pasitelkęs į pagalbą poną Benetą, vos tik 
sužinojau apie šį žmogų iš apygardos prokuroro, 
bet viskas taip beprasmiškai užsitęsė... Man nede- 
rėjo laukti nė sekundės. Nepraėjus nė trims valan- 
doms nuo tos minutės, kai apsiėmiau tirti šią bylą, 
iš jūsų paties lūpų sužinojau, kad bulius negyvas, 
o jo gaišena nedelsiant bus sunaikinta. Aš sten- 
giausi; paskambinau ponui Benetui ir sužinojau, 
kad gernsio veislės buliai negauna jokio skiriamo- 
jo ženklo ar įdago, ir ponas Gudvinas išskubėjo fo- 
tografuoti kritusio buliaus, bet šio kūnas jau sken- 
do liepsnose. Čia jūs veikėte greitai ir pačiu laiku. 
Suprantama, ir juodlige galviją užkrėtėte jūs pats. 
Tai turėjo įvykti... Bet galbūt jūs man pasakysite, 
kada ir kaip tai padarėte? 
Makmilanas tylėjo kaip žemė. 
Volfas gūžtelėjo pečiais ir tęsė: 

- Šiaip ar taip, veikėte energingai ir apsukriai. 
Kol buliui buvo lemta būti iškeptam ir suvalgy- 
tam, — beje, įprastomis aplinkybėmis tai būtų at- 
sitikę kaip tik šiandien, - jūs beveik nerizikavote 
būti demaskuotas. Bet kai minties apie šventę po 
atviru dangumi teko atsisakyti, kai kilo įtarimas, 
jog Klaidas buvo nužudytas, bulius, - nesvarbu, 
gyvas ar kritęs, - tapo jums baisiu pavojumi. To- 
dėl veikėte nedelsdamas nė minutės. Jūs ne tik jį 
nugalabijote, bet ir pasirinkote tokį būdą, kad gal- 
vijo kūnas tuojau pat būtų sunaikintas. Turėjote 
pasiruošti visiems nenumatytiems atvejams. 

Jei kalbėsime apie mane, prisipažinsiu, pasi- 
jutau suglumęs. Jūs mane aplenkėte. Kai bulius 
sudegė ir iš jo liko tik kaulai, atrodė, tiesiog ne- 
įmanoma atsekti, kokį galėjote turėti motyvą nu- 
žudyti Klaidą. Negana to: aš net neturėjau įrody- 
mo, patvirtinančio mano spėjimą, kad ganykloje 
ganęsis bulius nebuvo Cezaris. Antradienį vakare 
aš stovėjau tuščiomis rankomis ir nežinojau, ko 
griebtis. Susitikau su jumis pasikalbėti ir bandžiau 
jus išprovokuoti kalbėdamas visiškas nesąmones, 
betjūs buvote pernelyg atsargus ir budrus. Pareiš- 
kėte, kad bandau jus nepagristai apkaltinti bei ap- 
šmeižti, ir išėjote. Tada pabandžiau priremti prie 
sienos Bronsoną tikėdamasis bent ką nors iš jo iš- 
pešti. Tačiau tokie vyrukai kaip jis pasiduoda tik 
susidūrę akis į akį su nenuginčijamais faktais, o 

faktų aš neturėjau. Tiesa, pasišnekėjęs su juo, ga- 
lėjau daryti tam tikras prielaidas, pavyzdžiui, kad 
Klaidas Bronsonui pasakė, kaip ir kodėl jis tikisi 
laimėti lažybas, vadinasi, Bronsonas žinojo, kad 
kaltas esate jūs, - kas Žino, gal nusikaltimo metu 
jis, pasinaudojęs tamsa, netgi pats tūnojo kur nors 
netoliese, - ir galėjo jus šantažuoti. Aš įtariau, kad 
įvykiai klostėsi būtent taip, tačiau Bronsonas vis- 
ką neigė, o įrodyti, kad esu teisus, aš negalėjau. 
Vakar rytą išėjau ieškoti Beneto. Norėjau kiek 
galima daugiau sužinoti apie tai, kaip nustatoma 
bulių tapatybė. Bet jis buvo užsiėmęs. Ponas Gud- 
vinas niekaip negalėjo jo man atvesti. Po priešpie- 
čių vis dar laukiau jo pasirodant. Pagaliau jis atėjo, 
aš daug ką sužinojau, bet ne tiek, jog būčiau galė- 
jęs tvirtinti turįs patikimą įrodymą. Paskui paskli- 
do žinia, kad nužudytas Bronsonas. Žinoma, to ir 
reikėjo laukti, tai buvo visiškai akivaizdu. Įtarda- 
mas, kad Bronsonas jus šantažuoja, pokalbio metu 
aš tam vyrukui pasakiau, kad jis kvailys, ir tolesni 
įvykiai parodė, jog buvau teisus. Čia jūs taip pat 
veikėte greitai ir apsukriai. Tokie Žmonės kaip 
jūs, sere, kai koks nors baisus įvykis sutrikdo jų 
dvasinę pusiausvyrą, tampa nepaprastai pavojin- 
gi. Tuomet jie gali ryžtis visiškai beprasmiškam ir 
žiauriam poelgiui, bet sugebėjimo aiškiai mąstyti 
nepraranda. Šiaip jau neprieštaraučiau, kad ponas 
Gudvinas paliktų mus šiame kambaryje vienus, 

juolab kad visi Žino, jog čia esame; tačiau nenoriu 
palikti nė mažiausios galimybės pasireikšti jūsų 
apsukrumui ir išradingumui. 

Makmilanas kilstelėjo galvą ir pagaliau atsiliepė. 

- Aš žlugęs, - niūriu balsu burbtelėjo jis. 

Volfas pritariamai linktelėjo galva. 

- Atrodo, kad taip. Galbūt prisiekusieji, tu- 
rėdami vienintelį įrodymą, - mano eskizus, - ir 
nenorės pripažinti jūsų kaltu dėl pirmojo laips- 
nio žmogžudystės, bet jeigu Pratas iškels jums 45 
tūkstančių dolerių ieškinį, kad pristatėte jam ne 
tą bulių, kurį pardavėte, manau, tokioje byloje 
mano eskizai bus tikrai pakankamas įrodymas. 
Kai teismas pripažins jus kaltu dėl sukčiavimo, 
jūs, šiaip ar taip, būsite žlugęs. Dar norėčiau pa- 
sakyti porą žodžių apie tuos eskizus. Privalėjau 
taip pasielgti. Dar prieš tris valandas neturėjau nė 
menkiausio įrodymo, kuris man leistų susieti jus 
su jūsų įvykdytomis žmogžudystėmis. Bet kai tik 
pamačiau Bakingamo ir Cezario eskizų origina- 
lus, daugiau man nereikėjo spėlioti ar abejoti dėl 
to, kuris bulius ganėsi pono Prato ganykloje; aš 
tai Žinojau. Savo akimis buvau matęs ir jam ant 
mentės buvusią baltos spalvos dėmę, ir beveik per 
visą snukį besitęsiantį baltą dryžį. O eskizus ap- 
mečiau, kad būtų galima įrodyti tai, ką jau tvirtai 
žinojau. Jie bus panaudoti būtent taip, kaip jums 
sakiau, - drauge su panelės Rouan ir pono Gudvi- 

no parodymais, kurie teisme papildys manuosius. 
Kaip jau minėjau, net jeigu teismas nepripažins 
jūsų žudiku, nuteis bent jau už apgavystę. - Čia 
Volfas atsiduso ir pridūrė: - Klaidą Osgudą jūs 
nužudėte, kad neiškiltų aikštėn jūsų apgaulė. Ar, 
netgi galima sakyti, norėdamas išvengti būtiny- 
bės dalytis iš jos gautomis pajamomis. Ir teisme 
jums dėl to vėl iškils grėsmė. Nors ir nedidelė, bet 
vis dėlto iškils. 

Makmilanas krestelėjo galvą, tarsi būtų bandęs 
kažką nuo jos nusipurtyti. Šis gestas man pasirodė 
pažįstamas, tik niekaip negalėjau prisiminti, kur 
buvau jį matęs. Kai jis vėl atmetė galvą, prisimi- 
niau: pirmadienio popietę kaip tik taip kinkavo 
galvą ir ganykloje ganęsis bulius. 

Jis pažvelgė į Volfą ir paprašė: 

— Padarykite man paslaugą. Noriu trumpam 
nueiti iki savo automobilio. Vienas. 

Volfas sumurmėjo: 

— Bet juk jūs nesugrįšite. 

- Sugrįšiu. Per daugiau kaip penkiasdešimt 
metų niekas nė karto nėra suabejojęs mano žo- 
džiu. Dabar juo ir vėl galima pasitikėti. Po penkių 
minučių grįšiu ir vėl stovėsiu priešais jus. 

— Ar esu skolingas jums kokią paslaugą? 

— Ne. Bet aš jums vieną padarysiu. Aš kai ką 
brūkštelėsiu savo ranka ir pasirašysiu. Parašysiu 
viską. ką man liepsite. Galėsite viską išdėstyti 

šviesiai tiesiai. Bet padarysiu tai, kai grįšiu, jokiu 
būdu ne anksčiau. Beje, jūs manęs klausėte, kaip 
aš nužudžiau Bakingamą? Parodysiu jums kaip. 

Nepasukdamas nei galvos, nei akių, Volfas 
kreipėsi į mane: 

- Atidarykite jam duris, Arči. 

Bet aš nė nekrustelėjau. Žinojau, kad Volfą pa- 
gavo vienas iš jo romantinių impulsų, tad pama- 
niau, jog minutėlę pamąstęs jis pats pamatys šį 
savo trūkumą. Tačiau po trumputės akimirkos jis 
man atžariai šūktelėjo: 

— Nagi?! 

Aš pakilau nuo krėslo, atidariau duris, ir Mak- 
milanas sunkiais žingsniais, bet nepasakytum, kad 
svirduliuodamas iš susijaudinimo, išėjo. Stovėjau 
ir žiūrėjau į jį, žiūrėjau tol, kol jis ėmė lipti laiptais 
ir jo viršugalvis dingo man iš akių. Tuomet atsisu- 
kau į Volfą ir kandžiai mestelėjau: 

— Taigi taigi pranašaujantis ateitį ir atskleidžian- 
tis charakterį. Būtų malonu, jei paaiškintumėte... 

— Užsičiaupkite. 

Aš stumtelėjau duris, dar plačiau jas atidariau 
ir sustojau tenai, laukdamas šūvio, užvedamo 
variklio ūžimo ar panašaus. Tačiau praėjus pen- 
kioms minutėms, apie kurias jis buvo užsiminęs, 
pirmasis mano ausis pasiekęs garsas buvo laiptais 
aukštyn lipančio ir pas mus grįžtančio Žmogaus 
žingsniai. Kaip ir buvo žadėjęs, Makmilanas per- 

ėjo vestibiulį, nė nežvilgtelėjęs į mane įžengė į 
kambarį, prisiartino prie Volfo, kažką jam padavė, 
o tada vėl žingtelėjo prie savo krėslo ir atsisėdo. 

— Tai ir žadėjau jums parodyti. - Makmilanas 
atrodė uždusęs gerokai labiau, nei buvo galima 
tikėtis, juolab kad jo kelionė nebuvo nei ilga, nei 
varginanti, bet šiaip jau valdantis savo emoci- 
jas. - Bakingamą nužudžiau būtent šituo. - Čia jis 
nukreipė žvilgsnį į mane ir pridūrė: - Neturiu nei 
popieriaus lapo, nei rašiklio. Jei galėtumėte pa- 
skolinti savo užrašų knygelę... 

Volfas, nykščiu ir smiliumi elegantiškai su- 
spaudęs jam duotą daiktą, - o tai buvo poodinis 
švirkštas, — pakėlė jį aukštyn ir atidžiai apžiūrėjo. 
Paskui jis nukreipė akis į Makmilaną: 

— Čia turėjote juodligės sporų? 

— Taip. Penkis kubinius centimetrus. Juodligės 
sporų kultūrą užsiauginau pats, paėmęs kelias 
Cezario širdies raumens skaidulas dar tą patį rytą, 
kai radau jį nugaišusį. Jie man davė gerokai vel- 
nių, kad supjausčiau galvijo dvėseną, bet... - Jis 
gūžtelėjo pečiais. - Padariau tai anksčiau, nei man 
kilo mintis pasakyti, kad nugaišęs bulius yra Ba- 
kingamas, o ne Cezaris. Tą rytą pats ne visai aiškiai 
suvokiau, ką darau, bet mano galvoje sukosi min- 
tis iš Cezario širdies paimtus nuodus panaudoti 
pačiam. Būkite atsargus, kai čiupinėjate švirkštą! 
Jis dabar tuščias, bet ant adatos dar gali būti likęs 

koks lašelis skysčio, nors aš, rodos, ką tik viską 
stropiai nuvaliau. 

— Ar nuo juodligės gali mirti ir Žmogus? 

— Gali. Ar staigi bus jo mirtis, priklauso nuo to, 
kaipjis tą ligą pasigavo. Mane ji ištiks maždaug po 
dvidešimties minučių, nes per du kubinius centi- 
metrus koncentrato susileidau tiesiai į šią veną. 
Bakingamui buvau suleidęs tik pusę tiek. 

— Padarėte tai antradienį po pietų, prieš išva- 
žiuodamas į Kroufyldą? 

- Taip. - Čia Makmilanas vėl atsigręžė į mane: — 
Bus geriau, jeigu duosite man savo užrašų knyge- 
lę ir aš jau pradėsiu rašyti. 

Aš išsitraukiau knygelę, išplėšiau pirmuosius 
tris jos lapus, kuriuose buvo eskizai, ir padaviau 
jam, kartu su automatiniu plunksnakočiu. Mak- 
milanas paėmė ją, plunksnakočiu pabandė, ar pa- 
togu rašyti, ir paklausė Volfo: 

— Gal norite man diktuoti? 

— Ne. Geriau viską išdėstykite savais žodžiais. 
Bet to, labai galite ir nesiplėsti. Ar esate visiškai 
tikras dėl juodligės? 

— Taip. Geras galvijų augintojas turi daug ką iš- 
manyti. 

Volfas atsiduso ir užsimerkė. 

Aš sėdėjau ir žiūrėjau į parkerį, kurį suspaudęs 
tarp pirštų Makmilanas vedžiojo po užrašų kny- 
gelės lapą. Matyt, raštininkas iš jo buvo nekoks. 

Kelias minutes kambaryje nebuvo girdėti nė gar- 
so, išskyrus parkerio plunksnos skrebenimą. Pa- 
skui, nepakeldamas nuo užrašų knygelės akių, 
Makmilanas paklausė: 

— Kaip rašomas žodis „be sąmonės“? Rašyti 
man niekada nesisekė. 

Volfas pasakė, neskubėdamas paraidžiui pa- 
kartojo tuos du žodžius. 

Mačiau, kaip parkeris vėl ima judėti. Pajutau, 
kaip kišenėje gulintis mano revolveris tempia že- 
myn visą švarko skverną, ir aš, neatitraukdamas 
akių nuo šokčiojančio parkerio, grąžinau jį į dėklą. 
Tuo tarpu Volfas sėdėjo užmerkęs akis ir nežiūrėjo 
niekur. 


DVIDEŠIMT PIRMAS SKYRIUS 


Tai atsitiko praėjus dviem mėnesiams. 

Vakar, man besėdint čia, mūsų kontoroje, ir 
rašomąja mašinėle iš užrašų knygelės perspaus- 
dinant Volfo padiktuotą raportą apie Krampto- 
no-Goro bylą, suskambo telefonas. Volfas, įsitai- 
sęs prie savo darbo stalo didžiuliame krėsle, tuo 
momentu atsitiktinai nesipylė į stiklinę alaus, tad 
pakėlė ragelį. Po akimirkos jis krenkštelėjo ir su- 
murmėjo: 

— Ji nori kalbėti su Eskamiliju. 

Aš pakėlau savojo telefono ragelį ir tariau: 

— Sveika, širdele. Aš užsiėmęs. 

— Tu visada užsiėmęs, - ryžtingu balsu atšovė 
ji. - Gal vis dėlto minutėlę manęs paklausyk. Tu 
tikriausiai nė nežinai arba tau visai nerūpi, kad aš 
retai pasidomiu, ar gavau kokio pašto, na, nebent 
perverčiu jį norėdama pasižiūrėti, ar kartais ne- 
atėjo laiškas nuo tavęs. Ką tik pastebėjau, jog vis 
dėlto man atėjo kvietimas į Nensės ir Džimio ves- 

tuves, kurios įvyks rytoj. Žinau, kad pakviestas ir 
tu. Mes vyksime tenai drauge. Gali atvažiuoti... 

— Sustok! Sustok ir luktelėk. Vestuvės - jau at- 
gyvena. Tai tik barbariška... barbariška barbariz- 
mo liekana. Abejoju, ar pasirodysiu netgi savo pa- 
ties vestuvėse. 

— Turėtum pasirodyti. Turi pasirodyti. Jei pa- 
dovanotum man stiklinių karoliukų vėrinį, pati 
už tavęs ištekėčiau. Bet šitose vestuvėse bus tikrai 
linksma. Ten bus senasis Pratas ir senasis Osgu- 
das, ir galėsi pamatyti, kaip jie spaudžia vienas ki- 
tam ranką. Paskui galėtum siurbčioti kokteilius ir 
su manimi drauge pavakarieniauti. 

— Nežinau kodėl, bet mano širdis nepradėjo 
plakti smarkiau. 

— Pabučiuok mane. 

— Vis tiek neplaka smarkiau. 

— Nupirksiu stiklinių rutuliukų, pneumatinį 
šautuvėlį ir riedučius... 

— Ne. Gal dabar jau padėtum telefono ragelį? 

— Nė nemanau. Nemačiau tavęs visą amžių. 

— Na gerai. Pasakysiu tau, ką sumaniau. Rytoj 
devintą valandą vakaro ketinu nueiti į „Pajūrį“ 
pasižiūrėti, kaip Grynlyfas ir Boldvinas žaidžia 
pulą. Gali eiti kartu, bet turi pažadėti, kad sėdėsi 
tyliai ir nečiaumosi kramtomosios gumos. 

— Hm, apie pulą aš visiškai nieko neišmanau. 
Bet sutinku. Gali ateiti čia vakarienės... 

— Nieko nebus. Vakarieniausiu namuose, kartu 
su savo viršininku. Be penkiolikos devintą lauksiu 
tavęs Čerčilio viešbučio vestibiulyje. 

— Dieve mano, tie susitikimai viešose vietose... 

— Rytoj, be penkiolikos minučių devintą. 

— Gerai. 

Padėjau telefono ragelį ir grįžau prie rašomo- 
sios mašinėlės. 

Netrukus išgirdau Volfo balsą: 

— Arči... 

— Taip, sere. 

— Paimk žodyną ir pasitikrink žodžio „dvasin- 
gas“ reikšmę. 

Bet aš į jo žodžius nekreipiau jokio dėmesio ir 
pradėjau spausdinti šešioliktą ataskaitos pastraipą. 

Amerikiečių rašytojas Rex Stout (1886—1975) parašė daug romanų ir fantas- 
tinės literatūros, bet būtent detektyvai (net 48) atnešė jam pasaulinę šlovę. 
Jo detektyvai išversti į 25 pasaulio kalbas ir ekranizuoti, jo herojai — ekstra- 

Subtili ironija, įtempta intriga, kibirkščiuojantys sąmojai, spindinti Nero 
Volfo išmintis neleidžia atsitraukti nuo knygos iki paskutinio puslapio. 

veislių apdovanotos parodose). 

Kai paaiškėja, jog atsirado žmogus, sumokėjęs už Cezarį gerokai dau- 

